Financiranje vseevropskih prometnih in energetskih omrežij
Proračun
2007-05-23 - 12:36
Poslanci so v drugem branju potrdili predlog uredbe o pravilih za dodeljevanje evropskih sredstev projektom na področju vseevropskih prometnih in energetskih omrežij (TEN). Kompromisni dogovor predvideva sredstva v višini 8,17 milijarde evrov za obdobje 2007-2013.
Od dobrih 8 milijard evrov sredstev v sedmih letih bo velika večina (8.013 milijonov evrov) namenjenih financiranju prometnih projektov, medtem ko je za energetska omrežja predvidenih 155 milijonov. Odobrena sredstva za promet bodo le 40 odstotkov prvotno predvidenih, sredstva za energetiko pa so glede na prvi predlog proračunskega okvira znižana za 55 odstotkov.
Vrste projektov
Na področju prometa bodo sredstva namenjena predvsem naslednjim projektom:
- projektom v najmanj dveh državah članicah, zlasti za čezmejne odseke ;
- projektom za odpravo ozkih grl;
- projektom, ki prispevajo k stalnosti omrežja in optimizaciji zmogljivosti;
- prednostnim projektom, ki prispevajo k povezovanju notranjega trga in k uravnoteženju načinov prevoza, z dajanjem prednosti tistim, ki so okolju najbolj prijazni;
- projektom, ki prispevajo k izboljšanju kakovosti storitev ter zagotavljajo interoperabilnost nacionalnih omrežij;
- projektom za razvoj evropskega sistema za upravljanje železniškega prometa ERTMS (European Rail Traffic Management System).
Na področju energetike je pozornost namenjena projektom, ki bodo prispevali k:
- stalnosti omrežja in optimizaciji zmogljivosti;
- povezovanju notranjega energetskega trga, zlasti čezmejnim odsekom;
- varni dobavi energije, zlasti povezavam s tretjimi državami;
- uporabi obnovljivih virov energije;
- varnosti, zanesljivosti in interoperabilnosti med seboj povezanih omrežij.
Oblike in načini financiranja
Evropska pomoč za projekte v okviru čezevropskih omrežij se lahko izvaja v več oblikah: kot subvencije za študije ali dela, subvencioniranje obrestnih mer za posojila, garancije za posojila za tveganja, udeležba pri skladih tveganega kapitala ali s sofinanciranjem skupnih podjetij.
Delež pomoči je omejen na:
- največ 50 odstotkov stroškov za prototipe in namestitev ERTMS ter za opremo za izvajanje enotnega evropskega neba;
- največ 30 odstotkov za čezmejne prometne projekte;
- največ 20 odstotkov za dela na prednostnih prometnih in energetskih projektih TEN;
- največ 10 odstotkov za dela na ostalih projektih.
Uredba ima na pobudo parlamenta še dve spremenjeni določbi: Komisija bo lahko ukinila že odobreno finančno pomoč za izbrane projekte ali dele projektov, če se ti še ne bodo začeli izvajati v štirih letih po datumu, določenem za začetek del; Evropska investicijska banka pa bo lahko zagotavljala jamstva za posojila za projekte v višini do 500 milijonov evrov.
20070516IPR06765 Poročilo: Mario Mauro - Splošna pravila za dodelitev finančne pomoči Skupnosti na področju vseevropskih prometnih in energetskih omrežij
-//EP//TEXT REPORT A6-2007-0169 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
