VPRAŠANJE ZA USTNI ODGOVOR Z RAZPRAVO O-0038/04
v skladu s členom 108 Poslovnika
predložitev:
Ilda Figueiredo
in
Sérgio Ribeiro
, v imenu skupine GUE/NGL
za Komisijo
Zadeva: Liberalizacija tekstilne industrije v okviru pogajanj STO
V Evropski uniji obsega tekstilna in oblačilna industrija več kot 177 tisoč podjetij. Po širitvi bo zaposlovala 2,7 milijona ljudi, od katerih veliko žensk, predvsem v zapostavljenih regijah. Zaradi vse večje liberalizacije je bilo med leti 1990 in 2001 v tem sektorju izgubljenih 850 tisoč delovnih mest in na tisoče podjetij je šlo v stečaj. Pričakuje se, da se bodo konkurenčni pritiski še stopnjevali, saj se je s 1. januarjem 2005 sektor prisiljen prilagoditi dokončni ukinitvi uvoznih kontingentov in pristopu Kitajske k STO.
V zvezi s tem je 60 tekstilnih združenj iz 36-ih držav, vključno s Portugalsko zvezo tekstilne in oblačilne industrije, podpisalo tako imenovano 'Istanbulsko deklaracijo', v kateri zahtevajo, da se zadnja faza tekstilnega in oblačilnega sporazuma ne izvaja do 31. decembra 2007.
Evropski parlament je v svoji resoluciji o prihodnosti tekstilne industrije z dne 29. januarja 2004 pozval Komisijo "naj pripravi program Skupnosti z ustreznimi sredstvi za tekstilno in oblačilno industrijo, še posebej za zapostavljene regije, ki so od le-te odvisne. Ta program bi vključeval podporo za raziskave, inovacije, poklicno izobraževanje ter mala in srednje velika podjetja. Pripravili naj bi tudi program Skupnosti za vzpodbujanje oblikovanja znamk in pospeševanje prodaje proizvodov industrije zunaj EU, še posebej na mednarodnih sejmih".
Ali lahko Komisija poda:
svoje mnenje o 'Istanbulski deklaraciji' in zavlačevanje zadnje faze tekstilnega in oblačilnega sporazuma, in ali je mnenja, da bi se po podpisu te deklaracije moral preveriti njen pogajalski mandat;
svoje stališče glede predloga Evropskega parlamenta in načrtovane ukrepe za zagotovitev njegove izvedbe najkasneje do leta 2005 v okviru razprave o finančnem načrtu za obdobje 2007-2013;
pregled ukrepov, ki so predvideni s predlogi za tekstilno in oblačilno industrijo v okviru finančnega načrta za obdobje 2007-2013?
