13.2.2008
PREDLOG RESOLUCIJE
za zaključek razprave o izjavah visokega predstavnika za skupno zunanjo in varnostno politiko in Komisije
v skladu s členom 103(2) poslovnika,
ki ga predlagajo Joseph Daul, João de Deus Pinheiro, José Ignacio Salafranca Sánchez-Neyra, Rodi Kratsa-Tsagaropoulou, Edward McMillan-Scott, Charles Tannock, Jana Hybášková, Antonio Tajani, Gay Mitchell in Tokia Saïfi
v imenu skupine PPE-DE
o razmerah v Gazi
Resolucija Evropskega parlamenta o razmerah v Gazi
Evropski parlament ,
–
ob upoštevanju svojih prejšnjih resolucij o Bližnjem vzhodu, zlasti resolucij z dne 1. junija 2006 o humanitarnih razmerah na palestinskih ozemljih in vlogi EU, 16. novembra 2006 o razmerah v Gazi, 21. junija 2007 o programu MEDA in finančni podpori Palestini: ocena, izvajanje in nadzor, 12. julija 2007 o Bližnjem vzhodu in 11. oktobra 2007 o humanitarnih razmerah v Gazi,
–
ob upoštevanju resolucij varnostnega sveta Združenih narodov 242 (1967) in 338 (1973),
–
ob upoštevanju sklepov z zasedanja Sveta za zunanje odnose 28. januarja 2008,
–
ob upoštevanju člena 103(2) svojega poslovnika,
A.
ker so se zaradi pomanjkanja osnovnih potrebščin in storitev humanitarne razmere v Gazi še poslabšale,
B.
ker so mejni prehodi za vstop v Gazo in izstop iz nje že več mesecev zaprti in ker je omejitev pretoka ljudi in blaga dodatno ohromila gospodarstvo v Gazi,
C.
ker so ključni sektorji javnih storitev, vključno z zdravstvenim in izobraževalnim sistemom, močno ohromljeni zaradi pomanjkanja osnovnih materialov, ki jim omogočajo delovanje,
D.
ker je v zadnjih tednih, po podrtju mejnega zidu, mejo med Gazo in Egiptom prečkalo na stotisoče Palestincev,
E.
ker so bili po dolgem obdobju, ko takih dejanj ni bilo, v samomorilskem terorističnem napadu v Dimoni ranjeni in ubiti civilisti; ker milice Hamasa nadaljujejo izstreljevanje raket iz Gaze na izraelsko ozemlje; ker se nadaljujejo vojaške operacije, med katerimi so civilisti ubiti ali ogroženi, izraelska vojska pa v Gazi nadaljuje zunajsodne usmrtitve,
F.
ker takšne razmere in nedavni razvoj dogodkov v Gazi ne ogrožajo pogajanj, ki potekajo med izraelsko vlado in palestinskimi oblastmi, ter prizadevanja, da bi dosegli dogovor do konca leta 2008, kot sta izjavili udeleženi strani na konferenci v Annapolisu,
G.
ker je Evropska unija v zadnjih letih Palestincem zagotavljala precejšnjo finančno podporo; ker sta imela začasni mednarodni mehanizem Evropske unije in financiranje projektov pomembno vlogo pri preprečevanju humanitarne katastrofe v Gazi in na Zahodnem bregu; ker bo PEGASE nov finančni mehanizem Evropske unije in druge mednarodne pomoči za palestinska ozemlja,
H.
ker so udeleženci mednarodne konference donatorjev za prihodnjo palestinsko državo, ki je potekala decembra 2007 v Parizu, za prihodnja tri leta obljubili skupno 7,4 milijard ameriških dolarjev v podporo izgradnje institucij in oživitve gospodarstva v Palestini,
1.
ponovno izraža resno zaskrbljenost nad vedno hujšo humanitarno krizo v Gazi, ki jo povzroča embargo, ki je bil uveden po Hamasovi zasedbi Gaze junija 2007, in nad njenimi nadaljnjimi posledicami;
2.
izraža globoko sočutje do civilnega prebivalstva, ki trpi zaradi nasilja v Gazi in na jugu Izraela; ponovno poziva k takojšnji ustavitvi vseh nasilnih dejanj;
3.
pozdravlja nenasilni odziv Egipta in njegovo pozitivno vlogo pri pogajanjih z vsemi stranmi o krizi v zvezi z mejnim prehodom v Rafi ter podpira egiptovsko vlado pri nadaljevanju njene aktivne vloge pri vzdrževanju miru in stabilnosti na tem območju;
4.
ponovno poziva Izrael, Egipt in palestinske oblasti, naj zagotovijo pretok oseb in blaga v Rafi, Karniju in na drugih prehodih; potrjuje pripravljenost misije EU za pomoč na mejah, da nemudoma nadaljuje svoje dejavnosti v skladu z sporazumom o gibanju in dostopu, ter podpira nedavno resolucijo, ki jo je o tem sprejela arabska liga;
5.
poziva Hamas, naj nemudoma sprejme tri načela četverice in podpre mirovni proces in pogajanja;
6.
zahteva, naj Hamas nemudoma preneha vse teroristične dejavnosti, vključno z izstrelitvami raket tipa kasam;
7.
ponovno poziva Hamas, naj nemudoma izpusti desetnika Gilada Šalita;
8.
poziva Izrael, naj kot okupacijska sila izpolni svoje mednarodne obveznosti v Gazi; poziva Izrael, omogoči stalen in zadosten dotok humanitarne pomoči ter osnovnega blaga in storitev v Gazo ter naj preneha vse vojaške posege v Gazi, ki so škodljivi za civilno prebivalstvo;
9.
poziva Izrael, naj nemudoma izpusti zajete nekdanje palestinske ministre, zakonodajalce in župane, ki niso bili obtoženi terorističnih dejavnosti;
10.
zahteva, naj strani izraelsko-palestinskega konflikta strogo upoštevajo določbe mednarodnega, zlasti humanitarnega prava;
11.
opozarja strani na zaveze, sprejete v Annapolisu, da se bodo v dobri veri pogajale z namenom, da do konca leta 2008 sklenejo mirovni sporazum, s katerim bodo brez izjeme rešena vsa odprta vprašanja, tudi najbolj temeljna, kot je navedeno v prejšnjih sporazumih;
12.
pozdravlja izid mednarodne konference donatorjev za palestinsko državo, ki je potekala decembra, zlasti obljubljenih 7,4 milijard ameriških dolarjev, in poziva vse donatorje, naj izpolnijo svojo obljubo ter tako podprejo prizadevanja, da se izgradi prihodnja palestinska država v skladu z načrtom reform in razvoja, ki ga je predstavil predsednik vlade Fajad;
13.
poziva Svet in Komisijo, naj skupaj z mednarodno skupnostjo palestinskemu prebivalstvu v Gazi še naprej zagotavljata nujno humanitarno pomoč, pri tem pa posebej upoštevata potrebe še posebej ranljivih skupin; pozdravlja delo Komisije za vzpostavitev novega mehanizma za financiranje PEGASE, ki je ključni kanal pomoč EU in drugo mednarodno pomoč in katerega cilj je spodbujanje razvoja in gospodarske rasti na tem območju;
14.
naroči svojemu predsedniku, naj to resolucijo posreduje Svetu, Komisiji, visokemu predstavniku za skupno zunanjo in varnostno politiko, vladam in parlamentom držav članic, generalnemu sekretarju Združenih narodov, odposlancu četverice na Bližnjem vzhodu, predsedniku evro-sredozemske parlamentarne skupščine, predsedniku palestinskih oblasti, palestinskemu zakonodajnemu svetu, izraelski vladi, knesetu ter vladi in parlamentu Egipta.
