20.3.2006
SKUPNI PREDLOG RESOLUCIJE
v skladu s členom 108(5) Poslovnika, ki ga vlagajo
– José Ribeiro e Castro v imenu skupine PPE-DE
– Margrietus van den Berg, Glenys Kinnock in Marie-Arlette Carlotti v imenu skupine PSE
– Thierry Cornillet v imenu skupine ALDE
– Frithjof Schmidt v imenu skupine Verts/ALE
– Francis Wurtz in Willy Meyer Pleite v imenu skupine GUE/NGL
– Ģirts Valdis Kristovskis in Eoin Ryan v imenu skupine UEN
in ki nadomesti predloge resolucij naslednjih skupin:
– PPE-DE (B6‑0191/2006)
– ALDE (B6‑0193/2006)
– Verts/ALE (B6‑0194/2006)
– GUE/NGL (B6‑0196/2006)
– UEN (B6‑0199/2006)
– PSE (B6‑0200/2006)
o reviziji Sporazuma iz Cotonouja in določitvi sredstev za 10. Evropski razvojni sklad (ERS)
Resolucija Evropskega parlamenta o reviziji Sporazuma iz Cotonouja in določitvi sredstev za 10. Evropski razvojni sklad (ERS)
Evropski parlament ,
–
ob upoštevanju sprememb sporazuma o partnerstvu med AKP-EU, podpisanega v Luksemburgu 24. junija 2005, zlasti Priloge Ia o 'večletnem okviru sodelovanja v okviru [revidiranega] Sporazuma iz Cotonouja',
–
ob upoštevanju sporočila Komisije 'Za popolno vključitev sodelovanja z državami AKP v proračun EU' (KOM(2003)590),
–
ob upoštevanju sklepov Evropskega sveta z dne 15. in 16. decembra 2005, zlasti točke 70 in Priloge II o prispevkih posameznih držav članic državam AKP,
–
ob upoštevanju svojih resolucij z dne 1. aprila 2004 o vključitvi Evropskega sklada za razvoj v proračun, dne 8. junija 2005 o političnih izzivih in proračunskih sredstvih razširjene Unije 2007-2013 in dne 17. novembra 2005 o razvojni strategiji za Afriko,
–
ob upoštevanju obveznosti, ki so jih države članice prevzele v letu 2005, in sicer:
– da bodo EU in njene članice do 2015 dosegle 0,70 % BND EU, s čimer se bo povečal prispevek EU k doseganju razvojnih ciljev tisočletja od 33 milijard evrov v letu 2003 na več kot 84 milijard evrov do leta 2015 (Evropski svet, junij 2005),
– da bo dosežen vmesni cilj EU 0,56% do leta 2010 in bo tako priliv uradne razvojne pomoči (URP) EU znašal 67 milijard evrov (vrh Sveta EU, junij 2005),
– da bodo EU in drugi donatorji podvojili pomoč Afriki in ji tako zagotovili 25 milijard ameriških dolarjev URP do leta 2010 V primerjavi z ravnijo leta 2004 to pomeni podvojitev pomoči. (vrh G8, julij 2005),
–
ob upoštevanju člena 108(5) svojega poslovnika,
A.
ker Priloga 1a revidiranega Sporazuma iz Cotonouja ugotavlja, da 'mora Evropska unija v tem novem obdobju obdržati pomoč državam AKP vsaj v takem obsegu, kot je pomoč 9. Evropskega razvojnega sklada, pri čemer niso všteta neporabljena sredstva; na podlagi ocen Skupnosti bi morali upoštevati učinke inflacije, rast v Evropski uniji in širitev na 10 novih držav članic leta 2004',
B.
ker je Komisija za 10. ERS za obdobje 2008-2013 (6 let) prvotno določila znesek v višini 24 948 milijonov evrov, vendar se je Evropski svet na zasedanju 15. in 16. decembra v Bruslju dogovoril le o znesku 22 682 milijonov evrov.
C.
ker zmanjšanje za 2 milijardi evrov krši obveznosti iz Priloge 1a revidiranega Sporazuma iz Cotonouja in ne zrcali številnih političnih obljub, danih v letu 2005 za znatno povečanje razvojne pomoči,
D.
ker države AKP ne bi dale privolitve revidiranemu Sporazumu iz Cotonouja, če ne bi bila vključena Priloga 1a o financiranju in je zato potrebno, da države članice EU izpolnjujejo svoje obveznosti,
E.
ker je potrebnih še nekaj pojasnitev, preden Parlament da svojo privolitev k spremenjenemu Sporazumu iz Cotonouja,
F.
ker vključitev ERS v proračun ni čudežno zdravilo za vse težave in ne ovira učinkovitosti partnerstva med AKP in EU,
G.
ker je pravno utemeljeno upoštevati preoblikovanje ERS 40 let po nastanku, saj sedanji sistem še ni uspel rešiti težav pri hitrosti črpanja sredstev in kopičenja neporabljenih proračunskih sredstev (11 milijard evrov),
H.
ker je za leto 2007 predvidena širitev EU, ki bo vključila Romunijo in Bolgarijo,
I.
ker je Vzhodni Timor pristopil k Sporazumu iz Cotonouja 15. decembra 2005,
J.
ob upoštevanju zaskrbljenosti čezmorskih držav in ozemelj (ČDO) zaradi njihove izključitve iz 10. ERS in negotovosti glede sodelovanja med ČDO in EU,
K.
ker so poglavitni cilji Sporazuma iz Cotonouja izkoreninjenje revščine, trajnostni razvoj in postopno vključevanje držav AKP v svetovno gospodarstvo, ker so vse države AKP in EU zavezale doseganju razvojnih ciljev tisočletja;
L.
ker je v revidiranem Sporazumu iz Cotonouja politični dialog vse pomembnejši in mora razvoj podpirati spoštovanje človekovih pravic, demokratičnih načel in dobrega upravljanja kot tudi trajnostni razvoj,
1.
obžaluje, da je skupni znesek za 10. ERS, ki ga je določil Evropski svet, nižji od prvotnega izračuna Komisije;
2.
obžaluje, da se številne politične obveznosti iz leta 2005 za podporo znatnemu povečanju uradne razvojne pomoči niso izrazile kot znatno povečanje prispevkov držav članic v ERS; poudarja, da predlagani znesek za 10. ERS znaša le 0, 028 % BDP držav članic;
3.
obžaluje dejstvo, da so se države članice sicer zavezale povečati razvojno pomoč, hkrati pa, če 10. ERS ostane na ravni, ki jo je določil Evropski svet, potem se bo do leta 2015 splošna raven uradne razvojne pomoči, s katero upravlja Komisija, zmanjšala z 19 % na samo 14 %, kar bo dejansko ponovna nacionalizacija razvojne politike;
4.
poziva države članice, naj preučijo znatno povečanje prispevkov v 10. ERS;
5.
poziva Svet in Komisijo, naj pojasnita, kako bo financirana razvojna razsežnost sporazumov o gospodarskem partnerstvu, o katerih sedaj tečejo pogajanja;
6.
poziva Svet, naj zagotovi nova finančna sredstva za programe "pomoči za trgovino", in vztraja, da ti programi ne smejo preusmeriti sredstev, že namenjenih za druge razvojne pobude, kot so razvojni cilji tisočletja;
7.
poziva Svet, naj zagotovi, da se v 10. ERS prištejejo prispevki Romunije in Bolgarije, ko bosta postali članici EU;
8.
poziva Svet, naj upošteva pristop Vzhodnega Timorja k Sporazumu o partnerstvu in dejstvo, da mora biti pomoč, namenjena novi državi, jasno dodatna ob upoštevanju formule iz Priloge 1a revidiranega Sporazuma iz Cotonouja;
9.
poziva Svet in Komisijo, naj čim prej pojasnita vprašanje o prihodnjem financiranju sodelovanja s čezmorskimi državami in ozemlji;
10.
poziva Svet in Komisijo, naj pojasnita prihodnje financiranje Afriške unije skupaj z ravnijo financiranja iz programa MEDA;
11.
opozarja, da morajo vsi izdatki ERS ustrezati merilom upravičenosti za uradno razvojno pomoč, kot jih določa Odbor OECD za razvojno pomoč;
12.
poziva Komisijo, naj prevzame pobudo pri zagotavljanju usklajevanja med državami članicami, da bi povečali učinkovitost dvostranskega razvojnega financiranja in razvojnega financiranja EU;
13.
naroči svojemu predsedniku, naj to resolucijo posreduje Svetu EU, državam članicam in njihovim predsednikom vlad, vladam držav AKP ter Komisiji.
