8. 3. 2010 B7-0177/2010 PREDLOG RESOLUCIJE ob zaključku razprave o izjavah Sveta in Komisije
v skladu s členom 110(2) poslovnika
o smrti Orlanda Zapate Tamaya na Kubi
Willy Meyer
,
Jacky Hénin
,
Ilda Figueiredo
,
Patrick Le Hyaric
,
Marie-Christine Vergiat
,
Sabine Lösing
,
Jürgen Klute
v imenu skupine GUE/NGL
PE439.693v01-00 B7‑0177/2010 Resolucija Evropskega parlamenta o smrti Orlanda Zapate Tamaya na Kubi
Evropski parlament ,
– ob upoštevanju skupnega stališča Sveta o Kubi z dne 2. decembra 1996, ki je bilo sprejeto na zahtevo takratnega predsednika španske vlade Joséja Maríe Aznarja,
– ob upoštevanju sankcij, ki jih je Evropska unija uvedla leta 2003, ki so bile zamrznjene leta 2005 ter dokončno odpravljene junija 2008,
– ob upoštevanju sklepov Sveta z dne 24. junija 2008, v katerih je navedeno, da je EU pripravljena s kubanskimi oblastmi nadaljevati celovit in odprt dialog o vseh zadevah, ki so v skupnem interesu. (...) Ta proces dialoga bi moral vključevati vrsto potencialnih področij sodelovanja, kot so politika, človekove pravice, gospodarstvo, znanost in kultura, potekati pa bi moral vzajemno, brez postavljanja pogojev, nediskriminatorno in z namenom, da se dosežejo rezultati,
– ob upoštevanju Splošne deklaracije o človekovih pravicah,
– ob upoštevanju člena 110(2) svojega poslovnika,
A. ker je kubanski državljan Orlando Zapata Tamayo po tem, ko je začel gladovno stavko v kubanskem zaporu, kljub ustreznemu zdravljenju žal umrl v kubanski bolnišnici,
B. ker skupno stališče preprečuje, da bi EU vzdrževala vsestranske in odprte odnose s kubansko vlado, ki bi temeljili na obojestranskih interesih, in ker je Kuba edina država na svetu, do katere ima EU ta poseben odnos,
C. ker je špansko predsedstvo EU izrazilo zanimanje za začetek razprave o tem, koliko je priporočljivo doseči sporazum, da bi odnosi med EU in Kubo lahko temeljili na dvostranskem pravnem instrumentu,
D. ker so kubanski organi, da bi normalizirali odnose z EU, večkrat izrazili pripravljenost za izčrpne pogovore na katero koli temo, ki zadeva obe strani, tudi o človekovih pravicah, temeljih za vzajemno spoštovanje in dialogu med enakimi,
E. ob upoštevanju hudih posledic gospodarskega, trgovskega in finančnega embarga, ki ga ZDA izvajajo nad Kubo že več kot 50 let, kar grobo krši mednarodno pravo, ter različnih groženj Kubi in napadov nanjo, tudi teroristične narave, in vztrajnih poskusov destabilizacije Kube, ki večinoma izvirajo iz ZDA,
F. ker ima embargo škodljive posledice za kubansko gospodarstvo in za življenjske razmere na Kubi; ker kubanska vlada kljub temu še naprej zagotavlja brezplačno zdravstvo in izobraževanje za svoje državljane,
G. ker je bilo od leta 1998 pet kubanskih državljanov zaprtih v ZDA brez pravičnega postopka, organi ZDA pa še vedno nudijo zatočišče kubanskemu državljanu, ki je sprožil bombni napad na civilnem letalu, v katerem je umrlo 76 oseb,
1. izraža obžalovanje, da je Orlando Zapata Tamayo umrl v kubanski bolnišnici za posledicami gladovne stavke;
2. poziva EU, naj umakne skupno stališče in začne celostni politični dialog s kubansko vlado, pri katerem bo uporabljala ista merila, kot za vse druge države, s katerimi vzdržuje stike;
3. v zvezi s tem pozdravlja sklep Sveta iz leta 2008, da odstrani sankcije proti Kubi in poziva Svet, naj vztraja pri tem sklepu;
4. ponovno strogo obsoja embargo in poziva, naj se takoj umakne, kot je na generalni skupščini že osemnajstkrat zahtevala velika večina držav članic OZN;
5. podpira prizadevanja španskega predsedstva, da bi normaliziralo odnose med EU in Kubo, saj je to proces, ki bo dosegel vrhunec z umikom skupnega stališča, ter upa, da ga smrt Orlanda Zapate Tamaya ne bo spodkopala;
6. poziva k tesnejšemu dialogu in vzpostavitvi trajnih temeljev za pristno partnerstvo med EU in Kubo, ki bi obravnavalo skupna vprašanja, tudi človekove pravice;
7. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic in kandidatk, svetu ministrov AKP-EU, skupni parlamentarni skupščini AKP-EU, skupščini EUROLAT ter vladi in nacionalni skupščini Republike Kube.
