5.4.2006
PREDLOG SKUPNE RESOLUCIJE
v skladu s členom 115(5) Poslovnika, ki ga vlagajo:
– Charles Tannock, Albert Jan Maat in Bernd Posselt v imenu skupine PPE-DE
– Pasqualina Napoletano, María Elena Valenciano Martínez-Orozco, Panagiotis Beglitis in Glyn Ford v imenu skupine PSE
– Baroness Nicholson of Winterbourne in Marios Matsakis v imenu skupine ALDE
– Wojciech Roszkowski v imenu skupine UEN
in ki nadomesti predloge naslednjih političnih skupin:
– ALDE (B6‑0252/2006)
– PSE (B6‑0258/2006)
– PPE-DE (B6‑0263/2006)
– UEN (B6‑0265/2006)
o Iraku: asirska skupnost; razmere v iraških zaporih
Resolucija Evropskega parlamenta o iraških zaporih
Evropski parlament ,
–
ob upoštevanju svoje resolucije z dne 24. februarja 2005 o prednostnih nalogah in priporočilih EU za 61. zasedanje Komisije ZN za človekove pravice v Ženevi,
–
ob upoštevanju svoje resolucije z dne 28. aprila 2005 o poročilu o človekovih pravicah po svetu v letu 2004 in politiki Evropske unije na tem področju,
–
ob upoštevanju svoje resolucije z dne 6. julija 2005 o EU in Iraku – Okvir za udejstvovanje,
–
ob upoštevanju odločitve sveta za splošne zadeve in zunanje odnose z dne 21. februarja o začetku integrirane misije EU za krepitev načela pravne države v Iraku (EUJUST LEX),
–
ob upoštevanju sklepov sveta za zunanje odnose o Iraku z dne 7. novembra 2005,
–
ob upoštevanju sklepov sveta za zunanje odnose o Iraku z dne 27. februarja 2006,
–
ob upoštevanju konvencije proti mučenju in drugim oblikam krutega, nečloveškega ali ponižujočega ravnanja ali kaznovanja,
–
ob upoštevanju člena 35 iraške ustave iz leta 2005, člena 333 kazenskega zakonika in člena 127 zakona o kazenskem postopku, ki prepovedujejo vse vrste mučenja,
–
ob upoštevanju člena 115(5) svojega poslovnika,
Asirci (Kaldejci, Sirci in druge krščanske manjšine)
A.
ker so bile 29. januarja 2006 napadene štiri cerkve in urad vatikanskega predstavnika v Bagdadu, pa tudi dve cerkvi v Kirkuku, pri čemer so umrli trije ljudje (vključno s štirinajstletnikom) številni pa so bili ranjeni,
B.
ker so Asirci (Kaldejci, Sirci in druge krščanske manjšine) vedno pogosteje ciljne žrtve nasilja, na primer uničevanja premoženja, ugrabitev, napadov na cerkve, nadlegovanja, izsiljevanja in mučenja ljudi, ki veljajo za nespoštljive do Islama,
C.
ker se je število napadov na študente kristjane na iraških univerzah, zlasti v Mosulu, povečalo, in ker je bilo krščanskim državljanom Mosula naročeno, naj se izselijo iz območja,
D.
ker je položaj kristjanov, ki so pobegnili iz Iraka in so begunci v sosednjih državah, v glavnem v Siriji in Jordaniji, kjer po poročanju Agencije ZN za begunce (UNHCR) ne prejemajo nobene mednarodne pomoči, grozen,
E.
ker so Asirci (Kaldejci, Sirci in druge krščanske manjšine) starodavno in domorodno ljudstvo, ki je zaradi preganjanja in prisilnega izseljevanja zelo ranljivo, in ker grozi velika nevarnost, da bo njihova kultura izumrla,
Razmere v iraških zaporih
F.
ker so po poročanju Urada ZN za človekove pravice Misije ZN za pomoč Iraku (UNAMI), razmere in zakonitost pridržanja v Iraku še vedno posebej zaskrbljujoče,
G.
ker je po podatkih iraškega ministrstva za človekove pravice 28. februarja 2006 zaprtih skupaj 29.565 zapornikov: 14.229 je priprtih na MNF-I, 8391 na ministrstvu za pravosodje, 488 mladoletnikov je v priporu ministrstva za delo in socialne zadeve, 5997 na ministrstvu za notranje zadeve in 490 na ministrstvu za obrambo,
H.
ker predstavniki iraških ministrstev izvajajo inšpekcijske preglede zaporov pod nadzorom ministrstev za notranje zadeve in obrambo ali pa jih izvajajo posebne enote po vsej državi;
I.
ker integrirana misija EU za krepitev načela pravne države v Iraku (EUJUST LEX) zagotavlja potrebno usposabljanje za več kot 700 zaposlenih v iraškem sodstvu, policiji in zaporih,
J.
ker mednarodni pakt o državljanskih in političnih pravicah določa, da ne sme biti nihče samovoljno pridržan in da mora odvzem prostosti temeljiti na z zakonom določenih razlogih in postopkih, in poziva vse strani, da uporabljajo njegove določbe,
Asirci (Kaldejci, Sirci in druge krščanske manjšine)
1.
ostro obsoja vsa nasilna dejanja proti Asircem (Kaldejcem, Sircem in drugim krščanskim manjšinam) v Iraku; poziva iraške oblasti in Večnacionalno silo (MNF–I), da najdejo povzročitelje teh resnih kaznivih dejanj in jim čimprej sodijo;
2.
poziva iraške oblasti, naj zaščitijo Asirce (Kaldejce, Sirce in druge krščanske manjšine) pred diskriminacijo v skladu s svojimi mednarodnimi obveznostmi;
3.
poziva iraške oblasti, naj izboljšajo varnost Asircev (Kaldejcev, Sircev in drugih krščanskih manjšin) ter olajšajo vrnitev in ponovno naselitev asirskih beguncev (iz kaldejskih, sirskih in drugih krščanskih manjšin) v varnem okolju, kjer se spoštujejo njihovi običaji in način življenja;
4.
poziva k vključitvi iraških kristjanov v obnovo in upravljanje njihovih ozemelj in vasi v severnem Iraku in drugod v regiji, da bi ohranili njihovo kulturno, versko in etnično identiteto znotraj ene nerazdeljene države;
5.
močno podpira pozive večine iraških političnih in verskih vodij k disciplini in poziva skupnosti v Iraku, naj se združijo v duhu dialoga in vzajemnega spoštovanja; izraža polno podporo prizadevanjem ZN pri spodbujanju dialoga med skupnostmi v okviru nacionalnega dialoga; pozdravlja pobudo Lige arabskih držav za izvedbo druge konference o narodni spravi ob sodelovanju iraških skupnosti;
6.
poziva ustavni odbor iraškega sveta predstavnikov, naj v predlogih za spremembo ustave zavaruje kulturne in verske pravice vseh iraških skupnosti;
7.
poziva Komisijo in Svet, naj sprejmeta potrebne ukrepe za pomoč in zaščito Asircev (Kaldejcev, Sircev in drugih krščanskih manjšin);
Razmere v iraških zaporih
8.
je zaskrbljen zaradi razmer v zaporih in na drugih mestih za pridržanje v Iraku; ponovno obsoja uporabo mučenja in drugega krutega, nečloveškega in ponižujočega ravnanja z zaporniki; poziva iraške oblasti in MNF-I, naj zagotovijo, da bodo razmere v zaporih skladne z mednarodnimi standardi ravnanja z zaporniki;
9.
poziva iraške oblasti in MNF-I, naj uvedejo ustrezne zaščitne ukrepe, ki bodo zaščitili pripornike pred mučenjem in slabim ravnanjem, tako da:
(a) zagotovijo, da se vse obtožbe o takih zlorabah hitro, temeljito in neodvisno preiščejo in da se sodi vsem vojnim, varnostnim in drugim funkcionarjem, ki so uporabili, naročili ali dovolili mučenje;
(b) zagotovijo, da vsi priporniki dejansko izpodbijajo priprtje pred sodiščem in jim je omogočen predpisani postopek;
10.
odobrava potekajočo preiskavo MNF-I o domnevnih obtožbah o zlorabah zapornikov;
11.
pozdravlja pregled zaporov po vsej državi, ki ga izvajajo iraške oblasti; pozdravlja dejstvo, da se začenja še več pregledov; pozdravlja tudi dejstvo, da UNAMI spodbuja ta proces;
12.
podpira stalna prizadevanja iraškega ministrstva za človekove pravice, da vzdržuje visoke standarde, vključno s tistimi za ljudi v priporu;
13.
podpira integrirano misijo EU za krepitev načela pravne države v Iraku EUJUST LEX); ugotavlja, da so iraške oblasti zahtevale, da se mandat misije podaljša in da se obseg usposabljanja poveča; poziva Komisijo in Svet, naj mandat misije podaljšata in povečata obseg usposabljanja tako, da bo vključevalo forenzično delo policije;
14.
poziva iraški svet predstavnikov, naj ratificira konvencijo proti mučenju in drugim oblikam krutega, nečloveškega ali ponižujočega ravnanja ali kaznovanja,
15.
poziva Komisijo, Svet in države članice, naj še naprej prispevajo h krepitvi spoštovanja človekovih pravic in pravne države v Iraku;
16.
naroči svojemu predsedniku, naj to resolucijo posreduje Svetu, Komisiji, začasni iraški vladi, iraškemu svetu predstavnikov, vladi Združenih držav Amerike, vladam drugih držav, ki sodelujejo v MNF-1, in generalnemu sekretarju ZN.
