Odgovor
(12. september 2011)
Svet ni pristojen za komentiranje poročil o financiranju proizvajalcev kasetnega streliva iz vprašanja.
Konvencija o kasetnem strelivu (CCM) predstavlja pomemben korak pri odzivanju na humanitarne probleme za civilno prebivalstvo, ki jih povzroča ta vrsta streliva. Vse države članice EU, najsi bodo pogodbenice konvencije ali ne, se zavedajo njenega humanitarnega pomena. To je bil razlog, da je EU lahko 9. novembra 2010 na prvi seji držav pogodbenic konvencije v kraju Vientiane dala skupno izjavo.
EU sama ni pogodbenica konvencije, zato je v pristojnosti tistih držav članic, ki so pogodbenice, da zagotovijo skladnost s konvencijo. Svet trenutno nima predlogov glede vprašanja financiranja proizvajalcev kasetnega streliva.
Svet opozarja, da so odločitve o izdaji dovoljenj za izvoz orožja v pristojnosti držav članic. Države članice morajo oceniti vloge za izvoz na podlagi osmih meril iz člena 2 Skupnega stališča Sveta 2008/944/SZVP, ki opredeljuje skupna pravila za nadzor izvoza vojaške tehnologije in opreme.
Prvo merilo vsebuje spoštovanje mednarodnih zavez in obveznosti držav članic ter določa, da je treba izvozno dovoljenje zavrniti, če ni skladno z „mednarodnimi obveznostmi držav članic in njihovimi zavezami za uveljavljanje embargov na orožje Združenih narodov, Evropske unije in Organizacije za varnost in sodelovanje v Evropi“ . Drugo merilo je povezano s tem, da država prejemnica spoštuje mednarodno humanitarno pravo, in določa, da je treba izvozno dovoljenje zavrniti, če „obstaja očitno tveganje, da bi se vojaška tehnologija ali oprema, namenjena za izvoz, lahko uporabila za povzročitev hujših kršitev mednarodnega humanitarnega prava“.
Glede prihajajočega 66. zasedanja Generalne skupščine Združenih narodov prednostne naloge EU, ki jih je sprejel Svet, vključujejo naslednje: EU si bo prizadevala, da bodo na revizijski konferenci Konvencije o nekaterih vrstah klasičnega orožja (CCW) od 14. do 25. novembra 2011 doseženi pozitivni rezultati, na podlagi katerih bo mogoč dogovor o smiselnem, pravno zavezujočem dokumentu o kasetnem strelivu, ki bi bil združljiv z besedilom Konvencije o prepovedi kasetnega streliva in ga dopolnjeval. Z nadaljnjimi omejitvami v novem protokolu Konvencije o nekaterih vrstah klasičnega orožja bi moral biti zagotovljen znaten človekoljubni prispevek. Protokol bi moral omogočiti državam, ki še ne morejo ratificirati Konvencije o kasetnem strelivu, a se vseeno zavedajo njenega humanitarnega pomena, da naredijo korak v to smer in s tem pripomorejo k znatni okrepitvi mednarodnega humanitarnega prava. EU poudarja pomen trajne podpore odpravljanju uničevalnih posledic zemeljskih min, kasetnega streliva in drugih ostankov razstreliva iz vojn, s posebnim poudarkom na pomoči žrtvam tega orožja. Zato bo dejavno sodelovala na drugem srečanju držav pogodbenic Konvencije o kasetnem strelivu (12. do 16. septembra).
