5.7.2010 B7-0419/2010 PREDLOG RESOLUCIJE za zaključek razprave o izjavi podpredsednice Komisije in visoke predstavnice Unije za zunanje zadeve in varnostno politiko
v skladu s členom 110(2) poslovnika
o razmerah v Kirgizistanu
Heidi Hautala
,
Bart Staes
,
Nicole Kiil-Nielsen
v imenu skupine Verts/ALE
PE442.017v01-00 B7‑0419/2010 Resolucija Evropskega parlamenta o razmerah v Kirgizistanu
Evropski parlament ,
– ob upoštevanju svojih prejšnjih resolucij o Kirgizistanu in osrednji Aziji, zlasti tiste z dne 6. maja 2005,
– ob upoštevanju svoje resolucije z dne 20. februarja 2008 o strategiji EU za Srednjo Azijo,
– ob upoštevanju izjav podpredsednice/visoke predstavnice Catherine Ashton o novih spopadih v Kirgizistanu dne 11. junija 2010 in o ustavnem referendumu z dne 28. junija 2010,
– ob upoštevanju sklepov Sveta za zunanje zadeve z dne 14. junija 2010,
– ob upoštevanju strategije Evropske unije za novo partnerstvo s Srednjo Azijo, ki je bila sprejeta na Evropskem svetu 21. in 22. junija 2007,
– ob upoštevanju sporazuma o partnerstvu in sodelovanju med Evropsko unijo in Kirgizistanom, ki je začel veljati leta 1999,
– ob upoštevanju regionalnega strateškega dokumenta Evropske skupnosti za pomoč Srednji Aziji v obdobju 2007–2013,
– ob upoštevanju člena 110(2) svojega poslovnika,
A. ker so 11. junija v mestih Oš in Džalalabad na jugu države izbruhnili nasilni spopadi, ki so se stopnjevali do 14. junija; več sto oboroženih mož je domnevno zasedlo mestne ulice, streljalo na civiliste in požigalo trgovine, svoje žrtve pa so izbirali glede na narodno pripadnost,
B. ker je po podatkih kirgiških oblasti v spopadih umrlo okoli 300 ljudi, mnogi, vključno z voditeljico začasne vlade Roso Otunbajevo, pa se bojijo, da je dejansko število mrtvih tudi višje; ker je bilo več kot 2000 oseb poškodovanih ali potrebnih bolnišnične oskrbe in ker je veliko ljudi še vedno pogrešanih,
C. ker je bilo po ocenah zaradi nasilja notranje razseljenih 300 000 ljudi, 100 000 pa se jih je zateklo v bližnji Uzbekistan; ker je vlada v Taškentu s pomočjo mednarodnih organizacij zagotovila humanitarno pomoč beguncem, vendar je zaradi pomanjkanja zmogljivosti za sprejem dodatnih beguncev 14. junija zaprla mejo s Kirgizistanom,
D. ker je začasna vlada na tem območju razglasila izredno stanje in ker varnostnim silam, ki, kakor je videti, niso vedno upoštevale ukazov, ni uspelo prevzeti nadzora; ker so bili odzivi na poziv začasne predsednice Roze Otunbajeve ruskemu predsedniku Medvedjevu in Organizaciji za kolektivno varnosti k vojaški podpori pri vzpostavljanju reda negativni; ker je bila OVSE poslana prošnja za napotitev mednarodnih policijskih enot in ker jo ta organizacija trenutno preučuje,
E. ker so spopade med 11. in 14. junijem po izsledkih preiskave službe državne varnosti o dogodkih sprožili pripadniki klana odstavljenega predsednika Bakijeva v sodelovanju s islamskimi skrajneži, militantnimi skupinami s severa Tadžikistana in talibani,
F. ker je Evropska komisija osebam, ki jih je prizadela ta kriza, namenila 5 000 000 EUR za zagotavljanje nujne medicinske pomoči, človekoljubne pomoči, nujnih potrebščin ter zaščite in psihološke pomoči; ker je ta ukrep mogoče primerjati z bliskovitim pozivom (Flash Appeal) OZN za zagotavljanje nujne pomoči v vrednosti 71 000 000 USD,
G. ker bi morala EU prevzeti pomembnejšo vlogo pri podpiranju te države; ker se je EU zlasti s strategijo za Srednjo Azijo zavezala, da bo partnerka držav v tej regiji; ker je zdaj potrebno bistveno večje sodelovanje mednarodne skupnosti in ker bo odgovor EU vplival na njeno verodostojnost kot partnerice,
H. ker je na referendumu, ki je potekal 27. junija v mirnih razmerah z visoko udeležbo, več kot 90 % volivcev podprlo novo ustavo, ki uvaja ravnotežje med predsedniškimi in parlamentarnimi pristojnostmi, potrdilo Roso Otunbajevo kot začasno predsednico do 31. decembra 2011 in razrešilo ustavno sodišče; ker naj bi parlamentarne volitve potekale 10. oktobra 2010,
I. ker so za Srednjo Azijo v velikim meri značilni revščina in številne resne grožnje varnosti ljudi, pa tudi slabo upravljanje, močan avtoritarizem in pomanjkanje pravnih poti za izražanje nezadovoljstva ter prizadevanje za politične spremembe; ker je za razvoj skupnega pristopa k reševanju problemov in izzivov v tej regiji treba obnoviti in okrepiti regionalno sodelovanje; ker si je treba prizadevati za bolj usklajen pristop regionalnih in mednarodnih akterjev k problemom in izzivom v tej regiji,
J. ker mora Evropska unija vedno spoštovati svojo zavezo, da bo vključila človekove pravice, demokracijo in pravno državo v vse sporazume s tretjimi državami ter da bo spodbujala demokratične reforme s pomočjo usklajene politike, ki bo povečevala njeno verodostojnost regionalnega akterja,
1. izraža globoko zaskrbljenost nad tragičnimi in nasilnimi spopadi, ki so izbruhnili v južnem Kirgizistanu, ter izraža sožalje družinam vseh žrtev;
2. ostro obsoja vse napade in nasilje ter poziva začasno vlado, naj s pomočjo mednarodnih akterjev opravi verodostojno, nepristransko in neodvisno preiskavo dogodkov, da bi storilce teh dejanj privedla pred sodišče in razjasnila obtožbe o vpletenosti pripadnikov kirgiških varnostnih sil;
3. poziva začasne oblasti, naj storijo vse za ponovno vzpostavitev normalnih razmer ter zagotovijo vse potrebne pogoje za varno in dostojanstveno vrnitev beguncev in notranje razseljenih oseb v svoje domove; poziva lokalne oblasti, naj sprejmejo učinkovite ukrepe za okrepitev zaupanja in začnejo resničen dialog z vsemi etničnimi skupnostmi v južnem Kirgizistanu za začetek iskrenega procesa sprave;
4. poudarja, da vrednote, ki se jim je zavezala Evropska unija, Unijo obvezujejo, da se na to trpljenje odzove celovito, vključno z dodelitvijo več kot doslej zbranih 5 000 000 EUR, njena pomoč pa bi morala biti sorazmerna z bliskovitim pozivom OZN za človekoljubno pomoč v vrednosti 71 000 000 USD;
5. v zvezi s tem poziva Komisijo, naj v sodelovanju z mednarodnimi organizacijami okrepi človekoljubno pomoč ter sproži kratkoročne in srednjeročne programe za obnovo uničenih domov in nadomestitev izgubljenega premoženja ter projekte rehabilitacije v sodelovanju s kirgiškimi oblastmi in drugimi donatorji, da bi se ustvarili ugodni pogoji za vrnitev beguncev in notranje razseljenih oseb; v zvezi s tem poudarja pomen lokalnih razvojnih projektov;
6. poziva Svet, naj prevzame vodilno vlogo pri organizaciji mednarodne donatorske konference za Kirgizistan, katere cilj bo reševati humanitarne probleme in osnovne potrebe te države ter zagotoviti potrebno pomoč za njen trajnostni razvoj;
7. poudarja, da morajo humanitarni odziv, ki je namenjen za reševanje takojšnjih potreb, spremljati tudi prizadevanja za stabilizacijo razmer ter zmanjševanje in preprečevanje precejšnjega tveganja ponovnega izbruha nasilja, ki je grožnja tudi za mir in varnost v drugih delih doline Fergana, ki si jo delijo Uzbekistan, Kirgizistan in Tadžikistan;
8. Ponovno poziva, naj bo v politiki EU za Srednjo Azijo glavni poudarek na varnosti ljudi; ugotavlja, da na jugu Kirgizistana to med drugim pomeni tudi pomoč pri zagotavljanju fizične varnosti Uzbekov in tudi pripadnikov vseh drugih narodnih skupnosti;
9. poziva podpredsednico/visoko predstavnico in države članice, naj podpirajo in dejavno prispevajo k hitri namestitvi policijske misije OVSE za preprečevanje novega izbruha nasilja, stabilizacijo razmer v mestih, ki so jih prizadeli spopadi, zaščito žrtev in najranljivejših ter lajšanje vrnitve beguncev in notranje razseljenih oseb;
10. je seznanjen z mirnim potekom in izidom ustavnega referenduma 27. maja, ki omogoča ponovno vzpostavitev ustavnega reda; poziva Svet in Komisijo, naj poiščeta način za pomoč začasni vladi Kirgizistana in pomagata oblastem na poti k demokratičnim reformam in krepitvi pravne države, boju proti diskriminaciji v javnem življenju, zagotavljanju dostopa do poštenega sojenja in izboljšanju življenja prebivalcev s pomočjo nacionalnega razvoja in krepitve vloge državljanov, v sodelovanju z vsemi zainteresiranimi stranmi in kirgiško civilno družbo;
11. poziva k široki uporabi instrumenta za stabilnost, Komisijo pa prosi, naj pripravi predloge za prerazporeditev sredstev instrumenta za razvojno sodelovanje ter tako pripomore, da bosta kratkoročen in srednjeročen odziv Evropske unije na nove razmere v Kirgizistanu primerna;
12. izraža zaskrbljenost zaradi poročil o aretacijah nekaterih zagovornikov človekovih pravic v Kirgizistanu in poziva kirgiške oblasti, naj sprejmejo vse potrebne ukrepe, da bi zagotovili zagovornikom človekovih pravic zagotovili, da bodo lahko opravljali svoje delo spodbujanja in varovanja človekovih pravic brez kakršnih koli ovir;
13. poudarja, da dogajanje v Kirgizistanu vpliva na regionalni in mednarodni razvoj dogodkov in da je hkrati posledica teh dogodkov; je prepričan, da se ruski, ameriški in drugi interesi v velikem delu pokrivajo, zlasti v zvezi z Afganistanom in porastom islamskega radikalizma na tem območju, tudi v Kirgizistanu; meni, da bi to moralo omogočiti omejitev geopolitične konkurence in prizadevanj za sinergije z namenom stabilizacije regije; meni, da bi imel uspeh na tem področju širši pozitivni učinek na mednarodne odnose in mednarodno varnost;
14. naroča svojemu predsedniku, naj to resolucijo posreduje podpredsednici Komisije/visoki predstavnici Unije za zunanje zadeve in varnostno politiko, Svetu, Komisiji in OVSE.
