A6-0494/2007
4.12.2007
POROČILO
CARS 21: Konkurenčen ureditveni okvir za avtomobilsko industrijo
(2007/2120(INI))
Odbor za industrijo, raziskave in energetiko
Poročevalec:
Jorgo Chatzimarkakis
Pripravljavka mnenja (*):
Rebecca Harms , Odbor za okolje, javno zdravje in varnost hrane
(*) Postopek s pridruženimi odbori – člen 47 Poslovnika
PE 391.934v02-00
VSEBINA
PREDLOG RESOLUCIJE EVROPSKEGA PARLAMENTA.....................................................3
OBRAZLOŽITEV.....................................................................................................................14
MNENJE Odbora za mednarodno trgovino ........................................................19
MNENJE Odbora za ekonomske in monetarne zadeve ..................................25
MNENJE Odbora za zaposlovanje in socialne zadeve ..................................29
MNENJE Odbora za okolje, javno zdravje in varnost hrane ...................34
MNENJE Odbora za notranji trg in varstvo potrošnikov .........................38
MNENJE Odbora za promet in turizem ...................................................................42
MNENJE Odbora za pravne zadeve ...........................................................................45
IZID KONČNEGA GLASOVANJA V ODBORU...................................................................48
PREDLOG RESOLUCIJE EVROPSKEGA PARLAMENTA
CARS 21: Konkurenčen ureditveni okvir za avtomobilsko industrijo
( 2007/2120(INI) )
Evropski parlament ,
– ob upoštevanju sporočila Komisije Evropskemu parlamentu in Svetu z naslovom Konkurenčen ureditveni okvir za avtomobilsko industrijo v 21. stoletju: Stališče Komisije o končnem poročilu skupine na visoki ravni CARS 21 – Prispevek k strategiji EU za rast in delovna mesta (KOM(2007) 22),
– ob upoštevanju sklepov predsedstva Sveta za konkurenčnost z dne 21. in 22. maja 2007,
– ob upoštevanju končnega poročila skupine na visoki ravni z naslovom Konkurenčen ureditveni okvir za avtomobilsko industrijo v 21. stoletju (CARS 21),
– ob upoštevanju člena 45 Poslovnika,
– ob upoštevanju poročila Odbora za industrijo, raziskave in energetiko ter mnenj Odbora za mednarodno trgovino, Odbora za ekonomske in monetarne zadeve, Odbora za zaposlovanje in socialne zadeve, Odbora za okolje, javno zdravje in varnost hrane, Odbora za notranji trg in varstvo potrošnikov, Odbora za promet in turizem ter Odbora za pravne zadeve ( A6-0494/2007 ),
A. ker se je Komisija odzvala na poročilo skupine na visoki ravni CARS 21, ki je združila vse zainteresirane strani, da bi preučila glavna politična področja, ki vplivajo na avtomobilsko industrijo v EU, in da bi pripravila priporočila za prihodnji ureditveni okvir,
B. ker je avtomobilska industrija med najpomembnejšimi gospodarskimi sektorji v EU, saj letno proizvede 19 milijonov vozil in zaposluje 2,3 milijona ljudi neposredno ter dodatnih 10 milijonov ljudi v pomožnih sektorjih,
C. ker imajo trg za rezervne dele vozil različnih znamk ter trga za servisiranje in popravila vozil pomembno vlogo pri zagotavljanju razpoložljive mobilnosti, izboljšanju izbire potrošnikov, to je 270 milijonov voznikov v EU, glede poprodajnega vzdrževanja vozil, pri zagotavljanju, da so vozila na evropskih cestah varna in neoporečna, ter pri zagotavljanju uspešnega okolja za mala in srednja podjetja v Evropi, v katerih je zaposlenih 3,5 milijona ljudi,
D. ker Komisija spodbuja celostno strategijo, ki bi evropskim podjetjem omogočila, da bodo tudi v prihodnje ohranila konkurenčnost v naraščajočem globalnem okolju, in ker je to strategijo predstavila v treh sporočilih Parlamentu, Svetu, Evropskemu ekonomsko-socialnemu odboru ter Odboru regij, prvo z naslovom Globalna Evropa: Konkurenca v svetu ( KOM(2006)0567 ), drugo z naslovom Globalna Evropa: Okrepljeno partnerstvo za olajšanje dostopa na trge evropskim izvoznikom ( SEC(2007)0452 ) in tretje z naslovom Globalna Evropa: Evropski instrumenti trgovinske zaščite v spreminjajočem se globalnem gospodarstvu – Zelena knjiga za javno posvetovanje ( KOM(2006)0763 ),
E. ker se strategija, določena v teh sporočilih, sedaj izvaja v pogajanjih o več dvostranskih in regionalnih sporazumih o prosti trgovini,
F. ker se strategije, strukture in globalni doseg v avtomobilski industriji precej razlikujejo med državami članicami in ker je treba pri razvoju nove, bolj globalno usmerjene trgovinske strategije upoštevati vse te razlike,
G. ker je evropska avtomobilska indrustrija v letu 2006 izvozila približno 70 % svoje proizvodnje, ker je v letu 2004 izvoz motornih vozil znašal 8,7 % ter izvoz rezervnih delov in dodatne opreme za motorna vozila 2,8 % industrijskega izvoza EU, kar kaže na to, kako odvisna je avtomobilska industrija od izvoznih pogojev, in ker je bil leta 2004 trgovinski presežek izven EU pri prevoznih sredstvih in opremi ocenjen na 60,2 milijarde EUR; ker Evropska unija v svetovnem merilu izstopa zlasti zaradi tega, ker je največja svetovna proizvajalka avtomobilov in druga največja proizvajalka tovornjakov, zaradi velikosti in stopnje konsolidacije notranjega trga, zaradi rastoče internacionalizacije sektorja motornih vozil, zaradi ugleda evropskih znamk in kakovosti evropskih storitev ter zaradi močnega izvoznega položaja evropskih proizvajalcev in njihove izrazite prisotnosti na trgih s potencialom hitre rasti,
1. pozdravlja končno poročilo Skupine na visoki ravni CARS21 in sporočilo Komisije o določitvi usmeritve prihodnje avtomobilske politike;
2. upa, da bodo parlamenti držav članic in njihovih regij želeli prispevati k rezultatom procesa CARS 21; meni, da bi medparlamentarno omrežje za obravnavo avtomobilskih vprašanj pod okriljem Evropskega parlamenta prineslo resnično korist za varnost na cesti, varstvo okolja, inovacije in konkurenčnost;
Dokončno oblikovanje notranjega trga za avtomobile
3. poziva oblasti držav članic, naj tesno sodelujejo s Komisijo pri izvajanju priporočil skupine na visoki ravni CARS 21; zlasti ugotavlja, da je treba zagotoviti usklajeno uvajanje uredb, ki se nanašajo na avtomobilsko industrijo, da bi se izognili motnjam na notranjem trgu;
4. poudarja, da je treba izpopolniti sistem EU za homologacijo, ki bo veljal za vsa motorna vozila;
5. potrjuje svojo podporo učinkovitemu postopku homologacije, kot je opredeljeno v priporočilu za drugo obravnavo predloga direktive Evropskega parlamenta in Sveta o vzpostavitvi okvira za homologacijo motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila, ki je bilo sprejeto 10. maja 2007
Sprejeta besedila, P6_TA (2007)0176. ;
6. poziva Komisijo, naj Evropskemu parlamentu letno poroča o delovanju postopka homologacije in o spremljanju postopka komitologije;
7. poziva Komisijo, naj zagotovi, da se Uredba (ES) št. 1400/2002 distribuciji motornih vozil ustrezno izvaja v vsej EU (uredba o skupinskih izjemah); verjame tudi, da bi se po reviziji uredbe generalni direktorat Komisije za konkurenčnost moral obravnavati kot del celostnega pristopa k zakonodaji na tem področju;
8. predlaga, da se za spodbujanje konkurenčnosti industrije motornih vozil v EU revizija uredbe o skupinskih izjemah uskladi s srednjeročno revizijo skupine na visoki ravni CARS 21, s čimer bi olajšali sodelovanje med subjekti sektorja, preprečili zlorabo državne podpore ter spodbudili konkurenčne politike na mednarodni ravni;
9. poziva Komisijo, da predlaga ukrepe za postopek registracije, ki bo omogočal lažjo čezmejno prodajo vozil, zlasti rabljenih vozil; podpira mnenje Komisije o postopkih registriranja motornih vozil
Razlagalno sporočilo Komisije o postopkih za registracijo motornih vozil s poreklom iz druge države članice (C2007/068/04 (UL C 68, 24.3.2007, str. 15)). in se zaveda težav, ki jih nekatera nacionalna pravila predstavljajo za delovanje notranjega trga; ugotavlja vpliv teh nacionalnih pravil na gospodarskih področjih, kot sta lizing ali najem avtomobilov; poziva države članice, naj čim prej izvedejo potrebne spremembe svojih pravil;
Konkurenčni poprodajni avtomobilski trg
10. opozarja na nedavno sprejete zakonske določbe v zvezi z rezervnimi deli, ki vplivajo na varnost in okolje, ter da bo izvajanje teh določb vzpostavilo enoten trg rezervnih delov;
11. pozdravlja vključitev določb o homologaciji motornih vozil glede na emisije iz lahkih potniških in gospodarskih vozil ter o dostopu do informacij o popravilih vozil v uredbo (ES) št. 715/2007 Evropskega parlamenta in Sveta z dne 20. junija 2007, ter določbe, ki zahteva neomejen dostop do ustreznih tehničnih informacij o popravilih, v uredbo (ES) št. 1400/2002, ter poziva Komisijo, naj si še naprej prizadeva, da se določbe konkurenčnega prava, ki veljajo za sektor motornih vozil, uveljavijo v vsej Skupnosti;
12. poziva Komisijo, naj še naprej spodbuja učinkovito konkurenco na avtomobilskem trgu za poprodajno vzdrževanje, tako da v prihodnji avtomobilski politiki ter v kateri koli zakonodaji, ki bo zamenjala Uredbo (ES) št. 1400/2002, ki bo prenehala veljati 31. maja 2010, obravnava vprašanje izbire potrošnikov in učinkovitega dostopa neodvisnih akterjev na trgu do tehničnih informacij, usposabljanja, rezervnih delov, diagnostičnih orodij za različne znamke in preskusne opreme;
13. opozarja, da je za potrošnike pomembno, da imajo na voljo informacije o zanesljivosti in trajnosti storitve, ki temeljijo na celovitih raziskavah pri drugih potrošnikih; opozarja, da bi lahko javni organi olajšali te raziskave tako, da bi registracijskim organom dovolili posredovati podatke o voznikih, ki se strinjajo s sodelovanjem v raziskavi.
14. poziva Komisijo, da ustrezno obravnava vprašanje „odprte popravljivosti“ vozil v vseh novih zakonodajnih pobudah, pri čemer naj sodelujejo vsi zadevni generalni direktorati, da se zagotovita izbira potrošnikov in konkurenca na poprodajnem trgu; meni, da je treba to uporabiti v prihodnjih ukrepih v zvezi s spodbujanjem informacijskih in komunikacijskih tehnologij za nova vozila ter inteligentnih prevoznih sistemov;
15. poziva Komisijo, da pripravi predloge za oblikovanje notranjega trga za rezervne dele za predelavo in po naročilu, kot so na primer posebne pnevmatike in kolesa, ker zdaj zaradi različnosti nacionalnih zakonodaj ni mogoče dodatno razviti tega sektorja, ki bi veliko pridobil z usklajeno zakonodajo v vsej EU in ustreznim varstvom intelektualne lastnine;
16. poziva Komisijo, naj se bolj prizadevno bori proti uvozu ponarejenih rezervnih delov;
Sprejemanje boljše zakonodaje in internacionalizacija zakonodajnega okolja
17. poudarja, da je treba zmanjševati nepotrebne birokratske ovire, vključno s podvajanjem zakonodaje zaradi mednarodnih konvencij;
18. poudarja ključno vlogo načel boljše pravne ureditve (npr. ustrezna ocena učinka, načelo stroškovne učinkovitosti, ustrezni izvedbeni roki itd.) pri oblikovanju konkurenčnega ureditvenega okvira za avtomobilsko industrijo, ki je bil odobren v postopku CARS 21; poudarja, da je zakonodajni načrt sestavni del končnega poročila CARS 21 in ga je treba upoštevati;
19. se zaveda, da bi bolje zasnovani in pregledni predpisi, ki so v skladu s sedanjimi družbenimi in okoljevarstvenimi potrebami, veljajo brez izjeme in so vključeni v mednarodni ureditveni okvir za avtomobilsko industrijo, ta industrija lahko postala bolj konkurenčna in z bolj poštenimi konkurenčnimi pogoji;
20. meni, da je strateška standardizacija temelj konkurenčnosti; zato poziva Komisijo, naj si prizadeva za priznanje evropskih standardov po vsem svetu;
21. pozdravlja načrte Komisije, da nadomesti 38 pravnih aktov Skupnosti z obstoječimi pravilniki Gospodarske komisije Združenih narodov za Evropo (UN/ECE) ter uvede možnost samotestiranja in virtualnega testiranja; poziva Komisijo, naj nadaljuje postopek poenostavitve zakonodaje; vztraja pri pogojevanju svoje podpore predlogom z jasnim razumevanjem, da Parlament obdrži pravico do zakonodajne pobude, neodvisno od UN/ECE, kadar meni, da je to potrebno zaradi izpolnjevanja zahtev EU;
22. pozdravlja predlog Komisije, da Parlamentu predloži letni dokument o napredku pri delu UN/ECE in postopku komitologije
23. pozdravlja prizadevanja Komisije, da uvede mehanizem revizije in pregleda, ker je industrija motornih vozil tehnološko in razvojno intenzivna; vendar tudi meni, da je treba v zakonodaji pogosteje uporabiti klavzulo o časovni omejitvi veljavnosti in tako zagotoviti, da zakoni ne ovirajo ali preprečujejo tehnološkega napredka, ki ga nenehno dosegajo raziskovalne, razvojne in tržne sile;
24. poziva Komisijo, naj čim prej začne s poenostavitvijo direktiv 71/127/EGS
Direktiva Sveta 71/127/EGS (UL L 68, 22.03.1971, str. 1). , 74/297/EGS
Direktiva Sveta 74/297/EGS (UL L 165, 20.06.1974, str. 16). , 76/115/EGS
Direktiva Sveta 76/115/EGS (UL L 24, 30.01.1976, str. 6). in 78/932/EGS
Direktiva Sveta 78/932/EGS (UL L 325, 20.11.1978, str. 1). ter Pravilnika UN/ECE št. 122;
Sprejetje okoljskih standardov za 21. stoletje
25. ugotavlja, da zakonodaja Skupnosti ureja trg, na katerem se vsako leto proda od 17 do 18 milijonov vozil in je enakovreden trgu osebnih vozil v Združenih državah; pričakuje, da bo ambiciozna politika zmanjševanja pozitivno vplivala na zmanjševanje emisij prometa po vsem svetu;
26. meni, da je mobilnost posameznikov eden od največjih dosežkov zadnjega stoletja; meni tudi, da se mobilnost in varovanje okolja medsebojno ne izključujeta ter da bo prihodnja avtomobilska tehnologija morala prispevati k združevanju mobilnosti in varovanja okolja; vsekakor meni, da izziv podnebnih sprememb odpira priložnosti za tehnološki napredek in inovacije;
27. se zaveda pomena vozil za mobilnost starejših ljudi, zlasti na podeželju, in za invalidne osebe;
28. poziva Komisijo, naj ustvari okolje, ki zagotavlja, da je cestni promet okoljsko trajnosten, ki spodbuja prilagodljivost proizvodnih sistemov in ki povečuje raven usposobljenosti evropskih delavcev;
29. meni, da so standardi za emisije onesnaževal resnično uspešni ter da se zaradi njih že uporabljajo neoporečna osebna vozila; poudarja pomembnost dosega enake uspešnosti tudi pri visoko zmogljivih vozilih; meni, da bi lahko koristi okoljske zakonodaje EU v avtomobilskem sektorju segale daleč čez meje evropskega trga;
30. pozdravlja hitro uvajanje standardov Euro 5 in Euro 6 za zmanjšanje emisij onesnaževal iz osebnih vozil; poziva Komisijo, naj nemudoma sprejme ambiciozen predlog za standard Euro 6 za težka tovorna vozila;
31. meni, da je mogoče boljšo kakovost zraka doseči le s hitrejšo obnovo voznega parka, poleg uvedbe vozil, ki manj onesnažujejo okolje; meni, da je treba izvesti finančne ukrepe za spodbuditev potrošnikov, da nadomestijo stare avtomobile z vozili, ki manj onesnažujejo okolje;
32. pozdravlja predlog za revizijo direktive o kakovosti goriva, da se upošteva življenjski cikel emisij toplogrednih plinov, ki jih povzroča gorivo za cestni promet;
33. poziva Komisijo, naj v okviru zakonodaje Skupnosti sproži postopek ponovne ocenitve in ponovnega pregleda postopkov testiranja emisij, da se bodo bolje odražali stvarni pogoji uporabe, brez poseganja v potekajočo razpravo o emisijah CO 2 iz avtomobilov;
34. je zelo zaskrbljen zaradi neusklajenega izvajanja direktive o izrabljenih vozilih
Direktiva 2000/53/ES (UL L 269, 21.10.2000, str. 34). ; meni, da direktiva ni dovolj ambiciozna;
Bistveno zmanjševanje emisij CO 2
35. pozdravlja načrte Komisije za zmanjšanje emisij CO 2 iz osebnih vozil; meni, da je najprimernejši celostni pristop, ki upošteva vse možnosti za zmanjševanje emisij CO 2 , kot so infrastruktura, vedenje med vožnjo, sistem spodbujanja ljudi, da uporabljajo čistejše avtomobile, biogoriva in tehnologija vozil; spodbuja Komisijo, naj razmisli o razvoju skupnega okvira za usklajeno uporabo tehnološko nevtralnih in čim bolj usklajenih davčnih spodbud v zvezi s CO 2 , ki zagotavljajo velike možnosti za zmanjšanje emisij CO 2 , pri čemer se je treba izogibati izkrivljanju konkurence; poziva Svet, naj doseže dogovor v zvezi s predlogom Komisije, da so davki na osebna vozila povezani z emisijami onesnaževal, kot je CO 2 , da se prepreči dodatna drobitev notranjega trga na podlagi različne uporabe v državah članicah;
36. poziva Komisijo, da določi bolj ambiciozne, vendar uresničljive cilje, ob upoštevanju dejanskih razmer na trgu EU, kjer je stopnja obnove voznega parka pod 10 % na leto, zato poudarja dejstvo, da ima dostopnost do novih avtomobilov bistveno vlogo pri doseganju cilja Skupnosti; poudarja, da bolj kot so zavezujoči cilji za emisije CO 2 ambiciozni, več časa je treba zagotoviti avtomobilski industriji, da se prilagodi;
37. opozarja Komisijo, da traja razvoj nove vrste avtomobilov približno 5 do 7 let; meni, da je treba avtomobilski industriji omogočiti dovolj časa za izpolnitev zavezujočih ciljev; zato zahteva od Komisije, da ne določi nikakršnih končnih zavezujočih ciljev za emisije CO 2 z rokom pred letom 2015;
38. meni, da mora biti rok za izpolnitev cilja, tj. 125g/km emisij CO 2 za nova osebna vozila, do leta 2015 dosegljiv; poudarja, da si mora Komisija prizadevati za bolj ambiciozne cilje za dolgoročno zmanjšanje emisij CO 2 v avtomobilskem sektorju; meni, da je v zvezi s tem bistveno, da se ciljne vrednosti razvrstijo glede na težo vozila;
39. pozdravlja načrt Komisije, da določi rok za izpolnitev cilja obvezne 10-odstotne uporabe biogoriv do leta 2020, če se upoštevajo merila trajnosti in spodbuja uporaba tehnologije druge generacije; zahteva, da se razvije sistem potrjevanja za trajnostno proizvedeno biogorivo; poziva Komisijo, da v svojem prihodnjem zakonodajnem predlogu o biogorivih dovoli le obravnavanje potrjenega trajnostnega biogoriva za dosego cilja; poudarja, da je treba biogoriva druge generacije iz rastlin ali delov rastlin, ki niso neposredna konkurenca hranilnim rastlinam in zagotavljajo večjo učinkovitost, razviti in še bolj podpirati;
40. ugotavlja, da je treba spodbujati ustrezne lokalne mreže črpalk za oskrbo državljanov, če se želi uresničiti cilj povečane uporabe biogoriv in vodika;
41. meni, da morajo ukrepi za zmanjševanje emisij CO 2 bolj poudariti povečevanje ozaveščenosti voznikov o varčnejših tehnikah vožnje in najboljšem izkoristku novih tehnologij;
42. meni, da bodo povečevanje ozaveščenosti potrošnikov z boljšim označevanjem učinkovitosti porabe goriva in bolj popolni podatki o emisijah onesnaževal prispevali k zmanjševanju emisij CO 2 ; zato poziva k reviziji Direktive 1999/94/ES Evropskega parlamenta in Sveta o informacijah o ekonomičnosti porabe goriva in emisijah CO 2 , ki so na voljo potrošnikom v zvezi s trženjem novih osebnih vozil, pri čemer naj se upošteva najboljša trenutno uveljavljena praksa;
43. opozarja na dejstvo, da se lahko zmanjšanje emisij CO 2 iz avtomobilov najlažje doseže s prestrukturiranjem sistemov javnega prevoza;
44. priznava vodilno vlogo Mednarodni avtomobilistični zvezi (FIA) pri prizadevanjih za inovativne okoljske tehnologije, ki dvigujejo potencial za zmanjšanje emisij CO 2 in stroškovno učinkovitost vseh novih vozil;
45. poziva zvezo FIA, da dodatno okrepi svoja prizadevanja za spodbujanje inovativnih raziskav v zvezi s cestami, da se med drugim izboljša energijska učinkovitost vozil;
46. priznava vlogo, ki jo lahko ima avtomobilistični šport pri spreminjanju odnosa in vedenja potrošnikov do okolju prijazne tehnologije; zato poziva zvezo FIA in druge udeležence tekmovanja formula 1, da v skladu s tem spremenijo pravila, da se lahko enostavneje uporabljajo okolju prijazne tehnologije, kot so motorji na biogorivo ter štiricilindrski ali hibridni motorji;
47. poziva k pripravi študije za evidentiranje dodatnih netehničnih ukrepov, ki so bili izvedeni za zmanjšanje CO 2 v EU;
Varnejši cestni promet
48. pozdravlja prizadevanja Komisije za zmanjševanje števila smrtnih primerov v cestnem prometu, vključno z uporabo novih tehnologij; poziva Komisijo, naj zagotovi uvedbo zahtev v zvezi z varnostno opremo vozil v skladu z načeli boljše ureditve, ki jih je določila skupina na visoki ravni CARS 21; poudarja potrebo po celovitem pristopu, ki vključuje izboljšanje tehnologije vozil, infrastrukturne ukrepe ter izobraževanje, obveščanje in izvajanje, za stroškovno učinkovito dosego ciljev v zvezi z varnostjo v cestnem prometu;
49. priznava trgu vozil visokega cenovnega razreda, na katerem se ponavadi najprej uvajajo nove tehnologije, vlogo pobudnika; vendar poudarja, da bodo osebna vozila zaradi dodatnih varnostnih sistemov morda težja, kar bo povzročalo več emisij CO 2 ;
50. je zaskrbljen zaradi negativnega učinka na varnost v cestnem prometu, ki je posledica večje hitrosti vozil; v zvezi s tem priporoča izvajanje priporočil iz študije o prihodnjih možnostih izvajanja pravil o tehnični brezhibnosti v EU (Study for Future Options for Roadworthiness Enforcement in the European Union), ki jo je objavil Mednarodni odbor za preglede motornih vozil (CITA) leta 2007; priporoča podporo kampanji za varno predelovanje in korakom, ki bodo v najkrajšem roku pripeljali do serijske vgradnje elektronskega nadzora stabilnosti;
51. poziva Komisijo, naj izboljša sistem varnosti v cestnem prometu tako, da od držav članic zahteva usposabljanje v smeri učenec-voznik, razširitev obveznega usposabljanja in uvedbo pravil v zvezi z rednim usposabljanjem poklicnih voznikov;
52. poziva Komisijo, naj izvede predvideno oceno okolja za obdobje 2007–2009, ki je potrebna za ukrepe za zmanjšanje števila žrtev prometnih nesreč;
53. zahteva od Komisije, da oblikuje sistem, ki bo proizvajalcem avtomobilov omogočal nesankcionirano proizvodnjo vozil z emisijami CO 2 nad ciljnimi vrednostmi, če je to potrebno za izpolnjevanje zakonskih zahtev na ravni Skupnosti v zvezi z varnostjo;
54. ne meni, da bi morali imeti avtomobili po vsej EU podnevi obvezno prižgane luči;
55. poziva Komisijo, da prednostno izboljša ureditev čezmejnih pregledov vozil in čezmejnega kaznovanja za prometne prekrške v drugi državi članici;
Pošteni odnosi v avtomobilski industriji
56. trdi, da je evropska avtomobilska industrija ena od najbolj konkurenčnih industrij na svetu; vendar meni, da nelojalna konkurenca in kršenje pravic intelektualne lastnine ogrožata ta položaj;
57. poudarja, da je Svetovna trgovinska organizacija zelo pomembna za avtomobilsko industrijo v vedno bolj globalnem trgovinskem okolju; meni, da je zelo pomembno, da sedanja razvojna pogajanja v Dohi omogočijo čim boljši dostop do trgov v tretjih državah za proizvajalce avtomobilov, zlasti v potencialno velikih in hitro rastočih trgih;
58. poudarja pomen, ki ga ima mehanizem za poravnavo sporov Svetovne trgovinske organizacije pri reševanju težav v zvezi z izvozom v tretje države; opozarja na pozitivni izid v sporih pred Svetovno trgovinsko organizacijo v primeru Canade, Indije in Indonezije;
59. poziva Komisijo, naj bo v prizadevanjih za načelno spremembo mehanizmov trgovinske zaščite previdna; opozarja, da lahko v avtomobilski industriji tretje države ravnajo protikonkurenčno, in poziva Komisijo, naj pri zaščiti industrije EU pred nepoštenim ravnanjem ohrani osnovno filozofijo mehanizmov trgovinske zaščite;
60. opozarja, da mora uspešen zaključek večstranskih trgovinskih pogajanj ostati prednostna naloga EU; kljub temu podpira željo Komisije po sklepanju novih dvostranskih trgovinskih sporazumov predvsem v Aziji, da bi izboljšala pogoje dostopa do trga; poudarja, da morajo biti sporazumi o prosti trgovini vedno namenjeni čim boljšemu dostopu do trga partnerskih držav; vztraja, da mora politika EU varovati konkurenčnost evropskih proizvajalcev avtomobilov, ki delujejo v EU in državah, ki niso članice EU; je prepričan, da je za avtomobilsko industrijo pomembno sklepanje dvostranskih sporazumov med EU ter združenjem ASEAN, Indijo in Mercosurjem;
61. poziva Komisijo, naj v okviru sedanjih pogajanj o sporazumu o prosti trgovini EU–Koreja zagotovi, da Koreja odpravi vse obstoječe tarifne in netarifne ovire in ne ustvarja novih ter da bo uporabljala več pravilnikov UN/ECE; zahteva, da Komisija razmisli o strategiji postopne opustitve uvoznih tarif EU z zaščitnimi ukrepi, in zato priporoča, da se poveže z odpravo netarifnih ovir na korejski strani;
62. ponovno poudarja, da je Koreja podpisala in ratificirala sporazum UN/ECE iz leta 1958 ter se tako zavezala, da bo izvajala pravilnike UN/ECE; poziva Komisijo, naj med prihodnjimi pogajanji to dejstvo poudari in vztraja pri hitrem izvajanju; ugotavlja, da bi moral sporazum o prosti trgovini v vsakem primeru jasno predpisati, da Koreja vozilom, ki jih uvozi iz EU in izpolnjujejo standarde UN/ECE, dovoli vstop na korejski trg;
63. poziva Komisijo, naj oceni možnosti za ustanovitev delovne skupine za avtomobile in posebnega hitrega postopka za reševanje sporov v zvezi z ukrepi na pdročju avtomobilizma, kot je bilo narejeno v primeru sporazuma o prosti trgovini med ZDA in Korejo;
64. poudarja pomembnost tesnega sodelovanja s Kitajsko v razvoju ureditvenega okvira, ki bo omogočal enotne pogoje delovanja; ugotavlja, da je učinkovito varstvo predpisov o intelektualni lastnini glavni pogoj za takšno sodelovanje;
65. se ne strinja s predlogom Komisije o ukinitvi pravic za varstvo modelov, ker bi to lahko škodilo evropski avtomobilski industriji, kupcem pa ne bi zagotavljalo koristi; poziva Komisijo, naj upošteva obstoječe enotne pogoje delovanja v odnosih z Japonsko in nekaterimi državami v ZDA, kjer veljajo zelo visoki standardi;
66. pozdravlja zaprosilo Komisije, naj se v Svetovni trgovinski organizaciji ustanovi organ za razrešitev spornih vprašanj glede ravnanja Kitajske z uvoženimi deli vozil, ki po mnenju Komisije ni skladno z več členi različnih sporazumov Svetovne trgovinske organizacije;
67. podpira prizadevanja Komisije v zvezi s kitajskim zakonodajnim okoljem, da se evropskim podjetjem, ki delujejo na kitajskem trgu, zagotovi pravično ureditev in pravno varnost;
68. opozarja, da evropska industrija pnevmatik pomembno prispeva k uspehu v evropskem avtomobilskem sektorju; zato Komisijo poziva, naj skrbno preuči vprašanje neupravičenih tehničnih trgovinskih ovir, kot so na primer lokalni tehnični predpisi, s katerimi se srečuje industrija pnevmatik na ključnih azijskih hitro rastočih trgih;
Raziskave in razvoj v avtomobilskem sektorju
69. je zadovoljen z dosedanjimi dosežki, ki so rezultat finančnih spodbud Skupnosti za raziskave in razvoj ter sodelovanja v okviru programov, kot so sedmi okvirni program, program za konkurenčnost in inovativnost (CIP) ter pobuda i2010; poziva Komisijo, naj delovne programe bolj prilagodi potrebam avtomobilskega sektorja zaradi prihodnje nove zakonodaje ali zavezujočih ciljev;
70. poziva Komisijo, da pred letom 2012 sprejme strategijo za bistveno in zadostno povečanje sredstev za raziskave in razvoj v avtomobilskem sektorju, zlasti ob upoštevanju proizvodnje avtomobilske opreme;
71. poziva države članice, da vsako prihodnje povečanje sredstev za raziskave in razvoj v avtomobilskem sektorju pogojujejo z izpolnjevanjem zavezujočih ciljev za zmanjšanje emisij CO 2 ;
72. poudarja pomen spremembe na področju uporabe avtomobilov v mestih; meni, da je poleg učinkovitejših avtomobilov nujno uvajanje mestnih električnih avtomobilov, zato poziva k podpori za raziskave in razvoj potrebnih tehnologij;
73. poziva vse države članice in institucije EU, da zagotovijo vso potrebno podporo raziskavam in razvoju naprednih tehnologij, kot so motorji na vodik, gorivne celice ali hibridni motorji;
74. poudarja možnosti, ki jih ponuja informacijska in komunikacijska tehnologija za odpravo škodljivih posledic za okolje in javno zdravje, kot tudi za zmanjšanje nesreč in izgube energije, če se uporablja po vsej EU v okviru inteligentnih sistemov za nadzor in upravljanje prometa za zagotavljanje njegove nemotene pretočnosti; meni, da morajo vse naprave ustrezati evropskemu standardu, da bo komunikacija med vozili in infrastrukturo učinkovita v vseh državah članicah;
75. meni, da so pobuda Inteligentni avtomobil
KOM(2006)0059 . , program Galileo in drugi instrumenti, ki prispevajo k inteligentnemu prevoznemu sistemu, zelo pomembni; zato poziva Komisijo, da odločno podpre ta razvoj;
76. močno podpira nadaljevanje raziskav in razvoja inovacij, ki temeljijo na informacijskih in komunikacijskih tehnologijah (IKT); meni, da bi bili v okviru pobude za inteligentni avtomobil lahko uvedeni novi tehnološki dosežki za pomoč pri racionalizaciji prometa, ki bodo vozniku omogočili lažje sprejemanje pravilnih odločitev in izbire najhitrejše poti do svojega cilja, s tem pa bo promet postal energetsko prijaznejši; poziva vse zainteresirane strani, zlasti države članice, naj poskrbijo za izvajanje sistema eCall;
77. meni, da je delo na inteligentnih prevoznih sistemih ključ do uspešne industrije motornih vozil in uspešnih prizadevanj za zmanjšanje vpliva te industrije na okolje; meni, da je projekt Galileo treba navesti kot zgled in zato je treba čim prej najti rešitev za financiranje projekta Galileo v okviru konzorcija, v katerem se bodo zainteresirane strani zavezale k razvoju projekta;
78. meni, da bi se morale prve skupnosti znanja in inovacij Evropskega tehnološkega in inovacijskega inštituta (ETI) ukvarjati z manjšimi emisijami CO 2 v tehnologiji vozil;
Politike prestrukturiranja in pot naprej
79. meni, da je treba določiti splošne pogoje za zagotovitev trajnosti evropske avtomobilske industrije in ohranitev njene vodilne vloge na področju tehnoloških, ekoloških in socialnih inovacij, pri čemer se podpira visoko usposobljena delovna sila;
80. se zaveda, da imajo tako izdelovalci kot dobavitelji v evropski avtomobilski industriji visoko usposobljeno delovno silo, kar je zelo pripomoglo k visoki učinkovitosti evropske avtomobilske industrije;
81. opozarja na pomembnost avtomobilske industrije za zaposlenost, rast, inovacije in konkurenčnost; meni, da je treba poleg znatne spremembe avtomobilske industrije prilagoditi tudi politiko, da se zaradi zakonodaje Skupnosti ne izgubijo delovna mesta;
82. vztraja, da mora zakonodaja Skupnosti v zvezi z okoljem, varnostjo v cestnem prometu in energijsko učinkovitostjo vključevati potrebo po ustreznem izobraževanju in poklicnem usposabljanju delavcev, da se jim olajša prilagoditev tehničnim in ureditvenim spremembam ter zagotovijo enake ali boljše zaposlitvene možnosti;
83. poziva Komisijo, naj usklajuje učinkovito uporabo strukturnih skladov in Evropskega sklada za prilagoditev globalizaciji v zvezi z avtomobilsko industrijo;
84. poziva, da se podpora Skupnosti ne podeli podjetjem, ki so prejela podporo v eni od držav članic in potem preselila proizvodno dejavnost v drugo državo, ne da bi v celoti uresničila dogovor s to državo članico;
85. poudarja, da si morajo EU in države članice prizadevati tudi za pomoč v zvezi s prihodnjim procesom prestrukturiranja in odpravljanjem njegovih posledic ter zagotavljanjem novih možnosti delavcem;
86. poziva socialne partnerje, naj izvajajo ustrezne ukrepe v prid tistim, ki jim grozi prestrukturiranje industrije;
87. zahteva boljše obveščanje delavcev in posvetovanje z njimi v postopku prilagajanja industrije novim izzivom v zvezi z oblikovanjem in proizvodnjo okolju prijaznejših vozil;
88. poudarja potrebo po pregledu sedanjega razmerja med proizvajalci in trgovci, katerih vpliv na konkurenčnost evropske avtomobilske industrije zelo škodi veliko malim in srednjim podjetjem v sektorju; meni, da je treba sodelovanje na področju raziskav in razvoja ter industrijskih strategij spodbujati na stabilnejši podlagi; v ta namen spodbuja Komisijo in države članice, naj sprejmejo potrebne politike ali vzpostavijo okvir, potreben za ustalitev zgornjega razmerja in odpravo s tem povezanih težav;
89. poudarja pomen bolj sistematične uporabe sredstev EIB, da se zagotovi podpora malim in srednje velikim podjetjem v avtomobilskem sektorju ter se jim omogoči dostop do tveganega kapitala;
90. naroči svojemu predsedniku, da to resolucijo posreduje Svetu in Komisiji.
OBRAZLOŽITEV
Evropska avtomobilska industrija, ki predstavlja 3 % BDP EU in 7 % skupne proizvodnje Unije, je eden od najpomembnejših gospodarskih sektorjev EU, v katerem se vsako leto proizvede okrog 19 milijonov vozil, kar je tretjina celotne svetovne proizvodnje. Ta sektor je tudi glavni izvozni sektor EU, v katerem se ustvari 35 milijard EUR dodane vrednosti na leto in v katerem je zelo veliko inovacij, saj 4 % letnega dohodka vloži v raziskave in razvoj. V tem sektorju je največ delovnih mest na celini, od česar je neposrednih delovnih mest več kot 2 milijona, posrednih delovnih mest v velikih družbah ter malih in srednje velikih podjetjih pa je 10 milijonov. To pomeni, da je avtomobilski sektor ključni dejavnik v gospodarskem, socialnem in kulturnem življenju v Evropi.
Sektor se zdaj sooča z znatnimi izzivi v svojem delovnem okolju. Hitre tehnološke spremembe, povezane z ostro mednarodno konkurenco, ga silijo v hitre spremembe. Poleg tega se sektor sooča z znatnimi družbenimi pritiski, zlasti glede okoljske zaščite in varnosti v cestnem prometu. Zaradi tesnega sodelovanja med industrijo in političnimi področji, kot so okolje, energetika in promet, je to eno od najbolj urejenih področij v EU, za katero se uporablja približno 80 direktiv in 115 pravilnikov UN/ECE. Največji izziv v tem sektorju je odzivanje na zelo veliko ureditvenih pobud, istočasno pa prizadevanje za ohranjanje in izboljšanje konkurenčnosti.
Cilj skupin na visoki ravni CARS 21, ki so združile najpomembnejše zainteresirane strani, je bil oblikovati ureditveni okvir, ki bi upošteval konkurenčnost industrije in zahteve javne politike. Ta novi usklajeni ureditveni okvir bi bil podlaga za prihodnjo politiko. Nekatera glavna priporočila skupine na visoki ravni CARS21 so zadevala usklajeno povezovanje med različnimi političnimi področji, predvidljivost in potrebo po zaščiti javnega interesa ter hkrati zmanjšanje regulativnih ovir za industrijo.
Poročevalec pozdravlja delo Skupine na visoki ravni CARS21 in stališče Komisije o njem. Vendar bi poročevalec rad izpostavil nekatere točke, ki zadevajo posamezna področja.
Dokončno oblikovanje notranjega trga za avtomobile
Na začetku zasedanja skupine CARS 21 so bili predstavniki industrije zaskrbljeni zaradi visokih kumulativnih stroškov zaradi zakonodaje. Presoja skupine CARS 21 je pokazala, da je bil sedanji sistem homologacije učinkovit, da ga je treba ohraniti ter da je bila večina zakonodaje potrebna in koristna za varovanje zdravja, varstvo potrošnikov in okolja.
Poročevalec meni, da je notranji trg za nova in rabljena vozila ter rezervne dele dejansko zelo pomemben. Poudarja, da je treba vzpostaviti sistem EU za homologacijo, ki zajema vsa motorna vozila, in poziva Komisijo, naj predlaga ukrepe za postopek registracije, ki bi omogočal lažjo čezmejno prodajo vozil, zlasti rabljenih vozil. Poleg tega poziva Komisijo, naj pomaga vzpostaviti skupni trg za predelavo in rezervne dele, ker zdaj zaradi nacionalnih zakonodaj, zlasti v sektorju predelave, ni mogoče dodatno razviti tega sektorja.
Internacionalizacija zakonodajnega okolja
Poročevalec poudarja, da je treba odpraviti nepotrebne birokratske ovire, vključno s podvajanjem zakonodaj zaradi mednarodnih konvencij. Ker avtomobilskega sektorja nič več ne omejujejo državne meje ali celo celina, se lahko prihodnja avtomobilska zakonodaja uredi le v okviru mednarodnih predpisov in standardov. Ti predpisi morajo zagotoviti, da izvoz in uvoz vozil ter rezervnih delov v druge regije sveta in iz njih ne ovirajo različna pravila. Zato poročevalec poziva Komisijo, naj si prizadeva za prepoznavnost evropskih standardov v svetu, zlasti na trgu vozil visokega cenovnega razreda, ker je Evropa glavna na tem trgu in ker je za konkurenčnost bistvena standardizacija. Prav tako pozdravlja načrte Komisije o nadomestitvi 38 direktiv ES z mednarodnimi pravilniki UN/ECE. Poleg tega pozdravlja določitev 25 direktiv in pravilnikov UN/ECE, za katere se lahko uvede samotestiranje ali virtualno testiranje. Poročevalec odločno poziva Komisijo, naj začne čim prej poenostavljati obstoječo ureditev. Poročevalec je zaskrbljen zaradi neusklajenega izvajanja direktive o izrabljenih vozilih in meni, da načrt Komisije, da obravnava ta problem, ki ovira skupni trg, šele po letu 2009, ni dovolj ambiciozen.
Sprejetje okoljskih standardov za 21. stoletje
Kar zadeva področje okolja, je v sporočilu potrjeno, da se bodo emisije onesnaževal omejevale še naprej. Poleg tega navaja sporočilo ključne dejavnike prihodnje strategije za zmanjševanje emisij CO 2 iz avtomobilov. Prihodnja strategija bo temeljila na celostnem pristopu za izpolnjevanje ciljev EU v zvezi z doseganjem 120 g/km emisij CO 2 do leta 2012 prek povezave ukrepov EU in držav članic. Komisija namerava predlagati zakonodajo, ki bo temeljila predvsem na obveznem zmanjševanju emisij CO 2 , da bi dosegla cilj 130 g/km za povprečni novi vozni park prek izboljšav v tehnologiji motornih vozil, ter nadaljnje zmanjšanje za 10 g/km emisij CO 2 z drugimi tehnološkimi izboljšavami in večjo uporabo biogoriv.
Poročevalec meni, da je posameznikova mobilnost eden od največjih dosežkov v zadnjem stoletju, saj ponuja veliko možnosti v vsakdanjem življenju, zaposlovanju in turizmu. Ta dosežek se ne more in ne sme zanemariti, čeprav se mora prilagoditi nujnim okoljskim standardom. Kultura je mobilnosti del evropskega načina življenja. Poleg tega je poročevalec zelo prepričan, da se mobilnost in varovanje okolja ne izključujeta ter da bodo prihodnji avtomobili podlaga za nov življenjski slog, ki bo združeval mobilnost in varovanje okolja.
Poročevalec se strinja, da je zmanjševanje izpusta toplogrednih plinov glavni cilj vseh politik EU in da je rok zmanjšanja emisij CO 2 za 20 % do leta 2020 iz sklepa Evropskega sveta z dne 8. do 9. marca 2007 okvir, v katerem se morajo sprejemati vse odločitve. Poročevalec poziva avtomobilski sektor, naj prispeva k zmanjševanju emisij CO 2 , vendar opozarja, da sektor ne sme biti omejen z neuresničljivimi cilji, ki bi bili nadomestilo za neuspešnost v drugih industrijskih sektorjih. Poročevalec poziva Komisijo, naj upošteva, da je evropska avtomobilska industrija pomembna za zaposlenost, rast in inovacije v Evropi.
Poročevalec meni, da je celostni pristop najprimernejša oblika za znatno zmanjšanje emisij CO 2 iz osebnih vozil. Ta celostni pristop mora upoštevati vse možnosti za zmanjšanje emisij CO 2 , kot so infrastruktura, vedenje med vožnjo, biogoriva in tehnologija vozil.
Poročevalec poziva Komisijo, da določi ambiciozne, vendar uresničljive cilje. Meni, da bolj kot so obvezne omejitve za emisije CO 2 ambiciozne, več časa je treba zagotoviti avtomobilski industriji, da se prilagodi. V zvezi s tem opozarja, da traja razvoj nove vrste avtomobilov približno 7 let. Obvezno zmanjšanje do leta 2012 bi lahko bilo za avtomobilsko industrijo neuresničljivo, ker se zaradi prekratkega roka ne bo mogla prilagoditi novi zakonodaji. Ker zavezujoči cilji verjetno ne bodo začeli veljati pred letom 2009, je obdobje do leta 2012 zagotovo prekratko, da bi se lahko avtomobilska industrija pravočasno prestrukturirala. Zato se rok za izpolnitev zavezujočih ciljev za zmanjšanje emisij CO 2 v tehnologiji vozil ne sme končati pred letom 2015.
Poročevalec meni, da bi moral biti povprečni cilj 120g/km emisij CO 2 dosegljiv od leta 2015, če bodo sprejeti tudi dodatni ukrepi (okolju prijazna vožnja, infrastruktura, biogoriva, prilagodljiv tempomat). Če se upošteva le tehnologija motorjev, je 135g/km emisij CO 2 ambiciozen, vendar uresničljiv cilj. Končno poročevalec poziva Komisijo, naj ne predlaga nobenih novih zavezujočih ciljev za emisije CO 2 , dokler obvezni cilji ne postanejo pravno zavezujoči.
Poročevalec pozdravlja načrt Komisije za določitev roka za izpolnitev zavezujočega cilja v zvezi z uporabo biogoriv do leta 2012. Vendar meni, da ta cilj ni dovolj ambiciozen.
Varnejši cestni promet
V sporočilu je poudarjeno, da je treba sprejeti celostni pristop k varnosti v cestnem prometu, ki vključuje značilnosti vozila, infrastrukturo in uporabnike cest.
Poročevalec pozdravlja prizadevanja Komisije, da bi zmanjšala število smrtnih primerov v cestnem prometu, vključno s pomembnimi ukrepi, kot so eKlic, obvezni sistem za zadrževanje otrok Isofix, elektronski nadzor stabilnosti, opozorilnik pripetosti varnostnih pasov, zaščita pešcev, zavorni sistem v sili in obvezna uporaba prižganih luči podnevi. Poročevalec priznava, da ima trg vozil visokega cenovnega razreda, na katerem najprej uvajajo te nove tehnologije, vlogo pobudnika.
Vendar opozarja, da bodo osebna vozila zaradi dodatnih varnostnih sistemom težja, kar bo povzročilo več emisij CO 2 . Zato bi bilo smiselno oblikovati sistem, ki bi proizvajalcem vozil dovoljeval izpust dodatnih emisij CO 2 , ki nastanejo zaradi varnostnih ukrepov. V takšnem sistemu bi bila vozila, ki so zaradi neprimerne razporeditve teže manj varna, (na primer kitajski Brilliance) kaznovana zaradi prevažanja nepotrebne teže.
Pošteni odnosi v avtomobilski industriji
V sporočilu so navedeni glavni pomisleki avtomobilskega sektorja v zvezi s tržno politiko. Pripravljajo se predlogi, na podlagi katerih se bi izvedla ocena, koliko bi dvostranski dogovori (zlasti v azijski regiji) pripomogli k boljšemu dostopu do trga in izvajanju predpisov industrijske lastnine v svetu.
Čeprav je evropska avtomobilska industrija ena od najbolj konkurenčnih industrij na svetu, je lahko njen položaj ogrožen zaradi nelojalne konkurence, neupoštevanju predpisov industrijske lastnine in državnih pomoči. Poročevalec meni, da je treba v skladu s pravili Svetovne trgovinske organizacije upoštevati uravnoteženost emisij CO 2 iz vozil, uvoženih v EU.
Poleg tega opozarja poročevalec na dve državi: V zvezi z Južno Korejo poziva Komisijo, da začasno prekine pogajanja o sporazumu o prosti trgovini, dokler ni v celoti razjasnjeno dodeljevanje državne pomoči za proizvajalce avtomobilov v Koreji in dokler ni državna pomoč skladna z vsemi standardi, ki omogočajo pravično trgovino. Če ni mogoča nobena druga rešitev, sporazumi o prosti trgovini ne smejo veljati za avtomobile
V zvezi s Kitajsko poudarja poročevalec pomembnost tesnega sodelovanja, da se vzpostavi ureditveni okvir, ki bi omogočal enotne pogoje delovanja. Sprejetje predpisov industrijske lastnine je pogoj, brez katerega takšno partnerstvo s Kitajsko ne more obstajati.
Raziskave in razvoj v avtomobilskem sektorju
Na področju raziskav in razvoja so v sporočilu določene prednostne naloge raziskav, in sicer področje čistih obnovljivih goriv ter inteligentnih vozil in cest. V sporočilu je sprejet napreden pristop, ki izpostavlja načrt Komisije, da oblikuje skupne tehnološke pobude na področju vodika in gorivnih celic in predloži uredbo o vozilih, ki kot gorivo uporabljajo vodik.
Poročevalec pozdravlja prizadevanja za dodelitev evropskih sredstev za raziskave in razvoj ter sodelovanje, ki se je začelo že v številnih programih, kot so sedmi okvirni program, program CIP ali pobudo i2010. Poročevalec poziva Komisijo, da v posameznih delovnih programih bolj upošteva posebne potrebe avtomobilskega sektorja zaradi prilagoditve novi zakonodaji ali predvidenih zavezujočih ciljev.
Poročevalec zahteva od Komisije, da sprejme načrte za znatno večja sredstva za raziskave in razvoj v avtomobilskem sektorju, ko bodo cilji v zvezi z emisijami CO 2 ali obvezni alternativni motorji čez nekaj let postali zavezujoči. Sredstva EU za raziskave in razvoj v avtomobilskem sektorju se morajo do leta 2012 povečati vsaj za 300 %. Poleg tega mora obstajati jasna povezanost med večjimi javnimi sredstvi za raziskave in razvoj v avtomobilskem sektorju in zavezujočimi cilji za zmanjšanje emisij CO 2 .
Končno poročevalec predlaga, da bi se morale prve skupnosti znanja in inovacij v okviru novega Evropskega tehnološkega inštituta ukvarjati z manjšimi emisijami CO 2 v tehnologiji vozil.
14.9.2007
MNENJE Odbora za mednarodno trgovino
za Odbor za industrijo, raziskave in energetiko
o CARS 21: konkurenčnemu ureditvenemu okviru za avtomobilsko industrijo
( 2007/2120(INI) )
Pripravljavka mnenja:
Erika Mann
POBUDE
Odbor za mednarodno trgovino poziva Odbor za industrijo, raziskave in energetiko kot pristojni odbor, da v svoj predlog resolucije vključi naslednje pobude:
A. ker je evropska avtomobilska industrija ena najbolj konkurenčnih in inovativnih industrij na svetu in ker je treba v celoti razumeti posledice večstranskih in dvostranskih sporazumov za to industrijo kot celoto; ker je nujno ustvariti ustrezne pogoje v Evropi in po svetu za vzdrževanje te konkurenčnosti v vse bolj globalnem okolju,
B. ker Komisija spodbuja celostno strategijo, ki bi evropskim podjetjem omogočila, da bodo tudi v prihodnje ohranila konkurenčnost v naraščajočem globalnem okolju, in ker je to strategijo predstavila v treh sporočilih Parlamentu, Svetu, Evropskemu ekonomsko-socialnemu odboru ter Odboru regij, prvo z naslovom Globalna Evropa: Konkurenca v svetu ( KOM(2006)0567 ), drugo z naslovom Globalna Evropa: Okrepljeno partnerstvo za olajšanje dostopa na trge evropskim izvoznikom ( SEC(2007)0452 ) in tretje z naslovom Globalna Evropa: Evropski instrumenti trgovinske zaščite v spreminjajočem se globalnem gospodarstvu – Zelena knjiga za javno posvetovanje ( KOM(2006)0763 ),
C. ker se strategija, določena v teh sporočilih, sedaj izvaja v pogajanjih o več dvostranskih in regionalnih sporazumih o prosti trgovini,
D. ker se strategije, strukture in globalni doseg v evropski avtomobilski industriji med državami članicami precej razlikujejo in ker je treba pri razvoju nove, bolj globalno usmerjene trgovinske strategije upoštevati vse te razlike,
E. ker bo ključno vzdrževati in ustvariti politični prostor v Evropi in na mednarodni ravni, ki bo podpiral okoljsko učinkovitost evropske avtomobilske industrije; ker je zato nujno, da se mednarodni tehnični standardi upoštevajo in podprejo po vsem svetu,
F. ker je evropska avtomobilska industrija v letu 2006 izvozila okrog 70 % proizvedenih enot; ker je leta 2004 izvoz motornih vozil predstavljal 8,7 % industrijskega izvoza EU, izvoz delov opreme za motorna vozila pa 2,8 %, in sta torej posebno občutljiva na izvozne pogoje; in ker je bil leta 2004 trgovinski presežek izven EU pri transportni opremi ocenjen na 60,2 milijardi EUR,
G. ker evropska avtomobilska industrija zagotavlja približno 12 milijonov delovnih mest v EU; ker ta industrija približno 4 % svojega prometa vlaga v raziskave ter je tako največji industrijski vlagatelj v raziskave in razvoj v Evropi; ker je leta 2005 prispevala k državnim davkom na dohodek v znesku 360 milijard EUR (3,5 % BDP EU),
H. ker je za Svet in Evropsko centralno banko nujno, da se končno uveljavi politika menjalnega tečaja, ki bo spodbujala razvoj delovnih mest v industriji znotraj EU; ker sedanja podcenjenost dolarja in jena v primerjavi z eurom vodi v izgubo številnih delovnih mest ter hudo znižanje plač in slabšanje delovnih pogojev v evropskem avtomobilskem sektorju,
I. ker je mednarodni avtomobilski sektor v zadnjih letih doživel velike spremembe ter se sooča še z novimi izzivi, predvsem zaradi naraščajoče svetovne konkurence, in ker je zato nevarnost, da pride do selitev proizvodnje, treba resno obravnavati pri preoblikovanju evropskega zakonodajnega in trgovinskega okolja,
J. ker je skupina na visoki ravni CARS 21 razvila desetletni načrt in o njem soglašala, vanj pa vključila priporočila, namenjena spodbujanju globalne konkurenčnosti v avtomobilski industriji in izboljšanju razmer pri zaposlovanju; ker je ta načrt sestavni del končnega poročila CARS 21 in ker se zato Parlament zavzema za ponovno presojo teh priporočil,
Večstranski pristop
1. poudarja, da je sistem Svetovne trgovinske organizacije za avtomobilsko industrijo v vedno bolj globalnem trgovinskem okolju zelo pomemben; meni, da je zelo pomembno, da sedanji razvojni pogajalski krog iz Dohe omogoči dejanski in ambiciozen dostop do trgov v tretjih državah za proizvajalce avtomobilov, zlasti v velikih hitro rastočih državah v tem sektorju;
2. meni, da je mednarodno usklajevanje standardov nujno potrebno za zagotovitev enotnih pogojev delovanja; poudarja, da je zelo pomembno, da vse članice Svetovnega foruma za homologacijo pravilnikov o vozilih (WP.29) pri Ekonomski komisiji Združenih narodov za Evropo (UNECE) izvajajo čim več standardov v skladu s sporazumoma UNECE iz leta 1958 in leta 1998;
3. poudarja pomen, ki ga ima mehanizem za poravnavo sporov Svetovne trgovinske organizacije pri reševanju težav ob izvozu v tretje države; opozarja na pozitivni izid sporov, ki so bili postavljeni pred sodišče Svetovne trgovinske organizacije, v primerih Kanada – Nekateri ukrepi, ki vplivajo na avtomobilsko industrijo, Indija – Ukrepi, ki vplivajo na avtomobilski sektor in Indonezija – Nekateri ukrepi, ki vplivajo na avtomobilsko industrijo;
4. pozdravlja zaprosilo Komisije, naj se v Svetovni trgovinski organizaciji ustanovi organ za razrešitev spornih vprašanj glede ravnanja Kitajske z uvoženimi deli vozila, ki po mnenju Komisije ni skladno z več členi različnih sporazumov Svetovne trgovinske organizacije;
Dvostranski pristop
5. opozarja, da mora uspešen zaključek večstranskih trgovinskih pogajanj ostati prednostna naloga EU; kljub temu razume in podpira željo Komisije po sklepanju novih dvostranskih trgovinskih sporazumov, da bi izboljšala pogoje dostopa do trga; vztraja, da mora politika EU varovati konkurenčnost evropskih proizvajalcev avtomobilov v EU in v državah, ki niso njene članice; je prepričan, da je za avtomobilsko industrijo pomembno sklepanje dvostranskih sporazumov med EU in Mercosurjem, Aseanom, Indijo in, po njunem pristopu v Svetovno trgovinsko organizacijo, Ukrajino ter Rusijo;
6. zahteva naj se s temi dvostranskimi sporazumi odpravijo obstoječe netarifne ovire; vztraja, da je pri tem treba zagotoviti ustrezno izvajanje sporazumov v partnerskih državah, zato zahteva, da se obravnava možnost, da bi sistemi za poravnavo sporov postali del teh sporazumov;
7. je zaskrbljen zaradi zamud pri nadaljevanju razprave z Mercosurjem v okviru pridružitvenega sporazuma; pri tem izraža kritiko do napovedanega strateškega partnerstva z Brazilijo; poziva Komisijo, naj Parlamentu poroča o posledicah, ki jih bo to imelo za avtomobilsko industrijo in industrijo goriv;
8. poudarja, da je sporazum o prosti trgovini med EU in Korejo, o katerem potekajo pogajanja, zlasti pomemben za avtomobilski sektor v Evropi; zahteva, da Komisija razmisli o strategiji postopne opustitve uvoznih tarif EU z zaščitnimi ukrepi, in zato priporoča, da se to poveže z ukinitvijo netarifnih ovir na korejski strani; poudarja, da je treba pred obravnavanjem dvostranskega sporazuma izvesti presojo vpliva; obžaluje, da ta ni bila opravljena pri sporazumu o prosti trgovini med EU in Korejo; poziva Komisijo, naj sklene celovit sporazum, ki bo dal prednost uravnoteženemu dogovoru pred upoštevanjem časovnih omejitev;
9. ponovno poudarja, da je Koreja podpisala in ratificirala sporazum UNECE iz leta 1958 ter se tako zavezala, da bo izvajala pravilnike o standardih; poziva Komisijo, naj med pogajanji to dejstvo poudari in vztraja pri hitrem izvajanju; ugotavlja, da bi moral sporazum o prosti trgovini v vsakem primeru jasno navesti, da Koreja evropskim vozilom, ki izpolnjujejo standarde UNECE, omogoča dejanski dostop do korejskega trga;
10. poziva Komisijo, naj oceni možnost za posebno pospešeno poravnavo spora pri ukrepih, povezanih z avtomobili, kot jo uvaja sporazum o prosti trgovini med ZDA in Korejo, v skladu s katero lahko tožeča stranka prekine tarifne koncesije za osebna vozila in določi dajatve po prevladujoči stopnji za državo z največjimi ugodnostmi, če organ ugotovi kršitev obveznosti, povezanih z avtomobili, ali možnost izničenja/zmanjševanja pričakovanih koristi; tudi o vključitvi tega v sporazume o prosti trgovini EU bi Komisija lahko razmislila;
11. poziva Komisijo, naj oceni možnosti za ustanovitev delovne skupine za avtomobile, kot je tista iz sporazuma o prosti trgovini med ZDA in Korejo, ki bi skrbela za specializiran sistem zgodnjega opozarjanja, namenjen obravnavanju regulativnih zadev, ki se utegnejo pojaviti, in spodbujanju dobrih regulativnih praks; je prepričan, da bi bilo treba tako skupino ustanoviti tudi v okviru sporazuma o prosti trgovini med EU in Korejo ter da bi bilo treba o njej razmisliti v drugih sporazumih o prosti trgovini, v katerih ima evropska avtomobilska industrija posebne interese;
12. poziva Komisijo, naj dostop do kitajskega trga bistveno izboljša z odpravo netarifnih ovir, ki izkrivljajo trgovino, regulativnih ovir in investicijskih omejitev; zahteva tudi, naj na prihodnjih pogajanjih o sporazumu o partnerstvu in sodelovanju med EU in Kitajsko Komisija temu posveti posebno pozornost;
13. se sklicuje na dejstvo, da evropska industrija pnevmatik pomembno prispeva k uspehu v evropskem avtomobilskem sektorju; zato Komisijo poziva, naj skrbno prouči vprašanje neupravičenih tehničnih trgovinskih ovir, kot so na primer lokalni tehnični predpisi, s katerimi se srečuje industrija pnevmatik na ključnih azijskih hitro rastočih trgih;
14. ugotavlja, da so tehnični predpisi delno odgovorni za izrazito negativno trgovinsko bilanco v sektorju pnevmatik med EU in ključnimi azijskimi trgi;
Biogoriva
15. poudarja pomen naložb v biogoriva druge generacije; opozarja, da je to zlasti pomembno zaradi že obstoječe konkurence med biogorivi prve generacije in nekaterimi osnovnimi kulturnimi rastlinami; meni, da je treba v sedmem okvirnem raziskovalnem programu veliko pozornosti posvetiti naložbam v raziskave in razvoj na področju biogoriv druge generacije;
16. poudarja, da je področju biogoriv v Evropi treba zagotoviti nadaljnji razvoj zmogljivosti in inovacij ter ga z evropskimi politikami spodbujati; ugotavlja, da bo za razvoj standardov in tehnologij za trajnostna biogoriva druge generacije nujna svetovna strategija;
Surovine
17. meni, da je dostop do surovin ključna sestavina avtomobilskega sektorja; poziva Komisijo in države članice, naj veliko pozornosti posvetijo strategijam za dostop do surovin in za njihov uvoz v odnosu do ključnih akterjev v tretjih državah;
Neposredne tuje naložbe in ustanavljanje
18. ugotavlja, da so neposredne tuje naložbe in ustanavljanje bistvena sestavina današnje globalne avtomobilske industrije; vendar vztraja, da morajo v Evropi tudi v prihodnje obstajati pogoji za dinamičen avtomobilski sektor;
19. poudarja, da bi evropska podjetja, ustanovljena v državah izven EU, morala spoštovati načela družbene odgovornosti podjetij in mednarodne socialne standarde, kot so normativi Mednarodne organizacije dela in načela dostojnega dela; priporoča, naj se skrbno prouči oblikovanje sveta za delovne zadeve, predvidenega v sporazumu o prosti trgovini med ZDA in Korejo; poudarja, da je treba posebno pozornost posvetiti izvajanju teh pravil v tako imenovanih posebnih ekonomskih conah, kjer se pravice delavcev in sindikatov pogosto zanemarjajo;
Pravice intelektualne lastnine
20. ugotavlja, da evropska avtomobilska industrija namenja veliko sredstev za raziskave in razvoj; zato je zelo zaskrbljen zaradi pomanjkljivega uveljavljanja pravic intelektualne lastnine v velikih hitro rastočih državah; poziva predvsem kitajsko vlado, naj zagotovi izvajanje in uveljavljanje sporazuma TRIPS ter mednarodnih pravil glede pravic intelektualne lastnine za učinkovit boj proti ponarejanju in piratstvu; poziva Komisijo, naj nameni posebno pozornost vprašanju zaščite pravic intelektualne lastnine v predvidenih dvostranskih sporazumih in vanje vključi določbe o zaščiti napredne tehnologije;
21. se ne strinja s predlogom Komisije o ukinitvi pravic za varstvo modelov, ker bi to lahko škodilo evropski avtomobilski industriji, kupcem pa ne bi zagotavljalo koristi; poziva Komisijo, naj upošteva obstoječe enotne pogoje delovanja v odnosih z Japonsko in nekaterimi državami v ZDA, kjer veljajo zelo visoki standardi;
22. se ne strinja z zdajšnjim predlogom Komisije o zamenjavi obstoječega sistema označevanja izvora v EU in poudarja, da je zlasti avtomobilska industrija odvisna od zaupanja kupcev v njene znamke; poudarja, da bi označevanje avtomobilov ali delov v skladu s predlogom Komisije negativno vplivalo na proizvajalce, saj bi jih še dodatno obremenilo z netarifnimi ovirami;
Ustvarjanje ustreznih pogojev za trgovino in vzpostavitev ustreznih mehanizmov zaščite
23. poziva Komisijo, naj bo v prizadevanjih za načelno spremembo mehanizmov trgovinske zaščite previdna; opozarja, da lahko v avtomobilski industriji tretje države ravnajo protikonkurenčno, in poziva Komisijo, naj pri zaščiti industrije EU pred nepoštenim ravnanjem ohrani osnovno filozofijo mehanizmov trgovinske zaščite;
24. poziva Komisijo, naj se bolj prizadevno bori proti uvozu ponarejenih rezervnih delov;
Okolje in trgovina
25. podpira cilj EU za zmanjšanje emisij CO 2 na 120 g/km do leta 2012; poziva Komisijo, naj spodbuja podobne pobude prek sporazuma o partnerstvu in sodelovanju ter dvostranskih sporazumov o prosti trgovini; poudarja, da ima avtomobilska industrija pomembno vlogo pri zmanjšanju emisij po svetu; poudarja, da bo le celosten in mednarodni pristop znatno zmanjšal emisije CO 2 ; vendar meni, da bi koristi okoljskih predpisov EU v avtomobilskem sektorju segale daleč čez meje evropskih trgov; poudarja, da je treba v strategijo EU vključiti raziskave o drugi generaciji biogoriv in alternativnih goriv, učinkovitost na področju varnosti v cestnem prometu, vzpostavitev mednarodnih standardov in spodbude za umik vozil, ki so največji onesnaževalci;
26. poudarja, da je znatno znižanje emisij CO 2 možno doseči zgolj z dodatnimi prizadevanji ostalih akterjev, vključno z vozniki, ponudniki infrastrukture, industrijo goriv in vsemi vključenimi v sisteme mestnega in cestnega upravljanja; priporoča, naj se izkušnje na tem področju delijo s trgovinskimi partnerji iz tretjih držav, na primer z Japonsko.
IZID KONČNEGA GLASOVANJA V ODBORU
Datum sprejetja
12.9.2007
Izid končnega glasovanja
+:
–:
0:
25
1
4
Poslanci, navzoči pri končnem glasovanju
Kader Arif, Francisco Assis, Graham Booth, Daniel Caspary, Françoise Castex, Glyn Ford, Eduard Raul Hellvig, Jacky Henin, Syed Kamall, Sajjad Karim, Alain Lipietz, Caroline Lucas, Marusya Ivanova Lyubcheva, Erika Mann, Helmuth Markov, Cristiana Muscardini, Vural Öger, Georgios Papastamkos, Godelieve Quisthoudt-Rowohl, Tokia Saïfi, Peter Šťastný, Robert Sturdy, Gianluca Susta, Daniel Varela Suanzes-Carpegna, Corien Wortmann-Kool, Zbigniew Zaleski
Namestniki, navzoči pri končnem glasovanju
Małgorzata Handzlik, Pia Elda Locatelli, Eugenijus Maldeikis, Javier Moreno Sánchez
Namestniki (člen 178(2)), navzoči pri končnem glasovanju
8.10.2007
MNENJE Odbora za ekonomske in monetarne zadeve
za Odbor za industrijo, raziskave in energetiko
CARS 21: konkurenčen ureditveni okvir za avtomobilsko industrijo v 21. stoletju
( 2007/2120(INI) )
Pripravljavec mnenja:
Antolín Sánchez Presedo
POBUDE
Odbor za ekonomske in monetarne zadeve poziva Odbor za industrijo, raziskave in energetiko, kot pristojni odbor, da v svoj predlog resolucije vključi naslednje pobude:
1. poudarja makroekonomski pomen evropske industrije motornih vozil, ki predstavlja 3 odstotke evropskega BDP in 7 odstotkov zaposlenosti v industriji, zagotavlja 8 odstotkov skupnih prihodkov proračuna držav članic, raziskavam in razvoju namenja več sredstev kot katera koli druga panoga industrije in predstavlja šestino porabe evropskih gospodinjstev; ugotavlja, da Evropa v svetovnem merilu izstopa predvsem zato, ker je največja svetovna proizvajalka avtomobilov in druga največja proizvajalka tovornjakov, zaradi velikosti in stopnje konsolidacije notranjega trga, rastoče internacionalizacije sektorja motornih vozil, ugleda evropskih znamk in kakovosti evropskih storitev, močnega izvoznega položaja evropskih proizvajalcev in njihove pomembne prisotnosti na trgih z visokim potencialom rasti;
2. pozdravlja sporočilo Komisije o skupini na visoki ravni CARS 21, ker se opira na lizbonsko strategijo pospeševanja rasti in zaposlovanja v industriji motornih vozil, ki je eden izmed stebrov evropskega in svetovnega gospodarstva; je prepričan, da je pomembno izdelati priporočila in oblikovati evropski okvir, ki bo spodbujal večjo produktivnost in sposobnost inovacij v tem sektorju in mu s tem omogočil, da se razvija v okolju, odprtemu za prosto trgovino in mednarodno konkurenco, in se trajno odziva na potrebe in povpraševanja na področju mobilnosti in prevoza;
3. izraža svojo odločnost, da v okviru svojih pristojnosti aktivno sodeluje v vseh fazah te pobude in tako krepi legitimnost, vpliv in učinkovitost ukrepov, sprejetih za dosego predlaganih ciljev; se tudi zavzema za čim tesnejše sodelovanje različnih zainteresiranih institucij v državah članicah;
4. poudarja, da je treba z izogibanjem ukrepom, ki bi v evropski industriji motornih vozil silili h krčenju delovnih mest in ogrožali evropsko mednarodno konkurenčnost, dejansko uresničevati cilja lizbonske strategije, to sta trajnostna rast in zaposlovanje;
5. poudarja, da je za zagotovitev konkurenčnosti evropske industrije motornih vozil v prihodnosti bistveno, da se izboljša ekološka sprejemljivost v celotni življenjski dobi vozila; meni, da bo ambiciozna okoljska ureditev pospešila uvajanje inovacij na trg;
6. podpira celostno strategijo, ki določa politične cilje in omogoča prožen odziv v skladu z načeli boljše priprave zakonodaje in stroškovne učinkovitosti; podpira mednarodno usklajevanje predpisov v okviru Gospodarske komisije Združenih narodov za Evropo z namenom poenostavitve in omejitvi ureditve na tem področju; poudarja, da mednarodno usklajevanje vsekakor ne sme preprečiti Evropski uniji, da bi sprejemala zakonodajo neodvisno od sistema UNECE, kadar je to potrebno za izpolnitev ciljev EU v zvezi z zdravjem, varnostjo, potrošniki in okoljem;
7. poudarja ključni pomen pospeševanja procesa izboljšanja evropskega voznega parka in možnosti prenove voznega parka po sprejemljivih cenah; opozarja na posebno odgovornost javnega sektorja na tem področju;
8. poudarja, da industriji motornih vozil ni uspelo zmanjšati emisij toliko, kot je na prostovoljni osnovi, ki je bila doslej v praksi, obljubila;
9. pozdravlja načrtovano revizijo direktive Evropskega parlamenta in Sveta št. 2000/53/ES z dne 18. septembra 2000 o izrabljenih vozilih
UL L 269, 21.10.2000, str. 34. in poziva Komisijo, naj ne izboljša le prakse izvajanja v državah članicah, temveč pripravi tudi spodbude za prenovo evropskega voznega parka; meni, da bi bila spremenjena obdavčitev, ki bi spodbujala prenovo voznega parka in umik starejših avtomobilov, primeren instrument za uresničitev tega cilja;
10. poudarja, da je varstvo potrošnikov prednostna naloga evropske politike; meni, da bi morala evropska motorna vozila tudi v prihodnje ostati široki množici potrošnikov dostopna po sprejemljivih cenah, in poziva k izogibanju ukrepom, ki bi povzročili podražitev vozil na račun potrošnikov;
11. ob upoštevanju lizbonskih ciljev glede gospodarske rasti in zaposlovanja v Evropski uniji ugotavlja, da selitve obratov industrije motornih vozil v tretje države zaradi blažitve stroškovnega pritiska ne morejo biti namerne, in poziva k izogibanju ukrepom, ki spodbujajo take selitve;
12. poudarja, da se lahko konkurenca med evropskimi proizvajalci motornih vozil ohrani in spodbuja samo, če bodo določene specifične zgornje in spodnje mejne vrednosti emisij CO 2 za vsak segment, saj povprečne vrednosti voznega parka ne upoštevajo različnih težišč proizvodne palete evropskih proizvajalcev in spodkopavajo konkurenco;
13. se zavzema za sprejetje preproste politike obdavčevanja, ki bo skladna s cilji Evropske unije; podpira odpravo davka ob registraciji vozil, vračilo dvakrat plačanega davka ob čezmejnih transakcijah, uvedbo elementov, ki temeljijo neposredno na emisijah CO 2 , in vzpostavitev evropskega okvira za davčne spodbude za inovativne tehnologije na področju varnosti in okolja; v zvezi s tem obžaluje, da Svet še vedno ni sprejel predloga direktive o obdavčitvi osebnih avtomobilov, cilj katere bi bil zmanjšati emisije CO2; poziva k urnemu sprejetju in izvajanju te direktive;
14. poudarja, da je načelo pravičnega nagrajevanja nosilcev intelektualne lastnine v skladu s spodbujanjem konkurenčnosti in izboljšanjem notranjega trga; poziva k spodbujanju mednarodnega varstva in spoštovanja pravic, povezanih z intelektualno lastnino;
15. pozdravlja namen Komisije, da spodbuja raziskave in razvoj; ima namen v skupnem proračunskem okviru dodeliti več sredstev raziskavam in razvoju industrije motornih vozil;
16. poudarja potrebo po krepitvi konkurenčnosti neodvisnih ponudnikov storitev za kupce in na trgu z rezervnimi deli; meni, da mora obstajati možnost izbire med visokokakovostnimi storitvami in enakovrednimi rezervnimi deli, zato da se kupcem motornih vozil zagotovi, da bodo ta vozila lahko v njihovi celotni življenjski dobi vzdrževala po sprejemljivih cenah;
17. predlaga, da bi se zaradi spodbujanja konkurenčnosti evropske industrije motornih vozil, vezalo revizijo oprostitev v sektorju motornih vozil na srednjeročno revizijo CARS 21, olajšalo sodelovanje med udeleženci v sektorju, preprečevalo zlorabo javne podpore ter spodbujalo konkurenčno politiko na mednarodni ravni;
18. pozdravlja prizadevanja Komisije, da uvede mehanizem revizije in pregleda, ker je industrija motornih vozil tehnološko in razvojno intenzivna; vendar tudi meni, da je treba v zakonodaji pogosteje uporabiti klavzulo o časovni omejitvi veljavnosti in tako zagotoviti, da zakoni ne ovirajo ali preprečujejo tehnološkega napredka, ki ga nenehno dosegajo raziskovalne, razvojne in tržne sile;
19. meni, da je razvoj inteligentnega prometnega sistema ključnega pomena za uspešno industrijo motornih vozil in prizadevanja, da se zmanjša vpliv, ki ga ima industrija na okolje; meni, da bi bilo treba kot primer navesti sistem Galileo in mora biti zato iskanje rešitve za financiranje Galilea v konzorciju, v katerem se bodo zainteresirani člani zavezali razvoju projekta, prednostna naloga;
20. pozdravlja namen Komisije, da poenostavi in internacionalizira zakonodajo; poudarja, da je pomembno odpraviti pravila, ki so odvečna, ker se prekrivajo z mednarodnimi konvencijami.
IZID KONČNEGA GLASOVANJA V ODBORU
Datum sprejetja
3.10.2007
Izid končnega glasovanja
+:
–:
0:
32
2
0
Poslanci, navzoči pri končnem glasovanju
Mariela Velichkova Baeva, Pervenche Berès, Zsolt László Becsey, Sharon Bowles, Udo Bullmann, Ieke van den Burg, David Casa, Jean-Paul Gauzès, Robert Goebbels, Dariusz Maciej Grabowski, Gunnar Hökmark, Karsten Friedrich Hoppenstedt, Othmar Karas, Piia-Noora Kauppi, Wolf Klinz, Guntars Krasts, Astrid Lulling, Gay Mitchell, Cristobal Montoro Romero, John Purvis, Alexander Radwan, Bernhard Rapkay, Heide Rühle, Antolín Sánchez Presedo, Manuel António dos Santos, Olle Schmidt, Cristian Stănescu, Margarita Starkevičiūtė, Sahra Wagenknecht.
Namestniki, navzoči pri končnem glasovanju
Katerina Batzeli, Harald Ettl, Thomas Mann, Bilyana Ilieva Raeva, Donato Tommaso Veraldi.
Namestniki (člen 178(2)), navzoči pri končnem glasovanju
28.6.2007
MNENJE Odbora za zaposlovanje in socialne zadeve
za Odbor za industrijo, raziskave in energetiko
o konkurenčnem ureditvenem okviru za avtomobilsko industrijo v 21. stoletju
( 2007/2120(INI) )
Pripravljavka mnenja:
Ona Juknevičienė
POBUDE
Odbor za zaposlovanje in socialne zadeve poziva Odbor za industrijo, raziskave in energetiko, kot pristojni odbor, da v svoj predlog resolucije vključi naslednje pobude:
1. priznava, da je industrija v EU 27 kljub prestrukturiranju zadržala 2 milijona neposrednih delovnih mest (kar je 7 % vseh delovnih mest v industriji) in jih nudi dodatnih 10 do 12 milijonov;
2. se zaveda, da imajo tako izdelovalci kot dobavitelji v Evropski avtomobilski industriji visoko usposobljeno delovno silo, ki je zelo pripomogla k veliki učinkovitosti evropske avtomobilske industrije;
3. se zaveda, da bi industrija lahko postala bolj konkurenčna in prispevala k bolj poštenim konkurenčnim pogojem z bolje zasnovanimi in preglednimi predpisi, ki so v skladu s sedanjimi družbenimi in okoljevarstvenimi potrebami, veljajo brez izjeme in so vključeni v mednarodni ureditveni okvir za avtomobilsko industrijo;
4. poziva, da se podpora Skupnosti ne podeli podjetjem, ki so prejela podporo v eni od držav članic in potem preselila proizvodno dejavnost v drugo državo, ne da bi v celoti uresničila dogovor s to državo članico;
5. poudarja, da si morajo EU in države članice prizadevati tudi za pomoč v zvezi s prihodnjim procesom prestrukturiranja in odpravljanjem njegovih posledic ter zagotavljanjem novih možnosti delavcem;
6. poziva države članice naj ob upoštevanju najnovejših znanstvenih spoznanj nadaljujejo s posodabljanjem, ki jih zahteva lizbonska strategija za zagotavljanje več in boljših delovnih mest, kar prispeva k evropski konkurenčnosti na svetovni ravni in h krepitvi evropskih socialno-ekonomskih struktur;
7. meni, da bi EU in države članice morale še naprej vlagati v raziskave, tehnologijo, izobraževanje in usposabljanje, da bi se ohranjala delovna mesta, hkrati pa krepila konkurenčnost;
8. priznava, da je treba evropske sklade (npr. socialni sklad, sklad za prilagajanje globalizaciji (ESPG)) in financiranje držav članic v celoti uporabljati za omejevanje posledic sedanjih sprememb v industriji ter dodatno spodbujati nadaljnje izobraževanje in usposabljanje delavcev v tem sektorju;
9. poziva socialne partnerje naj izvajajo ustrezne ukrepe v prid tistim, ki jim grozi prestrukturiranje industrije;
10. poudarja, da je zaradi trajajočih postopkov prestrukturiranja, prerazporejanja delavcev in izgub delovnih mest pomembno ustrezno svetovanje in obveščanje delavcev o odločitvah multinacionalk, zlasti kadar te odločitve vplivajo na njihova življenja, s čimer bi se zagotovilo učinkovitejše napovedovanje sprememb in spopadanje z njimi; zato si je treba nadalje prizadevati za boljše izvajanje direktive o ustanovitvi evropskega sveta delavcev ali za ugotavljanje, katere spremembe direktive bi bile potrebne za to.
Obrazložitveni memorandum
This opinion focuses on the consequences for employment regarding the automotive regulatory framework
COM(2007) 0022. .
The car manufacturing industry is facing a transition period due to market forces.
Examples of trends in the industry are:
1. Existing overcapacities in certain Member States are pushing manufacturers to close existing plants.
2. Also, aggressive price competition between manufacturers is pushing manufacturers to relocate their plants in countries with cheaper labour force. Within Europe, car manufacturers producing in the EU 15 tend to favour outsourcing to new Member states such as Czech Republic or Slovakia for the supply of the European market. It has led to a shift from the EU15 to the EU10, for instance, between 2000 and 2005, the manufacture of motor vehicles was among the top five employment growth sectors in the Czech Republic.
3. Also globalisation has its effects. When it comes to the production aimed at external market, many car manufacturers now tend to favour building their manufacturing plants in the heart of the big markets they are aiming at (for example China, Brazil). This transition has an impact on the employment in this sector within the world.
Despite the overcapacity problem and the pressures from globalisation, car production within Europe (including EU-15) still has advantages (high-skilled work force, good infrastructures, common market, proximity of a big market, network of suppliers). EU 27 as a whole therefore remains the world's largest vehicle producer and the car industry still holds around 2 million direct jobs in the manufacturing of vehicles and components (7% of all manufacturing employment in the EU). It is also supporting an additional 10 to 12 million jobs in the EU. When it comes to the EU 15, employment in the car sector has declined but car manufacturing remains very important. In 2005, more than 13 million cars were produced in EU 15.
Active policy tools can therefore be relevant and they should be used in order to strengthen European socio-economic structures in a way to reinforce Europe's added value on the world market and maintain employment in the car industry. For example, the EU and the Member States should further invest in education and training (implementation of Lifelong Learning Program , positive use of EU funds such as the ESF to promote projects aiming at the improvement of production methods and employment).
At the same time, considering that further restructuring will occur despite efforts in adapting the car manufacturing industry in Europe, the EU and the Member States also need to focus on the smoothening of restructuring and the offering of new possibilities for automobile workers. For example, EU funds (Social fund, ERDF) should be used to a full extent for the support of the ongoing car manufacturing transition. The Globalisation Adjustment Fund is a good example of fund helping the workers affected by globalisation-related redundancies in all kinds of industries. Also, directives on information and consultation of workers and other collective redundancies should be fully respected when transitions occur. Therefore efforts are needed either to better implement the Directive on the establishment of a European Works Council or to understand what changes to the Directive might be appropriate to improve its implementation.
POSTOPEK
Naslov
Konkurenčni ureditveni okvir za avtomobilsko industrijo v 21. stoletju
Št. postopka
2007/2120(INI)
Pristojni odbor
ITRE
Mnenje pripravil
Datum razglasitve na zasedanju
EMPL 6.6.2007
Okrepljeno sodelovanje – datum razglasitve na zasedanju
Pripravljavec/-ka mnenja
Datum imenovanja
Ona Juknevičienė
28.2.2007
Nadomeščeni/-a pripravljavec/-ka
mnenja
Obravnava v odboru
7.6.2007
26.6.2007
Datum sprejetja
27.6.2007
Izid končnega glasovanja
+:
–:
0:
28
1
0
Poslanci, navzoči pri končnem glasovanju
Jan Andersson, Alexandru Athanasiu, Edit Bauer, Jean-Luc Bennahmias, Emine Bozkurt, Iles Braghetto, Philip Bushill-Matthews, Derek Roland Clark, Luigi Cocilovo, Jean Louis Cottigny, Richard Falbr, Carlo Fatuzzo, Ilda Figueiredo, Roger Helmer, Karin Jöns, Ona Juknevičienė, Raymond Langendries, Elizabeth Lynne, Mary Lou McDonald, Thomas Mann, Jiří Maštálka, Maria Matsouka, Csaba Őry, Elisabeth Schroedter, José Albino Silva Peneda, Gabriele Stauner, Gabriele Zimmer
Namestniki, navzoči pri končnem glasovanju
Rumiana Jeleva, Magda Kósáné Kovács, Sepp Kusstatscher, Jamila Madeira, Glenis Willmott
Namestniki (člen 178(2)), navzoči pri končnem glasovanju
Manolis Mavrommatis
Pripombe (na voljo samo v enem jeziku)
...
16.10.2007
MNENJE Odbora za okolje, javno zdravje in varnost hrane
za Odbor za industrijo, raziskave in energetiko
o CARS 21: Konkurenčen ureditveni okvir za avtomobilsko industrijo
( 2007/2120(INI) )
Pripravljavka mnenja (*):
Rebecca Harms
(*) Postopek s pridruženimi odbori – člen 47 Poslovnika
POBUDE
Odbor za okolje, javno zdravje in varnost hrane poziva Odbor za industrijo, raziskave in energetiko kot pristojni odbor, da v svoj predlog resolucije vključi naslednje pobude:
1. poudarja, da je za zagotovitev konkurenčnosti evropske avtomobilske industrije bistveno izboljšanje okoljske sprejemljivosti v življenjskem ciklu avtomobila; zato Komisijo poziva, naj oblikuje regulativni okvir za vse avtomobile, prodane v EU, ki bo spodbujal okoljsko inovativnost in vodilni položaj na tržišču za okoljsko najsprejemljivejša vozila;
2. meni, da so imeli proizvajalci avtomobilov dovolj časa za izboljšanje okoljske sprejemljivosti v življenjskem ciklu avtomobila, in da jim je treba dati jasen signal, naj pospešijo zgoraj navedene izboljšave;
3. opozarja na resolucijo Parlamenta z dne 5. julija 2005 o spodbujanju tehnologij za trajnostni razvoj: Akcijski načrt okoljskih tehnologij za Evropsko unijo
UL C 157 E, 6.7.2006, str. 77. , pri tem pa poudarja, da je mogoče zadostno povpraševanje za prenos inovacij na trg ustvariti le z jasnimi in ambicioznimi cilji v okoljski politiki, kot je na primer zakonodaja za zmanjšanje povprečja emisij CO2 iz osebnih avtomobilov in lahkih gospodarskih vozil 120g CO2/km do leta 2012;
4. se zaveda potrebnega obsega zmanjšanja toplogrednih plinov v Evropi in v svetu, da bi se preprečili nevarni vplivi podnebnih sprememb, ter vztrajno poudarja, da je treba sprejeti nujne ukrepe za znatno izboljšanje učinkovitih goriv v avtomobilskem sektorju;
5. se zaveda velikega števila oseb, ki so umrle ali se poškodovale v prometnih nezgodah ter poziva avtomobilsko industrijo, da nameni še več pozornosti razvijanju in izvajanju inovativnejših in učinkovitejših tehnoloških ukrepov za izboljšanje varnosti udeležencev v prometu, kar zadeva avtomobile;
6. je zaskrbljen nad izredno negativnimi okoljskimi, socialnimi in podnebnimi vplivi, povezanimi s proizvodnjo rastlinskih goriv brez zanesljivega regulativnega okvira za okolje; poudarja, da je treba v Evropski uniji in na področju proizvodnje biogoriv, namenjenih trgu Evropske unije, na ozemlju njenih trgovinskih partnerjev doseči trajnostno politiko za biogoriva; poziva k razvoju certificiranja trajnostno proizvedenih biogoriv; poziva Komisijo, naj v svojem zakonodajnem predlogu za zmanjšanje emisij CO 2 iz avtomobilov zagotovi, da se pri doseganju vrednosti 120g CO 2 /km lahko upoštevajo samo biogoriva, ki so certificirana kot trajnostna; poudarja, da je treba biogoriva druge generacije, pridobljena iz rastlin ali delov rastlin, ki neposredno ne konkurirajo prehrambenim načinom uporabe in ki povečujejo učinkovitost, dalje razvijati in jim nameniti še več podpore; meni, da je treba močno izboljšati učinkovitost vozil, če naj bi imela biogoriva trajnostno vlogo pri zmanjševanju vpliva prometa na podnebje ali zmanjšanju odvisnosti od nafte;
7. je zaskrbljen tudi zaradi tega, da lahko čedalje večje povpraševanje po prevoznih gorivih vodi v izkoriščanje nekonvencionalnih virov nafte, kot je katranski pesek in utekočinjen premog, ki zelo škodljivo vplivajo na okolje; v zvezi s tem pozdravlja predlog za revizijo direktive o kakovosti goriva, da bi ta upoštevala življenjski cikel emisij toplogrednih plinov iz goriv za cestni promet; meni, da bi se koristi stroge okoljske zakonodaje EU v avtomobilskem sektorju razširile daleč prek meja trga EU;
8. pozdravlja hitro uvajanje standardov Euro 5 in Euro 6 za zmanjšanje emisij onesnaževal iz osebnih vozil; poziva Komisijo, naj nemudoma sprejme ambiciozen predlog za standard Euro 6 za težka tovorna vozila;
9. podpira zamenjavo evropskih direktiv z mednarodnimi predpisi in samotestiranjem, če to nima negativnih posledic za varovanje zdravja, varnost ali okolje; poziva k sprejetju ustreznih določb za zagotovitev preglednosti in javnega dostopa do podatkov o testiranju;
10. poziva Komisijo, naj v okviru evropske zakonodaje ponovno oceni in pregleda postopke testiranja emisij, da se bodo bolje odražali stvarni pogoji uporabe, brez poseganja v potekajočo razpravo o CO 2 iz avtomobilov;
11. pozdravlja celovit pristop k oblikovanju politike, če se ne izvaja na račun na virih osnovanih ukrepov, od katerih so pri izpolnjevanju okoljskih obveznosti odvisne države članice EU;
12. poziva k boljši obveščenosti in posvetovanju z zaposlenimi v procesu prilagajanja industrije na nove izzive, ki jih prinašata oblika in proizvodnja okolju prijaznejših vozil;
13. poziva k ustreznemu poklicnemu usposabljanju zaposlenih, da se jim omogoči prilagoditev na tehnološke in regulativne spremembe;
14. poudarja, da splošni cilj učinkovitejših avtomobilov, tj. avtomobilov z nižjo porabo goriva in boljšo okoljsko učinkovitostjo, zahteva spremembo v pristopu; poleg tega bi moralo uvajanje tehnologij, ki bodo poenostavile okolju prijazno vožnjo, postati ena izmed prednostnih nalog;
15. poudarja, da so inovacije in nove tehnologije pomembne, vendar istočasno opozarja, da obstaja tudi potreba po obnovi evropskega voznega parka, s katero bo prišlo do uporabe tehničnih izboljšav;
16. poudarja pomen uvajanja ustreznih finančnih spodbud, kot je na primer znižanje davkov za avtomobile, ki izpolnjujejo okoljske in varnostne cilje;
17. poudarja pomen spremembe na področju uporabe avtomobilov v mestih; meni, da je poleg učinkovitejših avtomobilov nujno uvajanje mestnih električnih avtomobilov, zato poziva k podpori za raziskave in razvoj potrebnih tehnologij;
18. opozarja na dejstvo, da se lahko zmanjšanje emisij CO 2 iz avtomobilov najlažje doseže s prestrukturiranjem sistemov javnega prevoza;
19. se zaveda pomena vozil za mobilnost starejših ljudi, zlasti na deželi, oziroma za invalidne osebe;
20. poziva vse države članice in EU, da zagotovijo vso potrebno podporo raziskavam in razvoju naprednih tehnologij, kot so motorji na vodik, gorivne celice ali hibridni motorji;
21. močno podpira nadaljevanje raziskav in razvoja inovacij, ki temeljijo na informacijskih in komunikacijskih tehnologijah (IKT); meni, da bi bili v okviru pobude za inteligentni avtomobil lahko uvedeni novi tehnološki dosežki za pomoč pri racionalizaciji prometa, ki bodo vozniku omogočili lažje sprejemanje pravilnih odločitev in izbire najhitrejše poti do svojega cilja, s tem pa bo promet postal energetsko prijaznejši.
IZID KONČNEGA GLASOVANJA V ODBORU
Datum sprejetja
2.10.2007
Izid končnega glasovanja
+:
–:
0:
42
1
1
Poslanci, navzoči pri končnem glasovanju
Adamos Adamou, Liam Aylward, Pilar Ayuso, Johannes Blokland, John Bowis, Frieda Brepoels, Dorette Corbey, Chris Davies, Avril Doyle, Jill Evans, Anne Ferreira, Matthias Groote, Satu Hassi, Gyula Hegyi, Jens Holm, Marie Anne Isler Béguin, Caroline Jackson, Eija-Riitta Korhola, Urszula Krupa, Linda McAvan, Roberto Musacchio, Riitta Myller, Péter Olajos, Miroslav Ouzký, Vladko Todorov Panayotov, Vittorio Prodi, Guido Sacconi, Amalia Sartori, Karin Scheele, Richard Seeber, Bogusław Sonik, María Sornosa Martínez, Antonios Trakatellis, Thomas Ulmer, Anja Weisgerber
Namestniki, navzoči pri končnem glasovanju
Iles Braghetto, Rebecca Harms, Karin Jöns, Caroline Lucas, Miroslav Mikolášik, Eluned Morgan, Bart Staes
Namestniki (člen 178(2)), navzoči pri končnem glasovanju
Pier Antonio Panzeri, Willi Piecyk
13.9.2007
MNENJE Odbora za notranji trg in varstvo potrošnikov
za Odbor za industrijo, raziskave in energetiko
o CARS 21: konkurenčnem ureditvenem okviru za avtomobilsko industrijo
( 2007/2120(INI) )
Pripravljavec mnenja:
Malcolm Harbour
POBUDE
Odbor za notranji trg in varstvo potrošnikov poziva Odbor za industrijo, raziskave in energetiko kot pristojni odbor, da v svoj predlog resolucije vključi naslednje pobude:
1. pozdravlja pobudo Komisije za ustanovitev skupine na visoki ravni CARS 21
Konkurenčen ureditveni sistem za avtomobilsko industrijo v 21. stoletju. leta 2005 in povezovanje zainteresiranih strani za dogovor o celostnem zakonodajnem pristopu v sektorju, ki je bistven za tehnološko in industrijsko osnovo EU ter njeno globalno proizvodno konkurenčnost;
2. pozdravlja odgovor Komisije
KOM(2007)0022 . na dognanja končnega poročila skupine na visoki ravni CARS 21
Skupina na visoki ravni je 12. decembra 2005 sprejela končno poročilo, v katerem je predložila več priporočil za izboljšanje konkurenčnosti evropskega avtomobilskega sektorja. in poziva k sprejetju njenih priporočil v skladu z desetletnim regulativnim načrtom, ki je del tega končnega poročila;
3. poudarja pomembno vlogo držav članic pri doseganju političnih ciljev in ciljev notranjega trga Unije ter njihovo odgovornost za doseganje celostnega pristopa pri izvajanju zakonodaje v avtomobilskem sektorju in zato pozdravlja dejstvo, da so države članice zastopane v skupini na visoki ravni na ministrski ravni;
4. poziva administracije držav članic, naj tesno sodelujejo s Komisijo pri izvajanju priporočil skupine na visoki ravni CARS 21; zlasti ugotavlja, da je treba zagotoviti, da se uredbe, ki se nanašajo na avtomobilsko industrijo, uvajajo usklajeno, da bi se izognili odstopanjem na notranjem trgu;
5. podpira predloge Komisije o postopkih registriranja motornih vozil
Komisija, C2007/068/04 z dne 4.2.2007 Razlagalno sporočilo o postopkih za registracijo motornih vozil s poreklom iz druge države članice. in se zaveda težav, ki jih nekatera nacionalna pravila predstavljajo za delovanje notranjega trga; ugotavlja vpliv teh nacionalnih pravil na gospodarskih področjih, kot sta lizing ali najem avtomobilov; poziva države članice, naj čim prej izvedejo potrebne spremembe svojih pravil;
6. upa, da bodo parlamenti držav članici in njihovih regij želeli prispevati k rezultatom procesa CARS 21; opozarja, da bi medparlamentarno omrežje za avtomobilska vprašanja pod okriljem Evropskega parlamenta prineslo resnično korist za varnost na cesti, varstvo okolja, inovacije in konkurenčnost;
7. poudarja ključno vlogo boljše ureditve, zlasti pri stroškovni učinkovitosti, dostopnosti in natančni presoji vpliva, pri ustvarjanju konkurenčnega ureditvenega okvira, znotraj katerega je industrija lahko konkurenčna, nadaljuje tudi s podporo rasti delovnih mest in gospodarstva, hkrati pa sodeluje pri izvedbi ciljev EU za okolje in varnost;
8. jasno odobrava predlog poročila za zamenjavo 38 direktiv ES z ustreznimi pravilniki UN/ECE (Ekonomska komisija Združenih narodov za Evropo) ne da bi to vplivalo na raven varnosti in varstva okolja;
9. ponovno poudarja svojo podporo pobudi za inteligentni avtomobil, zlasti eKlicu (klicu v sili) in poziva vse zainteresirane, zlasti države članice, naj poskrbijo za njeno izvedbo;
10. opozarja Komisijo na njeno formalno obvezo, da izda letno poročilo Evropskemu parlamentu o doseženem napredku v postopku UN/ECE za zaščito preglednosti in dobrega upravljanja v tem postopku internacionalizacije;
11. potrjuje svojo podporo učinkovitemu postopku homologacije, kot je opredeljeno v priporočilu za drugo obravnavo, sprejetem 10. maja 2007
Sprejeta besedila, P6_TA(2007)0176 . ;
12. opozarja zlasti na nove določbe v zvezi z rezervnimi deli, ki vplivajo na varnost in okolje, ter opozarja, da bodo te določbe vzpostavile enoten trg rezervnih delov;
13. opozarja na pomen načrta CARS 21 pri določanju pristopa k vgrajevanju delov, ki manjšajo vpliv na okolje in krepijo varnost; odločno podpira zlasti korake, ki bodo v najkrajšem roku pripeljali do serijske vgradnje elektronskega nadzora stabilnosti;
14. zahteva, da Komisija poroča Evropskemu parlamentu o delovanju postopkov homologacije in spremljanju postopka komitologije v omenjenem letnem poročilu;
15. potrjuje svojo podporo strateškemu pristopu k načrtovanju in izvajanju zakonodaje, ki ščiti socialne in okoljske cilje, ter ugotavlja, da je avtomobilski industriji treba zagotoviti dovolj časa za oblikovanje, opremljanje in izdelavo novih modelov avtomobilov, ki bi dosegli zastavljene cilje;
16. poziva Komisijo, naj zagotovi, da se Uredba (ES) št. 1400/2002 distribuciji motornih vozil ustrezno izvaja v vsej EU; verjame tudi, da bi se po reviziji uredbe generalni direktorat Komisije za konkurenčnost moral obravnavati kot del celostnega pristopa k zakonodaji na tem področju;
17. opozarja na člene od 6 do 8 uredbe Euro 5 in 6, po katerih imajo vsi serviserji v Skupnosti dostop do ustreznih tehničnih informacij, ki so potrebne za popravila;
18. poudarja možnosti, ki jih ponuja informacijska in komunikacijska tehnologija za odpravo škodljivih posledic za okolje in javno zdravje, kot tudi za zmanjšanje nesreč in izgube energije, ki se uporabljajo v okviru inteligentnih sistemov za nadzor in upravljanje prometa, kar bi omogočilo njegovo nemoteno pretočnost; meni, da morajo vse naprave ustrezati skupnemu evropskemu standardu, da bi bila komunikacija med vozili in infrastrukturo učinkovita v vseh državah članicah;
19. opozarja, da je za potrošnike pomembno, da imajo na voljo informacije o zanesljivosti in trajnosti storitve, ki temeljijo na celovitih raziskavah pri drugih potrošnikih; opozarja, da bi lahko javni organi olajšali delo pri teh raziskavah tako, da bi registracijskim organom dovolili posredovati podatke o voznikih, ki se strinjajo s sodelovanjem v raziskavi.
IZID KONČNEGA GLASOVANJA V ODBORU
Datum sprejetja
13.9.2007
Izid končnega glasovanja
+:
–:
0:
35
0
0
Poslanci, navzoči pri končnem glasovanju
Charlotte Cederschiöld, Corina Creţu, Mia De Vits, Janelly Fourtou, Evelyne Gebhardt, Małgorzata Handzlik, Daniel Hannan, Malcolm Harbour, Edit Herczog, Iliana Malinova Iotova, Pierre Jonckheer, Kurt Lechner, Arlene McCarthy, Nickolay Mladenov, Catherine Neris, Bill Newton Dunn, Zita Pleštinská, Guido Podestà, Zuzana Roithová, Luisa Fernanda Rudi Ubeda, Heide Rühle, Leopold Józef Rutowicz, Christel Schaldemose, Andreas Schwab, Eva-Britt Svensson, Marianne Thyssen, Jacques Toubon, Bernadette Vergnaud
Namestniki, navzoči pri končnem glasovanju
André Brie, Wolfgang Bulfon, Giovanna Corda, Joel Hasse Ferreira, Christopher Heaton-Harris, Othmar Karas, Olle Schmidt, Gary Titley
Namestniki, navzoči pri končnem glasovanju v skladu s členom 178(2)
11.10.2007
MNENJE Odbora za promet in turizem
za Odbor za industrijo, raziskave in energetiko
CARS 21: Konkurenčen ureditveni okvir za avtomobilsko industrijo
( 2007/2120(INI) )
Pripravljavec mnenja:
Luca Romagnoli
POBUDE
Odbor za promet in turizem poziva Odbor za industrijo, raziskave in energetiko, kot pristojni odbor, da v svoj predlog resolucije vključi naslednje pobude:
1. soglaša s tem, da sporočilo Komisije z naslovom Konkurenčen ureditveni okvir za avtomobilsko industrijo v 21. stoletju ( KOM(2007)0022 ) izvira predvsem iz želje, da bi prispevalo k strategiji EU za gospodarsko rast in zaposlovanje, njegov namen pa je tudi povečati varnost na evropskih cestah s prilagoditvami in tehnološkimi inovacijami vozil in infrastrukture;
2. poziva Komisijo, Svet in države članice, naj vključijo obveznosti EU, da se emisije CO 2 iz avtomobilov do leta 2012 zmanjšajo vsaj za 8 %, do leta 2020 pa vsaj za 20 %;
3. meni, da ključni vidiki, izraženi v končnem poročilu skupine CARS 21, v zgornjem sporočilu niso bili ustrezno upoštevani, zlasti pa obžaluje, da ukrepi, ki bi bili potrebni za uresničevanje dogovorjenega načela stroškov in koristi, nimajo zadostne teže;
4. pozdravlja namen Komisije, da spodbuja ukrepe za varčevanje z energijo in za zmanjšanje emisij CO 2 , kot je vgradnja merilcev porabe goriva in emisij CO 2 v avtomobile, ki bi voznike spodbujali k bolj trajnostni vožnji;
5. pozdravlja predloge, katerih cilj je zmanjšati škodljive emisije in povečati varnost vozil na cestah, vendar poudarja, da celostni pristop, ki ga je v poročilu predlagala skupina CARS 21, ni bil v zadostni meri upoštevan;
6. ugotavlja, da je treba na lokalni ravni ustvarjati spodbude za ustrezno mrežo črpalk za oskrbo državljanov, če se želi uresničiti cilj povečane uporabe biogoriva in vodika;
7. ugotavlja, da poudarjanje tehnične varnosti vozil vodi v povečanje njihove teže in zato zmanjšanje njihove energijske učinkovitosti; posledično upa, da bodo sprejeti preudarni pristopi, ki bodo zagotavljali kritje stroškov tehnoloških prilagajanj, namenjenih večji energijski učinkovitosti in varnosti, pod pogoji, ki bodo zagotavljali prosto konkurenco in pravo konkurenčnost v EU;
8. poziva k celostnem pristopu, ki bi v večji meri upošteval, da je avtomobilska industrija deloma že razvila in uporabljala sisteme za zmanjševanje emisij; meni, da je treba v prihodnji evropski zakonodaji, namenjeni zmanjševanju emisij škodljivih snovi iz avtomobilov, upoštevati tehnične možnosti za dodatno zmanjšanje v prihodnosti in spoštovati načelo stroškov in koristi.
IZID KONČNEGA GLASOVANJA V ODBORU
Datum sprejetja
9.10.2007
Izid končnega glasovanja
+:
–:
0:
25
3
11
Poslanci, navzoči pri končnem glasovanju
Gabriele Albertini, Inés Ayala Sender, Etelka Barsi-Pataky, Paolo Costa, Arūnas Degutis, Saïd El Khadraoui, Robert Evans, Emanuel Jardim Fernandes, Francesco Ferrari, Luis de Grandes Pascual, Mathieu Grosch, Stanisław Jałowiecki, Georg Jarzembowski, Dieter-Lebrecht Koch, Jaromír Kohlíček, Rodi Kratsa-Tsagaropoulou, Sepp Kusstatscher, Jörg Leichtfried, Eva Lichtenberger, Erik Meijer, Robert Navarro, Luís Queiró, Reinhard Rack, Luca Romagnoli, Gilles Savary, Brian Simpson, Renate Sommer, Dirk Sterckx, Ulrich Stockmann, Georgios Toussas, Yannick Vaugrenard, Roberts Zīle;
Namestniki, navzoči pri končnem glasovanju
Philip Bradbourn, Joost Lagendijk, Ioan Mircea Paşcu, Leopold Józef Rutowicz
Namestniki (člen 178(2)), navzoči pri končnem glasovanju
Ovidiu Victor Ganţ, Bilyana Ilieva Raeva, Olle Schmidt
5.10.2007
MNENJE Odbora za pravne zadeve
za Odbor za industrijo, raziskave in energetiko
o CARS 21: Konkurenčen ureditveni okvir za avtomobilsko industrijo
( 2007/2120(INI) )
Pripravljavec mnenja:
Gary Titley
POBUDE
Odbor za pravne zadeve poziva Odbor za industrijo, raziskave in energetiko kot pristojni odbor, naj v svoj predlog resolucije vključi naslednje pobude:
1. pozdravlja odziv Komisije na ugotovitve končnega poročila skupine na visoki ravni CARS 21 in na splošno podpira njena priporočila;
2. pozdravlja predlog za poenostavitev in internacionalizacijo regulatorne obremenitve za industrijo; podpira zlasti predlog za zamenjavo osemintridesetih direktiv ES s pravilniki UN/ECE in poziva Komisijo, da oblikuje nujne tehnične določbe za uporabo samotestiranja in virtualnega testiranja v petindvajsetih direktivah ES in pravilnikih UN/ECE;
3. vztraja pri podpori tem predlogom, ki je odvisna od jasnega razumevanja, da Parlament obdrži pravico do zakonodajne pobude, neodvisno od UN/ECE, kadar meni, da je to potrebno zaradi izpolnjevanja zahtev EU;
4. pozdravlja predlog Komisije, da predloži Parlamentu vsako leto dokument o napredku pri delu UN/ECE in v postopku komitologije;
5. podpira celostni pristop za dosego ključnih ciljev na področju okolja in varnosti, ki ga je potrdila Komisija, ter zato poudarja vlogo držav članic;
6. podpira predlog Komisije, da obravnava vprašanje neusklajenega izvajanja direktive o izrabljenih vozilih
Direktiva 2006/40/ES Evropskega parlamenta in Sveta z dne 17. maja 2006 o emisijah iz klimatskih naprav v motornih vozilih (UL L 161, 14.06.2006, str. 12). ;
7. poziva Komisijo, da prednostno obravnava in izboljša ureditev čezmejnega pregledovanja vozil in čezmejno izvrševanje naloženih glob za kršitve prometnih predpisov v drugi državi članici;
8. poziva Komisijo, da sprejme bolj natančne in učinkovite ukrepe za zagotovitev transparentnosti in spoštovanja pravic intelektualne lastnine povsod po svetu, še posebej na Kitajskem;
9. podpira prizadevanja Komisije v zvezi s kitajskim zakonodajnim okoljem, da se evropskim podjetjem, ki delujejo na kitajskem trgu, zagotovi pravično ureditev in pravno varnost;
10. potrjuje svojo podporo učinkovitemu postopku homologacije, katero je izrazila v stališču z dne 10. maja 2007
Sprejeta besedila , P6_TA(2007)0176 . ;
11. poziva Komisijo, da zagotovi pravilno izvajanje uredbe o distribuciji motornih vozil v vsej EU
Uredba Komisije (ES) št. 1400/2002 z dne 31. julija 2002 o uporabi člena 81(3) Pogodbe za skupine vertikalnih sporazumov in usklajenih ravnanj na področju motornih vozil (UL L 203, 1.8.2002, str. 30). ;
12. pozdravlja sprejetje Uredbe (ES) št. 715/2007
Uredba (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 171, 29.6.2007, str. 1). , katere cilj je zagotoviti, da imajo vsi serviserji vozil v Skupnosti primeren dostop do tehničnih informacij o popravilu;
13. podpira predlog Komisije Evropskemu parlamentu in Svetu, naj se v najkrajšem možnem času sprejme direktiva o obdavčenju osebnih vozil.
IZID KONČNEGA GLASOVANJA V ODBORU
Datum sprejetja
4.10.2007
Izid končnega glasovanja
+:
–:
0:
25
0
0
Poslanci, navzoči pri končnem glasovanju
Carlo Casini, Bert Doorn, Cristian Dumitrescu, Monica Frassoni, Giuseppe Gargani, Lidia Joanna Geringer de Oedenberg, Katalin Lévai, Hans-Peter Mayer, Manuel Medina Ortega, Aloyzas Sakalas, Francesco Enrico Speroni, Gary Titley, Diana Wallis, Rainer Wieland, Jaroslav Zvěřina, Tadeusz Zwiefka
Namestniki, navzoči pri končnem glasovanju
Mogens N.J. Camre, Charlotte Cederschiöld, Kurt Lechner, Eva Lichtenberger, Marie Panayotopoulos-Cassiotou, József Szájer, Jacques Toubon
Namestniki (člen 178(2)), navzoči pri končnem glasovanju
Iles Braghetto, Michael Cashman, Genowefa Grabowska, Lily Jacobs
IZID KONČNEGA GLASOVANJA V ODBORU
Datum sprejetja
22.11.2007
Izid končnega glasovanja v odboru
+:
–:
0:
36
3
0
Poslanci, navzoči pri končnem glasovanju
Jan Březina, Jerzy Buzek, Pilar del Castillo Vera, Jorgo Chatzimarkakis, Giles Chichester, Den Dover, Nicole Fontaine, Adam Gierek, Norbert Glante, András Gyürk, David Hammerstein, Erna Hennicot-Schoepges, Ján Hudacký, Romana Jordan Cizelj, Werner Langen, Anne Laperrouze, Eluned Morgan, Angelika Niebler, Reino Paasilinna, Miloslav Ransdorf, Vladimír Remek, Herbert Reul, Teresa Riera Madurell, Paul Rübig, Andres Tarand, Britta Thomsen, Radu Ţîrle, Patrizia Toia, Catherine Trautmann, Claude Turmes, Nikolaos Vakalis, Alejo Vidal-Quadras
Namestniki, navzoči pri končnem glasovanju
Pilar Ayuso, Joan Calabuig Rull, Neena Gill, Lambert van Nistelrooij
Namestniki (člen 178(2)), navzoči pri končnem glasovanju
Holger Krahmer, Umberto Pirilli, Carl Schlyter
