10.9.2004
PREDLOG RESOLUCIJE
v skladu s členom 113 Poslovnika,
ki ga predlaga Cristiana Muscardini
v imenu skupine UEN
o Evropskem svetu islamskih skupnosti.
Resolucija Evropskega parlamenta o Evropskem svetu islamskih skupnosti
Evropski parlament ,
–
ob upoštevanju člena 113 svojega Poslovnika,
A.
ker se število terorističnih napadov povsod po svetu povečuje,
B.
ker so ti napadi kruti in so vedno bolj brez kakršnegakoli razlikovanja usmerjeni zoper nebogljene ljudi in zlasti otroke,
C.
ob upoštevanju zverinskosti izživljanja nad civilnimi žrtvami,
D.
ker se terorizem ne ustavi niti pred otroki in, kakor se je pred kratkim zgodilo v Osetiji, jih celo uporablja kot talce ter jih žrtvuje,
E.
ob upoštevanju vzrokov teh nečloveških in nasilnih dejanj,
1.
močno obsoja katerokoli "teroristično" dejanje, ne glede na njegov vzrok, zlasti taka dejanja, ki prizadenejo nebogljene ljudi in še posebej otroke;
2.
obsoja vsako obliko fundamentalizma, vključno z verskim, ki bi opravičeval teroristična dejanja;
3.
obsoja vse poskuse sociološke razlage ali ideološkega opravičevanja terorizma, ki je neusmiljeno nagnjen k ubijanju in je znak brutalne nečloveškosti;
4.
poziva Svet, Komisijo, vlade držav članic in vse politične sile, naj se odločno bojujejo proti terorizmu in naj okrepijo prizadevanja za premostitev delitev med narodi ter kulturami in za vzpodbujanje medsebojnega razumevanja; zato predlaga ustanovitev evropskega sveta, ki bi predstavljal islamske skupnosti prisotne v 25 državah Unije, da bi se razvile dejanske integracijske politike ob upoštevanju Listine o človekovih pravicah, načel pravnega reda Skupnosti in zakonov držav članic EU;
5.
poziva države članice, naj v vsaki državi spodbujajo ustanovitev formalnih islamskih zastopstev.
