26.6.2006
PREDLOG RESOLUCIJE
k vprašanju za ustni odgovor B6‑0002/2006
v skladu s členom 108(5) poslovnika,
ki ga vlaga Giuseppe Gargani
v imenu Odbora za pravne zadeve
o spremembi protokola o privilegijih in imunitetah
Resolucija Evropskega parlamenta o spremembi protokola o privilegijih in imunitetah
Evropski parlament ,
–
ob upoštevanju resolucije z dne 23. junija 2005 o spremembi sklepa z dne 4. junija 2003 o sprejetju statuta za poslance Evropskega parlamenta,
–
ob upoštevanju izjave predstavnikov držav članic v Svetu z dne 6. junija 2005, v kateri so soglašali, da "ko bo v skladu s členom 190(5) Pogodbe sprejet akt, ki bo določal pravila in splošne pogoje za opravljanje funkcije člana Evropskega parlamenta, bodo obravnavali zahtevo Parlamenta o ponovnem pregledu določil protokola o privilegijih in imunitetah Evropskih skupnosti iz leta 1965, kolikor zadevajo člane Evropskega parlamenta, z namenom, da se v najkrajšem možnem času sprejme ustrezen sklep",
–
ob upoštevanju člena 108(5) svojega poslovnika,
A.
ker je bilo v resoluciji z dne 23. junija 2005 izraženo mnenje, da je bila izjava z dne 3. junija bistveni element za sklenitev dogovora s Svetom o statutu poslancev,
B.
ker je bilo v resoluciji z dne 23. junija 2005 poudarjeno, da "je splošni dogovor o statutu poslancev Evropskega parlamenta sestavljen iz naslednji elementov:
a) jasna in neodvisna obravnava tistega dela statuta, ki spada v sekundarno zakonodajo, in tistega, ki je del primarne zakonodaje, in sprejetje obeh delov v skladu z izvedbenimi instuticionalnimi določili za vsak del;
b) kar zadeva del, ki spada v primarno pravo, so države članice vabljene, da ponovno obravnavajo protokol o privilegijih in imunitetah Evropskih skupnosti z dne 8. aprila 1965, ker gre za določila o poslancih Evropskega parlamenta, in da se zgledujejo po modelu statuta, sprejetega 3. in 4. junija 2003",
1.
opozarja na obvezo Sveta, da obravnava zahtevo Evropskega parlamenta po ponovnem pregledu določil protokola o privilegijih in imunitetah Evropskih skupnosti iz leta 1965, ki se nanaša na poslance Evropskega parlamenta, z namenom, da v najkrajšem možnem času sprejme ustrezen sklep; poleg tega upa, da bo ob pregledu vključena klavzula, ki bo omogočala Evropskemu parlamentu, da se za varstvo privilegijev in imunitet, ki jih zagotavlja protokol, obrne na Sodišče Evropskih skupnosti;
2.
ponovno poudarja, da mora biti osnova za ponovni pregled statut, ki ga je Evropski parlament sprejel 3. in 4. junija 2003;
3.
poziva Svet, naj zagotovi ustrezno sodelovanje Parlamenta pri tem ponovnem pregledu;
4.
naroči svojemu predsedniku, naj to resolucijo posreduje Svetu in Komisiji.
