Resolucija o ministrski konferenci Svetovne trgovinske organizacije
Zunanja/mednarodna trgovina
2005-12-01 - 13:17
Hongkong
Poslancem Evropskega parlamenta so predstavniki Sveta EU in Komisije v sredo predstavili stališča Unije pred ministrsko konferenco Svetovne trgovinske organizacije (STO), ki bo potekala v Hongkongu od 13. do 18. decembra. Parlamentarci pa so nato v četrtek s 475 glasovi za, 106 proti in 16 vzdržanimi glasovi sprejeli resolucijo o konferenci, ki se je bo udeležila tudi 30-članska delegacija Evropskega parlamenta.
Dokument, ki so ga skupaj predlagale štiri politične skupine (Evropska ljudska stranka, socialdemokrati, liberalci in Združenje za Evropo narodov), kaže, kakšne so usmeritve parlamenta glede kroga pogajanj iz Dohe. Poslanci menijo, da bi bil uspeh pogajanj bistvenega pomena za okrepitev večstranskega trgovinskega sistema ter s tem napredek in usklajen razvoj svetovnega gospodarstva. Cilj pogajanj bi morala biti zmanjšanje revščine in pravičnejša porazdelitev koristi globalizacij. Ob tem pozivajo interesne skupine, zlasti vse razvite in naprednejše države, naj prevzamejo svoje obveznosti in pripeljejo pogajanja bliže uspešnemu zaključku. Resolucija je razdeljena na štiri glavne sklope:
1) Kmetijstvo
V Hongkongu bi morali doseči dogovor o postopni odpravi vseh izvoznih subvencij vseh razvitih držav članic STO in hkratno olajšanje dostopa do trgov. Zato parlament podpira reformo skupne kmetijske politike in pomen, ki ga EU daje ohranjanju kakovosti ter varnosti hrane, varstvu okolja, zaposlovanju na podeželju in razvoju. Opozarja tudi na izkrivljanje konkurence na trgu, ki ga povzročajo izvozne subvencije za bombaž. Razvite države bi jih morale ukiniti do leta 2010.
2) Dostop do nekmetijskega trga
Trgovinske ovire med razvitimi državami in državami v razvoju pa tudi med samimi državami v razvoju zavirajo trajnostni razvoj, zato je nadaljnje postopno odpiranje trga bistvenega pomena. Ob tem se je treba lotiti tudi vprašanja odpravljanja preferencialov. V pogajanjih naj bi upoštevali dogovorjeno načelo o nepopolni vzajemnosti in položaj, ko imajo države v razvoju visoke tarife za industrijske proizvode, saj s tem ustvarjajo visok proračunski prihodek. Tak ključ bi moral v najmanj razvitih državah omogočati zaščito nastajajočih industrij, spodbujati industrializacijo in gospodarsko raznolikost ter ščititi delovna mesta. Vsi trgovinski partnerji bi morali, kjer je to mogoče, odstraniti necarinske ovire.
3) Storitve
Ministrska konferenca v Hongkongu mora postaviti temelje za širok sporazum o trgovini s storitvami, ki bo na eni strani povečal dostop do trga za ponudnike storitev iz EU, po drugi strani pa zaščitil zmožnost vseh članic STO, da v skladu s Splošnim sporazumom o trgovini s storitvami uravnavajo svoje storitvene sektorje. Vendar poslanci ob tem zagovarjajo ohranjanje izjem na področjih zdravstva, vzgoje in avdiovizualnih storitev. Razvite članice in članice STO v razvoju še pozivajo, naj pokažejo enako mero predanosti kot EU v ponudbi iz januarja 2005, s tem da je treba preučiti tudi dodatne pristope za odprtje trga na področju storitev, pri čemer je treba upoštevati interese najmanj razvitih držav.
4) Razvojna vprašanja
Resolucija zagovarja stališče, da je trgovina - poleg pomoči in odpisa dolgov - bistvenega pomena za doseganje ciljev tisočletja za leto 2015, zato poziva, da bi konkretne rezultate glede razvojnih vidikov tega kroga pogajanj dosegli že v Hongkongu. Razvite države naj z odpravo carin in kvot odprejo svoje trge za izdelke iz najmanj razvitih držav, kot je to že storila Evropska unija s pobudo "Vse, razen orožja". Poslanci podpirajo zamisel o "prostem krogu" za najmanj razvite države. Zagovarjajo tudi več tehnične pomoči, saj bodo te države le tako lahko sposobne ustrezno izkoristiti odprtje razvitih trgov.
Dokument poziva k skladnejši "pomoči za trgovino" za države v razvoju, ki bodo potrebovale podporo, da bodo lahko izkoristile prednosti izboljšanega tržnega dostopa. Na področjih sporazuma o trgovinskih vidikih pravic intelektualne lastnine in s trgovino povezanih investicijskih ukrepov bi morali čimprej doseči trajno rešitev, da se zagotovi dostop do zdravil državam, ki nimajo sposobnosti lastne proizvodnje, se pa spopadajo s težavami na področju javnega zdravja.
Poslanci še zahtevajo strožj e večstransk e predpis e glede protidumpinga, subvencij in izravnalnih ukrepov, vendar ob upoštevanju potreb najmanj razvitih držav. Zagovarjajo upoštevanje socialnih, okoljskih in kulturnih vprašanj in pozivajo Komisijo, da parlament pred in med ministrsko konferenco v Hongkongu ter vseskozi med pogajanji obvešča o njihovem poteku. Ob tem pa dodajajo, da naj upošteva tudi pristojnosti institucije, saj je za izid naslednjih krogov potrebna privolitev Evropskega parlamenta.
20051128IPR02944
SL
1
PHOTO
20051130PHT03048.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
