21.10.2004
PREDLOG RESOLUCIJE
k izjavi Komisije
v skladu s členom 103(2)Poslovnika,
ki ga predlaga Hans-Gert Poettering
v imenu skupine PPE-DE
o Komisiji Barroso
Resolucija Evropskega parlamenta o Komisiji Barroso
Evropski parlament ,
–
ob upoštevanju izida glasovanja z dne 22. julija 2004, s katerim je bil g. Barrosa dokončno imenovan za predsednika Komisije za obdobje od 1. novembra 2004 do 31. oktobra 2009,
–
ob upoštevanju izjav, ki jih je imenovani predsednik Komisije podal pred Evropskim parlamentom julija 2004 in 26. oktobra 2004, pred konferenco predsednikov pa 21. oktobra 2004,
–
ob upoštevanju pisnih in ustnih izjav kandidatov za komisarje v okviru predstavitev pred parlamentarnimi odbori in ocen, ki so jih o kandidatih po koncu predstavitev oblikovali predsedniki odborov,
–
ob upoštevanju okvirnega sporazuma o odnosih med Evropskim parlamentom in Komisijo, ki ga je konferenca predsednikov sprejela 29. junija 2000,
–
ob upoštevanju člena 214 Pogodbe ES,
–
ob upoštevanju členov 98 in 99 svojega Poslovnika,
–
ob upoštevanju člena 103(2) svojega Poslovnika,
1.
pozdravlja vzpostavljen dialog med predlagano Komisijo in Evropskim parlamentom in izraža željo, da bi nemoteno potekal ves čas trajanja mandata Komisije;
2.
prosi, da se v kar najkrajšem času opravi revizija in dopolnitev medinstitucionalnega sporazuma med Komisijo in Evropskim parlamentom, ki predstavlja okvir dvostranskih odnosov med institucijama, in to na temelju obvez, ki jih je glede nove Komisije izrekel imenovani predsednik, g. Barroso;
3.
prosi, da se glede na te obveze v sporazum vključijo naslednje točke:
a) politični in strateški delovni program Komisije se pripravi v tesnem sodelovanju z Evropskim parlamentom;
b) navzočnost Komisije na plenarnih zasedanjih in sejah parlamentarnih odborov Evropskega parlamenta je prednostna naloga članov Komisije; Komisija nemudoma in po možnosti na plenarnem zasedanju Evropski parlament obvešča o svojih sklepih, predlogih ali pobudah;
c) vsak novi kandidat za komisarja, ki bi nadomestil člana Komisije v odstopu, se mora pred nastopom mandata in v skladu s Poslovnikom Evropskega parlamenta predstaviti pred to institucijo, in sicer na področju, za katerega je predlagan;
d) predsednik Komisije in podpredsednik, zadolžen za medinstitucionalna vprašanja, v okviru stalnega dialoga z Evropskim parlamentom vzdržujeta redne stike s konferenco predsednikov;
e) Komisija redno obvešča Evropski parlament o nameravanih ukrepih glede stališč, ki jih je predstavil Parlament, zlasti v primerih, ko ne namerava sprejeti nikakršnih ukrepov;
f) v primeru, da Evropski parlament izrazi nezaupanje glede določenega člana Komisije in ko predsednik Komisije ne namerava zahtevati njegovega odstopa, se vzpostavi postopek obveščanja Parlamenta, s katerim se tovrstni sklep opraviči;
g) Komisija v prihodnje upošteva nekatera določila Ustave, zlasti kar zadeva spoštovanje načela subsidiarnosti;
h) pri prenosu zakonodaje Evropske unije v nacionalne zakonodaje Komisija upošteva upravne in druge stroške s ciljem večje deregulacije in preglednosti;
i) člani Komisije morajo vsak na svojem področju pristojnosti zagotoviti polno politično odgovornost; obveščajo jih generalni direktorji,
j) Komisija posreduje kodeks ravnanja članov Komisije Evropskemu parlamentu, ki o njem oblikuje mnenje. Komisija je to mnenje dolžna upoštevati;
k) z namenom večje preglednosti se pripravi kodeks ravnanja glede imenovanja visokih uradnikov;
l) Komisija predstavi rezultate upravne reforme, ki jo je sprožila v petem zakonodajnem obdobju;
m) Komisija v celoti izvaja medinstitucionalni sporazum "o boljši pripravi zakonodaje";
n) Komisija sprejeme vse potrebne ukrepe za boljše obveščanje Evropskega parlamenta tako glede zakonodaje Evropske unije kot glede mednarodnih sporazumov in to od faze pogajanj dalje;
o)
naloga Komisije je, da nacionalne parlamente Evropske unije sistematično in izčrpno
obvešča o novih zakonodajnih predlogih;
4.
naroči svojemu predsedniku, da to resolucijo posreduje Komisiji in Svetu.
