A6-0250/2009
6.4.2009
***I
POROČILO
o predlogu uredbe Evropskega parlamenta in Sveta o pravicah potnikov v avtobusnem prevozu in spremembi Uredbe (ES) št. 2006/2004 o sodelovanju med nacionalnimi organi, odgovornimi za izvrševanje zakonodaje o varstvu potrošnikov
(KOM(2008)0817 – C6‑0469/2008 – 2008/0237(COD))
Odbor za promet in turizem
Poročevalec:
Gabriele Albertini
PE 418.207v02-00
Oznake postopkov
* Postopek posvetovanja
večina oddanih glasov
**I Postopek sodelovanja (prva obravnava)
večina oddanih glasov
**II Postopek sodelovanja (druga obravnava)
večina oddanih glasov za odobritev skupnega stališča
absolutna večina poslancev Parlamenta za zavrnitev ali spremembo skupnega stališča
*** Postopek privolitve
absolutna večina poslancev Parlamenta, razen v primerih, navedenih v členih 105, 107, 161 in 300 Pogodbe ES in členu 7 Pogodbe EU
***I Postopek soodločanja (prva obravnava)
večina oddanih glasov
***II Postopek soodločanja (druga obravnava)
večina oddanih glasov za odobritev skupnega stališča
absolutna večina poslancev Parlamenta za zavrnitev ali spremembo skupnega stališča
***III Postopek soodločanja (tretja obravnava)
večina oddanih glasov za odobritev skupnega besedila
(Vrsta postopka je odvisna od pravne podlage, ki jo predlaga Komisija.)
Spremembe zakonodajnega besedila
Pri spremembah, ki jih predlaga Parlament, je spremenjeno besedilo označeno s krepkim poševnim tiskom . Pri aktih o spremembi je besedilo, ki povzema obstoječo določbo, ki jo Parlament želi spremeniti, medtem ko je Komisija ni spremenila, označeno s krepkim tiskom . Morebitni izbrisi tovrstnega besedila so označeni z [...]. Besedilo, zapisano v navadnem poševnem tisku , označuje tehničnim službam namenjeni del zakonodajnega besedila s predlaganimi popravki, ki se upoštevajo pri pripravi končnega besedila (na primer, očitne napake ali izpustitve v zadevni jezikovni različici). O teh popravkih odločajo pristojne tehnične službe.
VSEBINA
OSNUTEK ZAKONODAJNE RESOLUCIJE EVROPSKEGA PARLAMENTA......................5
OBRAZLOŽITEV.....................................................................................................................40
POSTOPEK..............................................................................................................................43
OSNUTEK ZAKONODAJNE RESOLUCIJE EVROPSKEGA PARLAMENTA
o predlogu uredbe Evropskega parlamenta in Sveta o pravicah potnikov v avtobusnem prevozu in spremembi Uredbe (ES) št. 2006/2004 o sodelovanju med nacionalnimi organi, odgovornimi za izvrševanje zakonodaje o varstvu potrošnikov
( KOM(2008)0817 – C6‑0469/2008 – 2008/0237(COD) )
(Postopek soodločanja: prva obravnava)
Evropski parlament ,
– ob upoštevanju predloga Komisije Evropskemu parlamentu in Svetu ( KOM(2008)0817 ),
– ob upoštevanju člena 251(2) in člena 71(1) Pogodbe ES, na podlagi katerih je Komisija Parlamentu podala predlog ( C6‑0469/2008 ),
– ob upoštevanju člena 51 svojega poslovnika,
– ob upoštevanju poročila Odbora za promet in turizem ( A6‑0250/2009 ),
1. odobri predlog Komisije, kakor je bil spremenjen;
2. poziva Komisijo, naj zadevo ponovno predloži Parlamentu, če namerava svoj predlog bistveno spremeniti ali nadomestiti z drugim besedilom;
3. naroči svojemu predsedniku, naj stališče Parlamenta posreduje Svetu in Komisiji.
Predlog spremembe
1
Predlog uredbe – akt o spremembi
Uvodna izjava 2 a (novo)
Besedilo, ki ga predlaga Komisija
Predlog spremembe
(2a) Države članice bi morale imeti možnost, da izvzamejo mestni, primestni in regionalni prevoz iz te uredbe, pod pogojem, da z drugimi regulativnimi ukrepi zagotovijo primerljivo raven pravic potnikov. Ti ukrepi bi morali upoštevati listine o pravicah potnikov za omrežja multimodalnega javnega prevoza, ki zajemajo vprašanja iz člena 1 uredbe. Komisija bi morala preučiti možnost določitve sklopa skupnih pravic potnikov v mestnem, primestnem in regionalnem prevozu, ki bi veljal za vse načine prevoza, ter predložiti Parlamentu poročilo in, če je to primerno, zakonodajni predlog.
Obrazložitev
Listine o pravicah potnikov za javni prevoz pokrivajo vse različne načine prevoza v omrežjih multimodalnega javnega prevoza. Storitve mestnega, primestnega in regionalnega avtobusnega prevoza so pogosto del teh omrežij. Evropska komisija bi morala avtobuse, lokalno železnico (t .i. lahka železnica: podzemna železnica, tramvaj itd.) ter druge lokalne načine prevoza obravnavati kot celoto (ena vozovnica za vse načine, skupna uporaba prostora itd.).
Predlog spremembe
2
Predlog uredbe – akt o spremembi
Uvodna izjava 2 b (novo)
Besedilo, ki ga predlaga Komisija
Predlog spremembe
(2b) Države članice bi morale spodbujati razvoj listin o pravicah potnikov v zvezi s storitvami mestnega, primestnega in regionalnega avtobusnega prevoza, ki bi določale obveznost avtobusnih podjetij, da povečajo kakovost storitve in se bolje prilagajajo potrebam potnikov.
Obrazložitev
Treba je spodbujati razvoj prostovoljnih obveznosti in listin o pravicah potnikov (izjav o namenu), ki bi jih sprejeli avtobusni prevozniki ob upoštevanju posebnih značilnosti mestnih, primestnih in regionalnih storitev v krajih, kjer delujejo.
Predlog spremembe
3
Predlog uredbe – akt o spremembi
Uvodna izjava 2 c (novo)
Besedilo, ki ga predlaga Komisija
Predlog spremembe
(2c) Pri ukrepih Evropske unije za izboljšanje pravic potnikov v avtobusnem prevozu je treba upoštevati posebnosti tega prometnega sektorja, ki ga tvorijo predvsem mala in srednja podjetja.
Obrazložitev
Za evropski avtobusni sektor so značilna mala in srednja zasebna avtobusna podjetja. Osebni in finančni vložek v podjetje je zelo visok, poleg tega pa se nanje neprestano izvaja pritisk zaradi uspešnosti, saj podjetnik jamči „s svojim imenom“, mogoče ga je identificirati in osebno odgovarja za napačne odločitve. Srednje velika podjetja se praviloma uveljavljajo na trgu z neposredno pomočjo končnega uporabnika. Dnevno imajo neposredne stike s strankami in so tesno povezana z lokalno skupnostjo. Odločitve se sprejemajo hitro.
Predlog spremembe
4
Predlog uredbe – akt o spremembi
Uvodna izjava 4 a (novo)
Besedilo, ki ga predlaga Komisija
Predlog spremembe
(4a) Potniki, ki so utrpeli škodo zaradi nesreče, ki jo krije zavarovanje, bi morali v skladu s to uredbo zahtevo za odškodnino najprej predložiti avtobusnemu prevozniku in šele v primeru, da ta ne ukrepa, zahtevati posredovanje zavarovalnice.
Obrazložitev
Namen te uvodne izjave je preprečiti podvajanje zahtevkov za odškodnino, saj jih je v nekaterih primerih mogoče hkrati nasloviti tako na prevoznika kot na zavarovalnico.
Predlog spremembe
5
Predlog uredbe – akt o spremembi
Uvodna izjava 7 a (novo)
Besedilo, ki ga predlaga Komisija
Predlog spremembe
(7a) Avtobusni prevozniki morajo svojemu osebju zagotoviti posebno usposabljanje, da bi lahko ustrezno pomagali invalidom in osebam z omejeno mobilnostjo. Takšno usposabljanje bi moralo biti zagotovljeno v okviru direktive 2003/59/ES o temeljnih kvalifikacijah in rednem usposabljanju voznikov nekaterih cestnih vozil za prevoz blaga ali potnikov. Države članice bi morale v največji možni meri podpirati avtobusne prevoznike pri pripravi in izvajanju ustreznih programov usposabljanja.
Obrazložitev
V zvezi z usposabljanjem se je primerno sklicevati na direktivo 2003/59/ES. Poleg tega je pomembno, da države članice sektorju avtobusnega prevoza pomagajo pri pripravi ustreznih programov usposabljanja.
Predlog spremembe
6
Predlog uredbe – akt o spremembi
Uvodna izjava 8
Besedilo, ki ga predlaga Komisija
Predlog spremembe
(8) Pri odločitvah glede načrta novih postaj in pri velikih prenovah morajo upravni organi , kadar je to mogoče, upoštevati potrebe invalidov in oseb z omejeno mobilnostjo. V vsakem primeru morajo upravni organi avtobusnih postaj določiti kontaktne točke, na katerih lahko zadevne osebe sporočijo svoj prihod in potrebo po pomoči.
(8) Pri odločitvah glede načrta novih postaj in pri velikih prenovah morajo upravni organi brez izjeme upoštevati potrebe invalidov in oseb z omejeno mobilnostjo. V vsakem primeru morajo upravni organi avtobusnih postaj določiti kontaktne točke, na katerih lahko zadevne osebe sporočijo svoj prihod in potrebo po pomoči.
Obrazložitev
Da bi zagotovili enake pravice in preprečili diskriminacijo invalidov, je bistveno, da se pri vseh novih glavnih postajah in večjih prenovah spoštuje načelo načrtovanja za vse. To je v skladu s pravili, določenimi v konvenciji Združenih narodov o pravicah invalidov, ki jo je podpisala Evropska skupnost.
Predlog spremembe
7
Predlog uredbe – akt o spremembi
Uvodna izjava 8 a (novo)
Besedilo, ki ga predlaga Komisija
Predlog spremembe
(8a) Prav tako bi morali avtobusni prevozniki upoštevati te potrebe pri odločanju o zasnovi novih in obnovljenih vozil.
Predlog spremembe
8
Predlog uredbe – akt o spremembi
Uvodna izjava 8 b (novo)
Besedilo, ki ga predlaga Komisija
Predlog spremembe
(8b) Države članice bi morale izboljšati obstoječo infrastrukturo, kjer je to potrebno, da bi avtobusni prevozniki lahko omogočili dostop invalidom in osebam z omejeno mobilnostjo ter jim ponudili ustrezno pomoč.
Obrazložitev
Na glavnih in vseh drugih postajah še vedno ni ustrezne infrastrukture za invalide in osebe z omejeno mobilnostjo.
Predlog spremembe
9
Predlog uredbe – akt o spremembi
Uvodna izjava 8 c (novo)
Besedilo, ki ga predlaga Komisija
Predlog spremembe
(8c) Z ukrepi Evropske unije za izboljšanje mobilnosti brez ovir bi morali podpirati predvsem neoviran dostop do glavnih in vseh drugih avtobusnih postaj.
Obrazložitev
Pri projektu Evropske unije COST 349 se je pokazalo, da na glavnih avtobusnih postajah, počivališčih in vmesnih postajališčih ni dovolj invalidom dostopne infrastrukture. Dokler ne bo povsod v EU infrastrukture, ki bi jo lahko invalidi neovirano uporabljali, nima smisla govoriti o neoviranem dostopu do avtobusov.
Predlog spremembe
10
Predlog uredbe – akt o spremembi
Uvodna izjava 8 d (novo)
Besedilo, ki ga predlaga Komisija
Predlog spremembe
(8d) Glede na zaključke projekta COST 349 naj bi Komisija predlagala ukrep za dostopno infrastrukturo, ki bi bila interoperabilna po vsej Evropski uniji, na glavnih in vseh drugih avtobusnih postajah.
Predlog spremembe
11
Predlog uredbe – akt o spremembi
Člen 1 – točka 3
Besedilo, ki ga predlaga Komisija
Predlog spremembe
(3) nediskriminacije in obvezne pomoči invalidom in osebam z omejeno mobilnostjo, ki potujejo z avtobusom;
(3) neoviranega dostopa ter nediskriminacije in obvezne pomoči invalidom in osebam z omejeno mobilnostjo, ki potujejo z avtobusom;
Predlog spremembe
12
Predlog uredbe – akt o spremembi
Člen 2 – odstavek 2
Besedilo, ki ga predlaga Komisija
Predlog spremembe
2. Države članice lahko izvzamejo mestni, primestni in regionalni prevoz , vključen v pogodbe o opravljanju javne službe, če te pogodbe zagotavljajo raven pravic potnikov, ki je primerljiva z ravnjo iz te uredbe.
2. Države članice lahko izvzamejo mestni, primestni in regionalni prevoz iz določb te uredbe, če izpolnitev njenih ciljev zagotovijo z drugimi regulativnimi ukrepi, ob čemer upoštevajo objektivne posebne značilnosti mestnega, primestnega in regionalnega prevoza, in hkrati zagotovijo raven pravic potnikov, ki je primerljiva z ravnjo iz te uredbe.
Obrazložitev
Mestni, primestni in regionalni prevoz ima posebne značilnosti (predhodne rezervacije niso mogoče, uporaba dnevnih, tedenskih, mesečnih ali letnih vozovnic, veliko postajališč, različne vrste prtljage). Države članice bi zato morale imeti možnost, da te vrste prevoza izvzamejo iz posebnih zahtev te uredbe, če sprejmejo druge ukrepe, ki zagotavljajo podobno raven pravic potnikov.
Predlog spremembe
13
Predlog uredbe – akt o spremembi
Člen 3 – odstavek 4
Besedilo, ki ga predlaga Komisija
Predlog spremembe
(4) „pogodba o prevozu“ je pogodba o prevozu med avtobusnim prevoznikom ali njegovim pooblaščenim prodajalcem vozovnic in potnikom o zagotovitvi ene ali več storitev prevoza;
(4) „pogodba o prevozu“ je pogodba o prevozu med avtobusnim prevoznikom in potnikom o zagotovitvi ene ali več storitev prevoza, ne glede na to, ali je bila vozovnica kupljena pri prevozniku, organizatorju potovanj ali prodajalcu vozovnic;
Obrazložitev
Prodajalci vozovnic in prodajalci na drobno ne sklepajo pogodb o prevozu in vozovnic ne prodajajo za svoj račun, ampak samo pripravijo pogodbe o prevozu med stranko in organizatorjem ali prevoznim podjetjem.
Predlog spremembe
14
Predlog uredbe – akt o spremembi
Člen 3 – odstavek 6
Besedilo, ki ga predlaga Komisija
Predlog spremembe
(6) „prodajalec vozovnic“ je vsak prodajalec na drobno, ki sklepa pogodbe o prevozu in prodaja vozovnice za avtobusne prevozne storitve v imenu avtobusnega prevoznika ali za svoj račun ;
(6) „prodajalec vozovnic“ je vsak posrednik , ki prodaja avtobusne prevozne storitve v imenu avtobusnega prevoznika ali organizatorja potovanj, vključno s tistimi, ki se prodajo kot del paketa ;
Obrazložitev
Prodajalci vozovnic in prodajalci na drobno ne sklepajo pogodb o prevozu in vozovnic ne prodajajo za svoj račun, ampak samo pripravijo pogodbe o prevozu med stranko in organizatorjem ali prevoznim podjetjem.
Predlog spremembe
15
Predlog uredbe – akt o spremembi
Člen 3 – odstavek 7
Besedilo, ki ga predlaga Komisija
Predlog spremembe
(7) „organizator potovanja“ je organizator ali prodajalec na drobno v smislu člena 2(2) in (3) Direktive 90/314/EGS;
(7) „organizator potovanja“ je organizator v smislu člena 2(2) Direktive 90/314/EGS;
Obrazložitev
Organizator in prodajalec na drobno sta dva ločena subjekta. Organizatorji potovanj so opredeljeni kot organizatorji, ki strankam prodajajo pakete za svoj račun, in sicer neposredno ali prek prodajalca na drobno. Prodajalec na drobno pa je posrednik in samo pripravi pogodbo, ki jo skleneta organizator in stranka, vendar sam ni pogodbena stranka.
Predlog spremembe
16
Predlog uredbe – akt o spremembi
Člen 3 – točka 11
Besedilo, ki ga predlaga Komisija
Predlog spremembe
(11) „odpoved“ je neizvedba predhodno načrtovane storitve, za katero je bila opravljena vsaj ena rezervacija;
(11) „odpoved“ je neizvedba določene predhodno načrtovane storitve, za katero je bila opravljena vsaj ena dejanska rezervacija;
Obrazložitev
Pojasnitev opredelitve je potrebna, da ne bi prišlo do zlorab s strani potnikov z dnevnimi, tedenskimi, mesečnimi in letnimi vozovnicami.
Predlog spremembe
17
Predlog uredbe – akt o spremembi
Člen 3 – točka 12 a (novo)
Besedilo, ki ga predlaga Komisija
Predlog spremembe
(12a) „dostopne oblike” pomeni, da so potnikom na voljo enake informacije, na primer v pisni obliki, Braillovi pisavi ter zvočni, video- in/ali elektronski obliki.
Obrazložitev
Pomembno je pojasniti opredelitev „dostopnih oblik“, saj bo ta izraz uporabljen v celotnem besedilu.
Predlog spremembe
18
Predlog uredbe – akt o spremembi
Člen 6 – odstavek 1
Besedilo, ki ga predlaga Komisija
Predlog spremembe
1. V skladu s tem poglavjem avtobusni prevozniki odgovarjajo za izgubo ali škodo, ki nastane zaradi smrti , fizične poškodbe ali duševnega pretresa potnikov v nesrečah, ki se zgodijo zaradi opravljanja storitev avtobusnega prevoza, medtem ko je potnik v avtobusu, vstopa vanj ali izstopa iz njega.
1. V skladu s tem poglavjem avtobusni prevozniki odgovarjajo za izgubo ali škodo, ki nastane zaradi smrti ali fizične poškodbe potnikov v nesrečah, ki se zgodijo zaradi opravljanja storitev avtobusnega prevoza, medtem ko je potnik v avtobusu, vstopa vanj ali izstopa iz njega.
Predlog spremembe
19
Predlog uredbe – akt o spremembi
Člen 6 – odstavek 2
Besedilo, ki ga predlaga Komisija
Predlog spremembe
2. Za odgovornost avtobusnih prevoznikov za plačilo odškodnine ne velja nobena finančna omejitev, ne glede na to, ali je opredeljena z zakonom, konvencijo ali pogodbo.
2. Za kazensko odgovornost avtobusnih prevoznikov za plačilo odškodnine ne velja nobena finančna omejitev, ne glede na to, ali je opredeljena z zakonom, konvencijo ali pogodbo.
Obrazložitev
Namen predloga spremembe je izogib nesporazumom in pojasnitev, da ni objektivna odgovornost (višja sila) tista, ki mora biti neomejena, temveč kazenska odgovornost.
Predlog spremembe
20
Predlog uredbe – akt o spremembi
Člen 6 – odstavek 3
Besedilo, ki ga predlaga Komisija
Predlog spremembe
3. Pri vsaki odškodnini do zneska 220 000 EUR avtobusni prevoznik ne more izključiti ali omejiti svoje odgovornosti z dokazovanjem, da je poskrbel za varnost v skladu s odstavkom 4a.
3. Brez poseganja v nacionalne sisteme odgovornosti, ki so za potnike bolj ugodni, pri vsaki odškodnini do zneska 220 000 EUR avtobusni prevoznik ne more izključiti ali omejiti svoje odgovornosti z dokazovanjem, da je poskrbel za varnost v skladu s odstavkom 4a in v skladu s členom 2 Direktive 2005/14/ES o zavarovanju civilne odgovornosti pri uporabi motornih vozil.
Obrazložitev
Treba je uvesti skupno omejitev za objektivno odgovornost na nesrečo, ki je v skladu z Direktivo 2005/14/ES določena na 5 milijonov EUR.
Uredba ne sme poslabšati pogojev za potnike v nobeni državi članici.
Predlog spremembe
21
Predlog uredbe – akt o spremembi
Člen 6 – odstavek 4 – točka (a)
Besedilo, ki ga predlaga Komisija
Predlog spremembe
(a) če se je nesreča zgodila zaradi okoliščin, ki niso povezane z opravljanjem storitev avtobusnega prevoza, in se ji avtobusni prevoznik ne bi mogel izogniti, čeprav je upošteval vse potrebno za varnost v zadevnih okoliščinah, ter katere posledic ni bilo mogoče preprečiti;
(a) če se je nesreča zgodila zaradi okoliščin, ki niso povezane z opravljanjem storitev avtobusnega prevoza, ali se ji prevoznik ne bi mogel izogniti, čeprav je upošteval vse potrebno za varnost v zadevnih okoliščinah, ali katere posledic ni bilo mogoče preprečiti;
Obrazložitev
Sedanje besedilo predstavlja skoraj nepremostljivo oviro.
Avtobusni prevoznik ne more biti na splošno odgovoren za okoliščine, ki so zunaj njegovega nadzora in vpliva. Zato je treba v primeru krivde tretjih oseb predvideti izvzetje od odgovornosti.
Predlog spremembe
22
Predlog uredbe – akt o spremembi
Člen 8 – odstavek 1
Besedilo, ki ga predlaga Komisija
Predlog spremembe
1. V primeru smrti potnika, fizične poškodbe ali kakršne koli druge fizične škode ali duševnega pretresa , ki ga utrpi potnik v nesreči, ki nastane zaradi opravljanja storitev avtobusnega prevoza, avtobusni prevoznik nemudoma, vendar v vsakem primeru najpozneje v petnajstih dneh po tem, ko je ugotovljena identiteta fizične osebe, upravičene do odškodnine, izplača vsa predplačila, ki bi bila potrebna za izpolnitev takojšnjih finančnih potreb, pri čemer je nakazan znesek sorazmeren s škodo, ki jo je upravičena oseba utrpela.
1. V primeru smrti potnika ali kakršne koli fizične poškodbe, ki jo utrpi potnik v nesreči, ki nastane zaradi opravljanja storitev avtobusnega prevoza, in kadar potnik nima nobene druge police za zavarovanje potovanja , avtobusni prevoznik nemudoma, vendar v vsakem primeru v petnajstih dneh po tem, ko je ugotovljena identiteta fizične osebe, upravičene do odškodnine, izplača vsa predplačila, ki bi bila potrebna za izpolnitev takojšnjih finančnih potreb, pri čemer je nakazan znesek sorazmeren s škodo, ki jo je upravičena oseba utrpela, pod pogojem, da obstajajo dokazi prima facie o vzročnosti, ki jo je mogoče pripisati prevozniku.
Obrazložitev
Prvo plačilo v primeru nesreče je že krito na nacionalni ravni s policami za zavarovanje potovanja.
Bilo bi nepošteno do prevoznika, če bi moral avtomatsko začeti takojšnjo odpravo pomanjkljivosti, še preden bi bila natančno določena odgovornost, razen kadar obstajajo dokazi o njegovi neposredni odgovornosti.
Predlog spremembe
23
Predlog uredbe – akt o spremembi
Člen 8 – odstavek 3
Besedilo, ki ga predlaga Komisija
Predlog spremembe
3. Predplačilo ne pomeni priznanja odgovornosti in ga je mogoče upoštevati pri poznejših zneskih, izplačanih na podlagi te uredbe, vendar ni vračljivo, razen kadar je škodo povzročil potnik ali je nastala zaradi njegove malomarnosti ali ko oseba, ki je prejela predplačilo, ni oseba, upravičena do odškodnine.
3. Predplačilo ne pomeni priznanja odgovornosti in ga je mogoče upoštevati pri poznejših zneskih, izplačanih na podlagi te uredbe, vendar ni vračljivo, razen kadar je škodo povzročil potnik ali je nastala zaradi njegove malomarnosti , ko oseba, ki je prejela predplačilo, ni oseba, upravičena do odškodnine , ali ko je dejanska škoda nižja od zneska predplačila .
Predlog spremembe
24
Predlog uredbe – akt o spremembi
Člen 9 – odstavek 3
Besedilo, ki ga predlaga Komisija
Predlog spremembe
3. Če avtobusni prevoznik dokaže, da je škodo povzročil potnik ali je k njej prispeval oziroma je škoda nastala zaradi njegove malomarnosti ali je ta prispevala k njenemu nastanku, je avtobusni prevoznik v celoti ali delno opravičen svoje odgovornosti do osebe, ki zahteva odškodnino, če je zaradi te krivde ali malomarnosti nastala škoda ali je ta k njej prispevala.
3. Avtobusni prevoznik ni odgovoren za škodo ali izgubo iz odstavkov 1 in 2:
(a) če se je nesreča zgodila zaradi okoliščin, ki niso povezane z opravljanjem storitev avtobusnega prevoza, in se ji avtobusni prevoznik ni mogel izogniti, čeprav je upošteval vse potrebno za varnost v zadevnih okoliščinah, ter katere posledic ni mogel preprečiti;
(b) če je škodo ali izgubo zakrivil potnik ali jo je povzročil iz malomarnosti.
Obrazložitev
Avtobusni prevoznik ne more biti na splošno odgovoren za okoliščine, ki so zunaj njegovega nadzora in vpliva. Zato je treba v primeru višje sile predvideti izvzetje od odgovornosti.
Predlog spremembe
25
Predlog uredbe – akt o spremembi
Člen 11 – odstavek 1 – točka (a)
Besedilo, ki ga predlaga Komisija
Predlog spremembe
(a) zaradi upoštevanja veljavnih varnostnih zahtev, ki jih določa mednarodna zakonodaja, zakonodaja Skupnosti ali nacionalna zakonodaja, ali zaradi izpolnjevanja zahtev glede varnosti, ki jih določa organ, ki je izdal dovoljenje zadevnemu avtobusnemu prevozniku,
črtano
Obrazložitev
Zakonodaja, ki bi od avtobusnih prevoznikov zahtevala, da iz varnostnih razlogov omejijo prevoz invalidov, ne obstaja. Sprejemanje takšne zakonodaje bi bilo nevarno, saj bi privedlo k novemu diskriminiranju, poleg tega pa bilo v nasprotju z namenom te uredbe.
Predlog spremembe
26
Predlog uredbe – akt o spremembi
Člen 11 – odstavek 1 – točka (b)
Besedilo, ki ga predlaga Komisija
Predlog spremembe
(b) kadar velikost vozila fizično onemogoča vkrcanje ali prevoz invalida ali osebe z omejeno mobilnostjo.
(b) kadar konstrukcija vozila fizično ali dejansko onemogoča vkrcanje ali prevoz invalida ali osebe z omejeno mobilnostjo.
Obrazložitev
Številne avtobusne postaje in še zlasti vmesne postaje še niso bile preurejene in ne ustrezajo potrebam invalidnih potnikov. Z razliko od zračnega in železniškega prometa posadko avtobusa praviloma sestavlja le voznik sam. Ta iz očitnih varnostnih razlogov ne more nuditi pomoči med vožnjo. Zaposlitev še enega voznika ali spremstva na avtobusu pa za evropska avtobusna podjetja, ki so zvečine mala in srednje velika, ekonomsko ni sprejemljiva.
Predlog spremembe
27
Predlog uredbe – akt o spremembi
Člen 11 – odstavek 1 – točka (b a) (novo) in pododstavek 2
Besedilo, ki ga predlaga Komisija
Predlog spremembe
(ba) kadar vozilo ali infrastruktura na kraju odhoda ali prihoda nista zadostno opremljena, da bi zagotavljala varen prevoz invalidov in oseb z omejeno mobilnostjo.
Prevozniki, prodajalci vozovnic ali organizatorji potovanj si, če zavrnejo sprejetje rezervacije zaradi razlogov iz točke (a) ali (b) iz prvega pododstavka, v mejah možnosti prizadevajo, da zadevni osebi predlagajo sprejemljivo nadomestno rešitev.
Prevozniki, prodajalci vozovnic ali organizatorji potovanj si, če zavrnejo sprejetje rezervacije zaradi razlogov iz točke (b) ali (ba) iz prvega pododstavka, razumno prizadevajo, da zadevni osebi predlagajo sprejemljivo nadomestno rešitev.
Obrazložitev
Številne avtobusne postaje in še zlasti vmesne postaje še niso bile preurejene in ne ustrezajo potrebam invalidnih potnikov. Z razliko od zračnega in železniškega prometa posadko avtobusa praviloma sestavlja le voznik sam. Ta iz očitnih varnostnih razlogov ne more nuditi pomoči med vožnjo. Zaposlitev še enega voznika ali spremstva na avtobusu pa za evropska avtobusna podjetja, ki so zvečine mala in srednje velika, ekonomsko ni sprejemljiva.
Predlog spremembe
28
Predlog uredbe – akt o spremembi
Člen 11 – odstavek 2
Besedilo, ki ga predlaga Komisija
Predlog spremembe
2. Invalidu ali osebi z omejeno mobilnostjo, ki se mu zavrne vkrcanje zaradi njegove invalidnosti ali omejene mobilnosti, se ponudi pravica do povračila ali razumnega nadomestnega prevoza do namembnega mesta v primerljivem časovnem okviru.
(Ne zadeva slovenske različice.)
Obrazložitev
(Ne zadeva slovenske različice.)
Predlog spremembe
29
Predlog uredbe – akt o spremembi
Člen 11 – odstavek 3
Besedilo, ki ga predlaga Komisija
Predlog spremembe
3. Pod pogoji, ki so enaki tistim iz odstavka 1(a), lahko avtobusni prevoznik, prodajalec vozovnic ali organizator potovanj zahteva, da invalide ali osebe z omejeno mobilnostjo spremlja druga oseba, ki lahko tej osebi zagotovi potrebno pomoč, če je ta nujno potrebna .
3. Če je nujno potrebno, lahko avtobusni prevoznik, prodajalec vozovnic ali organizator potovanj zahteva, da invalide ali osebe z omejeno mobilnostjo spremlja druga oseba, ki lahko tej osebi zagotovi potrebno pomoč, kadar :
(a) veljajo pogoji iz ostavka 1(b) ali (ba) ali
(b) posadko zadevnega vozila sestavlja ena sama oseba, ki vozi vozilo, in ki invalidu ali osebi z omejeno mobilnostjo ne more zagotoviti pomoči, kot je določeno v prilogi I.
Obrazložitev
Za razliko od zračnega in železniškega prometa posadko avtobusa praviloma sestavlja le voznik sam, ki iz očitnih razlogov ne more nuditi pomoči med vožnjo. Zaposlitev še enega voznika ali spremstva na avtobusu pa za evropska avtobusna podjetja, ki so zvečine mala in srednje velika, ekonomsko ni sprejemljiva.
Predlog spremembe
30
Predlog uredbe – akt o spremembi
Člen 11 – odstavek 4
Besedilo, ki ga predlaga Komisija
Predlog spremembe
4. Kadar avtobusni prevoznik ali prodajalec vozovnic ali organizator potovanj uveljavlja odstopanje iz odstavka 1, invalida ali osebo z omejeno mobilnostjo takoj obvesti o razlogih ali jo na zahtevo o tem obvesti v pisni obliki v petih delovnih dneh od dneva zavrnitve rezervacije .
4. Kadar avtobusni prevoznik ali prodajalec vozovnic ali organizator potovanj uveljavlja odstopanje iz odstavka 1, invalida ali osebo z omejeno mobilnostjo takoj obvesti o razlogih ali jo na zahtevo o tem obvesti v pisni obliki v petih delovnih dneh od vložitve zahteve .
Obrazložitev
Namen predloga spremembe je uskladiti besedilo z uredbo o pravicah oseb z omejeno mobilnostjo v zračnem prevozu (Uredba 1107/2006/ES) in predlogom uredbe o pravicah potnikov v pomorskem prevozu.
Predlog spremembe
31
Predlog uredbe – akt o spremembi
Člen 12 – odstavek 1
Besedilo, ki ga predlaga Komisija
Predlog spremembe
1. Avtobusni prevozniki ob dejavnem sodelovanju predstavnikov organizacij invalidov in oseb z omejeno mobilnostjo ter izvršnih organov iz člena 27 določijo pravila o nediskriminatornem dostopu, ki veljajo za prevoz invalidov in oseb z omejeno mobilnostjo, da izpolnijo veljavne zahteve glede varnosti. Ta pravila vključujejo vse pogoje dostopa do zadevnih avtobusnih storitev, vključno z dostopnostjo vozil, ki se uporabljajo, in njihovih zmogljivosti na krovu.
1. Avtobusni prevozniki ob sodelovanju z reprezentativnimi organizacijami invalidov in oseb z omejeno mobilnostjo ter izvršnih organov iz člena 27 določijo pravila o nediskriminatornem dostopu, ki veljajo za prevoz invalidov in oseb z omejeno mobilnostjo in njihovih spremljevalcev , da izpolnijo veljavne zahteve glede varnosti. Ta pravila vključujejo vse pogoje dostopa do zadevnih avtobusnih storitev, vključno z dostopnostjo vozil, ki se uporabljajo, in njihovih zmogljivosti na krovu ter vgrajeno opremo za pomoč .
Obrazložitev
Pravila morajo biti vzpostavljena v sodelovanju z reprezentativnimi organizacijami.
Predlog spremembe
32
Predlog uredbe – akt o spremembi
Člen 12 – odstavek 2
Besedilo, ki ga predlaga Komisija
Predlog spremembe
2. Avtobusni prevozniki ali prodajalci vozovnic javno objavijo pravila iz odstavka 1 najpozneje takrat, ko se opravi rezervacija, na ustrezen način in v vseh jezikih, v katerih se običajno objavljajo informacije za vse potnike. Pri zagotavljanju teh informacij je treba posebno pozornost nameniti potrebam invalidov in oseb z omejeno mobilnostjo.
2. Avtobusni prevozniki ali prodajalci vozovnic javno objavijo pravila iz odstavka 1 najpozneje takrat, ko se opravi rezervacija, v dostopni obliki in v vseh jezikih, v katerih se običajno objavljajo informacije za vse potnike. Pri zagotavljanju teh informacij je treba posebno pozornost nameniti potrebam invalidov in oseb z omejeno mobilnostjo.
Obrazložitev
Pomembno je, da so informacije zagotovljene v dostopnih oblikah. Izraz bi bilo treba uporabiti v celotnem besedilu.
Predlog spremembe
33
Predlog uredbe – akt o spremembi
Člen 12 – odstavek 3
Besedilo, ki ga predlaga Komisija
Predlog spremembe
3. Avtobusni prevozniki na zahtevo objavijo mednarodno zakonodajo, zakonodajo Skupnosti ali nacionalno zakonodajo, ki določa varnostne zahteve, na katerih temeljijo nediskriminatorna pravila dostopa.
3. Avtobusni prevozniki na zahtevo takoj objavijo mednarodno zakonodajo, zakonodajo Skupnosti ali nacionalno zakonodajo, ki določa varnostne zahteve, na katerih temeljijo nediskriminatorna pravila dostopa. To je treba zagotoviti v dostopni obliki.
Obrazložitev
Pomembno je, da se ta pravila lahko zagotovijo v dostopni obliki za invalidne potnike ali in/ali potnike z omejeno mobilnostjo, ter da se lahko zagotovijo takoj, ko in če oseba zanje zaprosi.
Predlog spremembe
34
Predlog uredbe – akt o spremembi
Člen 12 – odstavek 5
Besedilo, ki ga predlaga Komisija
Predlog spremembe
5. Avtobusni prevozniki, prodajalci njihovih vozovnic ali organizatorji potovanj zagotovijo, da so vse zadevne informacije o pogojih prevoza, informacije o potovanju ali informacije o dostopnosti storitev na voljo v obliki, ki je ustrezna in dostopna za invalide in osebe z omejeno mobilnostjo , vključno z rezervacijami in informacijami prek spleta .
5. Avtobusni prevozniki, prodajalci njihovih vozovnic ali organizatorji potovanj zagotovijo, da so vse zadevne informacije o pogojih prevoza, informacije o potovanju ali informacije o dostopnosti storitev , vključno z rezervacijami in informacijami prek spleta, na voljo v obliki, ki je dostopna za invalide in osebe z omejeno mobilnostjo, razširi pa se tudi na starejše osebe in otroke, ki ne morejo potovati brez pomoči, in njihove spremljevalce .
Obrazložitev
Da bi zagotovili jasnost in skladnost, je treba v celotni uredbi poenotiti izrazje za dostopno obliko.
Predlog spremembe
35
Predlog uredbe – akt o spremembi
Člen 13 – odstavek 1
Besedilo, ki ga predlaga Komisija
Predlog spremembe
1. Upravljavci postaj in avtobusni prevozniki pred potovanjem, med njim in po njem zagotovijo ustrezno brezplačno pomoč invalidom ali osebam z omejeno mobilnostjo, kot je določeno v Prilogi I.
1. Upravljavci postaj in avtobusni prevozniki pred potovanjem, po njem in, če je mogoče, med njim zagotovijo ustrezno brezplačno pomoč invalidom ali osebam z omejeno mobilnostjo, kot je določeno v Prilogi I. Pomoč je treba prilagoditi individualnim potrebam invalida ali osebe z omejeno mobilnostjo.
Obrazložitev
Zaradi dostojanstva in neodvisnosti potnika je bistveno, da dobi le tisto pomoč, ki odgovarja njegovim posebnim potrebam. Potnik je tisti, ki odloča, kakšno pomoč potrebuje.
Predlog spremembe
36
Predlog uredbe – akt o spremembi
Člen 14 – odstavek 1
Besedilo, ki ga predlaga Komisija
Predlog spremembe
1. Najpozneje šest mesecev po začetku veljavnosti te uredbe države članice določijo avtobusne postaje, na katerih je treba zagotavljati pomoč invalidom in osebam z omejeno mobilnostjo, pri čemer se upošteva potreba za zagotovitev dostopnosti storitev na večini zemljepisnih lokacij. Države članice o tem takoj obvestijo Komisijo.
1. Najpozneje šest mesecev po začetku veljavnosti te uredbe države članice določijo avtobusne postaje, na katerih je treba zagotavljati pomoč invalidom in osebam z omejeno mobilnostjo, pri čemer se upošteva potreba za zagotovitev dostopnosti storitev na večini zemljepisnih lokacij. Države članice o tem takoj obvestijo Komisijo. Komisija seznam določenih avtobusnih postaj objavi na internetu.
Obrazložitev
Glavni pogoj za uspešno izvajanje prihodnjih pravil so centralizirane informacije o glavnih postajah, ki morajo prevoznikom biti lahko dostopne.
Predlog spremembe
37
Predlog uredbe – akt o spremembi
Člen 14 – odstavek 2 a (novo)
Besedilo, ki ga predlaga Komisija
Predlog spremembe
2a. Kadar je potrebno spremstvo priznanega psa vodnika, se to zagotovi pod pogojem, da je bil avtobusni prevoznik ali prodajalec vozovnic ali organizator potovanj obveščen v skladu z veljavnimi nacionalnimi predpisi o prevozu psov vodnikov.
Obrazložitev
S tem predlogom spremembe postane ta osnutek poročila laže primerljiv s predlogi v okviru sprejemanja zakonodaje o pravicah potnikov v zračnem prometu.
Predlog spremembe
38
Predlog uredbe – akt o spremembi
Člen 15
Besedilo, ki ga predlaga Komisija
Predlog spremembe
Avtobusni prevozniki invalidom in osebam z omejeno mobilnostjo zagotovijo vsaj brezplačno pomoč iz dela (b) Priloge I na avtobusu ter med vkrcavanjem na avtobus in izkrcavanjem iz njega, če zadevna oseba izpolnjuje pogoje iz člena 16.
Avtobusni prevozniki invalidom in osebam z omejeno mobilnostjo zagotovijo vsaj brezplačno pomoč iz dela (b) Priloge I med vkrcavanjem na avtobus in izkrcavanjem iz njega, če zadevna oseba izpolnjuje pogoje iz člena 16.
Obrazložitev
V nasprotju s posadko v železniškim in zračnem prevozu je pri avtobusnem prevozu mnogokrat prisoten samo en voznik, ki med vožnjo ne more ponuditi pomoči, ne da bi pri tem ogrozil varnost potnikov. Zato mora biti jasno, da se obveznost nudenja pomoči nanaša na vkrcavanje in izkrcavanje v skladu z zahtevami iz dela (b) Priloge I.
Predlog spremembe
39
Predlog uredbe – akt o spremembi
Člen 16 – odstavek 1
Besedilo, ki ga predlaga Komisija
Predlog spremembe
1. Avtobusni prevozniki, upravljavci postaj, prodajalci vozovnic in organizatorji potovanj sodelujejo z namenom, da bi zagotovili pomoč invalidom in osebam z omejeno mobilnostjo pod pogojem, da je avtobusni prevoznik, upravljavec postaje, prodajalec vozovnic ali organizator potovanj vsaj 48 ur, preden oseba potrebuje pomoč, obveščen o potrebah te osebe po takšni pomoči.
1. Avtobusni prevozniki, upravljavci postaj, prodajalci vozovnic in organizatorji potovanj sodelujejo z namenom, da bi zagotovili pomoč invalidom in osebam z omejeno mobilnostjo pod pogojem, da je avtobusni prevoznik, upravljavec postaje, prodajalec vozovnic ali organizator potovanj vsaj 24 ur, preden oseba potrebuje pomoč, obveščen o potrebah te osebe po takšni pomoči , razen če izvajalec pomoči ne predlaga krajšega roka za obveščanje ali če se o tem ne dogovorita izvajalec pomoči in potnik .
Obrazložitev
Če oseba redno uporablja isto storitev ali če na primer uporabi storitev mestnega avtobusa, ni razumno pričakovati, da bo vsakokrat vnaprej sporočila svoje potrebe za pomoč. V sistemu obveščanja je treba omogočiti določeno prožnost. Nerazumno bi bilo tudi zahtevati, da prevozniki vzpostavijo sistem obveščanja, če ta zanje nima prave koristi.
Predlog spremembe
40
Predlog uredbe – akt o spremembi
Člen 16 – odstavek 2
Besedilo, ki ga predlaga Komisija
Predlog spremembe
2. Avtobusni prevozniki, prodajalci vozovnic in organizatorji potovanj sprejmejo vse ukrepe, ki so potrebni za olajšanje prejemanja obvestil o potrebi po pomoči, ki jih pošljejo invalidi ali osebe z omejeno mobilnostjo. Ta obveznost velja na vseh njihovih prodajnih točkah, vključno s prodajo po telefonu in prek interneta.
2. Avtobusni prevozniki, prodajalci vozovnic in organizatorji potovanj sprejmejo vse ukrepe, ki so potrebni za olajšanje prejemanja obvestil o potrebi po pomoči, ki jih pošljejo invalidi ali osebe z omejeno mobilnostjo. Potnik prejme potrdilo, da so bile potrebe po pomoči sporočene. Te obveznosti veljajo na vseh njihovih prodajnih točkah, vključno s prodajo po telefonu in prek interneta.
Obrazložitev
Za potnika je pomembno, da lahko dokaže, da je dejansko sporočil svoje potrebe po pomoči v primeru, da pride do prekinitve komunikacije med avtobusnim prevoznikom, prodajalcem vozovnic, organizatorjem potovanj itd.
Predlog spremembe
41
Predlog uredbe – akt o spremembi
Člen 16 – odstavek 4 – alinea 2
Besedilo, ki ga predlaga Komisija
Predlog spremembe
– če ura ni določena, najpozneje 30 minut pred objavljeno uro odhoda.
– če ura ni določena, najpozneje 30 minut pred objavljeno uro odhoda , razen če izvajalec pomoči ne predlaga drugače ali se s potnikom drugače dogovori.
Obrazložitev
V nekaterih primerih, na primer pri uporabi mestnega avtobusa, bi bilo morda za izvajalca pomoči in za invalidnega potnika ali potnika z omejeno mobilnostjo prikladneje, če bi se srečala neposredno, na primer, ko se avtobus ustavi na vmesni postaji.
Predlog spremembe
42
Predlog uredbe – akt o spremembi
Člen 16 – odstavek 6
Besedilo, ki ga predlaga Komisija
Predlog spremembe
6. Točke iz odstavka 5 so jasno označene in zagotavljajo osnovne informacije o postaji in ponujeni pomoči v dostopnih oblikah.
6. Za to določene točke iz odstavka 5 so jasno označene , dostopne in prepoznavne za invalide in osebe z zmanjšano mobilnostjo in zagotavljajo potrebne informacije o postaji in ponujeni pomoči v dostopnih oblikah.
Obrazložitev
Treba je zagotoviti, da so za to določene točke in informacije, ki jih te zagotavljajo, za invalide in osebe z omejeno mobilnostjo popolnoma prepoznavne in dostopne.
Predlog spremembe
43
Predlog uredbe – akt o spremembi
Člen 17 – odstavek 1
Besedilo, ki ga predlaga Komisija
Predlog spremembe
1. Kadar za zagotavljanje pomoči skrbi podpogodbenik in avtobusni prevoznik ali prodajalec vozovnic ali organizator potovanj prejme obvestilo o potrebi za pomoč vsaj 48 ur pred objavljeno uro odhoda na pot, to obvestilo posreduje podpogodbeniku vsaj 36 ur pred objavljeno uro odhoda na pot.
1. Kadar za zagotavljanje pomoči skrbi podpogodbenik in avtobusni prevoznik ali prodajalec vozovnic ali organizator potovanj prejme obvestilo o potrebi za pomoč vsaj 48 ur pred objavljeno uro odhoda na pot, ta posreduje vse pomembne informacije, tako da podpogodbenik obvestilo prejme vsaj 36 ur pred objavljeno uro odhoda na pot.
Obrazložitev
Organizator potovanj in prodajalec vozovnic običajno nimata kontaktnih podatkov o podpogodbeniku, zaradi česar je posredovanje informacij težavno. Informacije bi tako moral vedno posredovati subjekt, ki ima podpogodbenikove kontaktne podatke.
Predlog spremembe
44
Predlog uredbe – akt o spremembi
Člen 17 – odstavek 2
Besedilo, ki ga predlaga Komisija
Predlog spremembe
2. Kadar za zagotavljanje pomoči skrbi podpogodbenik in avtobusni prevoznik ali prodajalec vozovnic ali organizator potovanj ne prejme obvestila o potrebi za pomoč vsaj 48 ur pred objavljeno uro odhoda na pot, prevoznik ali prodajalec vozovnic ali organizator potovanja to obvestilo posreduje podpogodbeniku takoj, ko je to mogoče.
2. Kadar za zagotavljanje pomoči skrbi podpogodbenik in avtobusni prevoznik ali prodajalec vozovnic ali organizator potovanj ne prejme obvestila o potrebi za pomoč vsaj 48 ur pred objavljeno uro odhoda na pot, prevoznik ali prodajalec vozovnic ali organizator potovanja posreduje informacije, tako da podpogodbenik obvestilo prejme takoj, ko je to mogoče.
Obrazložitev
Organizator potovanj in prodajalec vozovnic običajno nimata kontaktnih podatkov o podpogodbeniku, zaradi česar je posredovanje informacij težavno. Informacije bi tako moral vedno posredovati subjekt, ki ima podpogodbenikove kontaktne podatke.
Predlog spremembe
45
Predlog uredbe – akt o spremembi
Člen 18 – uvodni stavek
Besedilo, ki ga predlaga Komisija
Predlog spremembe
Avtobusni prevoznik:
Avtobusni prevoznik in upravljavec postaje:
Obrazložitev
Obvezno usposabljanje, ki je predlagano v tem členu, bi moralo veljati tudi za upravljavce postaj, da se zagotovi, da prejmejo invalidi in osebe z omejeno mobilnostjo najbolj primerno pomoč.
Predlog spremembe
46
Predlog uredbe – akt o spremembi
Člen 19 – odstavek 1 – pododstavek 2
Besedilo, ki ga predlaga Komisija
Predlog spremembe
Po potrebi se poskuša čim hitreje zagotoviti nadomestno opremo.
Po potrebi se poskuša čim hitreje zagotoviti nadomestno opremo s podobnimi tehničnimi in funkcionalnimi lastnostmi, kot jih je imela poškodovana ali izgubljena oprema.
Predlog spremembe
47
Predlog uredbe – akt o spremembi
Člen 19 – odstavek 1 a (novo)
Besedilo, ki ga predlaga Komisija
Predlog spremembe
1a. Avtobusni prevoznik ni odgovoren v skladu z odstavkom 1:
(a) če se je nesreča zgodila zaradi okoliščin, ki niso povezane z opravljanjem storitev avtobusnega prevoza, in se ji avtobusni prevoznik ni mogel izogniti, čeprav je upošteval vse potrebno za varnost v zadevnih okoliščinah, ter katere posledic ni mogel preprečiti;
(b) če je škodo ali izgubo zakrivil potnik ali jo je povzročil iz malomarnosti.
Obrazložitev
Avtobusni prevoznik ne more biti odgovoren za okoliščine, ki so zunaj njegovega nadzora in vpliva. Podobno kot pri predpisih o telesnih poškodbah obveznost povračila škode tudi tu ne bi smela priti v poštev, če je izguba ali škoda posledica višje sile. Zahtevo po plačilu odškodnine pa bi bilo treba zmanjšati, če je oseba, ki je utrpela izgubo ali škodo, sokriva.
Predlog spremembe
48
Predlog uredbe – akt o spremembi
Člen 19 – odstavek 2
Besedilo, ki ga predlaga Komisija
Predlog spremembe
2. Znesek odškodnine, ki se izplača na podlagi tega člena , ni omejen.
2. Znesek odškodnine, ki se izplača na podlagi tega člena , ustreza dejanski izgubi.
Obrazložitev
Avtobusni sektor je pripravljen plačati za škodo, ki je dejansko nastala.
Predlog spremembe
49
Predlog uredbe – akt o spremembi
Člen 20 – uvodni del
Besedilo, ki ga predlaga Komisija
Predlog spremembe
Avtobusni prevozniki so odgovorni za odpovedi in za zamude pri odhodu, ki presegajo dve uri , kadar predvideni čas potovanja presega tri ure . V takšnih primerih se zadevnim potnikom najmanj:
Avtobusni prevozniki so odgovorni za odpovedi, preveliko število rezervacij in za zamude pri odhodu, ki presegajo dve uri. Avtobusni prevozniki so odgovorni le za odpovedi in zamude, do katerih pride zaradi okoliščin, na katere lahko vplivajo. Sem ne spadajo zamude zaradi prometnih zastojev, mejnih kontrol in/ali drugih kontrol vozil. V vseh odškodninskih primerih se zadevnim potnikom najmanj:
Obrazložitev
Omejitev časa potovanja na tri ure pri določbah o zamudi je nerazumna, saj bi se na ta način veliko število prevoznikov izognilo posledicam zamud. Zajeti so tudi primeri prevelikega števila rezervacij, da se pravice potnikov do jamstva uskladijo z drugimi načini prevoza.
V nasprotju z železniškim ali letalskim prometom avtobusni prevoz nima svojega omrežja in se pri zagotavljanju čezmejnega prevoza ne obravnava prednostno.
Predlog spremembe
50
Predlog uredbe – akt o spremembi
Člen 20 – točka (a)
Besedilo, ki ga predlaga Komisija
Predlog spremembe
(a) ponudi nadomestni prevoz pod razumnimi pogoji ali se jih, če to ni izvedljivo, seznani z ustreznimi nadomestnimi prevoznimi storitvami drugih prevoznikov;
(a) ponudi nadomestni prevoz brez doplačila pod razumnimi pogoji ali se jih, če to ni izvedljivo, seznani z ustreznimi nadomestnimi prevoznimi storitvami drugih prevoznikov;
Obrazložitev
Nadomestne storitve v primeru odpovedi ali dolgih zamud bi morale biti brezplačne.
Predlog spremembe
51
Predlog uredbe – akt o spremembi
Člen 20 – točka (c)
Besedilo, ki ga predlaga Komisija
Predlog spremembe
(c) prizna pravica do odškodnine v znesku 100 % cene vozovnice, če jim avtobusni prevoznik ne zagotovi nadomestnega prevoza ali informacij iz točke (a). Odškodnina se izplača v roku enega meseca po vložitvi odškodninskega zahtevka.
(c) poleg povračila iz točke (b) prizna pravica do odškodnine v znesku 50 % cene vozovnice, če jim avtobusni prevoznik ne zagotovi nadomestnega prevoza ali informacij iz točke (a). Odškodnina se izplača v roku enega meseca po vložitvi odškodninskega zahtevka.
Obrazložitev
Treba je pojasniti, da se poleg povračila plača tudi odškodnina. V nasprotnem primeru bi si določbo lahko napačno razlagali, kot da potnik ob zamudi ali odpovedi sploh ne bi prejel povračila, če bi avtobusni prevoznik zagotovil zgolj informacije o nadomestnem prevozu. Odškodnina (poleg polnega povračila) ne sme znašati več kot 50 % cene vozovnice.
Predlog spremembe
52
Predlog uredbe – akt o spremembi
Člen 20 – točka (c a) (novo)
Besedilo, ki ga predlaga Komisija
Predlog spremembe
(ca) če sprejmejo ponujeno nadomestno prevozno storitev, imajo potniki pravico do odškodnine v znesku 50 % cene vozovnice ter ne izgubijo pravice do prevoza. Cena vozovnice je polna cena, ki jo je potnik plačal za odloženi del potovanja. Odškodnina se izplača v enem mesecu po vložitvi odškodninskega zahtevka.
Obrazložitev
Potnik, ki se odloči, da bo potovanje nadaljeval in zato uporabil nadomestno prevozno storitev, ki jo v najkrajšem času organizira avtobusni prevoznik, je v vsakem primeru upravičen do odškodnine.
Predlog spremembe
53
Predlog uredbe – akt o spremembi
Člen 20 – točka (c b) (novo)
Besedilo, ki ga predlaga Komisija
Predlog spremembe
(cb) ponudi obrok in osvežilno pijačo, primerno glede na čakalno dobo, če ju je mogoče razumno priskrbeti;
Obrazložitev
V primeru daljše zamude in če je to fizično izvedljivo, je treba potnikom zagotoviti dodatno pomoč (t. i. pomoč v naravi). Pomoč v naravi vključuje obrok in osvežilno pijačo ter celo hotelsko ali drugačno nastanitev v primeru, da je med čakanjem na nadaljevanje potovanja potrebna prenočitev, kot predvideva zakonodaja o pravicah potnikov, ki se uporablja pri drugih načinih prevoza. Če postane vozilo neuporabno, so potniki upravičeni do prevoza do ustreznega čakališča in/ali postaje, od koder bo možno nadaljevati potovanje.
Predlog spremembe
54
Predlog uredbe – akt o spremembi
Člen 20 – točka (c d) (novo)
Besedilo, ki ga predlaga Komisija
Predlog spremembe
(cd) ponudi hotelsko ali drugačno nastanitev in prevoz od postaje do kraja nastanitve, če je pred nadaljevanjem potovanja treba prenočiti;
Obrazložitev
V primeru daljše zamude in če je to fizično izvedljivo, je treba potnikom zagotoviti dodatno pomoč (t. i. pomoč v naravi). Pomoč v naravi vključuje obrok in osvežilno pijačo ter celo hotelsko ali drugačno nastanitev v primeru, da je med čakanjem na nadaljevanje potovanja potrebna prenočitev, kot predvideva zakonodaja o pravicah potnikov, ki se uporablja pri drugih načinih prevoza. Če postane vozilo neuporabno, so potniki upravičeni do prevoza do ustreznega čakališča in/ali postaje, od koder bo možno nadaljevati potovanje.
Predlog spremembe
55
Predlog uredbe – akt o spremembi
Člen 20 – točka (c e) (novo)
Besedilo, ki ga predlaga Komisija
Predlog spremembe
(ce) če avtobus postane neuporaben, ponudi prevoz od kraja, kjer je neuporabno vozilo, do primernega čakališča in/ali postaje, od koder bo možno nadaljevanje potovanja.
Obrazložitev
V primeru daljše zamude in če je to fizično izvedljivo, je treba potnikom zagotoviti dodatno pomoč (t. i. pomoč v naravi). Pomoč v naravi vključuje obrok in osvežilno pijačo ter celo hotelsko ali drugačno nastanitev v primeru, da je med čakanjem na nadaljevanje potovanja potrebna prenočitev, kot predvideva zakonodaja o pravicah potnikov, ki se uporablja pri drugih načinih prevoza. Če postane vozilo neuporabno, so potniki upravičeni do prevoza do ustreznega čakališča in/ali postaje, od koder bo možno nadaljevati potovanje.
Predlog spremembe
56
Predlog uredbe – akt o spremembi
Člen 20 – odstavek 1 a (novo)
Besedilo, ki ga predlaga Komisija
Predlog spremembe
1a. V primerih, razen tistih iz odstavka 1, so avtobusni prevozniki odgovorni za več kot dveurno zamudo pri prihodu, kadar do zamude pride zaradi:
– malomarnosti ali krivde voznika ali
– tehnične okvare vozila.
V takšnih primerih imajo zadevni potniki najmanj:
(a) pravico do odškodnine, ki znaša 50 % cene vozovnice; cena vozovnice je polna cena, ki jo je potnik plačal za odloženi del potovanja. Odškodnina se izplača v enem mesecu od vložitve odškodninskega zahtevka;
(b) pravico do pomoči iz točk (e), (f) in (g) odstavka 1 tega člena.
Obrazložitev
Običajna razlaga zamude je pozitivna časovna razlika v primerjavi z uro prihoda iz voznega reda; tudi avtobus, ki je odpeljal pravočasno, lahko zamudi glede na urnik iz razlogov, na katere ima vpliv prevoznik. Avtobusni prevoznik sicer ni odgovoren za zamudo, ki jo povzroči vreme in/ali prometne razmere (višja sila), odgovornosti za tehnično okvaro vozila in/ali za sposobnost voznika, da opravlja svoje delo, pa ni mogoče izključiti.
Predlog spremembe
57
Predlog uredbe – akt o spremembi
Člen 20 – odstavek 1 b (novo)
Besedilo, ki ga predlaga Komisija
Predlog spremembe
1b. Prevoznik je oproščen te odgovornosti, kadar je mogoče odpoved ali zamudo pripisati enemu od teh razlogov:
(a) okoliščinam, ki niso povezane z opravljanjem storitev avtobusnega prevoza in se jim avtobusni prevoznik ni mogel izogniti, čeprav je storil vse potrebno v zadevnih okoliščinah, ter katerih posledic ni mogel preprečiti;
(b) malomarnosti potnika ali
(c) ravnanju tretje osebe, ki se mu avtobusni prevoznik ni mogel izogniti, čeprav je storil vse potrebno v zadevnih okoliščinah, ter katerega posledic ni mogel preprečiti.
Obrazložitev
Eine Haftung des Omnibusunternehmens sollte dann nicht eintreten, wenn die Verspätung oder Annullierung durch außergewöhnliche Umstände verursacht wurde. Diese sind hier konkretisiert. Ansonsten diskriminiert die vorgeschlagene Regelung die Omnibusunternehmen gegenüber den Schiffs- und Bahnbeförderern sowie den Fluggesellschaften. Die Formulierung entspricht Art. 32 der einheitlichen Rechtsvorschriften für den Vertrag über internationale Eisenbahnbeförderung von Personen und Gepäck (CIV) zum Übereinkommen über den internationalen Eisenbahnverkehr (COTIF), auf den in Art. 15 der Verordnung über die Rechte und Pflichten der Fahrgäste im Eisenbahnverkehr verwiesen wird.
Predlog spremembe
58
Predlog uredbe – akt o spremembi
Člen 21 – odstavek 1
Besedilo, ki ga predlaga Komisija
Predlog spremembe
1. V primeru zamude avtobusni prevozniki ali upravljavci postaje, kadar je to primerno, obvestijo potnike o predvideni uri odhoda in prihoda, takoj ko je ta informacija na voljo, vendar ne pozneje kot 30 minut po uri odhoda iz voznega reda ali eno uro pred uro prihoda iz voznega reda.
1. V primeru zamude avtobusni prevozniki ali upravljavci postaje, kadar je to primerno, obvestijo potnike o predvideni uri odhoda in prihoda, takoj ko je ta informacija na voljo, vendar ne pozneje kot 30 minut po uri odhoda iz voznega reda ali eno uro pred uro prihoda iz voznega reda. Tudi to informacijo se zagotovi v obliki, ki je dostopna za invalide in osebe z omejeno mobilnostjo.
Obrazložitev
Bistveno je zagotoviti, da prejmejo invalidi iste pomembne informacije kot ostali potniki.
Predlog spremembe
59
Predlog uredbe – akt o spremembi
Člen 22
Besedilo, ki ga predlaga Komisija
Predlog spremembe
Ta uredba potnikom na noben način ne onemogoča, da na nacionalnih sodiščih zahtevajo odškodnino za izgubo zaradi odpovedi ali zamude pri prevozu.
Ta uredba ne posega v pravice potnika do dodatne odškodnine. Odškodnina, ki je odobrena na podlagi te uredbe, se lahko odšteje od takšne odškodnine.
Obrazložitev
Formulacija tega člena je ponesrečena, zato bi jo bilo treba uskladiti z uredbo 261/2004/ES, vsebovati pa bi morala omejitev, da se odškodnina, ki je zajamčena v skladu z uredbo, lahko odšteje od naknadnih odškodnin.
Predlog spremembe
60
Predlog uredbe – akt o spremembi
Člen 23
Besedilo, ki ga predlaga Komisija
Predlog spremembe
Avtobusni prevozniki skupaj z zainteresiranimi skupinami, strokovnimi združenji ter združenji strank, potnikov in invalidov sodelujejo pri sprejetju ureditve na nacionalni ali evropski ravni. Ti ukrepi morajo biti namenjeni izboljševanju oskrbe potnikov, zlasti v primeru daljših zamud in prekinitev ali odpovedi potovanja.
Prevozniki skupaj z zainteresiranimi skupinami, strokovnimi združenji ter združenji strank, potnikov in invalidov sodelujejo pri sprejetju ureditve na nacionalni ali evropski ravni. Ti ukrepi morajo biti namenjeni izboljševanju oskrbe potnikov, zlasti v primeru daljših zamud in prekinitev ali odpovedi potovanja , pri tem pa je treba dajati prednost oskrbi potnikov s posebnimi potrebami, ki izhajajo iz invalidnosti, zmanjšane mobilnosti, bolezni, starosti, nosečnosti in to oskrbo razširiti tudi na male otroke in spremljevalce.
V primeru dolgotrajnih zamud, prekinitev ali odpovedi potovanja, je treba oskrbo osredotočiti na zagotavljanje zdravstvene pomoči, po potrebi hrane in pijače, rednih posodobljenih informacij in, kjer je to primerno, alternativnih potovalnih aranžmajev in nastanitve.
Predlog spremembe
61
Predlog uredbe – akt o spremembi
Člen 24
Besedilo, ki ga predlaga Komisija
Predlog spremembe
Upravljavci postaj in avtobusni prevozniki potnikom med potovanjem zagotavljajo ustrezne informacije v najustreznejši obliki. Posebna pozornost se nameni potrebam invalidov in oseb z omejeno mobilnostjo.
Upravljavci postaj in avtobusni prevozniki potnikom med potovanjem zagotavljajo ustrezne informacije v dostopnih oblikah .
Obrazložitev
Da bi zagotovili jasnost in skladnost, je treba v celotni uredbi poenotiti izrazje za dostopno obliko.
Predlog spremembe
62
Predlog uredbe – akt o spremembi
Člen 25
Besedilo, ki ga predlaga Komisija
Predlog spremembe
Avtobusni prevozniki in upravljavci postaj potnikom zagotovijo ustrezne in izčrpne informacije o njihovih pravicah iz te uredbe, in sicer najpozneje ob odhodu in med potovanjem. Informacije se zagotovijo v najustreznejši obliki. Pri zagotavljanju teh informacij je treba posebno pozornost nameniti potrebam invalidov in oseb z omejeno mobilnostjo. Te informacije vključujejo kontaktne podatke izvršnega organa, ki ga imenuje država članica v skladu s členom 27(1).
Avtobusni prevozniki in upravljavci postaj potnikom zagotovijo ustrezne in izčrpne informacije o njihovih pravicah iz te uredbe, in sicer najpozneje ob odhodu in med potovanjem. Informacije je treba zagotoviti v dostopnih oblikah . Te informacije vključujejo kontaktne podatke izvršnega organa, ki ga imenuje država članica v skladu s členom 27(1).
Obrazložitev
Da bi zagotovili jasnost in skladnost, je treba v celotni uredbi poenotiti izrazje za dostopno obliko.
Predlog spremembe
63
Predlog uredbe – akt o spremembi
Člen 26 – odstavek 1
Besedilo, ki ga predlaga Komisija
Predlog spremembe
1. Avtobusni prevozniki uvedejo mehanizem za obravnavo pritožb v zvezi s pravicami in obveznostmi iz te uredbe.
1. Če takšnega organa še ni , avtobusni prevozniki uvedejo mehanizem za obravnavo pritožb v zvezi s pravicami in obveznostmi iz te uredbe , ki je dostopen za vse potnike, vključno z invalidnimi potniki in potniki z zmanjšano mobilnostjo.
Obrazložitev
Da bi se zagotovili enake možnosti in preprečili diskriminacijo, je treba poskrbeti, da lahko vsi potniki uresničijo svojo pravico do vlaganja pritožb.
Predlog spremembe
64
Predlog uredbe – akt o spremembi
Člen 26 – odstavek 3 a (novo)
Besedilo, ki ga predlaga Komisija
Predlog spremembe
3a. Avtobusni prevozniki vsako leto izdajo poročilo o številu in vsebini prejetih pritožb, povprečnem številu dni, potrebnih za odgovor, in ukrepih, sprejetih za odpravo vzrokov za pritožbe.
Obrazložitev
Obvezna izdaja poročila je potrebna, da bi avtobusni prevozniki pritožbe obravnavali na pregleden način, hkrati pa bi to bila spodbuda, da bi jih obravnavali učinkoviteje in uspešnejše. Takšna poročila morajo objaviti tudi železniške družbe.
Predlog spremembe
65
Predlog uredbe – akt o spremembi
Člen 27 – odstavek 1
Besedilo, ki ga predlaga Komisija
Predlog spremembe
1. Vsaka država članica imenuje organ ali organe, ki bodo odgovorni za izvajanje te uredbe. Vsak organ sprejme ukrepe, ki so potrebni za zagotovitev, da se pravice potnikov spoštujejo, vključno s skladnostjo s pravili glede dostopnosti iz člena 12. Vsak organ bo, kar zadeva njegovo organizacijo, odločitve glede financiranja, pravne strukture in odločanja, neodvisen od avtobusnih prevoznikov.
1. Vsaka država članica imenuje organ ali organe, ki bodo odgovorni za izvajanje te uredbe. Vsak organ sprejme ukrepe, ki so potrebni za zagotovitev, da se pravice potnikov spoštujejo, vključno s skladnostjo s pravili glede dostopnosti iz člena 12. Vsak organ bo neodvisen , kar zadeva njegovo organizacijo, odločitve glede financiranja, pravne strukture in odločanja.
Obrazložitev
Nacionalni izvršni organi bi morali biti popolnoma neodvisni, torej ne samo od avtobusnih prevoznikov.
Predlog spremembe
66
Predlog uredbe – akt o spremembi
Člen 27 – odstavek 2 a (novo)
Besedilo, ki ga predlaga Komisija
Predlog spremembe
2a. Ti organi sodelujejo z organizacijami, ki zastopajo avtobusne prevoznike in potrošnike, vključno z organizacijami, ki zastopajo invalide in osebe z omejeno mobilnostjo.
Obrazložitev
Sodelovanje nacionalnih izvršnih organov in omenjenih organizacij bi omogočilo lažje izvajanje in uveljavljanje te uredbe.
Predlog spremembe
67
Predlog uredbe – akt o spremembi
Člen 28 – odstavek 1 – točka (d)
Besedilo, ki ga predlaga Komisija
Predlog spremembe
(d) zbrane podatke o pritožbah;
(d) zbrane podatke o pritožbah , vključno s podatki o njihovem izidu in časovnem poteku reševanja;
Predlog spremembe
68
Predlog uredbe – akt o spremembi
Člen 30
Besedilo, ki ga predlaga Komisija
Predlog spremembe
Države članice določijo predpise o kaznih, ki se uporabljajo za kršitve te uredbe, in sprejmejo vse potrebne ukrepe, da zagotovijo njihovo izvajanje. Te kazni morajo biti učinkovite, sorazmerne in odvračalne. Države članice o teh določbah obvestijo Komisijo in ji nemudoma sporočijo vse naknadne spremembe, ki vplivajo nanje.
Države članice določijo predpise o kaznih, ki se uporabljajo za kršitve te uredbe, in sprejmejo vse potrebne ukrepe, da zagotovijo njihovo izvajanje. Predpisane kazni, ki lahko vključujejo naročilo plačila odškodnine zadevni osebi, morajo biti učinkovite, sorazmerne in odvračilne. Države članice o teh določbah obvestijo Komisijo in ji nemudoma sporočijo vse naknadne spremembe, ki vplivajo nanje.
Obrazložitev
Nadomestilo za žrtev je eno od najbolj učinkovitih orodij za zagotavljanje spoštovanja uredbe, je pa tudi način spodbujanja potnikov, da se pritožijo, kadar postanejo žrtev diskriminacije ali kadar so kršene njihove pravice.
Predlog spremembe
69
Predlog uredbe – akt o spremembi
Člen 33 – odstavek 2
Besedilo, ki ga predlaga Komisija
Predlog spremembe
2. Uporablja se od [ leto po njenem začetku veljavnosti].
2. Uporablja se od [ dve leti po njenem začetku veljavnosti].
Obrazložitev
Avtobusni prevozniki za prilagoditev voznega parka zahtevam iz te uredbe potrebujejo več časa (zlasti glede prevoza invalidov in oseb z omejeno mobilnostjo).
Predlog spremembe
70
Predlog uredbe – akt o spremembi
Priloga I – točka (b) – alinea 5
Besedilo, ki ga predlaga Komisija
Predlog spremembe
– odhod na stranišče, če je to potrebno ;
– odhod na stranišče, če je to mogoče ;
Obrazložitev
V nasprotju s posadko v železniškim in zračnem prevozu je pri avtobusnem prevozu mnogokrat prisoten samo en voznik, ki med vožnjo ne more ponuditi pomoči, ne da bi pri tem ogrozil varnost potnikov.
Predlog spremembe
71
Predlog uredbe – akt o spremembi
Priloga I – točka (b) – alinea 6
Besedilo, ki ga predlaga Komisija
Predlog spremembe
– spremstvo priznanega psa vodnika na avtobusu;
– spremstvo priznanega psa vodnika na avtobusu , kolikor je to mogoče ;
Obrazložitev
Lahko bi prišlo do ogrožanja varnosti, poleg tega pa v nekaterih državah članicah veljajo omejitve glede prevoza živali (tudi za pse vodnike) čez njihove meje.
Predlog spremembe
72
Predlog uredbe – akt o spremembi
Priloga II – del b – alinea 3
Besedilo, ki ga predlaga Komisija
Predlog spremembe
– tehnike za spremljanje slepih in slabovidnih potnikov ter za ravnanje s priznanimi živalmi vodnicami in njihov prevoz;
– tehnike za spremljanje slepih in slabovidnih potnikov ter za ravnanje s priznanimi živalmi vodnicami in njihov prevoz, pri čemer je treba upoštevati, da so psi vodniki vzgojeni tako, da ubogajo samo ukaze lastnika in se osebje med delovnim časom ne bi smelo ukvarjati z njimi;
Obrazložitev
Treba je dovoliti, da psi vodniki spremljajo lastnika. Osebje, ki opravlja svoje delo, naj ne bi ravnalo z njimi, saj so psi vzgojeni tako, da ubogajo izključno ukaze lastnika.
OBRAZLOŽITEV
Ozadje
Z Uredbo (EGS) št. 684/92 (kakor je bila spremenjena z Uredbo (ES) št. 11/98) in Uredbo (ES) št 12/98) je bil ustanovljen enotni trg za mednarodni avtobusni prevoz potnikov. Liberalizacija je Evropejcem prinesla pomembne koristi, kot so večja izbira destinacij in privlačne cene, poleg tega pa je prispevala k stalni rasti tega sektorja od sredine 90-ih let prejšnjega stoletja. Komisija ocenjuje, da je letni obseg potnikov v mednarodnem avtobusnem prevozu 72,8 milijona potnikov.
Liberalizacije prevoznih storitev in rasti na področju potovanj pa niso vedno spremljali primerni ukrepi za zaščito pravic potnikov. Potniki, ki jih je bilo vedno več, so se začeli soočati s težavami, vključno z odpovedmi, prevelikim številom rezervacij, izgubljeno prtljago in zamudami. Zlasti potniki v avtobusnem prevozu še vedno nimajo enakih pravic kot v drugih načinih prevoza, zlasti v zračnem prevozu.
Pravice potnikov v avtobusnem prevozu še niso zajete v zakonodaji Skupnosti, zato se stranke morajo zanašati na nacionalne sisteme odgovornosti. V posameznih državah članicah se varstvo potnikov v avtobusnem prevozu močno razlikuje (na primer glede odgovornosti prevoznikov, odškodnine v primeru zamud ali odpovedi, obveznega zagotavljanja informacij, obravnavanja pritožb, pomoči invalidom itd.). Poleg tega je avtobusni prevoz v neenakem položaju v primerjavi z drugimi načini prevoza, predvsem z zračnim in železniškim prevozom, kjer potniki že ali pa še bodo izkoriščali ugodnosti, ki jih ponuja enotna raven varstva, določenega na ravni EU.
Predlog Komisije
Glede na omenjeno je glavni cilj predloga določiti pravice potnikov v avtobusnem prevozu, da bi sektor postal bolj privlačen ter da bi zagotovili enake pogoje za prevoznike iz različnih držav članic in za različne načine prevoza. V predlogu je na kratko predvideno naslednje:
– Odgovornost za smrt in poškodbe: Za avtobusne prevoznike je predlagana neomejena odgovornost. Poleg tega prevozniki v nekaterih okoliščinah v primeru nesreče ne morejo izpodbijati škode do določenega zneska (objektivna odgovornost). Potniki so prav tako upravičeni do predplačil, da bi lahko reševali finančne težave, s katerimi se zaradi smrti in poškodbe soočijo sami ali njihove družine.
– Odškodnine in pomoč v primeru odpovedi ali zamud: V skladu s predlogom bi prevozniki morali potnikom zagotoviti ustrezne informacije in razumni nadomestni prevoz ali pa plačati odškodnino.
– Pravice oseb z omejeno mobilnostjo: Predlog prepoveduje kakršno koli diskriminacijo na podlagi invalidnosti ali omejene mobilnosti pri rezervaciji potovanja in vkrcanju na vozilo ter določa predpise, ki prevoznike obvezujejo, da zagotovijo brezplačno pomoč. Poleg tega morajo prevozniki zagotoviti tudi ustrezno usposabljanje osebja.
– Pritožbe in odškodnine: Države članice bi morale ustanoviti izvršne organe, ki bi bili pristojni za izvajanje te uredbe. Če potnik meni, da so mu bile kršene pravice, se pri prevozniku lahko pritoži. V primeru, da z odgovorom na pritožbo ni zadovoljen, se lahko pritoži pri nacionalnem izvršnem organu.
Splošna ocena
Poročevalec pozdravlja predlog in podpira načelo, da bi potniki morali imeti enake pravice ne glede na način prevoza. Zato je treba zagotoviti največjo možno stopnjo skladnosti z obstoječo zakonodajo o zračnem in železniškem prevozu in s predlogom o pravicah potnikov v pomorskem prevozu. Na drugi strani pa je treba upoštevati tudi posebne značilnosti avtobusnega prevoza in temu ustrezno prilagoditi določene zahteve. Namen predlaganih predlogov sprememb je najti ravnovesje med temi cilji, ki si včasih nasprotujejo. Kot zadnje, poročevalec meni, da je nekatere določbe predloga treba pojasniti.
Zaradi tesnega časovnega razporeda za prvo obravnavo proti koncu zakonodajnega mandata bo poročevalec nadaljeval s podrobno preučitvijo predloga in pozneje predlagal nove predloge sprememb, če bo to potrebno.
Priporočila poročevalca
Glede na omenjene premisleke poročevalec med drugim predlaga naslednje spremembe predloga Komisije:
– Mestni, primestni in regionalni prevoz: Mnogo zahtev iz predloga ne ustreza posebnim potrebam in značilnostim mestnega, primestnega in regionalnega prevoza, saj se nanašajo predvsem na potovanja na dolge razdalje in na mednarodna potovanja. Države članice bi zato morale imeti možnost, da jih izvzamejo iz določb te uredbe, pod pogojem, da z drugimi regulativnimi ukrepi zagotovijo primerljivo raven pravic potnikov.
– Objektivna odgovornost: Poročevalec meni, da bi meja morala biti primerljiva s tistimi, ki veljajo za druge načine prevoza, in zato načeloma podpira predlagani znesek 220 000 EUR. Po drugi strani pa bi to določbo bilo treba uskladiti s členom 2 Direktive 2005/14 ES o zavarovanju civilne odgovornosti pri uporabi motornih vozil, kjer je objektivna odgovornost omejena na 5 milijonov EUR na nesrečo. Na ta način bi se izognili prekomerni odgovornosti zaradi seštevanja škode, ki jo je utrpelo veliko število potnikov.
– Pravice invalidov in oseb z omejeno mobilnostjo: V nasprotju z zračnim prevozom se ne zdi, da je treba predvideti možnost, da bi avtobusni prevozniki invalidom lahko zavrnili rezervacije na podlagi varnostnih zahtev. Iz tega razloga je predlagan izbris točke (a) člena 11(1). Druge določbe iz člena 11 (točka (b) odstavka 1 ter odstavka 2 in 4) bi bilo treba uskladiti z besedilom predloga o pravicah potnikov v pomorskem prevozu. Nadalje bi bilo primerno zagotoviti, da se pravila v zvezi z dostopom vzpostavijo v sodelovanju s predstavniki organizacij invalidov in oseb z omejeno mobilnostjo. V drugem sklopu poročevalčevih predlogov sprememb je upoštevano dejstvo, da posadko na avtobusu mnogokrat predstavlja samo en voznik, ki med potovanjem, torej med vožnjo, ne more vedno ponuditi pomoči.
– Povračilo in odškodnina: Predlagamo, da se člen zapiše jasneje. V primeru odpovedi ali dolgih zamud bi avtobusni prevozniki morali povrniti ceno vozovnice, razen če stranka sprejme brezplačen nadomestni prevoz. Odškodnina, ki jo mora plačati avtobusni prevoznik v primeru, da ni mogel zagotoviti nadomestnega prevoza ali ustreznih informacij, bi morala biti 50 % (ne 100 %) cene vozovnice, saj jo prevoznik mora plačati poleg povračila.
– Informacije za potnike in obravnava pritožb: Poročevalec poudarja, da morajo informacije biti ponujene v dostopnih oblikah. Nadalje predlaga, da bi avtobusni prevozniki morali izdajati letna poročila o obravnavi pritožb. Za njih bi to bila spodbuda, da bi pritožbe obravnavali učinkoviteje in uspešnejše.
– Začetek veljavnosti: Za sektor avtobusnih storitev bo izpolnitev zahtev iz te direktive velik izziv, zlasti nudenje ustrezne pomoči invalidom in osebam z omejeno mobilnostjo ter zagotovitev potrebnega usposabljanja osebja. Poročevalec zato predlaga prestavitev začetka veljavnosti uredbe, da bi sektor imel dodatno leto časa za pripravo.
– Druge pojasnitve: Med drugim so obravnavane nekatere opredelitve (pogodba o prevozu ter prodajalec vozovnic in organizator potovanj) ter neodvisnost izvršnih organov in njihovo sodelovanje z avtobusnimi prevozniki in potrošniškimi organizacijami.
POSTOPEK
Naslov
Pravice potnikov v avtobusnem prometu
Referenčni dokumenti
KOM(2008)0817 – C6-0469/2008 – 2008/0237(COD)
Datum predložitve EP
4.12.2008
Pristojni odbor
Datum razglasitve na zasedanju
TRAN
15.12.2008
Odbori, zaprošeni za mnenje
Datum razglasitve na zasedanju
IMCO
15.12.2008
JURI
15.12.2008
Odbori, ki niso podali mnenja
Datum sklepa
IMCO
27.2.2009
JURI
19.1.2009
Poročevalec/-ka
Datum imenovanja
Gabriele Albertini
11.12.2008
Obravnava v odboru
17.2.2009
30.3.2009
Datum sprejetja
31.3.2009
Izid končnega glasovanja
+:
–:
0:
33
0
0
Poslanci, navzoči pri končnem glasovanju
Gabriele Albertini, Inés Ayala Sender, Paolo Costa, Luis de Grandes Pascual, Petr Duchoň, Saïd El Khadraoui, Robert Evans, Emanuel Jardim Fernandes, Francesco Ferrari, Brigitte Fouré, Mathieu Grosch, Georg Jarzembowski, Stanisław Jałowiecki, Timothy Kirkhope, Rodi Kratsa-Tsagaropoulou, Jörg Leichtfried, Eva Lichtenberger, Erik Meijer, Luís Queiró, Reinhard Rack, Ulrike Rodust, Gilles Savary, Brian Simpson, Renate Sommer, Dirk Sterckx, Ulrich Stockmann, Michel Teychenné, Yannick Vaugrenard, Armando Veneto, Roberts Zīle
Namestniki, navzoči pri končnem glasovanju
Anne E. Jensen, Marie Panayotopoulos-Cassiotou
Namestniki (člen 178(2)), navzoči pri končnem glasovanju
Elisabeth Schroedter
Datum predložitve
6.4.2009
