P7_TA-PROV(2010)0495
Uganda: zakon „Bahati“ in diskriminacija LGBT populacije
B7-0709 , 0710 , 0711 , 0718 , 0727 in 0729/2010
Resolucija Evropskega parlamenta z dne 16. decembra 2010 o Ugandi: predlog tako imenovanega Bahatijevega zakona in diskriminacija proti lezbijkam, gejem, biseksualcem in in transseksualcem
Evropski parlament
, –
ob upoštevanju mednarodnih obvez in instrumentov na področju človekovih pravic, med drugimi tistih, ki so zapisane v konvencijah OZN o človekovih pravicah in v Evropski konvenciji o varstvu človekovih pravic in temeljnih svoboščin, ki zagotavljajo spoštovanje človekovih pravic in temeljnih svoboščin ter prepovedujejo diskriminacijo,
–
ob upoštevanju sporazuma o partnerstvu med afriškimi, karibskimi in pacifiškimi državami na eni strani in Evropsko skupnostjo in njenimi državami članicami na drugi strani, podpisanega v Cotonouju dne 23. junija 2001 (sporazum iz Cotonouja), in njegovih klavzul o človekovih pravicah, zlasti člena 9,
–
ob upoštevanju členov 6 in 7 Pogodbe o Evropski uniji ter člena 19 Pogodbe o delovanju Evropske unije, ki Evropsko unijo in države članice zavezujejo k spoštovanju človekovih pravic in temeljnih svoboščin ter zagotavljajo sredstva za boj proti diskriminaciji in kršenju človekovih pravic na ravni EU,
–
ob upoštevanju Listine Evropske unije o temeljnih pravicah, zlasti njenega člena 21, ki prepoveduje diskriminacijo na podlagi spolne usmerjenosti,
–
ob upoštevanju vseh dejavnosti EU za boj proti homofobiji in diskriminaciji na podlagi spolne usmerjenosti,
–
ob upoštevanju svojih prejšnjih resolucij o homofobiji, zaščiti manjšin in protidiskriminacijski politiki,
–
ob upoštevanju svoje resolucije o Ugandi z dne 17. decembra 2009: osnutek zakona proti istospolno usmerjenim UL C 286 E, 22.1.2010, str. 25.
,
–
ob upoštevanju izjave visoke predstavnice Catherine Ashton 17. maja 2010 ob mednarodnem dnevu boja proti homofobiji,
–
ob upoštevanju resolucije skupne parlamentarne skupščine AKP-EU z dne 3. decembra 2009 o družbenem in kulturnem vključevanju in sodelovanju mladih,
–
ob upoštevanju člena 122(5) svojega poslovnika,
A.
ker predlog zakona proti istospolno usmerjenim, ki ga je 25. septembra 2009 v ugandskem parlamentu vložil poslanec David Bahati, predvideva kaznovanje homoseksualnega vedenja z zaporno kaznijo od sedem let do dosmrtne in celo smrtne kazni; ker zakon predvideva do tri leta zaporne kazni za osebe, ki ne bi želele razkriti otrokove ali bolnikove homoseksualnosti; ker o zakonu še poteka razprava,
B.
ker je širša mednarodna skupnost ostro obsodila predlagani zakon, nekatere države članice EU pa so zagrozile, da bodo ukinile razvojno pomoč Ugandi, če bi bil predlog zakona sprejet,
C.
ker je 9. oktobra in 15. novembra 2010 lokalni časopis Rolling Stone objavil imena in osebne podatke oseb, ki naj bi bile homoseksualno usmerjene, ter pozval bralce, naj jih poškodujejo ali linčajo; ker je ugandsko visoko sodišče odredilo začasno prenehanje izhajanja tega časopisa,
D.
ker je v Afriki homoseksualnost zakonita le v 13 državah, v 38 državah pa je kaznivo dejanje, v Mavretaniji, Sudanu in severni Nigeriji pa je zanjo predvidena smrtna kazen;
1.
poudarja, da sodi vprašanje spolne usmerjenosti v sfero pravice posameznika do zasebnosti, ki jo zagotavlja mednarodno pravo o človekovih pravicah, skladno s katerim je treba varovati enakost in nediskriminacijo ter zagotavljati svobodo izražanja;
2.
opominja ugandsko vlado na njene obveznosti iz mednarodnega prava in sporazuma iz Cotonouja, ki zahtevata spoštovanje univerzalnih človekovih pravic;
3.
ponavlja svojo zavezanost univerzalnim človekovim pravicam in v zvezi s tem ugotavlja, da zaščite temeljnih pravic lezbijk, gejev, biseksualcev in transseksualcev ni mogoče označiti kot vsiljevanja evropskih vrednot, temveč prej kot zaščito in spodbujanje skupnih univerzalnih temeljnih pravic, to pa je eden od ciljev zunanjega delovanja EU;
4.
obsoja vse poskuse hujskanja k sovraštvu in zagovarjanja nasilja do katere koli manjšine, tudi na podlagi spolnosti ali spolne usmerjenosti; s tem v zvezi obsoja vložitev predloga zakona proti istospolno usmerjenim v parlamentu in poziva ugandske oblasti, naj ga ne sprejmejo, temveč naj revidirajo svojo zakonodajo in dekriminalizirajo homoseksualnost in marginalizirane skupine, vključno z aktivisti iz vrst lezbijk, gejev, biseksualcev in transseksualcev; poudarja, da bi zakon proti istospolno usmerjenim zelo negativno vplival na boj proti HIV/aidsu;
5.
ponovno ostro zavrača vse korake za uvedbo smrtne kazni v vseh okoliščinah in postopke izročitve za ugandske državljane, ki v tujini kažejo homoseksualno vedenje;
6.
odobrava, da je ugandsko visoko sodišče odredilo prenehanje izhajanja časopisa Rolling Stone, vendar je zaskrbljen, ker so bile kot neposredna posledica članka številne osebe napadene, veliko pa se jih še boji napadov, zato poziva organe, naj jih zaščitijo;
7.
naroči svojemu predsedniku, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, predsedniku Republike Ugande, predsedniku ugandskega parlamenta, vzhodnoafriški zakonodajni skupščini ter Komisiji Afriške unije in njenim institucijam.
