VPRAŠANJE ZA USTNI ODGOVOR Z RAZPRAVO O-0107/08
v skladu s členom 108 Poslovnika
predložila
Philip Bradbourn
in
Marco Cappato
, v imenu Odbora za državljanske svoboščine, pravosodje in notranje zadeve
za Komisijo
Zadeva: Vpliv varnostnih ukrepov v letalstvu ter naprav za skeniranje telesa na človekove pravice, zasebnost, varstvo podatkov in osebno dostojanstvo
Evropska komisija je predlagala, da bi se med dovoljene metode za pregledovanje potnikov na letališčih EU uvrstile tudi naprave za skeniranje telesa (t. i. "body scanners"), to so naprave, ki uporabljajo tehnologijo radijskih valov ekstremno visokih frekvenc in ki omogočajo izredno natančno slikanje oseb, kot če bi bile gole, tudi spolovil. Ali bo Komisija zaradi resnega vpliva, ki ga ima ta ukrep na temeljne človekove pravice, pravico do zasebnosti, varstva podatkov in dostojanstva, storila naslednje:
1. predlog ovrednotila z oceno učinka na človekove pravice glede na ustrezne člene Evropske konvencije o človekovih pravicah (ref. 6 Bradbourn), kot je predvideno v sporočilu o skladnosti predlogov Komisije z Listino o temeljnih pravicah?
2. se posvetovala z evropskim nadzornikom za varstvo podatkov in delovno skupino iz člena 29 ter Agencijo za temeljne pravice?
3. pojasnila, zakaj se predlaga, da bi to moral postati primarni sistem za pregledovanje, ne sekundarni?
4. navedla, kateri ukrepi bodo sprejeti, da bi se preprečil vsiljiv vpogled v posameznikova spolovila in druge intimne dele telesa?
5. pojasnila, v katerih razmerah bi posameznik lahko odklonil takšen pregled?
6. določila, katere metode hranjenja in odstranitve zbranih slik bi se uporabljale, če bi bil ta sistem sprejet?
7. upravičila uporabo te tehnologije na evropskih letališčih v zvezi z višjo stopnjo nevarnosti, sorazmernostjo in nujnostjo takega ukrepa v demokratični družbi?
8. pojasnila, kako se lahko ukrep s takšnim učinkom na človekove pravice in temeljne svoboščine obravnava kot zgolj tehnični ukrep v zvezi s civilnim letalstvom, ki se pregleda po postopku komitologije?
9. določila, katere zahteve in postopke bo predlagala, da se uporabi ta metoda pregledovanja, in po katerem postopku jih bo preučil Evropski parlament?
10. nadaljevala poglobljene tehnične in znanstvene raziskave o morebitnem vplivu na zdravje potnikov ter razpoložljivi in razvijajoči se tehnologiji, tako kot na primer za tekočine?
11. pred sprejemom odločitve zagotovila široko, pregledno in odprto razpravo, pri kateri bodo imeli besedo potniki, zainteresirane strani in institucije – vključno z odborom LIBE – na ravni EU in nacionalni ravni, saj je to občutljivo vprašanje, ki posega na področje temeljnih državljanskih pravic?
