3.9.2008
PREDLOG SKUPNE RESOLUCIJE
v skladu s členom 108(5) poslovnika, ki ga predlagajo:
– Pasqualina Napoletano, Véronique De Keyser in Proinsias De Rossa v imenu skupine PSE
– Annemie Neyts-Uyttebroeck, Elizabeth Lynne, Jelko Kacin, Olle Schmidt, Chris Davies in Marian Harkin v imenu skupine ALDE
– David Hammerstein, Hélène Flautre, Daniel Cohn-Bendit in Caroline Lucas v imenu skupine Verts/ALE
– Kyriacos Triantaphyllides in Luisa Morgantini v imenu skupine GUE/NGL
– Brian Crowley
in ki nadomesti predloge naslednjih političnih skupin:
– GUE/NGL ( B6‑0343/2008 )
– ALDE ( B6‑0380/2008 )
– PSE ( B6‑0381/2008 )
– Verts/ALE ( B6‑0382/2008 )
o položaju palestinskih zapornikov v izraelskih zaporih
Resolucija Evropskega parlamenta o položaju palestinskih zapornikov v izraelskih zaporih
Evropski parlament ,
–
ob upoštevanju svojih prejšnjih resolucij o Bližnjem vzhodu,
–
ob upoštevanju izjave komisarke Benite Ferrero Waldner pred Evropskim parlamentom z dne 9. julija 2008 o položaju palestinskih zapornikov v izraelskih zaporih,
–
ob upoštevanju pridružitvenega sporazuma med EU in Izraelom in sklepov osmega srečanja pridružitvenega sveta EU-Izrael z dne 16. junija 2008,
–
ob upoštevanju poročila in sklepov, ki jih je sestavila ad hoc delegacija v Izraelu in na palestinskih ozemljih (od 30. maja do 2. junija 2008),
–
ob upoštevanju ženevskih konvencij, zlasti konvencije številka štiri o zaščiti civilnih oseb v času vojne z dne 12. avgusta 1949 in zlasti členov 1–12, 27, 29–34, 47, 49, 51, 52, 53, 59, 61–77 in 143 te konvencije,
–
ob upoštevanju Mednarodnega pakta ZN o državljanskih in političnih pravicah, sprejetega leta 1966,
–
ob upoštevanju letnega poročila mednarodnega odbora Rdečega križa iz leta 2007, zlasti dela, ki se nanaša na zasedena palestinska ozemlja,
–
ob upoštevanju poročil, ki jih je v letih 2006, 2007 in 2008 objavil javni odbor proti mučenju v Izraelu, k čemur so finančno prispevale Evropska komisija in številne države članice,
–
ob upoštevanju ustreznih resolucij Združenih narodov o konfliktu na Bližnjem vzhodu,
–
ob upoštevanju člena 108(5) svojega poslovnika,
A.
ker je Izrael v zadnjih letih utrpel mnogo terorističnih napadov na svoje civilno prebivalstvo s smrtnimi žrtvami; ker so izraelske oblasti sprejele številne ukrepe, da bi preprečile ta teroristična dejanja, vključno z aretacijami domnevnih palestinskih borcev; ker pa boj proti terorizmu vendarle ne upravičuje kršenja humanitarnega prava,
B.
ker je danes več kot 11.000 Palestincev, med njimi stotine žensk in otrok, zaprtih v izraelskih zaporih in prostorih za pridržanje, in ker je bila večina priprtih prijeta na zasedenih palestinskih ozemljih,
C.
ker je v konvenciji o otrokovih pravicah, ki jo je podpisal Izrael, otrok opredeljen kot oseba, mlajša od 18 let, vendar pa so palestinski otroci od 16. leta po izraelskih vojaških predpisih, ki urejajo zasedena palestinska ozemlja, obravnavani kot odrasli, in so pogosto pridržani v neustreznih razmerah,
D.
ker je izraelska vlada v znamenje dobre volje in ustvarjanja medsebojnega zaupanja 25. avgusta izpustila 198 Palestincev in ker se obe strani še naprej pogajata, da bi dosegli obsežnejši sporazum o izpustitvi drugih zapornikov,
E.
ker sta pred nedavnim izraelska in libanonska vlada sprejeli pozitivne ukrepe glede menjave zapornikov za posmrtne ostanke izraelskih vojakov,
F.
ker je v Izraelu okrog 1000 zapornikov pridržanih na podlagi „upravnih odredb o pridržanju“ s pravico do pritožbe, a brez pravice do obtožnice, sojenja in obrambe; ker je takšne „upravne odredbe o pridržanju“ mogoče leto za letom obnavljati, kar se v nekaterih primerih tudi dogaja,
G.
ker poročila o človekovih pravicah navajajo, da so palestinski zaporniki žrtve zlorab in mučenja,
H.
ker je za veliko večino palestinskih zapornikov, pridržanih v zaporih na ozemlju Izraela, kljub pozivom mednarodnega odbora Rdečega križa v Izraelu pogosto nemogoče ali zelo težko uveljavljati pravico do obiskov svojih družin,
I.
ker ima vprašanje zapornikov pomembne politične, družbene in humanitarne posledice in ker aretacija 48 izvoljenih članov palestinskega zakonodajnega sveta in predstavnikov občin resno vpliva na politične dogodke na zasedenih palestinskih ozemljih; ker je bil dokument zapornikov, ki so ga maja 2006 sprejeli zaprti politični voditelji iz različnih frakcij, podlaga za nacionalno spravo in je omogočil vzpostavitev vlade narodne enotnosti,
J.
ker odnosi med Evropskimi skupnostmi in Izraelom po členu 2 pridružitvenega sporazuma med EU in Izraelom temeljijo na spoštovanju človekovih pravic in demokratičnih načel, kar predstavlja bistveni element tega sporazuma; ker akcijski načrt med EU in Izraelom poudarja spoštovanje človekovih pravic in mednarodnega humanitarnega prava kot skupnih vrednot obeh strani,
1.
pozdravlja nedavno odločitev izraelske vlade, da izpusti številne palestinske zapornike, saj gre za pozitivno dejanje, ki bo okrepilo avtoriteto palestinskih oblasti in vzpostavilo ozračje medsebojnega zaupanja;
2.
poziva, naj Hamas in Izrael ukrepata, da se nemudoma izpusti izraelski desetnik Gilad Šalit;
3.
poudarja, da vprašanje palestinskih zapornikov močno vpliva na palestinsko družbo in izraelsko-palestinski konflikt, ter v zvezi s tem meni, da bi lahko bila izpustitev večjega števila palestinskih zapornikov in zlasti takojšnja izpustitev zaprtih članov palestinskega zakonodajnega sveta vključno z Marvanom Barghutijem pozitiven korak k vzpostavitvi ozračja medsebojnega zaupanja, ki je potrebno za doseganje večjega napredka v mirovnih pogajanjih;
4.
podpira legitimna izraelska varnostna vprašanja; meni, da je treba pri obravnavi zapornikov v celoti spoštovati pravno državo, kar je ključni korak za demokratično državo;
5.
poziva Izrael, naj zagotovi spoštovanje minimalnih standardov pridržanja, naj postavi vse pripornike pred sodišče in preneha uporabljati „upravno pridržanje“ ter naj izvaja ustrezne ukrepe za mladoletnike in obiske zapornikov v skladu z mednarodnimi standardi, vključno s konvencijo ZN o otrokovih pravicah ter konvencijo ZN proti mučenju in drugemu krutemu, nečloveškemu in ponižujočemu ravnanju ali kaznovanju;
6.
izraža globoko zaskrbljenost nad položajem palestinskih zapornic in drugih občutljivih zapornikov, s katerimi se po pričevanjih slabo ravna in jim ni omogočen dostop do zdravstvene oskrbe;
7.
poziva palestinske oblasti, naj si z vsemi močmi prizadevajo za preprečitev vsakih nasilnih ali terorističnih dejanj, zlasti s strani bivših zapornikov, še posebej otrok;
8.
izraža svoje prepričanje, da bi morala krepitev odnosov med EU in Izraelom potekati v skladu in v povezavi z izpolnjevanjem obveznosti Izraela po mednarodnem pravu;
9.
pozdravlja sklep, sprejet na osmem srečanju pridružitvenega sveta EU-Izrael o vzpostavitvi polnopravnega pododbora za človekove pravice, ki bo nadomestil sedanjo delovno skupino za človekove pravice; poziva, da se je treba v okviru spremljanja napredka Izraela pri izpolnjevanju njegovih obveznosti po mednarodnem pravu obširno posvetovati in polno sodelovati z organizacijami za človekove pravice in medvladnimi organizacijami v Izraelu in na zasedenih palestinskih ozemljih;
10.
naroči svojemu predsedniku, naj to resolucijo posreduje Svetu, Komisiji, izraelski vladi, knesetu, predsedniku palestinskih oblasti, palestinskemu zakonodajnemu svetu, visokemu predstavniku za skupno zunanjo in varnostno politiko, vladam in parlamentom držav članic, generalnemu sekretarju Združenih narodov, odposlancu četverice na Bližnjem vzhodu, predsedniku evro-sredozemske parlamentarne skupščine, visokemu predstavniku ZN za človekove pravice in mednarodnemu odboru Rdečega križa.
