Evropski akcijski program za varnost v cestnem prometu
Promet
2007-01-18 - 14:51
Vmesni pregled Evropskega akcijskega programa za varnost v cestnem prometu, ki ga je parlament sprejel v četrtek, poudarja napredek pri zmanjševanju števila žrtev na evropskih cestah. Cestni promet se je v zadnjih treh desetletjih potrojil, medtem ko se je število nesreč s smrtnim izidom prepolovilo, a treba je storiti precej za dosego zastavljenega cilja - prepolovitev števila nesreč s smrtnim izidom do leta 2010 - saj ceste vsako leto še vedno zahtevajo 40 tisoč življenj.
Poročilo na lastno pobudo, ki ga je pripravila poslanka Ewa HEDKVIST PETERSEN (PES, SE) iz odbora za promet navaja, da so prometne nesreče še vedno glavni posamezni vzrok smrti otrok, mladih in mladih odraslih v Evropi, medtem ko je med pešci, ki umrejo v prometnih nesrečah, nesorazmerno dosti oseb, starejših od 65 let. Znotraj EU pa se žal povečuje razlika med članicami z ugodnejšimi statističnimi podatki in tistimi z največjimi težavami.
Po mnenju poslancev bi se bilo treba prednostno osredotočiti na politike, ki so usmerjene v učinkovitejše zagotavljanje izvajanja zakonodaje (varnostni pasovi, omejitve hitrosti, upoštevanje cestnoprometne zakonodaje), izboljšanje standardov vožnje (vozniška dovoljenja, obnašanje voznikov, spoštovanje pešcev), izboljšanje infrastrukture (boljše avtoceste in cestna omrežja, vozni pasovi, prometni znaki) in izboljšanje vozil (redni pregledi, boljši modeli) ter izmenjavo najboljših praks, pri čemer so dober primer projekti sodelovanja med novimi in starimi državami članicami.
Parlament meni, da bi morala Komisija morala prevzeti svojo odgovornost in pripraviti predloge ukrepov, o katerih lahko potem razpravljata in jih sprejmeta parlament ter Svet. Oceniti bi morala tudi Evropsko listino o varnosti v cestnem prometu in ustvariti podlago za čezmejni sodni pregon prometnih prekrškov. Eden od načinov bi lahko bila uvedba sistema točk, ki bi se uporabljal za prekrške po vsej EU. Ukrepi se morajo medsebojno dopolnjevati, Evropska agencija za varnost v cestnem prometu pa mora dobiti jasno pravno podlago za svoje delo.
Poslanci so prepričani, da lahko do večjega in trajnega zmanjšanja števila hudih prometnih nesreč vodi le celostni sistemski pristop. Vključevati bi moral vse udeležence v prometu in zainteresirane strani, skupaj s prizadevanji za spodbujanje javnega prevoza in učinkovitejšo zakonodajo ter z ustreznim nadzorom udeležencev v prometu (preverjanje vozniških dovoljenj, merjenje alkohola v izdihanem zraku itd.). Države naj tudi krepijo svoje politike informiranja in osveščanja javnosti o varnosti v cestnem prometu, predvsem pa bi morale v celoti in brez izjem izvajati veljavno zakonodajo, ki bo omogočila veliko izboljšanje varnosti, če jo bodo udeleženci upoštevali.
Med konkretnimi predlogi so:
- čezmejno izvrševanje zakonov;
- uporaba luči podnevi;
- uporaba svetlobno odbojnega traku na zadnji strani tovornjakov za razločevanje njihove oblike;
- uporaba vgrajenih in naknadno nameščenih ogledal za mrtvi kot;
- učinkovito čezmejno izvajanje predpisov o preseganju dovoljene hitrosti, neuporabi varnostnega pasu in vožnji pod vplivom alkohola;
- spletna stran, v vseh uradnih jezikih EU, z uporabnikom prijaznimi in sprotnimi informacijami o sistemih prometne signalizacije, ki se uporabljajo v državah članicah;
- študija o uskladitvi cestnoprometnih predpisov in oznak v EU, saj nejasne ali nedosledne prometne oznake po nepotrebnem ogrožajo varnost v cestnem prometu (primer: različni predpisi o prednosti v krožnem prometu so lahko vzrok za nesreče).
Parlament še dodaja, da bi bilo treba ob veliki ponudbi tehnologij posebno pozornost nameniti naslednjim rešitvam: opozarjanje za uporabo varnostnega pasu in napredni sistemi za zadrževanje potnikov, elektronski nadzor stabilnosti (ESC), sistemi omejevanja hitrosti, vgradni merilci alkohola v izdihanem zraku za preprečevanje zagona, varnostni sistemi, ki temeljijo na predvidevanju (pomoč pri zaviranju v sili, sistemi opozarjanja pred zapustitvijo voznega pasu, ultrazvočni nadzor mrtvega kota, sistemi nadzora blažilnikov itd.), in sistem za klic v sili eCall.
Poročilo tudi navaja izsledke študije, ki kaže, da je na Švedskem prometne nesreče preživi precej višji odstotek otrok (95 odstotkov) kot drugje po Evropi (60 do 70 odstotkov). Stopnja preživetja otrok v starosti do 4 let se namreč znatno poveča, če ti sedijo v sedežih za otroke, ki so obrnjeni nasprotno glede na smer vožnje. Za izboljšanje varnosti te skupine otrok, ki nimajo nobenega vpliva na svojo varnost v cestnem prometu, bi morala EU pokazati, da varnost otrok obravnava resno, ter si prizadevati, da postanejo nazaj obrnjeni sedeži za otroke, stare do 3 ali 4 leta, obvezni. Med ostalim pa študija še ugotavlja, da so mladi vozniki, zlasti mladi moški, skupina z zelo visokim tveganjem, da se jim zgodi nesreča. Dolg tečaj za pripravo na vozniški izpit lahko zmanjša tveganje nesreč pri mladih voznikih do 30 odstotkov. Na Švedskem je na primer učenje vožnje dovoljeno od starosti 16 let, to je dve leti pred starostjo, pri kateri se lahko pridobi vozniško dovoljenje.
20070112IPR01913 Poročilo: Ewa Hedkvist Petersen - Evropski akcijski program za varnost v cestnem prometu - vmesni pregled
-//EP//TEXT REPORT A6-2006-0449 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
