P6_TA(2008)0580
Izvoz orožja (Kodeks ravnanja)
B6-0619 , 0620 , 0621 in 0622/2008
Resolucija Evropskega parlamenta z dne 4. decembra 2008 o Kodeksu ravnanja EU glede izvoza orožja
Evropski parlament
, –
ob upoštevanju člena 103(4) svojega Poslovnika,
A.
ker je v juniju 2008 Kodeks ravnanja EU glede izvoza orožja praznoval deseto obletnico,
B.
ker je delovna skupina Sveta za konvencionalno orožje (COARM) pred več kot tremi leti, dne 30. junija 2005, na tehnični ravni dosegla dogovor glede besedila skupnega stališča, kar je bil rezultat temeljitega postopka revizije Kodeksa ravnanja EU glede izvoza orožja, katerega namen je bil preoblikovati ta kodeks v učinkovit instrument za nadzor izvoza orožja z ozemlja EU in s strani podjetij iz EU,
C.
ker bo s sprejetjem tega skupnega stališča Kodeks za vse države članice EU postal pravno zavezujoč instrument za nadzor nad izvozom orožja,
D.
ker Svet kljub številnim pozivom Evropskega parlamenta od leta 2005 ni uspel sprejeti tega skupnega stališča na politični ravni in je to vprašanje pustil nerešeno,
E.
ker je to vprašanje postalo še bolj nujno zaradi več dejavnikov:
–
večjega števila pobud za uskladitev nacionalnih politik za javna naročila orožja ter prometa z orožjem in njegove prodaje znotraj Skupnosti,
–
novega zanimanja za nadzor nad vplivom nezakonite trgovine z orožjem, zlasti glede na začetek veljavnosti predpisov EU o varnosti v zračnem prometu in vpliv, ki ga imajo na dejavnosti letalskih prevoznikov, za katere se sumi, da so vpleteni v škodljivo trgovino z orožjem,
1.
ob deseti obletnici Kodeksa odločno poudarja svojo kritiko sedanjega političnega zastoja z nesprejetjem tega skupnega stališča;
2.
poziva francosko predsedstvo in po potrebi prihodnja predsedstva, naj razrešijo vprašanje tako, da zagotovijo sprejetje tega skupnega stališča brez nadaljnjega odlašanja;
3.
ponovno poudarja, da bo prispevek EU k mednarodno zavezujočemu sporazumu o trgovini z orožjem dobil veliko večjo verodostojnost, takoj ko bo njen lastni izvozni režim postal pravno zavezujoč;
4.
ponavlja, da bi morali biti hkrati s sprejetjem skupnega stališča med drugim sprejeti naslednji ukrepi:
a)
preprečevanje neodgovorne trgovine z orožjem z dosledno uporabo meril Kodeksa tako pri podjetjih kot pri nacionalnih oboroženih silah;
b)
preprečevanje nezakonite trgovine z orožjem prek zračnega in pomorskega prometa; izboljšanje in izvajanje nadzora nad posredovanjem orožja s pozivom vsem državam članicam, ki v svojo zakonodajo še niso vključile Skupnega stališča Sveta 2003/468/SZVP z dne 23. junija 2003 o nadzoru posredovanja orožja UL L 156, 25.6.2003, str. 79.
da to storijo;
c)
sprožitev preiskave o domnevah glede kršenja embargov na orožje, ki so se pojavile pred kratkim;
d)
preprečitev odprodaje orožja, zbranega med operacijami evropske varnostne in obrambne politike in operacijami reforme varnostnega sektorja ter drugimi pobudami EU, zasebnim posrednikom ter naknadne prodaje v druge regije, v katerih prihaja do nasilnih konfliktov ali napetosti;
e)
izboljšanje preglednosti in kakovosti podatkov, ki jih države članice EU predložijo v okviru letnega poročila o Kodeksu;
5.
izraža prepričanje, da je sprejetje skupnega stališča o Kodeksu ravnanja glede izvoza orožja bistvenega pomena za redno izvajanje prihodnje direktive o trgovini z obrambnimi proizvodi znotraj Skupnosti in za učinkovit nadzor nad izvozom orožja;
6.
naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic.
