P6_TA(2005)0302
Napredek Bolgarije in Romunije
B6-0443 , 0445 , 0447 in 0448/2005
Resolucija Evropskega parlamenta o pristopnem procesu Bolgarije in Romunije
Evropski parlament
, –
ob upoštevanju pristopne pogodbe za Bolgarijo in Romunijo, podpisane 25. aprila 2005,
–
ob upoštevanju napredka Bolgarije in Romunije, ki je omogočil zaključek pristopnih pogajanj, in ob upoštevanju potrebe po nadaljevanju prizadevanj, tako pred kot po podpisu pristopne pogodbe, za odpravo pomanjkljivosti, opredeljenih v poročilu Komisije o napredku za leto 2004 in v zadnjih resolucijah Evropskega parlamenta,
–
ob upoštevanju izmenjave pisem med predsednikom Evropskega parlamenta in predsednikom Komisije o polni vključenosti Evropskega parlamenta v kakršno koli odločanje o uporabi ene od zaščitnih klavzul iz pristopne pogodbe,
–
ob upoštevanju dejstva, da se bo pravni red Skupnosti med pripravami na pristop Bolgarije in Romunije k Evropski uniji, predviden 1. januar 2007 ali 1. januar 2008, še naprej razvijal in spreminjal, če bodo uporabljene zaščitne klavzule iz pristopne pogodbe;
–
ob upoštevanju dejstva, da Svet in Komisija omogočata opazovalcem iz Bolgarije in Romunije, da sodelujejo pri delih njihovih notranjih postopkov, kar za ti dve državi predstavlja osnovno zagotovilo, da bosta na ta način vsaj obveščeni o zakonodajnih postopkih, ki ju zadevajo,
–
ob upoštevanju člena 103(4) svojega Poslovnika,
1.
še enkrat poudarja, da bo še naprej natančno spremljal proces, ki bo pripeljal do pristopa Bolgarije in Romunije in poziva Komisijo, da ga redno obvešča, v kolikšni meri bolgarski in romunski organi spoštujejo obveznosti, prevzete s pristopno pogodbo; poudarja, da je bilo njegovo soglasje k pristopnima pogodbama dano pod pogojem, da bosta Svet in Komisija v celoti vključila Parlament v odločanje v primeru uporabe zaščitnih klavzul iz pristopne pogodbe v zvezi s pristopom Bolgarije in Romunije;
2.
poudarja, da je Evropski parlament sprejel parlamentarne opazovalce iz 10 novih držav članic za celotno obdobje od podpisa pristopne pogodbe do formalnega pristopa k uniji;
3.
poudarja, da kljub temu, da je bila prisotnost opazovalcev v smislu dejanskega vpliva omejena, ta ureditev demokratično izvoljenim parlamentarcem iz držav pristopnic ni omogočila zgolj seznanitve s postopki Evropskega parlamenta, ampak tudi pozorno spremljanje dejanskega sprejemanja zakonodaje Skupnosti, o kateri ni uradnih pogajanj;
4.
poudarja, da lahko prihod opazovalcev iz bolgarskega in romunskega parlamenta, kot je sklenila konferenca predsednikov, prispeva k nadaljevanju priprav na uspešen pristop k Evropski uniji, še zlasti pa zagotovi izpolnitev obljub, danih med pogajanji;
5.
zato podpira nedavno odločitev konference predsednikov z dne 9. junija 2005, da povabi parlamenta Bolgarije in Romunije k imenovanju parlamentarnih opazovalcev in jih pričakuje od 26. septembra 2005 dalje, vse do formalnega pristopa teh dveh držav;
6.
naroči svojemu predsedniku, naj to resolucijo posreduje Svetu, Komisiji ter vladama in parlamentoma Bolgarije in Romunije.
