Resolucija o razmerah v Darfurju
Zunanji odnosi
2007-02-15 - 13:29
Evropski parlament je v četrtek z veliko večino sprejel skupno resolucijo o Darfurju, s katero poziva Združene narode, naj brez soglasja sudanske vlade sprejmejo odločitev o napotitvi mirovnih sil na to krizno območje. Podobno resolucijo so poslanci sicer sprejeli že septembra lani, razmere v Darfurju pa se iz dneva v dan zaostrujejo.
V nasilju, ki v zadnjih treh letih divja v sudanski pokrajini Darfur, je umrlo že najmanj 400.000 ljudi, več kot dva milijona in pol oseb pa je beguncev oziroma so razseljene. Navkljub darfurskemu mirovnemu sporazumu, ki je bil podpisan maja lani v Abudži in dogovoru o 60-dnevni prekinitvi ognja, ki so ga sudanska vlada in uporniške skupine sklenile 11. januarja letos, se napadi na civilno prebivalstvo in humanitarne delavce nadaljujejo. Delavci humanitarnih organizacij te napade opisujejo kot "stopnjo nasilja, ki je Darfur še ni doživel".
Parlament poudarja, da Sudan ni izpolnil "odgovornosti za zaščito" svojih prebivalcev pred vojnimi zločini in zločini proti človeštvu, zato Združene narode poziva, da tudi brez soglasja sudanske vlade jasno določijo datum za razporeditev mirovnih sil v Darfurju. Takšno odločitev Varnostnemu svetu omogoča 7. poglavje Ustanovne listine ZN in bi bila v skladu z resolucijo VS ZN št. 1706, da bi nemudoma zavarovali poti za oskrbo s humanitarno pomočjo in tako pomagali vedno bolj izoliranemu in trpečemu prebivalstvu regije.
Poslanci pozivajo vlade držav članic Evropske unije, Svet in Komisijo, naj prevzamejo odgovornost in storijo vse, da bi ljudi iz Darfurja uspešno obvarovali pred humanitarno katastrofo. Ker sudanska vlada podpira milico džandžavidov in bombardira regijo Darfur, s čimer očitno in grobo krši mirovni sporazum, parlament poziva mednarodno skupnost, naj v regiji zagotovijo opremo za izvajanje prepovedi letenja nad Darfurjem, ki jo določa resolucija VS ZN št. 1591.
EU in drugi mednarodni akterji bi morali izvajati sankcije proti katerikoli strani, vključno z vlado, ki krši prekinitev ognja ali napada civiliste, mirovnike ali humanitarne delavce. Poslanci pozivajo mednarodno skupnost, naj uveljavlja in izvaja režim sankcij Varnostnega sveta prek usmerjenih gospodarskih sankcij, vključno s prepovedjo potovanja in zamrznitvijo premoženja, kot je EU v preteklosti že storila z drugimi državami. Parlament še poudarja, da bi morale sankcije proti Sudanu vključevati tudi embargo na nafto.
Parlament tudi poziva k obnovitvi mirovnih pogajanj za izboljšanje vsebine mirovnega sporazuma, da bo ta sprejemljiv za vse udeležene strani. Mednarodni akterji naj zagotovijo, da bodo sprte strani prevzele odgovornost za izvajanje sporazuma, sudanska vlada pa naj v celoti sodeluje z Mednarodnim kazenskim sodiščem, da bi zagotovili kazenski pregon in kaznovanje storilcev zločinov v regiji.
Poslanci na koncu še pozivajo Kitajsko, naj odgovorno uporabi svoj precejšnji vpliv v regiji, da prisili sudansko vlado v uresničitev njenih zavez v okviru celovitega mirovnega sporazuma in darfurskega mirovnega sporazuma. Kitajsko parlament tudi poziva, naj preneha izvažati orožje v Sudan in onemogočati odločitve o usmerjenih sankcijah proti sudanski vladi v Varnostnem svetu ZN.
Konec lanskega leta je Evropska komisija za humanitarno pomoč žrtvam krize v Darfurju namenila dodatnih 17 milijonov evrov, skupno pa je pomoč EU v letu 2006 znašala 97 milijonov evrov. Na območju spopadov v zahodni sudanski pokrajini živi 4 milijone ljudi, približno dva milijona jih je moralo zapustiti svoje domove. V sosednjem Čadu je več kot 200 tisoč beguncev iz Darfurja, ker pa so se spopadi razširili tudi v Čad, je v Sudan pobegnilo več tisoč čadskih beguncev.
Predsednik Komisije Jose Manuel Barroso je med obiskom Darfurja oktobra lani napovedal, da bo Unija za človekoljubno pomoč namenila dodatnih 40 milijonov evrov. Od leta 2004 je Komisija za pomoč Darfurju namenila že blizu 360 milijonov evrov.
20070215IPR03178
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
