Pisni izjavi Evropskega parlamenta
Institucije
2008-04-09 - 16:41
Predsednik Parlamenta je na začetku zasedanja razglasil dve pisni izjavi, ki jih je podpisala večina poslancev. Izjavi o umoru indonezijskega borca za človekove pravice in o podnaslavljanju vseh javnih televizijskih programov v EU bosta zdaj posredovani Evropski komisiji in Svetu EU.
Septembra 2004 je vodilni indonezijski borec za človekove pravice in ustanovitelj organizacij za zaščito človekovih pravic Munir Said Thalib na letu indonezijske družbe Garuda iz Singapurja v Amsterdam umrl zaradi zastrupitve z arzenom. Indonezijsko vrhovno sodišče je oktobra 2006 razveljavilo obsodbo nekdanjega kopilota letala, edine osebe, ki se ji je v tej zadevi sodilo, aprila 2007 pa je indonezijska policija aretirala dva nova osumljenca.
Poročilo neodvisne skupine za ugotavljanje dejstev o primeru, ki ga je naročil indonezijski predsednik, ni bilo nikoli javno objavljeno. Poslanci ugotavljajo, da je bil namen tega umora tudi ustrahovanje in grožnja vsem drugim indonezijskim borcem za človekove pravice in novinarjem.
Evropski parlament poziva indonezijske organe, naj zagotovijo, da se odgovorne za umor z vseh ravni privede pred sodišče in da se čim prej izreče sodba. Obenem pa evropski poslanci pozivajo Komisijo in Svet, naj nadzorujeta preiskavo Munirjevega umora, vključno s tekočima sojenjema nekdanjima uslužbencema Garude, osumljencema za umor, ter s ponovno preučitvijo sodbe vrhovnega sodišča v primeru proti nekdanjemu kopilotu letala.
Podnaslavljanje televizijskih programov
V Evropski uniji je več kot 83 milijonov naglušnih ali gluhih oseb, položaj pa se bo še slabšal, saj se prebivalstvo. Dostop do televizije v Evropi je vsesplošen, vloga javne televizije pa je služiti javnosti, med drugim tudi z obveščanjem in izobraževanjem gledalcev. Ob tem pa bi morala Evropska unija državljanom zagotoviti enak dostop do informacij, izobraževanja in kulture.
Sodobna tehnologija omogoča, da se televizijski programi (tudi pri predvajanju v živo) podnaslovijo, zgled za to je BBC, ki se je odločil za podnaslavljanje vseh svojih programov od aprila 2008. Evropski poslanci menijo, da je podnaslavljanje vseh javnih televizijskih programov v EU bistvenega pomena, saj bi s tem zagotovili poln dostop do njih vsem gledalcem, tudi gluhim in naglušnim. Podnaslavljanje bi bilo tudi v pomoč pri učenju tujih jezikov.
Parlament zato poziva Komisijo, naj pripravi zakonodajni predlog, v katerem bo zahtevala, da vsi ponudniki javnih televizijskih programov v EU podnaslovijo vse svoje programe.
Oblika in način sprejemanja pisnih izjav
Pisna izjava je besedilo z največ 200 besedami o predmetu, ki spada v okvir dejavnosti Evropske unije. Besedilo predlaga skupina največ petih poslancev in jo ponudi v podpis svojim kolegom.
Če pisno izjavo podpiše večina poslancev Evropskega parlamenta, se jo posreduje predsedniku, ki jo razglasi na zasedanju. Po koncu zasedanja se skupaj z imeni podpisnikov posreduje institucijam, ki so v njej omenjene.
20080408IPR26039
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
