VPRAŠANJE ZA USTNI ODGOVOR Z RAZPRAVO O-0002/07
v skladu s členom 108 Poslovnika
predložitev:
Enrique Barón Crespo
, v imenu Odbora za mednarodno trgovino
za Komisijo
Zadeva: Zelena knjiga Komisije in javna razprava o morebitni reformi instrumentov trgovinske politike EU
Dne 6. decembra 2006 je Komisija sprejela Zeleno knjigo za javno razpravo na temo "Evropski instrumenti trgovinske zaščite v spreminjajočem se globalnem gospodarstvu".
Pričakovati je, da bo javna razprava utrla pot predlogom Komisije za reformo temeljnih predpisov o instrumentih trgovinske zaščite EU (protidampinških, protisubvencijskih in zaščitnih).
Odbor za mednarodno trgovino Evropskega parlamenta je sprožil pobudo za poročilo o tej temi, ki bo pripravljeno potem, ko bodo znani rezultati javne razprave in vsebina predlogov Komisije.
Namen tega vprašanja za ustni odgovor je pojasniti ozadje in namen same zelene knjige ter omogočiti poslancem Evropskega parlamenta, da v okviru javne razprave izrazijo svoje poglede, vendar ne da bi pri tem že vnaprej presojali stališča, ki bodo izražena v prihodnjem poročilu.
Ali bi v zvezi s tem Komisija lahko:
razložila poglavitne dejavnike, ki so jo vodili k sprožitvi takšne javne razprave in k predvidevanju morebitne večje reforme instrumentov trgovinske zaščite EU?
razložila, zakaj je bila ta pobuda sprožena prav ob tem času, in še posebej, zakaj se ni zdelo primernejše počakati na izid trenutno potekajočih pogajanj o protidampinških, protisubvencijskih in zaščitnih ukrepih v okviru STO, ki bi lahko vplival na mednarodni zakonodajni okvir, znotraj katerega se uporabljajo instrumenti trgovinske zaščite EU?
pojasnila, ali EU v okviru reforme instrumentov trgovinske zaščite EU sledi zaščitniški politiki ali ustrezni politiki "odziva in zaščite"?
pojasnila, kakšni so njeni nameni v zvezi z vsako od šestih kategorij vprašanj, zajetih v zeleni knjigi, in navedla konkretne predloge sprememb temeljnih predpisov, ki bi lahko bili podani, pa tudi njihove morebitne učinke na uporabo in vpliv instrumentov trgovinske zaščite EU?
navedla, v kakšnem obsegu bodo rezultati razprave javno objavljeni in kako bodo vplivali na predloge, ki jih bo na koncu Komisija predložila Svetu?
navedla, kako bi lahko reforma instrumentov trgovinske zaščite omogočila prilagoditev ukrepov trgovinske zaščite, da bi bil njihov učinek na evropsko rast in konkurenčnost bolj upoštevan?
zagotovila, da bo v tem delu revizijskega postopka pokazala svojo zavezanost k preglednosti z odprtjem odločilnih dosjejev za potrebe obširnejšega pregleda učinkovitosti svojih instrumentov trgovinske zaščite?
navedla, ali namerava naročiti nove neodvisne študije/ocene učinkovitosti instrumentov trgovinske zaščite in jih kasneje objaviti?
zagotovila, da bo Evropski parlament v vseh fazah tega procesa obveščen in da bodo stališča, ki jih bodo izrazili njegovi poslanci, v celoti upoštevana tako v okviru javne razprave kot v okviru prihodnjih razprav v Svetu na podlagi predlogov Komisije?
