P6_TA(2005)0524
Zakonodajni in delovni program Komisije za leto 2006
B6-0636 , 0638 in 0641/2005
Resolucija Evropskega parlamenta o zakonodajnem in delovnem programu Komisije za leto 2006
Evropski parlament
, –
ob upoštevanju sporočila Komisije o zakonodajnem in delovnem programu Komisije za leto 2006 z naslovom "Sprostitev vseh zmožnosti Evrope" ( KOM(2005)0531 ),
–
ob upoštevanju členov 33 in 103(4) svojega Poslovnika,
A.
ker je letni zakonodajni in delovni program nujno orodje, ki Evropski uniji omogoča, da se osredotoči na doseganje svojih ključnih strateških ciljev: pospeševanje blaginje, solidarnosti in varnosti v Evropi in utrjevanje njene vloge na mednarodnem prizorišču,
B.
ker so tesnejša koordinacija in sodelovanje med institucijami Unije in večja sposobnost Evropskega sveta za zagotovitev zanesljivejšega političnega vodstva zadev Unije, potrebni predpogoji za uspešno izpolnjevanje nalog njenih strateških ciljev, ter da se približa svojim državljanom,
C.
ob upoštevanju odločilnega pomena leta 2006 za institucionalno prihodnost evropskega projekta in za doseganje lizbonskih ciljev,
D.
ob upoštevanju potrebe po izboljšanju kakovosti zakonodaje EU, zakonodajnega in upravnega dela ter učinkovitejše upoštevanje usklajenosti vseh obstoječih ali načrtovanih predlogov Komisije z vidika stroškov načrtovanih ukrepov, vpliva na konkurenčnost in potrebe po spoštovanju načela subsidiarnosti in zmanjšanju birokracije,
Politične prednostne naloge
1.
podpira splošne usmeritve Komisije pri svojem zakonodajnem in delovnem programu za leto 2006, zavedajoč se, da se Evropa najbolje odzove na izzive globalizacije in doseže svoje strateške cilje z izkoriščanjem zmožnosti svojih državljanov ter s spodbujanjem svojih skupnih vrednot doma in po svetu; poziva institucije EU in organe držav članic, da v skladu s svojimi pooblastili in pristojnostmi v celoti sodelujejo pri izpolnjevanju tega programa;
Rast, zaposlenost in konkurenčnost
2.
pozdravlja odločilen pomen, ki ga prednostne naloge Komisije pripisujejo pospeševanju rasti in zaposlovanja, kakor tudi poudarek na posodobitvi evropskega gospodarstva; poudarja osrednji pomen izvajanja predelane lizbonske strategije na nacionalni ravni in na ravni Skupnosti, kakor tudi potreben razvoj človeških virov, inovacij in raziskav;
Ponovna povezava Evrope s svojimi državljani: razprava o prihodnosti Evrope
3.
vztraja, da je nujno potrebna učinkovitejša komunikacija Evrope s svojimi državljani, ter poziva Komisijo, da sprejme dodatne ukrepe za odpravo "komunikacijskih vrzeli" ter za povečanje zaupanja državljanov v evropski projekt, zlasti s poudarjanjem evropske dodane vrednosti v njihovem vsakdanjem življenju;
4.
pozdravlja Komisijin Načrt D za demokracijo, dialog in razpravo ( KOM(2005)0494 ), vendar poziva k ustrezno usklajeni medinstitucionalni kampanji in strategiji, ki bo omogočila hitro sprejetje evropske ustave, temelječe na obstoječem osnutku evropske ustave, ki ga je ratificirala več kot polovica držav članic, kar je več kot 50 % prebivalstva EU;
Finančna perspektiva
5.
vztraja, da mora finančna perspektiva 2007-2013 zagotoviti podlago za nadaljnji razvoj močne Evropske unije, in pričakuje, da bo Komisija zagovarjala svoje stališče, in sicer da mora biti finančna perspektiva določena na ustrezni ravni za financiranje političnih prednostnih nalog EU;
6.
poudarja, da se bo leta 2006 zaključilo več kot 40 večletnih programov in da se bo moralo do začetka leta 2007 pripraviti nove, tako, da se bodo lahko izvajale nove politične prednostne naloge, povezane z novo generacijo večletnih programov; poziva Komisijo, da je ne glede na sporazum o finančni perspektivi pri sodelovanju s Parlamentom odločnejša (zlasti pri programih na področju zunanje politike), ter da stori vse, kar je mogoče za zaključek potrebnih zakonodajnih postopkov;
Za viden, skladen in medinstitucionalen letni program
7.
pozdravlja svoje sodelovanje pri pripravi na zakonodajni in delovni program; zato zahteva, da Komisija izboljša usklajenost med predstavitvijo in vsebino letnega programa, zlasti z vključitvijo pravne podlage posameznih predlogov in preglednosti delovanja Unije; upa, da bo letni program v bližnji prihodnosti postal pravi medinstitucionalni akcijski program, ki bo informiral zainteresirane državljane in spremljal, kako EU namerava obravnavati njihove probleme;
Konkurenčnejša Evropa z večjo usklajenostjo
Raziskave, znanje in kvalifikacije
8.
poziva države članice in Evropsko unijo, da povečajo svoja prizadevanja na področju znanja in raziskav v skladu z lizbonskim načrtom in s tem v zvezi poziva k novim okvirnim programom za raziskave, konkurenčnosti in inovacijam, da se pobudi i-2010 dodeli zadostna sredstva, ter Svet, da se njihov pomen v celoti odraža tudi v proračunu;
9.
pozdravlja načrtovane predloge za ustanovitev Evropskega inštituta za tehnologijo in za vzpostavitev, na prostovoljni podlagi, Evropskega okvira kvalifikacij, vendar obžaluje premalo smelih ciljev za obravnavanje pomanjkljivosti izobraževalnega sistema EU; ponovno poudarja zahtevo Parlamenta in Sveta za pospeševanje odličnosti evropskih univerz in visokega šolstva ter boljšega znanja jezikov;
Enoten trg
10.
ponovno poudarja, z namenom izboljšanja konkurenčnosti evropskega gospodarstva, potrebo, da je treba v interesu potrošnikov in podjetij nameniti posebno mesto delovanju notranjega trga;
11.
nujno poziva k zmanjšanju birokracije za mala in srednje velika podjetja, ki ustvarjajo dve tretjini delovnih mest, ter k preprosti, jasni zakonodaji, ki ne postavlja ovir rasti podjetij in inovacijam;
12.
zahteva, da Komisija ne umakne predlogov o evropski vzajemni družbi in evropskem združenju, ter poziva Komisijo, da kakor hitro je mogoče predloži predlog štirinajste direktive o čezmejnih prenosih registriranih sedežev ter da konča raziskavo izvedljivosti o presoji posebne potrebe evropskega zasebnega podjetja in problemih, ki jih njegova ustanovitev povzroča;
13.
poziva Komisijo, da zagotovi ustrezno varstvo pravic intelektualne lastnine ter da kakor hitro je mogoče predloži predlog za enoten patent Skupnosti, ki naj bi dal večjo pravno varnost in spodbujal inovativnost;
14.
ponovno poudarja, da bo uspešna integracija finančnih trgov gotovo odvisna od pravočasnega prenosa in učinkovitega izvajanja obstoječe zakonodaje ter od nadaljnjega približevanja praks nadzora;
15.
nujno poziva Komisijo, da na vseh ravneh zagotovi učinkovito delovanje procesa Lamfalussy in zlasti, da se ohranijo pristojnosti parlamenta kot sozakonodajalca;
16.
pozdravlja zavezanost Komisije za izboljšanje delovanja davčnega sistema kot tudi njene namere za začetek razprave o strategiji EU proti davčnim goljufijam;
17.
pozdravlja predloge o civilnih pravicah, od katerih bodo imeli državljani in zlasti otroci v čezmejnih zadevah, kot so sistemi ločitev in premoženjske ureditve zakoncev, neposredno korist; poudarja pa potrebo po večjem ukrepanju na področju civilnih pravic kot edinem načinu zagotavljanja varnosti in dostopa državljanov do pravnega varstva po vsej Evropi;
Promet in vseevropsko prometno omrežje
18.
poudarja nujnost načrtovanja hitre izvedbe velikih načrtov v okviru vseevropskega prometnega omrežja, ki jih bo moral finančno pokriti tako proračun EU kakor tudi, v okviru možnosti, javno-zasebna partnerstva;
19.
poziva Komisijo, naj predstavi zakonodajni predlog, ki bo vseboval minimalne okoljske in zdravstvene pogoje za recikliranje ladij ob koncu njihovega služenja, in zakonodajna predloga o prometni logistiki z namenom, da olajša kombinirane oblike prevoza, in o zaščiti kritičnih prometnih in energetskih infrastruktur;
20.
pozdravlja novo pomorsko strategijo, katere namen je okrepiti evropsko kohezijo z vključevanjem razvoja različnih javnih politik na to območje;
Kohezijska politika
21.
ugotavlja, da sta lizbonska strategija in kohezijska politika temeljno povezani, in meni, da bi pospešeno usklajevanje med tema dvema politikama pripomoglo k večji skladnosti in boljšim rezultatom v regijah z omejenimi možnostmi;
22.
poziva Komisijo, naj naredi vse, kar je v njeni moči, da bi bile uredbe o strukturnih skladih za obdobje 2007-2013 in strateške usmeritve, sprejete v letu 2006;
Širitev območja eura
23.
meni, da evro prispeva k ohranjanju stabilnega makroekonomskega podjetja; predlaga, da se začnejo priprave na uvedbo eura v državah, ki najhitreje napredujejo pri spoštovanju konvergenčnih meril za vstop v območje eura, in istočasno poziva Komisijo, naj bo stroga pri oceni napredka teh držav;
Izboljšanje kakovosti življenja
Okolje
24.
poziva Komisijo, naj tudi v bodoče ohrani vodilno vlogo v boju proti podnebnim spremembam in naj razvije strategije za vključitev letalstva v sistem izmenjave emisijskih pravic EU; predlaga, da se izdela načrt, ki bo odprl pot novim prizadevanjem za zmanjševanje emisij v obdobju po Kyotu po letu 2012, in da se v tem kontekstu predvidi nove spodbude za uporabo tržnih sredstev za dosego načrtovanih ciljev;
25.
izraža svoje strinjanje z napori za dosego usklajenega delovanja v boju z okoljskimi izzivi, s katerimi se sooča celina (poplave, sušna obdobja in kakovost zraka v mestih); ceni sklicevanje na pomembnost ohranjanja biotske raznovrstnosti v evropskem in mednarodnem merilu;
Trajnostni in novi viri energije
26.
veseli se novih spodbud za energetsko politiko, zlasti predvidene Zelene knjige, ki ima namen zagotoviti zanesljive, konkurenčne in trajnostne vire energije, ki bo imela velik pomen pri določanju svetovne strategije za soočanje z izzivi na področju energije (energetska učinkovitost, razvoj skupne mreže in uveljavljanje obnovljivih virov energije); meni, da bi zakonodajni predlog, ki bi se nanašal na ogrevanje in ohlajevanje z obnovljivimi viri energije, moral biti sestavni del take strategije;
Kmetijstvo, razvoj podeželja, ribištvo in turizem
27.
poudarja pomen reforme skupne kmetijske politike in izboljšanja že sprejetih reform ter večjih naložb v raziskave in tehnologijo na teh področjih;
28.
ugotavlja, da so reforme na področju kmetijstva in ribištva že postavile smernice za trajnost in povečano konkurenčnost, in v tem okviru pozdravlja reforme na različnih področjih (vino, sadje in zelenjava, banane), ki so predvidene v letu 2006;
29.
pozdravlja začetek dela za poenostavitev skupne kmetijske politike in z velikim zanimanjem pričakuje pripadajoči akcijski načrt za hitro in drastično zmanjšanje trenutnih upravnih omejitev na področju kmetijstva;
30.
z obžalovanjem ugotavlja pomanjkanje pobud na področju ribištva in poziva zato zlasti Komisijo, naj izdela specifične programe za spodbujanje tako praktičnih kot temeljnih raziskav, in naj zagotovi temu primerna proračunska sredstva;
31.
poziva Komisijo, naj doda svoj prispevek k naporom držav članic na področju turizma, ki ima pomembno vlogo v evropskem gospodarstvu in ki ustvarja nova delovna mesta;
Socialna politika
32.
pozdravlja nadaljevanje Zelene knjige za leto 2005 o demografskih trendih v EU in pričakuje od Komisije predloge za konkretne ukrepe, ki naj bi pripomogli k rešitvi problema staranja prebivalstva v Evropi, kjer se bo v naslednjih dvajsetih letih zmanjšalo število aktivnega prebivalstva za približno 21 milijonov; pripisuje velik pomen povečanemu aktivnemu sodelovanju na trgu delovne sile prebivalstva v aktivnih letih z namenom, da se doseže lizbonski cilj, in sicer sodelovanje 70 % aktivnega prebivalstva v letu 2010;
33.
poudarja nujnost politike za podporo družini in spodbujanje otrokom naklonjenega okolja, kar bi izboljšalo usklajevanje poklicnega in družinskega življenja; zlasti predlaga pregled Direktive Sveta 96/34/ES o starševskem dopustu UL L 145, 19.6.1996, str. 4.
z namenom, da se poveča njena primernost in učinkovitost;
34.
pozdravlja načrt Komisije, da predstavi sporočilo o pravicah otrok, kar ji bo dalo pomembno priložnost, da popravi "nevidnost" pravic otrok na ravni EU;
35.
pozdravlja dejstvo, da je bilo leto 2006 proglašeno za Evropsko leto mobilnosti delavcev, in poziva Komisijo, naj pokaže večjo aktivnost pri zaščiti in spodbujanju pravice o prostem pretoku delavcev iz vseh držav članic;
36.
poziva Komisijo, naj predlaga dolgoročne rešitve za soočanje z izzivi globalizacije in naj se jih tudi sama drži; poudarja pomen vzgoje in izobraževanja, ki predstavljajo najboljše sredstvo, ki ga imajo državljani, da najdejo delo na novih področjih zaposlovanja;
37.
poudarja nujnost, da se prilagodi in posodobi evropski socialni model in tako postane temeljni element evropske družbe;
Enakost med spoloma
38.
ugotavlja, da bo v prihodnje predstavljeno sporočilo, ki določa načrt za doseganje enakosti med spoloma, in poudarja, da je bilo načelo enakega plačila za enakovredno delo uvedeno pred tridesetimi leti z Direktivo Sveta 75/117/EGS UL L 45, 19.2.1975, str. 19.
; opozarja tudi na lizbonski cilj, in sicer da se doseže 60 odstotno zaposlenost žensk do leta 2010;
39.
poziva Komisijo, naj v sodelovanju z Eurostatom, Agencijo za temeljne pravice in bodočim Inštitutom za preučevanje vprašanj enakosti spolov, določijo usklajene metodologije, definicije in merila za zbiranje primerljivih in združljivih podatkov na celotnem območju Evropske unije v zvezi z nasiljem nad ženskami, zlasti obsežnih raziskav razširjenosti nasilja,
Kultura
40.
obžaluje odsotnost sklicevanja na evropsko kulturno razsežnost in poziva Komisijo, naj sodeluje z vladami novih držav članic in z državami kandidatkami Srednje in Vzhodne Evrope za spodbujanje kulturne raznolikosti in za povečevanje osveščenosti javnosti v celi EU;
41.
poziva EU in države članice k ratifikaciji Unescove Konvencije o zaščiti in spodbujanju raznolikosti kulturnega izražanja in zahteva, da Komisija predloži predloge do konca leta 2006 in da prične s potrebnimi pobudami za izvajanje Konvencije Unesca na ravni EU,
Zdravstvo
42.
poudarja, da mora Komisija zagotoviti primerno nadaljnje spremljanje svojih sporočil o boju proti debelosti, boleznim srca, sladkorni bolezni, raku, duševnim motnjam in HIV/AIDS;
43.
poziva Komisijo, naj poveča svojo zavzetost pri razvijanju skladne politike o nujnih zdravstvenih ukrepih, invalidnosti, mobilnosti bolnikov in obveščenosti bolnikov;
Evropa z večjo varnostjo in svobodo
Območje svobode, varnosti in pravice
44.
ponovno poudarja, v povezavi s smrtonosnimi terorističnimi napadi v Londonu in Madridu, pomen izvajanja Haaškega programa; nestrpno pričakuje vmesno poročilo o napredku pri izvajanju Haaškega akcijskega načrta in poziva k temu, da poročilo izpostavi največje pomanjkljivosti pri uporabi prava EU na področju pravosodja in notranjih zadev; poudarja, da so razlogi za pomanjkanje napredka pri izvajanju Haaškega akcijskega načrta na strani Sveta, ki je redno oviral izpolnjevanje ciljev, ki jih je določil Evropski svet;
45.
poudarja, da povečana varnost državljanov ne sme nikoli ogroziti varovanja njihovih temeljnih pravic;
46.
poziva Komisijo, naj še vedno prednostno sprejema ukrepe za boj proti terorizmu in organiziranemu kriminalu, zlasti ukrepe, ki se nanašajo na financiranje terorizma, in da se spopade tudi z vprašanjem radikalizacije terorizma;
47.
poziva Komisijo, naj čim prej nadaljuje z delom na področju pravno jasnejših in bolje sestavljenih skupnih opredelitev določenih hudih kaznivih dejanj, ki imajo čezmejno dimenzijo (zlasti terorizma, trgovanja z drogo in ljudmi, pranja denarja ter računalniškega kriminala);
48.
meni, da je neizogibno boriti se proti terorizmu z izboljšano izmenjavo informacij, učinkovitim operativnim sodelovanjem in s povečanim nasprotovanjem financiranju terorizma;
49.
poziva Komisijo, naj predlaga ustrezno pravno podlago EU za Europol, kar bi okrepilo njegovo prihodnjo vlogo in učinkovitost;
50.
z obžalovanjem ugotavlja, da le nekaj pobud zadeva vprašanja svobode ali lažjega dostopa do sodišča za državljane glede vprašanj, ki zadevajo njihov vsakdan; poziva Komisijo, da upošteva mnenje in predloge parlamenta na tem področju in da je bolj aktivna pri spodbujanju varovanja in izvajanja temeljnih pravic;
Meje in priseljevanje
51.
se zaveda, da uravnavanje toka priseljevanja predstavlja ključno vprašanje za bližnjo in daljno prihodnost naših narodov; meni, da bi morala biti boj proti nelegalnemu priseljevanju, voden skladno s človekoljubno tradicijo našega kontinenta, in integracija legalnih priseljencev, dva povezana vidika istega vprašanja; zato poziva Komisijo, da sprejme vse potrebne ukrepe, ki bi lahko prispevali k dobremu urejanju tega bistvenega vprašanja;
52.
meni, da je potrebna skupna politika EU o vizumih in da sta Vizumski informacijski sistem (VIS) in Schengenski informacijski sistem (SIS II) dva ključna dejavnika za dosego tega cilja;
53.
poudarja potrebo po skupnemu naporu za zmanjšanje ilegalnega priseljevanja, zlasti s povečanjem možnosti obmejnega nadzora, z izboljšanjem računalniških sistemov in z večjo uporabo biometričnih podatkov, s pomočjo sistemov, kot sta VIS in SIS II;
54.
pozdravlja ustanovitev in uradni začetek aktivnosti Evropske agencije za zunanje meje (agencije Frontex) in meni, da bo pomembno prispevala k povečanju varnosti na zunanjih mejah ter da bo pripomogla k uspešnemu boju proti mednarodnemu organiziranemu kriminalu;
55.
poziva Komisijo, da sestavi celovit akcijski načrt za boj proti trgovini z ljudmi in da okrepi ukrepe proti drogam;
Evropa kot svetovni partner
56.
meni, da bi proces širitve moral potekati skladno z že sprejetimi zavezami, vendar poziva Komisijo, naj sproži postopek premisleka in analize o zunanjih skrajnostih EU, ob upoštevanju absorpcijske sposobnosti EU, in da svoje zaključke predstavi Parlamentu;
Stabilnost in demokracija v Jugovzhodni Evropi
57.
ponavlja svoj poziv Komisiji, da predpristopnemu načrtu za zahodni Balkan da bolj politični značaj, tako da se osredotoči na spodbujanje in na specifične potrebe vsake države, ob poudarjanju, da bodo države, ki si bodo prizadevale za reforme in ki bodo izpolnjevale kopenhagenska merila, vključno s sodelovanjem z Mednarodnim sodiščem za vojne zločine na področju nekdanje Jugoslavije in z regionalnim sodelovanjem; imele boljše možnosti za pristop; poudarja, da mora tudi EU izpolniti kopenhagensko merilo v zvezi s svojo absorpcijsko sposobnostjo;
58.
odločno podpira sosedsko politiko, začeto pred nekaj leti, kot ključno prednostno nalogo v zunanjih odnosih Evropske unije; poudarja njen pomen pri razvoju in krepitvi demokracije, stabilnosti in blaginje v državah, ki mejijo na Unijo, in torej poziva k ustreznemu financiranju te politike;
59.
v celoti podpira nov zagon, ki je bil deset let po konferenci leta 1995 dan barcelonskemu procesu z namenom ustvarjanja prostega trgovinskega in varnostnega območja v Sredozemlju in več blaginje za vse države, vključene v proces;
Dvostranski odnosi
60.
opozarja na druga prednostna vprašanja v zvezi z zunanjo politiko, zlasti: krepitev čezatlantskih odnosov s posodobitvijo obstoječe Nove čezatlantske agende in z nadomestitvijo agende s pravim "Partnerstvom"; okrepitev odnosov z latinsko Ameriko in s Karibskimi državami z namenom vzpostavitve dvoregionalnega združenja, v katerega bi moral Parlament biti popolnoma vključen; krepitev vloge Unije pri bližnjevzhodnem mirovnem procesu in stalna podpora EU Iraku in Afganistanu v gospodarski, vojaški in politični obliki;
61.
poziva Komisijo, naj stalno in pazljivo spremlja razvoj in potek trgovinskih odnosov s Kitajsko, zato da zagotovi, da Kitajska spoštuje konkurenco, socialne in okoljske obveznosti in načela premoženjskih pravic Svetovne trgovinske organizacije;
Zaščita človekovih pravic
62.
poziva Komisijo, naj upošteva politično voljo Parlamenta glede podrobnosti političnega programa za spodbujanje demokracije in človekovih pravic ter zagotovi skladnost političnih ciljev, financiranja in vodenja projektov na tem področju;
Razvojna politika
63.
pozdravlja novo strategijo za Afriko, zlasti načelo afriškega lastništva in določitev prednostnih nalog, povezanih z upravljanjem, ključnim dejavnikom pri doseganju trajnostnega razvoja, ter naložbe v infrastrukturo, vključno z vodnimi, energetskimi ter informacijskimi in komunikacijskimi tehnologijami; meni, da je treba vnaprej oceniti prispevek posameznih naložb na teh področjih h gospodarskemu razvoju in k zmanjšanju revščine;
64.
poziva k dvojnemu pristopu za Afriko, na eni strani namenjenega bolje delujočim državam, ki bi prejemale sredstva za krepitev prizadevanj za dosego razvojnih ciljev tisočletja, na drugi strani pa ranljivim državam, za katere bi se uporabljali različni politični instrumenti, prilagojeni težjim razmeram;
Trgovinska politika in pogajanja v STO
65.
meni, da je mednarodna trgovinska politika tako v Uniji kot v državah v razvoju ključni dejavnik pri spodbujanju konkurenčnosti in rasti ter poudarja pomen večstranskega pristopa, zlasti pa zaključka pogajanj STO v Hongkongu decembra 2005;
66.
poudarja pomen znižanja in ukinjanja visokih tarif pri dostopu industrijskih izdelkov do trga; razen tega meni, da je tudi trgovina s storitvami ključni element pogajanj iz Dohe in da obstaja precejšen potencial za odpiranje trga storitev;
67.
poudarja, da je svetovni trajnostni razvoj nujno potreben; poziva k nujnemu ukrepanju proti krčenju gozdov na evropski ravni, vključno z novimi ukrepi proti nezakoniti sečnji;
Varnost in obramba
68.
pozdravlja vključitev sporočila o obrambni industriji in obrambnem trgu na seznam prednostnih nalog za leto 2006 ter spodbuja Komisijo, naj pripravi ustrezne zakonodajne predloge, s katerimi bo mogoče povečati konkurenčnost evropskega obrambnega sektorja;
69.
nestrpno pričakuje sporočilo o razlagi člena 296 Pogodbe ES v zvezi s pogodbami za javna naročila na področju obrambe, v katerem bodo pojasnjena merila za uporabo odstopanja od konkurenčnih pravil pri javnih naročilih za vojaško opremo;
Učinkovitejša Evropa – bližja državljanu
Boljša in preprostejša zakonodaja
70.
poudarja, da je treba pospešiti poenostavitev in konsolidacijo zakonodaje EU ter si močneje prizadevati za njeno boljšo ureditev, hiter prenos in pravilno izvajanje; poziva Komisijo, naj razmisli, ali je treba učinkovito izvajanje Medinstitucionalnega sporazuma o boljši pripravi zakonodaje UL C 321, 31.12.2003, str. 1.
, vključno z razvojem ustreznih mehanizmov za posvetovanje z zainteresiranimi stranmi določiti kot prednostno nalogo;
71.
poziva Komisijo, naj zato, da ohrani posebne pravice Parlamenta kot sozakonodajalca, sodeluje s Parlamentom pri spremljanju in izboljševanju obstoječe zakonodaje, kar vključuje tudi določitev prednosti pri poenostavitvi, in poziva k naknadni oceni sprejetih in izvedenih ukrepov;
72.
poziva Komisijo k doslednejši uporabi presoje vplivov, ki mora upoštevati stroške pomanjkanja ukrepov in morebitne alternative javni ureditvi; v ta namen poziva k ustanovitvi neodvisne evropske agencije, ki bi izvajala presojo vplivov;
73.
poziva Komisijo, naj v smislu postopka komitologije izpolni svojo obveznost pravočasnega prenosa vseh zadevnih ukrepov in ne prekorači pooblastil, ki so ji bila podeljena na podlagi temeljnih aktov; poleg tega je prepričan, da morata Komisija in Parlament preučiti možnosti za preverjanje sedanjega okvira uporabe postopkov komitologije in zagotoviti učinkovito zaščito posebnih pravic Parlamenta;
Preglednost, proračun in proračunska odgovornost
74.
poziva, da bi bila zasedanja Sveta, na katerih se sprejema zakonodaja, zaradi večje preglednosti nad odločitvami institucij EU, javna;
75.
nujno poziva Komisijo, naj pripravi pregledan predlog medinstitucionalnega sporazuma o proračunski disciplini in izboljšanju proračunskega postopka, ki bi vključeval predloge Parlamenta glede rezerv in prožnosti ter drugih kvalitativnih elementov, kakor so določeni v njegovi resoluciji z dne 8. junija 2005
Sprejeta besedila
, P6_TA(2005)0224 .
;
76.
poziva države članice, naj v celoti podprejo prizadevanja Komisije za razvoj varnega in celovitega okvira za notranji nadzor nad proračunom EU, ki bi končno privedel k oblikovanju prepotrebnega mehanizma ugotavljanja odgovornosti, zlasti v zadevah deljenega upravljanja;
77.
poudarja, da je treba upoštevati zamisel, predlagano v resoluciji Parlamenta z dne 12. aprila 2005
Sprejeta besedila
, P6_TA(2005)0092 .
, o tem, da najvišji politični in upravni organi vsake države članice zagotovijo izjavo o zanesljivosti v zvezi z zakonitostjo in pravilnostjo poslovnih dogodkov;
78.
ponovno zahteva takšen pregled Uredbe (ES) št. 1073/1999 o uradu OLAF UL L 136, 31.5.1999, str. 1.
, ki bo zagotavljal njegovo neodvisnost, zlasti pri postopku zaposlovanja na delovno mesto direktorja urada;
79.
poudarja, da mora Komisija nadaljevati tekoči postopek notranje reforme, katere cilj je popolna preglednost in odgovornost pri uporabi javnih sredstev; opozarja na resolucijo Parlamenta z dne 6. septembra 2001, ki poziva Komisijo, naj začne pripravo kodeksa primernega obnašanja za vse organe in organizacije Skupnosti UL C 72 E, 21.3.2002, str. 331.
;
o
o o
80.
naroči svojemu predsedniku, naj to resolucijo posreduje Svetu, Komisiji in parlamentom držav članic.
