4.12.2006
PREDLOG RESOLUCIJE
k vprašanju za ustni odgovor B6‑0120/2006
v skladu s členom 108(5) Poslovnika,
ki ga vlagajo Pervenche Berès, Wolf Klinz, Monica Frassoni, Magda Kósáné Kovács, Adeline Hazan, Alain Lipietz, Antolín Sánchez Presedo, Benoît Hamon, Rosa Miguélez Ramos, Bernard Poignant, Catherine Trautmann, Henri Weber, Inés Ayala Sender, Jean Louis Cottigny, Jean-Luc Bennahmias, Marc Tarabella, Jean-Paul Gauzès, Kader Arif, Marie-Arlette Carlotti, Martine Roure, Yannick Vaugrenard, Harlem Désir, Gilles Savary, Guy Bono, Janelly Fourtou, Marie-Line Reynaud, Bernadette Vergnaud, Catherine Guy-Quint, Pierre Moscovici, Jean-Claude Fruteau, Csaba Sándor Tabajdi, Françoise Castex, Anne Ferreira, Robert Navarro, Brigitte Douay, Bernadette Bourzai, Alain Hutchinson, Sérgio Sousa Pinto, Alejandro Cercas, Maria Badia I Cutchet, Ignasi Guardans Cambó, Michel Rocard
o posledicah podpisa Haaške konvencije o vrednostnih papirjih
Resolucija Evropskega parlamenta o posledicah podpisa Haaške konvencije o vrednostnih papirjih
Evropski parlament ,
–
ob upoštevanju Haaške konvencije o zakonodaji, ki se uporablja za nekatere pravice v zvezi z vrednostnimi papirji na računu pri posredniku in njenega obrazložitvenega poročila,
–
ob upoštevanju predloga sklepa Sveta v zvezi s podpisom Haaške konvencije o zakonodaji, ki se uporablja za nekatere pravice v zvezi z vrednostnimi papirji na računu pri posredniku,
–
ob upoštevanju študije Komisije o nekaterih pravnih vidikih Haaške konvencije o zakonodaji, ki se uporablja za nekatere pravice v zvezi z vrednostnimi papirji na računu pri posredniku,
–
ob upoštevanju Direktive št. 2002/47/ES Evropskega parlamenta in Sveta z dne 6. junija 2002 o pogodbah o finančnem jamstvu, še posebej člena 9,
–
ob upoštevanju Direktive Evropskega parlamenta in Sveta št. 98/26/ES z dne 19. maja 1998 o dokončnosti poravnave v plačilnih sistemih in sistemih trgovanja z vrednostnimi papirji, še posebej člena 9(2),
–
ob upoštevanju Direktive št. 2001/24/ES Evropskega parlamenta in Sveta z dne 4. aprila 2001 o reorganizaciji in prenehanju obstoja kreditnih institucij, še posebej člena 24 in člena 31, alinea 3,
–
ob upoštevanju mnenja Evropske centralne banke,
–
ob upoštevanju resolucije Evropskega parlamenta o vključevanju Evropskega parlamenta v delo Haaške konference po pristopu Skupnosti dne 7. septembra 2006,
–
ob upoštevanju resolucije Evropskega parlamenta o sporočilu Komisije Svetu in Evropskemu parlamentu z naslovom "Mehanizmi kompenzacije in dostave proti plačilu v Evropski uniji – glavni problemi in izzivi za prihodnost",
–
ob upoštevanju prvega pododstavka člena 300(2) in drugega pododstavka člena 300(3) Pogodbe o ES,
–
ob upoštevanju člena 108(5) svojega poslovnika,
A.
ker Haaška konvencija o zakonodaji, ki se uporablja za nekatere pravice v zvezi z vrednostnimi papirji na računu pri posredniku, ni v skladu s tremi direktivami, imenovanimi "kolateralna" (finančno zavarovanje), "dokončnost" in "prenehanje obstoja kreditnih institucij",
B.
ker namerava Komisija zato opraviti revizijo teh treh direktiv, sprejetih s soodločanjem Evropskega parlamenta,
C.
ker so te direktive vzpostavile načelo, imenovano PRIMA (Place of the Relevant Intermediary Approach), da bi zagotovile pravno varnost plačil in učinkovit nadzor nad finančnimi posredniki,
D.
ker se je potrebno, preden se opusti načelo PRIMA, zaradi neusklajenosti materialnih pravic na področju lastnine, glasovalne pravice ter pravic in obveznosti glavnih depozitarjev v odnosu do imetnikov računov, še posebej zaradi nerazlikovanja med lastnimi sredstvi in sredstvi na računu stranke, dejavno posvetovati z Evropskim parlamentom na podlagi predhodne poglobljene obravnave v vseh zadevnih odborih,
E.
ker ima Evropski parlament pristojnost, da privoli v ratifikacijo Haaške konvencije,
1.
ponovno poudarja potrebo po demokratičnem nadzoru nad pogajanji o mednarodnem zasebnem pravu na Haaški konferenci;
2.
vztraja, da se je treba pred ratifikacijo posvetovati z Evropskim parlamentom, še posebej o nameravanih pogajalskih mandatih in uporabnosti ločitvenih klavzul;
3.
opozarja na zavzemanje Parlamenta za načelo PRIMA, za določitev skupnega okvira za izvajanje kompenzacijskih dejavnosti in dostav proti plačilu, za učinkovit boj proti pranju denarja in za spoštovanje glasovalnih namer delničarjev;
4.
meni, da je ključnega pomena, da se v mednarodnem okviru zagotovi predhodna pravna varnost zakonodaje, ki se uporablja za nekatera vprašanja v zvezi s hrambo vrednostnih papirjev, njihovim učinkovanjem proti tretjim in prenosom vrednostnih papirjev, vpisanih na računu pri posredniku, kot tudi v zvezi z jamstvi, ki temeljijo na takšnih vrednostnih papirjih, in da se zmanjšajo sistemska tveganja, do katerih bi lahko prišlo zaradi teh negotovosti;
5.
izraža veliko zaskrbljenost zaradi zadržkov, ki jih je v zvezi s sistemskim tveganjem mnogokrat izrazila Evropska centralna banka, in zaradi tveganja, da bodo spori glede izvajanja jamstev eksponentno naraščali, pri čemer bodo morala sodišča uporabljati tujo zakonodajo, še posebej za določanje varnosti jamstva;
6.
meni, da mora premoženjske vidike vseh vrednostnih papirjev, vpisanih na računih udeležencev v sistemu, urejati en sam pravni sistem, kakor mora en sam pravni sistem urejati tudi pogodbene vidike odnosa med sistemom in vsakim od udeležencev v njem, da bi na ta način zavarovali dokončni značaj, varnost in preglednost sistema;
7.
meni, da je potrebno, preden se poenostavi transakcije med Evropsko unijo in ostalim svetom, zavarovati transakcije, ki potekajo znotraj Evrope;
8.
obžaluje nepopolnost preskusa resničnosti (člen 4(1) konvencije) in izjeme v policijskih zakonih (člen 11(3) konvencije), saj bi to lahko spodbudilo izbiro manj zavezujočih zakonov in povzročalo izkrivljanja na notranjem trgu finančnih storitev;
9.
poziva Komisijo, naj mu predstavi poglobljeno presojo vpliva posledic, ki jih bo pristop imel na zakonodajo in gospodarstvo Evropske unije; ta presoja naj zlasti natačno oriše davčne posledice pristopa h konvenciji, posledice, povezane s prenosi tveganj med subjekti (glavni depozitarji, banke, vlagatelji) po opustitvi načela PRIMA, posledice na uresničevanje glasovalne pravice na osnovi vrednostnega papirja, učinke na plačilo za zadnjega imetnika vrednostnega papirja, na boj proti zlorabi trga, boj proti pranju denarja in financiranju terorizma, na učinkovitost sistema dostave proti plačilu in na odkrivanje tveganj plačilne nesposobnosti kreditnih ustanov;
10.
želi, da to presojo vpliva, preden bo podpisana v imenu Skupnosti, sprejme kolegij komisarjev;
11.
naroči svojemu predsedniku, naj to resolucijo posreduje Svetu in Komisiji.
