14.3.2007
PREDLOG SKUPNE RESOLUCIJE
v skladu s členom 115(5) Poslovnika, ki ga vlagajo:
– Pasqualina Napoletano, Michael Cashman, Elena Valenciano Martínez-Orozco in Marie-Arlette Carlotti v imenu skupine PSE
– Marco Cappato, Sophia in 't Veld, Annemie Neyts-Uyttebroeck, Johan Van Hecke, Fiona Hall in Marios Matsakis v imenu skupine ALDE
– Carl Schlyter, Marie-Hélène Aubert, Margrete Auken, Frithjof Schmidt, Hélène Flautre in Raül Romeva i Rueda v imenu skupine Verts/ALE
– Vittorio Agnoletto v imenu skupine GUE/NGL
in ki nadomesti predloge naslednjih političnih skupin:
– GUE/NGL ( B6‑0109/2007 )
– ALDE ( B6‑0113/2007 )
– PSE ( B6‑0114/2007 )
– Verts/ALE ( B6‑0115/2007 )
o Nigeriji
Resolucija Evropskega parlamenta o Nigeriji
Evropski parlament ,
-
ob upoštevanju splošne deklaracije o človekovih pravicah, zlasti členov 2, 3, 5, 7, 18 in 19,
-
ob upoštevanju mednarodnega pakta o državljanskih in političnih pravicah ter zlasti členov 2, 6, 7, 17, 18, 19 in 22,
-
ob upoštevanju mednarodnega pakta o ekonomskih, socialnih in političnih pravicah ter zlasti člena 12,
-
ob upoštevanju deklaracije Združenih narodov o zagovornikih človekovih pravic, zlasti členov 5 in 7,
-
ob upoštevanju konvencije Sveta Evrope o varstvu človekovih pravic in temeljnih svoboščin ter Afriške listine o človekovih pravicah in pravicah narodov,
-
ob upoštevanju člena 9 sporazuma o partnerstvu med članicami skupine afriških, karibskih in pacifiških držav na eni strani ter na drugi Evropsko skupnostjo in njenimi državami članicami (sporazum iz Cotonouja),
-
ob upoštevanju nigerijske ustave,
-
ob upoštevanju svojih prejšnjih resolucij z dne 18. januarja 2006 o homofobiji v Evropi in o stopnjevanju rasističnega in homofobičnega nasilja v Evropi, z dne 15. junija 2006,
-
ob upoštevanju člena 115(5) svojega poslovnika,
A.
ker je nigerijski zvezni minister za pravosodje 19. januarja 2006 zveznemu izvršnemu svetu predstavil "zakonski osnutek akta za pripravo določbe za prepoved spolnih razmerij, praznovanja poroke med osebami istega spola in drugih z njimi povezanih zadev", imenovanega zakonski osnutek o (prepovedi) istospolnih porokah 2006,
B.
ker zakonski osnutek istospolno poroko obravnava kot prestopek, ki je po členu 2 opredeljena kot "združenje dveh oseb istega spola v civilni zvezi, poroki, domačem partnerstvu ali drugi obliki istospolnega razmerja za namene soobstoja kot mož in žena", kot tudi "registracijo gejevskih klubov, družb in organizacij s kakršnim koli imenom" ter kakršno koli "oglaševanje, shode in javno razkazovanje istospolnih ljubezenskih razmerij na fizičen, neposreden, posreden ali kak drugi način v elektronskih ali tiskanih medijih",
C.
ker je po členu 7 zakonskega osnutka "vsaka oseba, ki je vključena v registracijo gejevskih klubov, družb in organizacij, podporo, shode ali srečanja, oglaševanje in javno razkazovanje istospolnih ljubezenskih razmerij, neposredno ali posredno v javnosti ali zasebno, kriva kaznivega dejanja in zato obsojena s kaznijo do petih let zapora";
D.
ker sta predstavniški dom in skupščina Zvezne republike Nigerije odobrili zakonski osnutek v prvi in drugi obravnavi, tretjo, končno obravnavo pa je pričakovati pred koncem parlamentarnega mandata;
E.
ker je 14. februarja 2007 med skupno javno predstavitvijo pred odbori za ženske zadeve, človekove pravice in pravosodje v predstavniškem domu velika skupina organizacij civilne družbe izrazila zaskrbljenost nad vključitvijo človekovih pravic v zakonski osnutek in njegovo neustavnost, predstavnik organizacije UNAIDS v Nigeriji je poudaril negativni vpliv zakonodajnega osnutka na preprečevanje HIV/aidsa, nigerijski odbor za človekove pravice pa je izrazil podobne bojazni, ki povečujejo dvome o potrebi po taki zakonodaji,
F.
je globoko zaskrbljen, ker kazenski pregon posameznikov, ki temelji na njihovi dejanski ali domnevni spolni usmerjenosti in spolni identiteti ali izražanju spola, lahko vodi v hudo diskriminacijo in kršenje človekovih pravic, vključno z mučenjem in slabim ravnanjem, predstavlja pa tudi spodbudo za nasilje in diskriminacijo lezbijk, gejev, biseksualcev, transseksualcev (LGBT) in bolj splošno posameznikov, katerih obnašanje ali življenjski stil ne ustrezata tipičnim seksualnim ali spolnim normam,
G.
je globoko zaskrbljen nad omejevanjem pravic svobode združevanja in izražanja, s katerimi se soočajo posamezniki LGBT in civilna družba nasploh,
H.
je globoko zaskrbljen nad posledicami za zagovornike človekovih pravic, ki na podlagi omenjenih določb ne smejo obsojati posledic zakona na človekove pravice, ne da bi kršili zakon,
I.
je zaskrbljen, ker bi zakon oviral učinkovite ukrepe na področju spolnih pravic in prizadevanj za preprečevanje prenosa HIV, kar bi imelo resne posledice na uživanje pravice do zdravja velikega števila posameznikov in skupnosti,
J.
je globoko zaskrbljen, ker je zakonski osnutek s tem, ko ne zagotavlja osnovnih državljanskih svoboščin in človekovih pravic, popolnoma v nasprotju z demokracijo in se lahko uporablja kot orodje cenzure in zatiranja, kar ogroža aktualne volitve in demokratični razvoj države,
K.
je zaskrbljen zaradi domnevnega pomanjkanja preglednosti v parlamentarnih postopkih o zakonskem osnutku, poskusov nigerijskih oblasti, da bi se izognile dialogu s civilno družbo zaradi vpliva na zagotavljanje osnovnih načel poštenosti in pravne države,
L.
je globoko zaskrbljen, ker ima lahko odobritev zakonskega osnutka negativne posledice v drugih afriških državah, ker jih bo spodbudila k podobnemu ravnanju in jih tako odvrnila od pregledovanja zakonov in praks, ki diskriminirajo in preganjajo osebe LGBT,
M.
je zaskrbljen, da bo ta zakonski osnutek v očitnem nasprotju z zgodovinsko odločitvijo odbora Združenih narodov za človekove pravice leta 1994 v primeru Toonen proti Avstraliji, kjer je bilo odrejeno, da je treba spolno usmerjenost razumeti kot status, ki je zavarovan pred diskriminacijo pod mednarodnim paktom o državljanskih in političnih pravicah pa tudi s pritožbo istega odbora, ki je države pozval, naj prekličejo zakone, v katerih je homoseksualnost obravnavana kot prestopek, in naj v svojo ustavo vključijo prepoved diskriminacije, temelječe na spolni usmerjenosti,
N.
podpira delo naraščajočega števila držav na mednarodni ravni, ki zahtevajo, da organi Združenih narodov sprejmejo resolucijo o pregonu na podlagi spolne usmeritve in dekriminalizacijo homoseksualnosti v svetu, ter ponovno opozarja, da podpira mednarodni dan boja proti homofobiji v letu 2006,
1.
poziva nigerijske oblasti ter zlasti predstavniški dom in senat nigerijske skupščine, naj ne odobrijo zakonskega osnutka v sedanji obliki,
2.
meni, da predstavlja zakonski osnutek v svoji sedanji obliki kršitev obveznosti Zvezne republike Nigerije do mednarodnih in regionalnih človekovih pravic,
3.
poziva Komisijo, Svet in države članice, naj se vmešajo z zahtevo, naj nigerijske oblasti ne odobrijo zakonskega osnutka v sedanji obliki,
4.
poziva Komisijo, Svet in države članice, da v primeru odobritve zakonskega osnutka, premislijo o razvojnih odnosih in sodelovanju med Evropsko unijo in državami članicami ter Nigerijo v skladu s členom 9 sporazuma iz Cotonouja,
5.
poziva nigerijske oblasti, naj pregledajo veljavne zakone, ki kaznujejo sporazumne istospolne spolne odnose med odraslimi, naj spodbujajo in varujejo človekove pravice brez kakršne koli diskriminacije, sprejetje in vključevanje oseb LGBT na vsa področja družbe, in zagotovijo njihovo varnost pred pregonom in diskriminacijo, pa tudi dostop do pravnega varstva in pravnih sredstev,
6.
opozarja na zdravstvena tveganja, s katerimi se soočajo lezbijke in geji, ter poziva nigerijsko vlado naj izboljša svoja prizadevanja za preprečevanje HIV/aidsa na tem področju,
7.
poziva Komisijo, Svet in države članice, naj v primeru podobnih kršitev človekovih pravic, v razprave o človekovih pravicah in temeljnih svoboščinah z državami AKP, pa tudi na splošno s tretjimi državami, sistematično vključijo vprašanje pregona ali diskriminacije oseb na podlagi njihove spolne usmerjenosti in naj sprejmejo ustrezne progresivne ukrepe,
8.
poziva Komisijo, Svet in države članice, naj na mednarodni ravni sprejmejo vse potrebne ukrepe, kot je sprejetje resolucije o teh vprašanjih s strani organov Združenih narodov, da se pregon na podlagi spolne usmerjenosti ustavi in spodbudi dekriminalizacija, in se odločijo, da bo 17. maj vsako leto posvečen mednarodnemu boju proti homofobiji,
9.
poudarja pomembno vlogo zagovornikov človekovih pravic, ki miroljubno zagovarjajo spoštovanje temeljnih svoboščin oseb LGBT in zagotavljajo pomoč v primeru diskriminacije,
10.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, predsedniku Zvezne republike Nigerije, pravosodnemu ministru Zvezne republike Nigerije, predsedniku predstavniškega doma nigerijske skupščine in njegovemu namestniku, predsedniku senata nigerijske skupščine in njegovemu namestniku, visokemu komisarju Združenih narodov za človekove pravice, predsedniku komisije Afriške unije, predsedniku afriškega odbora za človekove pravice in pravice narodov.
