7.3.2007
PREDLOG RESOLUCIJE
za zaključek razprave o izjavah Sveta in Komisije
v skladu s členom 103(2) Poslovnika,
ki ga vlagajo Roberta Angelilli, Adriana Poli Bortone, Salvatore Tatarella in Ryszard Czarnecki
v imenu skupine UEN
o evro-sredozemskih odnosih
Resolucija Evropskega parlamenta o evro-sredozemskih odnosih
Evropski parlament ,
–
ob upoštevanju sklepov plenarnega zasedanja evro-sredozemske parlamentarne skupščine 26. in 27. marca 2006 v Bruslju,
–
ob upoštevanju sklepov 8. evro-sredozemske konference ministrov za zunanje zadeve v Tampereju 27. in 28. novembra 2006,
–
ob upoštevanju vmesnega poročila Sveta iz decembra 2006 o strateškem partnerstvu Evropske unije s Sredozemljem in Bližnjim vzhodom,
–
ob upoštevanju svojih prejšnjih resolucij o evro-sredozemskih odnosih,
–
ob upoštevanju sporočila Komisije o prednostnih nalogah pri izvajanju delovnega programa v letu 2007,
–
ob upoštevanju členov 33 in 103(4) svojega poslovnika,
A.
ker bi morala sredozemska politika ostati strateška prednostna naloga v zunanjih odnosih Evropske unije, glede na to, da ima zaradi bližine tega območja Evropski uniji resne politične, gospodarske in socialne posledice,
B.
ker je barcelonski proces, ki se je začel novembra 1995, oblikoval novo zavezništvo, utemeljeno na načelih skupnega lastništva, dialoga in sodelovanja, da bi se skupaj gradilo območje miru, varnosti in blaginje za vse,
C.
ker je bil ta proces uspešen pri oblikovanju temeljev in vzpostavljanju političnih, gospodarskih in institucionalnih pogojev za tesnejše stike med Evropo in sredozemskimi partnerji,
D.
ker je bil s sosedsko politiko, ki se bo dopolnjevala z barcelonskim procesom, omogočen nov zagon za kvalitativne spremembe v evro-sredozemskih odnosih,
E.
ker so voditelji držav in vlad novembra 2005 sprejeli petletni program za poživitev barcelonskega procesa, ki deset let po svojem začetku ni uspel izpolniti rokov in ciljev, deloma zaradi novih in nepričakovanih nemirov na Bližnjem vzhodu,
F.
ker mora biti politični pluralizem, širjenje sodelovanja v političnem življenju, javne zadeve in sprejemanje odločitev ter nadaljnja krepitev vloge žensk v družbi, pa tudi povečevanje spoštovanja in spodbujanja vseh človekovih pravic in temeljnih svoboščin cilj vseh sredozemskih držav in spremljati njihov gospodarski razvoj,
1.
obžaluje dejstvo, da so trije poglavitni barcelonski cilji (vzpostavitev skupnega območja miru in stabilnosti, oblikovanje prostotrgovinskega območja ter sodelovanje na področju socialnih, kulturnih in človekoljubnih zadev, da se spodbuja dialog med kulturami) še vedno daleč od izpolnitve;
2.
se zaveda težavnosti teh izzivov, ki zadržujejo izpolnitev ciljev barcelonskega procesa; kljub temu potrjuje svojo zavezanost temu procesu, ki ni namenjen nadomeščanju drugih dejavnosti in pobud, začetih zaradi miru in razvoja, vendar lahko prispeva k njihovemu uspehu v multilateralnem okviru;
3.
v tem kontekstu ponavlja svoj poziv institucijam in vladam evro-sredozemske regije, naj z izvajanjem petletnega programa dela, sprejetega novembra 2005, sprejmejo politike, ki lahko ponovno učinkovito zaženejo barcelonski proces;
4.
potrjuje svojo zavezo doseganju pravične, celovite in trajne rešitve za spor na Bližnjem vzhodu, ki bo usklajena s pogoji in z načeli madridske konference, vključno z načelom zemlja za mir, ter bo temeljila na ustreznih resolucijah varnostnega sveta Združenih narodov in mirovnemu načrtu;
5.
meni, da je evropska sosedska politika pomembno orodje, ki prispeva h krepitvi barcelonskega procesa in ga dopolnjuje prek izvajanja pridružitvenih sporazumov in akcijskih načrtov, katerih cilj je spodbujanje političnih in gospodarskih reform v skladu z nacionalnimi prednostnimi nalogami v multilateralnem okviru;
6.
opozarja vse evro-sredozemske vlade, da so se z barcelonsko deklaracijo iz leta 1995 zavezale načelom spoštovanja raznolikosti, drugih veroizpovedi in kultur, spodbujanja strpnosti ter načelu spoštovanja temeljnih svoboščin, vključno s svobodo izražanja;
7.
potrjuje svojo zavezo celovitemu izvajanju kodeksa ravnanja glede boja proti terorizmu, da se izboljša varnost vseh državljanov; poudarja potrebo, da se širjenje terorizma v vseh oblikah in pojavnostih obsodi brez ocenjevanja, in ponovno poudarja popolno zavračanje poskusov, da se katera koli religija ali kultura povezuje s terorizmom;
8.
poudarja potrebo, da se brez poseganja v svobodo izražanja preprečuje uporaba vseh sredstev komuniciranja, tudi medmrežja, za teroristične namene, ter pozdravlja odločitev evro-sredozemskih vlad, da organizirajo regionalni evro-sredozemski seminar o vlogi medijev pri preprečevanju vseh oblik spodbujanja terorizma prek učinkovitega in strokovnega komuniciranja;
9.
meni, da bo območje proste trgovine lahko ponudilo pristno možnost za trajnostni razvoj sredozemskih držav le, če načrtovano na usklajeni in postopni podlagi, v okviru razumnega in predvidljivega partnerstva, ki odraža družbeno-gospodarske razmere v vseh zadevnih državah ter spodbuja gospodarsko rast in globlje regionalno povezovanje;
10.
poudarja potrebo po prizadevanju za regulativno usklajevanje, s posebnim poudarkom na približevanju tehnične zakonodaje, ter da se okrepi sodelovanje na področjih konkurenčnosti, dostopnosti trgov, inovacij ter v sektorjih tekstila in oblačil, poudarja pa tudi pomen reševanja problema necarinskih ovir za trgovino;
11.
vztraja pri preučevanju načinov in sredstev za povečevanje naložbenih tokov v sredozemsko regijo; v zvezi s tem poziva vlade na južnih in vzhodnih obalah, naj v celoti prevzamejo svojo odgovornost in v svojih državah spodbujajo takšne reforme, ki bi njihove gospodarske in družbene strukture uskladile z zahtevami prostotrgovinskega območja; spodbuja jih, naj v praksi izvajajo pravila dobrega upravljanja, ter poziva Evropsko unijo, naj zagotovi tehnično pomoč državam, ki jo potrebujejo in želijo;
12.
poudarja pomen Sklada za evro-sredozemske naložbe in sodelovanje (FEMIP), ki od svojega nastanka leta 2002 pomaga usmerjati velika finančna sredstva v regijo; podpira njegovo krepitev, da se zagotovi večja podpora zasebnemu sektorju, zlasti malim in srednjim podjetjem; poziva Komisijo, naj oblikuje postopke za okrepljeno sodelovanje in usklajevanje med dejavnostjo FEMIP in programi finančne pomoči Evropske unije, da se poveča učinkovitost ukrepov EU, tako na strateški ravni kot pri upravljanju z določenimi projekti; želi, da bi postal prava evro-sredozemska banka za naložbe in razvoj območja;
13.
poudarja pomen delovanja za nadaljnje postopno povezovanje evro-sredozemskih energetskih trgov in razvoj energetskih projektov v skupnem interesu ter trajnostnih energetskih virov, v skladu z nacionalnimi razvojnimi načrti in programi;
14.
v tem kontekstu poudarja potrebo po nadaljnji krepitvi sodelovanja pri zagotavljanju oskrbe z energijo v evro-sredozemski regiji ter s tem pomen preučevanja sredstev, usmerjenih v raznovrstnost energetskih virov, vključno z obnovljivimi viri energije, in spodbujanja energetske učinkovitosti in ukrepov ohranjanja energije, razvoja novih tehnologij, dejavnosti raziskovanja in razvoja;
15.
spodbuja vse zadevne partnerje, naj s široko zasnovanim sodelovanjem pri razvijanju naprednih znanstvenih in tehnoloških rešitev tesno sodelujejo pri vprašanjih, povezanih z zanesljivo oskrbo z energijo in okolju prijaznim odstranjevanjem odpadkov, ter pri preprečevanju nesreč na območju Sredozemlja, ki so povezane z globalnim segrevanjem;
16.
pozdravlja pobudo Obzorje 2020 (ang. Horizon 2020 ) za odpravljanje onesnaženosti Sredozemskega morja in želi, da bi se začela izvajati takoj v letu 2007 z opredelitvijo prednostnih projektov, da bi se z ustreznimi ukrepi zmanjšalo onesnaženje in povečalo usposabljanje;
17.
spodbuja poglabljanje sodelovanja med Unijo in sredozemskimi partnerji za trajnostno upravljanje z ribolovnimi viri v Sredozemlju, zlasti v ustreznih regionalnih organih;
18.
poudarja pomen turizma v gospodarstvih evro-sredozemskih partnerjev in podpira večje sodelovanje, da se okrepi učinek turizma na ustvarjanje delovnih mest, infrastrukturo, razvoj in medkulturno razumevanje, pri čemer se zagotavlja okoljska trajnost;
19.
poudarja, da se več kot 30 % prebivalstva v državah vzhodnega in južnega Sredozemlja preživlja z manj kot 2 USD na dan; meni, da sta izobraževanje in družbeni razvoj osrednji vprašanji pri rasti teh držav in pri njihovem boju proti revščini, ter zato ponovno poudarja svojo zavezanost pomembnemu povečanju sredstev, namenjenih izobraževanju v sredozemski regiji;
20.
v zvezi s tem pozdravlja pripravo evro-sredozemske ministrske konference o visokem šolstvu in znanstvenih raziskavah leta 2007 s ciljem krepitve in podpiranja prizadevanj vseh držav v regiji, da bi izpolnile razvojne cilje tisočletja na področju izobraževanja, tako da se vključi dopolnilne sektorje znanstvih raziskav, inovacij in industrije;
21.
podpira načrte, v katerih je bil dosežen dogovor, da se oblikuje stalen evro-sredozemski univerzitetni forum in da Komisija leta 2007 uvede štipendijsko shemo, ki bo dostopna študentom iz partnerskih držav;
22,
poziva h krepitvi vloge žensk v družbi in spodbuja akterje civilne družbe, naj nadaljujejo sodelovanje z evro-sredozemskimi institucijami, da okrepijo sodelovanje žensk v vseh sektorjih partnerstva, ter naj podpirajo združenja in ustanove, ki v sredozemskem območju spodbujajo udeležbo žensk;
23.
podpira spodbujanje kulture dialoga, ki ima za cilj zagotavljanje boljšega medsebojnega poznavanja in razumevanja, svobode in spoštovanja za vse veroizpovedi ter druga verovanja in kulture med evro-sredozemskimi narodi; poudarja vlogo, ki jo imajo pri tem delovanje evro-sredozemske ustanove Anne Lindh za medkulturni dialog in lokalna združenja, ter podpira njihov nadaljnji razvoj;
24.
podpira spodbujanje vrste pobud za boj proti diskriminaciji, rasizmu in ksenofobiji ter antisemitizmu, pa tudi zavračanje skrajnih stališč in preprečevanje vseh oblik ščuvanja k sovraštvu, nasilju in terorizmu; s tem v zvezi poudarja vlogo medijev pri razvijanju medkulturnega dialoga;
25.
poudarja potrebo po celoviti in uravnoteženi krepitvi upravljanja migracijskih tokov, ki bo koristna za narode vse sredozemske regije, tako da bo spodbujala poglabljanje sodelovanja pri vseh vidikih migracij, na področjih zakonitih migracij, migracij in razvoja, nezakonitih migracij, vključno z bojem proti trgovini z ljudmi in pogajanji o sporazumih o ponovnem sprejemu;
26.
poudarja vlogo, ki jo ima v partnerstvu evro-sredozemska parlamentarna skupščina kot demokratičen organ, ki v podporo trem stebrom barcelonskega procesa združuje poslance z obeh strani Sredozemlja; nazadnje poziva k tesnejšemu sodelovanju na področju gospodarstva med evro-sredozemsko parlamentarno skupščino, Komisijo in Svetom Evropske unije;
27.
naroči svojemu predsedniku, naj to resolucijo posreduje Svetu in Komisiji.
