8. 2. 2012 B7-0060/2012 PREDLOG RESOLUCIJE ob zaključku razprave podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o prihajajočih predsedniških volitvah v Rusiji ( 2012/2505(RSP) )
Rebecca Harms
,
Werner Schulz
,
Barbara Lochbihler
,
Bart Staes
,
Tarja Cronberg
,
Raül Romeva i Rueda
,
Indrek Tarand
,
Rui Tavares
v imenu skupine Verts/ALE
PE483.118v01-00 B7‑0060/2012 Resolucija Evropskega parlamenta o prihajajočih predsedniških volitvah v Rusiji ( 2012/2505(RSP) )
Evropski parlament ,
– ob upoštevanju svojih prejšnjih resolucij o Rusiji, zlasti resolucije o sklepih vrhunskega srečanja med EU in Rusijo 9. in 10. junija 2011 v Nižnem Novgorodu, resolucije z dne 7. julija 2011 o pripravah na volitve v dumo Ruske federacije decembra 2011 in resolucije o prihodnjem vrhunskem srečanju med EU in Rusijo 15. decembra 2011 ter izidu volitev v dumo 4. decembra 2011,
– ob upoštevanju pogajanj, ki so se začela leta 2008, o novem sporazumu, ki bo zagotovil nov celostni okvir za odnose med EU in Rusijo, ter partnerstva za modernizacijo, sklenjenega leta 2010,
– ob upoštevanju posvetovanj o človekovih pravicah med EU in Rusijo ter zlasti zadnjega srečanja v Bruslju 29. novembra 2011,
– ob upoštevanju končne izjave in priporočil, objavljenih ob zaključku 14. srečanja parlamentarnega odbora za sodelovanje med EU in Rusijo 19. in 20. septembra 2011 v Varšavi,
– ob upoštevanju srečanja foruma civilne družbe EU in Rusije v Varšavi 1. in 2. decembra 2011,
– ob upoštevanju člena 110(2) svojega poslovnika,
A. ker so okrepljeno sodelovanje in dobri sosedski odnosi med EU in Rusijo bistvenega pomena za stabilnost, varnost in blaginjo Evrope; ker lahko razvoj strateškega partnerstva med EU in Rusko federacijo temelji le na skupnih vrednotah; ker je izjemno pomembno, da partnerici okrepita sodelovanje na mednarodni ravni v vseh institucijah, organizacijah in forumih, da bi se izboljšalo upravljanje na svetovni ravni in obravnavali skupni izzivi;
B. ker so se pojavili resni dvomi o poštenosti volitev v dumo 4. decembra, saj po navedbah neodvisnih opazovalcev niso bili izpolnjeni nekateri od osnovnih pogojev za izvedbo volitev, kot so javne razprave, svoboda tiska ter enaki pogoji za vse politične sile v državi, poleg tega pa so bile zabeležene resne ovire pri imenovanju delegatov in registraciji strank ter pomanjkanje enakih možnosti za kampanje;
C. ker je državno tožilstvo v Moskvi 1. decembra 2011 sprožilo upravni postopek proti združenju Golos – gre za najbolj izkušeno rusko skupino za spremljanje volitev – in ga oglobilo na podlagi obtožbe, da je s postavitvijo spletne strani za prijave volilnih goljufij in nepravilnosti kršilo volilne zakone;
D. ker je urad OVSE za demokratične ustanove in človekove pravice (OVSE/ODIHR) glede dneva volitev izjavil, da „se je kakovost procesa znatno poslabšala med štetjem glasov, ki so ga zaznamovale pogoste kršitve postopkov in primeri očitnih manipulacij, vključno z več resnimi znamenji, da je prišlo do polnjenja volilnih skrinjic z glasovnicami“;
E. ker misija OVSE/ODIHR za opazovanje volitev v svojem končnem poročilu poudarja, da „so bile volitve prirejene v korist vladajoče stranke“ in da je „to dokazovala odsotnost neodvisnosti pri upravljanju volitev, pristranskost večine medijev in neprimerno posredovanje državnih organov na različnih ravneh“, kar ni zagotavljalo pogojev, potrebnih za pošteno volilno tekmovanje;
F. ker je domača organizacija za opazovanje volitev Golos v svojem končnem poročilu izjavila, da „volitve niso bile niti svobodne niti poštene niti niso izpolnjevale zahtev ruske volilne zakonodaje in mednarodnih volilnih standardov“ ter da „se niso spoštovala temeljna načela volitev, in sicer resnično tekmovanje in enake pravice vseh vključenih strani, nepristranska uprava, neodvisne volilne komisije, glasovanje, ki je skladno z zakonodajo, in pravilen proces štetja glasov“;
G. ker je policija brez pravne podlage pridržala več sto opozicijskih aktivistov, ki so 4. decembra in v dneh, ki so sledili, v Moskvi, Sankt Peterburgu in drugih ruskih mestih poskušali organizirati zborovanja proti načinu izvedbe volitev;
H. ker se je 10. decembra 2011 na moskovskem trgu Bolotnaja zbralo vsaj 50.000 ljudi, ki so zahtevali razveljavitev rezultatov volitev z dne 4. decembra, nove volitve, odstop predsednika volilne komisije, preiskavo domnevnih volilnih goljufij in takojšnjo izpustitev aretiranih protestnikov;
I. ker je 22. decembra v nagovoru dume predsednik Medvedjev napovedal več sprememb političnega sistema, med drugim oblikovanje novih neodvisnih javnih televizijskih storitev, poenostavitev postopkov za stranke in predsedniške kandidate, ponovno uvedbo neposrednih volitev za gubernatorje in preiskavo volilnih goljufij;
J. ker je 28. decembra 2011 približno 80.000 ruskih državljanov odšlo na moskovske ulice in se zbralo na Prospektu akademika Saharova ter pozvalo predsednika vlade Putina, naj odstopi, in zahtevalo pošteno ponovitev parlamentarnih volitev s 4. decembra;
K. ker so vidne javne osebnosti pozvale ruske oblasti, naj ravnajo spravno, in se ponudile za posrednike med predstavniki demonstrantov in vlado;
L. ker je 16 ruskih javnih osebnosti in aktivistov ustanovilo Zvezo volivcev, novo organizacijo, ki ima za cilj preprečevati volilne prevare in na splošno spodbujati sodelovanje javnosti v politiki;
M. ker se je 4. februarja več deset tisoč ljudi pridružilo pohodu, s katerim so zahtevali poštene volitve, medtem ko se je v drugem delu prestolnice več tisoč ljudi zbralo, da bi podprlo Vladimirja Putina;
N. ker sta EU in Rusija junija 2010 sprejeli skupno izjavo o prednostnih nalogah novega partnerstva za modernizacijo, namenjenega posodobitvi gospodarstva in družbe na obeh straneh; ker, v zvezi s tem, ni bilo prave vsebinske nadgradnje tistih delov delovnega načrta, ki vključujejo konkretne predloge in projekte za sodelovanje in pomoč na področju človekovih pravic in pravne države;
O. ker je svoboda izražanja, zbiranja in združevanja v Rusiji še vedno ogrožena in ker so pobude in dejavnosti zagovornikov človekovih pravic, neodvisnih organizacij civilne družbe, političnih nasprotnikov, neodvisnih medijev in običajnih državljanov pogosto omejene ali ovirane, kar je zlasti zaskrbljujoče na severnem Kavkazu in v drugih delih Ruske federacije;
P. ker je Ruska federacija kot članica Organizacije za varnost in sodelovanje v Evropi ter Sveta Evrope zavezana k spoštovanju demokratičnih načel in človekovih pravic, zlasti svobode govora in zbiranja;
Q. ker je Rusija dvakrat preprečila varnostnemu svetu Združenih narodov, da bi sprejel resolucijo o krizi v Siriji, v kateri bi pozval k podpori načrtu Arabske lige, ki ga podpira tudi EU;
1. poudarja, da verodostojnost Ruske federacije na mednarodni ravni in legitimnost njenih oblasti, tako navzven kot znotraj Rusije, odvisna od svobodnih in poštenih volilnih procesov, trdnih demokratičnih institucij in spoštovanja pravne države;
2. obsoja policijsko zatrtje mirnih demonstracij proti volilnim nepravilnostim in goljufijam, o katerem so poročali mednarodni opazovalci, navadni državljani pa so ga zabeležili na video posnetkih; poziva ruske oblasti, naj v skladu z ustavo Ruske federacije v celoti spoštujejo svobodo zbiranja in svobodo govora;
3. obžaluje, da so ustrezna sodišča zavrnila skoraj 3.000 pritožb zaradi primerov volilnih prestopkov, goljufij in kršitev v posamičnih volilnih enotah, o nekaj zadevah pa še odločajo;
4. poziva ruske oblasti, naj v celoti odpravijo pomanjkljivosti in slabosti, ki sta jih izpostavili tako misija OVSE/ODIHR za opazovanje volitev kot neodvisna organizacija Golos, ter naj začnejo čim prej izvajati njuna vsa priporočila, da bi pripravile podlago za resnično svobodne in poštene predsedniške volitve; še posebej poziva k učinkovitemu, natančnemu, nepristranskemu in zanesljivemu opazovanju volitev, v skladu s standardi OVSE/ODIHR in Sveta Evrope;
5. v zvezi s tem ponavlja svoj poziv, naj se razveljavijo volitve v dumo s 4. decembra in izvedejo nove svobodne in poštene volitve na podlagi volilnih standardov, kot jih opredeljuje OVSE, ter da se po temeljiti spremembi volilne zakonodaje omogoči registracija in sodelovanje vseh opozicijskih strank;
6. nadalje poziva k reviziji oblike in dejavnosti parlamentarnega odbora za sodelovanje med EU in Rusijo;
7. poziva oblasti, naj ustavijo vse poskuse, da bi učitelje in zaposlene v podjetjih, s katerimi upravlja država, prisilili v sodelovanje na zborovanjih v podporo Vladimirju Putinu in učencem preprečili udeležbo na protestih opozicije ter naj prenehajo z zlorabljanjem upravnih sredstev za politične cilje;
8. obžaluje odločitev centralne volilne komisije, da vodji stranke Jabolko Grigoriju Javlinskemu ne dovoli nastopiti na predsedniških volitvah, zaradi česar njegova stranka volitev ne more spremljati z opazovalci;
9. meni, da partnerstvo za modernizacijo ne more biti omejeno na gospodarsko sodelovanje in tehnološke inovacije, temveč ga mora spremljati ambiciozen proces notranjih reform, ki vključujejo utrjevanje demokratičnih institucij in zanesljivega pravnega sistema, spoštovanje pravne države in neoviran razvoj resnične civilne družbe; zato poziva Komisijo in rusko vlado, naj opredelita korake, ki so potrebni za uresničitev teh ciljev;
10. pozdravlja utrditev pristne civilne družbe v Rusiji; v zvezi s tem poudarja, da bi lahko imel forum civilne družbe EU in Rusije osrednjo vlogo pri krepitvi partnerstva za modernizacijo na področjih človekovih in državljanskih pravic, boja proti korupciji in pravne države;
11. globoko obžaluje nadaljnje slabšanje splošnega položaja človekovih pravic v Rusiji in odsotnost vsakršnega napredka glede načina posvetovanja med EU in Rusijo o človekovih pravicah; izraža zaskrbljenost glede tega dialoga, ki je postal proces, ne pa sredstvo za doseganje merljivih in oprijemljivih rezultatov; ponovno vztraja, da je treba v ta posvetovanja o človekovih pravicah vključiti javne kazalnike napredka, izboljšati način izvajanja dialoga, na primer s spreminjanjem lokacij posvetovanj, s stiki med ruskimi nevladnimi organizacijami in ruskimi oblastmi pri tem procesu in pri odločanju o sestavi ruske delegacije, ter da je treba ob vsakem vrhunskem srečanju med EU in Rusijo ter po sejah partnerskega sveta objaviti javno oceno napredka;
12. poziva ruske oblasti, naj izpustijo vse politične zapornike, ki so navedeni na seznamu 39 pridržanih, na katerem sta med drugimi tudi Mihail Hodorkovski in Platon Lebedev, ki so ga objavile Zveza volivcev in druge nevladne organizacije;
13. izraža globoko zaskrbljenost glede zlorabe protiekstremistične zakonodaje, ki je omogočila nezakonito uporabo kazenskega prava proti organizacijam civilne družbe, kot je Memorial, in verskim manjšinam, kot so Jehovove priče in gibanje Falun dafa, ter nedopustnih prepovedi njihovih gradiv, utemeljenih z ekstremizmom;
14. odločno obsoja sprejetje zakona proti „propagiranju sodomije, lezbičnosti, biseksualizma, transseksualnosti in pedofilije med mladoletniki“ v zakonodajni skupščini Sankt Peterburga; enako obsoja podobne zakone, ki so bili sprejeti v Rjazanski, Arhangelski in Kostromski oblasti; poziva vse ruske oblasti, naj prenehajo z omejevanjem svobode izražanja v povezavi s spolno usmerjenostjo ali spolno identiteto v skladu z Evropsko konvencijo o človekovih pravicah in Mednarodnim paktom o državljanskih in političnih pravicah; poziva visoko predstavnico/podpredsednico Komisije, naj izrazi nasprotovanje Unije tem zakonom;
15. obžaluje odločitev Rusije, da skupaj s Kitajsko z vetom v varnostnem svetu Združenih narodov prepreči sprejetje resolucije, ki jo je podprlo ostalih 13 članic varnostnega sveta, s katero bi podprl poziv Arabske lige k političnemu prehodu v demokratičen in pluralen politični sistem pod sirskim vodstvom ter obsodil nasilno zatrtje opozicijskih sil, in poziva Rusijo, naj takoj ustavi prodajo orožja in obrambne opreme sirskemu režimu;
16. naroči svojemu predsedniku, naj to resolucijo posreduje podpredsednici Komisije/visoki predstavnici Unije za zunanje zadeve in varnostno politiko, vladam in parlamentom držav članic, OVSE, Svetu Evrope ter predsedniku, vladi in parlamentu Ruske federacije.
