7.3.2007
PREDLOG RESOLUCIJE
k izjavi Komisije
v skladu s členom 103(2) Poslovnika,
ki ga vlagajo Toomas Savi, István Szent-Iványi, Paavo Väyrynen in Henrik Lax
v imenu skupine ALDE
o napadu na Galino Kozlovo, članico nacionalne organizacije Mari Ušem in urednico revije Ontšõko
Resolucija Evropskega parlamenta o napadu na Galino Kozlovo, članico nacionalne organizacije Mari Ušem in urednico revije Ontšõko
Evropski parlament ,
–
ob upoštevanju svoje prejšnje resolucije o kršitvah človekovih pravic in demokracije v Marijski republiki Ruske federacije z 12. maja 2005 in drugih resolucij o Rusiji, zlasti resolucije o vrhu EU-Rusija s 13. decembra 2006 in resolucije o umoru ruske novinarke Ane Politkovske s 25. oktobra 2006, ter poročila Cecilie Malmström o odnosih med EU in Rusijo, sprejetega 26. maja 2005,
–
ob upoštevanju sporazuma o partnerstvu in sodelovanju med ES in Rusijo, ki je začel veljati 1. decembra 1997;
–
ob upoštevanju evropske konvencije o varstvu človekovih pravic in temeljnih svoboščin;
–
ob upoštevanju evropske listine o regionalnih in manjšinskih jezikih, ki jo je Ruska federacija podpisala 10. maja 2001;
–
ob upoštevanju ustave Marijske republike, ki priznava marijščino za enega uradnih jezikov, in akta o jezikovnih zadevah iz leta 1995, ki določa, da je Mari-El večnarodnostna republika in da imajo vsi državljani, ne glede na narodnost, pravico do ohranjanja in razvijanja svojega maternega jezika in kulture;
–
ob upoštevanju verodostojnih poročil ruskih in mednarodnih nevladnih organizacij o stalnih kršitvah človekovih pravic ter o nepravilnostih v Marijski republiki Ruske federacije;
–
ob upoštevanju prvega posvetovanja med EU in Rusijo o človekovih pravicah, manjšinah in temeljnih svoboščinah;
–
ob upoštevanju člena 103(2) svojega poslovnika,
A.
ker je bila Galina Kozlova, članica upravnega odbora nacionalne organizacije Mari Ušem in urednica literarne revije Ontšõko ter žena Vladimirja Kozlova, predsednika marijskega sveta, 25. januarja 2007 brutalno napadena, pri čemer je utrpela poškodbe, katerih posledica so pretres možgan in hudi glavoboli, vrtoglavica in težave z vidom;
B.
ker je napad na Kozlovo eden številnih napadov na aktiviste in novinarje v Marijski republiki, vključno z umorom treh novinarjev leta 2001, napadom na Vladimirja Kozlova 4. februarja 2005 in napadom na nekdanjo vodjo marijskega gibanja Nino Maksimovo;
C.
ker lokalne in zvezne oblasti niso sprejele ustreznih ukrepov, da bi bili storilci privedeni pred sodišče, ter zagotovile varnosti novinarjev in neodvisnosti medijev;
D.
ker se opozicijski mediji in časopisi soočajo z velikimi težavami, če želijo delovati svobodno, veliko opozicijskih časopisov se lahko na primer tiska le zunaj Marijske republike;
E.
ker se posamezniki, ki pripadajo marijski manjšini, soočajo s precejšnjimi težavami pri pridobivanju izobrazbe v maternem jeziku, saj ni nobenega srednješolskega ali visokošolskega izobraževanja v marijščini, izdajanje marijskih učbenikov pa se je v zadnjih letih zelo zmanjšalo,
1.
ostro obsoja napad na Galino Kozlovo ter stalno nadlegovanje in napade na aktiviste, vodilne kulturnike in neodvisne novinarje v Marijski republiki ter poziva zvezne in lokalne oblasti, naj storilce teh dejanj privedejo pred sodišče in zagotovijo spoštovanje svobode izražanja;
2.
je prepričan, da večnacionalni značaj Ruske federacije v precejšnji meri prispeva k jezikovni in kulturni raznolikosti Evrope, da so na to vsi državljani Ruske federacije upravičeno ponosni in da bi ga bilo treba ohraniti v dobro vseh Evropejcev;
3.
zvezne in lokalne oblasti poziva k hitri, celoviti in neodvisni preiskavi, ki bi pojasnila napade na Galino Kozlovo in druge podobne dogodke;
4.
poziva vlado Marijske republike, naj nemudoma preneha politično maščevanje in ustrahovanje javnih uslužbencev, ki se ne strinjajo z vlado, ter se vzdrži neprimernega političnega vmešavanja v delovanje izobraževalnih in kulturnih ustanov;
5.
poziva lokalne in zvezne oblasti, naj spoštujejo svoje obveznosti po mednarodnem pravu in naj sprejmejo ustrezne ukrepe za pospeševanje praktičnega izvajanja ustavnih določil in druge zakonodaje o varstvu in razvijanju manjšinskih jezikov in kulture, s posebnim poudarkom na zagotavljanju kakovostnega izobraževanja v maternem jeziku na vseh ravneh, da bodo tako zagotovile, da bosta ruščina in marijščina enakopravni po vsej republiki;
6.
poziva Komisijo, naj v okviru dialoga med EU in Rusijo o človekovih pravicah in na predvidenem vrhu EU-Rusija sproži vprašanje ugro-finskih manjšin v Rusiji in upošteva tudi zaskrbljenost nad razmerami v Marijski republiki;
7.
poziva Komisijo, naj v okvir sodelovanja EU in Rusije na področju kulture in šolstva vključi programe, namenjene ugro-finskim in drugim manjšinam;
8.
naroči svojemu predsedniku, naj to resolucijo posreduje Svetu, Komisiji ter vladama Ruske federacije in Marijske republike.
