Homologacija vozil na vodik
Prosti pretok blaga
2008-09-03 - 12:00
Nova dopolnjena uredba, ki so jo poslanci v sredo podprli s 644 glasovi za, 2 proti in 11 vzdržanimi glasovi, bo prvič uskladila evropske tehnične predpise za homologacijo motornih vozil na vodikov pogon. Skupna merila za homologacijo, ki bodo veljala po vsej EU, naj bi poleg notranjega trga prinesla tudi več varnosti in varovanja okolja. Parlament je sicer v prvem branju predlagal vrsto dopolnil.
Vodik velja ob biogorivih in elektriki v EU za enega najobetavnejših naslednikov nafte v prometu, kar bi pripomoglo k zmanjšanju onesnaževanja zraka in znižanju izpustov CO2. Je večnamenski energetski nosilec, ki ga je mogoče pridobiti na več načinov iz različnih virov, možno ga je prenašati in skladiščiti. Na trgu je lahko kot obnovljivi vir energije ali pa se integrira v obstoječi sistem.
Poročevalka Anja WEISGERBER (EPP-ED, DE) meni, da je predlog Komisije pomemben korak na poti do uporabe alternativnih goriv v prometu. Ker vozila na vodikov pogon trenutno ne sodijo v domeno homologacijskega sistema, lahko članice same izdajajo homologacije za tovrstna vozila, ne da bi morale za to sprejeti posebne predpise. Pri takšnem načinu pa lahko vsaka država določi lastne pogoje, kar pa lahko ovira delovanje notranjega trga. Takšno ravnanje bi povišalo stroške za proizvajalce, povečalo varnostna tveganja ter bistveno upočasnilo širjenje vodikove tehnologije v EU.
Čedalje več kritik postavlja dvom v korist vodika za okolje, saj je energetski nosilec, ne pa vir energije. Dvomi pa niso zadosten argument zoper uredbo. Neizpodbitna prilagodljivost vodika ga postavlja v vlogo goriva, ki mu je vsekakor treba priznati potencial za nadaljnji razvoj, zlasti v avtomobilizmu. Razvoj bo pokazal, ali se bodo vozila na vodikov pogon v prihodnosti uveljavila na trgu ali pa bodo prevladale druge tehnologije.
Postopno uvajanje vodika
Odbor se zavzema, da bi bila inovativna mala vozila in motorna kolesa (kategorija L) obravnavana kot prvi uporabniki vodika v obliki goriva. To pa zato, ker je uvedba vodika za ta vozila manj zapletena, saj so tehnični izzivi in stopnja potrebne naložbe nižji kot pri avtomobilih. Komisija mora najkasneje do 1. januarja 2010 oceniti možnost te homologacije.
Mreža črpalk
Vozila na vodikov pogon lahko na trgu uspejo le, če bo v Evropi na voljo dovolj ustreznih črpalk. Komisija naj bi zato podprla oblikovanje evropske mreže črpalk, na primer z aktivnostmi v sklopu 7. okvirnega raziskovalnega programa EU ali skupne tehnološke pobude (JTI).
Čisti vodik
Vozila na vodikov pogon morajo biti v prihodnosti vozila, ki jih poganja čisti vodik, po možnosti izdelan iz obnovljivih virov energije. Vozila, ki jih poganja mešanica vodika in naravnega plina/biometana, pa lahko po mnenju poslancev predstavljajo samo prehodno tehnologijo.
Slovenski poslanec v razpravi
V razpravi je sodeloval tudi slovenski poslanec Alojz PETERLE (EPP-ED, SI) , ki je predstavil mnenje odbora za okolje k zakonskemu predlogu:
"S to uredbo smo prepričljivo na strani nove energetske in okoljske politike, ki bo imela gotovo tudi pozitivne posledice na javno zdravje. Strinjam se s komisarjem, da moramo izkoristiti to priložnost. In ta uredba je ena od otvoritvenih potez, je del odgovora na energetske in okoljske izzive sodobnega časa, pri kateri igra vodik eno od ključnih vlog, ne pravimo samo vodik, ampak tudi vodik, ne samo individualne države članice, ampak vsa Evropska zveza. Zelo pomembno je, da bomo sedaj s pravo dinamiko poskrbeli za ves implementacijski kontekst, pri čemer je treba misliti tudi na vse, na kar mislijo naši državljani, začenši z infrastrukturo.
V tej izredno zahtevni energetski situaciji je zelo pomembna dinamika razvoja, in v tem okviru še posebej vprašanje hitrega razvoja novih tehnologij. Jaz vidim izredno pomembne možnosti te nove tehnologije v tem smislu, da omogoča decentralizirano proizvodnjo vodika in da je možno v povezavi s solarno tehnologijo dejansko zelo razpršiti to proizvodnjo, zmanjšati odvisnost od do sedaj znanih energetskih nosilcev, in tukaj mislim, da bi lahko Komisija odigrala uspešno vlogo promotorja in pospeševalca razvoja v tej smeri."
20080902IPR35972
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
