Plenarno zasedanje: Strasbourg, 16. do 19. junij 2008 Plenarno zasedanje: Strasbourg, 16. do 19. junij 2008
Na junijskem plenarnem zasedanju v Strasbourgu bo največ pozornosti namenjeno sprejemanju svežnja energetske zakonodaje in pripravam na Evropski svet, ki bo konec tedna v Bruslju. Poslanci se bodo seznanili še z ukrepi proti nadaljnjemu zviševanju cen goriva, obravnavali pa bodo tudi zakonodajne predloge o ravnanju z odpadki ter o kakovosti vode. Med pomembnimi zakonodajnimi akti na dnevnem redu bo še predlog direktive o vračanju nezakonitih priseljencev.
Ponedeljek, 16. junij
Prva točka dnevnega reda bo namenjena direktivi o recikliranju odpadkov, ki med ostalim prinaša pravilo o petstopenjski hierarhiji odpadkov in uveljavlja načelo onesnaževalec plača ter poenostavlja obstoječo zakonodajo, reciklira pa se jih manj kot tretjina odpadkov. Poslanci se zavzemajo, da bi se do leta 2020 količina recikliranih odpadkov povečala za 50 do 70 odstotkov (poročilo Jackson).
V ponedeljek bo Parlament obravnaval tudi direktivo o vodni politiki: države članice bodo morale do leta 2018 doseči napredek pri izpolnjevanju predpisov o kakovosti vode, odbor za okolje pa želi v direktivo vnesti še strožja pravila, kot jih sicer predlaga Komisija (poročilo Laperrouze).
Zvečer pa bo razprava posvečena Evropskem letu boja proti revščini in socialni izključenosti, ki bo leta 2010. Ob tem se Parlament zavzema za izvajanje takšnih politik, ki bodo zagotavljale ravnotežje med gospodarsko rastjo ter socialnimi cilji ter usmerjene strategije za posebej ranljive skupine ali osebe (poročilo Panayotopoulos-Cassiotou).
Ob robu zasedanja bosta potekali dve zaslišanji kandidatov za evropske komisarje. Jacques Barrot, podpredsednik Komisije, pristojen za področje pravosodja in notranjih zadev, se bo od 17.30 do 20h predstavil odboru za državljanske svoboščine, pravosodje in notranje zadeve. Kandidat za komisarja za promet Antonio Tajani pa se bo odboru za promet in turizem predstavil od 20:15 do 23:15.
Torek, 17. junij
Dopoldne bodo poslanci obravnavali predlog direktive o vračanju nezakonitih priseljencev. Zakonodaja naj bi med drugim določila pogoje za prostovoljno vrnitev, skrajni rok pridržanja, prepoved ponovnega vstopa in postopke za odstranitev nezakonitih priseljencev iz Unije. Direktiva je eden od treh temeljnih elementov skupne evropske politike priseljevanja (poročilo Weber).
Sledila bo obravnava poročila o vstopu Slovaške v območje evra, ki ga Parlament podpira, obenem pa opozarja, da mora država z nadaljevanjem strukturnih reform preprečiti inflacijske pritiske (poročilo Casa).
Popoldne bodo na dnevnem redu trije zakonodajni predlogi s področja energetske politike. Temeljno vprašanje je ločevanje lastništva proizvajalcev energije od omrežij za njen prenos. Cilj zakonodaje pa je oblikovanje enotnih pravil za notranji trg in široko ponudbo vsem dostopne energije. (poročila Morgan, Vidal-Quadras in Chichester).
Sreda, 18. junij
Osrednja razprava bo namenjena predstavitvi priprav na Evropski svet, ki bo 19. in 20. junija v Bruslju pod slovenskim predsedstvom obravnaval potek ratifikacije Lizbonske pogodbe, politične posledice visokih cen hrane ter razmere na Zahodnem Balkanu. Po tej točki bodo predstavniki Sveta in Komisije poslancem predstavili ukrepe proti nadaljnjemu zviševanju cen goriva.
Med opoldanskimi glasovanji bodo parlamentarci potrjevali tudi predlog o imenovanju Antonia Tajanija na položaj evropskega komisarja za promet ter o imenovanju dosedanjega komisarja za promet Jacquesa Barrota za podpredsednika Komisije, pristojnega za področje pravosodja in notranjih zadev.
Po glasovanjih bo Parlament v sklopu nastopov v letu medkulturnega dialoga nagovorila Asma Jahangir, posebna poročevalka Združenih narodov za verska vprašanja.
Popoldne bodo predstavniki Sveta in Komisije poslancem predstavili stališča EU ob krizi ribiškega sektorja zaradi zvišanja cen goriva ter priprave na vrh EU-Rusija.
Zvečer bodo poslanci obravnavali predloga dveh direktiv s področja prometa. Direktiva o prevozu nevarnega blaga uvaja v skupno zakonodajo mednarodne predpise tudi za notranji trg in naj bi zagotavljala visoko raven varnosti (poročilo Liberdzki). Direktiva za izboljšanje cestne varnosti pa uvaja varnost kot samostojen cilja - poleg gospodarnosti in zaščite okolja - v vse faze načrtovanja, zasnove in delovanja cestne infrastrukture (poročilo Markov).
Četrtek, 19. junij
Dopoldne bo na dnevnem redu poročilo o sistemih inteligentnih avtomobilov, ki naj bi pripomogli k zmanjšanju izpustov CO2 ter večji varnosti na cestah (poročilo Gurmai).
Popoldne se bo zasedanje zaključilo z razpravo o kršitvah človekovih pravic po svetu. Tokrat bo največ pozornosti namenjene razmeram v Burmi, Somaliji in Iranu.
20080613INS31663 Prenos zasedanja v živo iz EP (od 17. ure) Dnevni red plenarnega zasedanja Tiskovna služba