Najpomembnejše teme plenarnega zasedanja v Bruslju
Institucije
2008-10-08 - 18:58
Dvodnevno zasedanje Evropskega parlamenta se je začelo s nagovorom kolumbijske političarke Ingrid Betancourt, sledili pa sta predstavitvi priprav na Evropski svet in razmer v Belorusiji po parlamentarnih volitvah. Med dokumenti, ki jih bodo parlamentarci obravnavali v sredo in četrtek, je tudi poročilo slovenskega poslanca Alojza Peterleta o zdravstveni strategiji za obdobje 2008-2013.
Predstavniki Sveta in Komisije so poslancem v sredo popoldne predstavili priprave ter dnevni red Evropskega sveta ter stališča o svetovni finančni krizi. Na dnevnem redu Sveta bodo Lizbonska pogodba, pakt o priseljevanju in azilu, razprava o gospodarskih, finančnih, okoljskih in energetskih vprašanjih ter razmere v Gruziji.
Zvečer bo v Parlamentu potekala razprava o stanju demokracije v Belorusiji po parlamentarnih volitvah 28. septembra, na katerih opozicija ni dobila niti enega poslanskega mesta. Poročilo opazovalcev OVSE ugotavlja, da volitve niso izpolnile mednarodnih standardov za demokratičnost postopka.
Že na začetku zasedanja je evropske poslance nagovorila kolumbijska političarka Ingrid Betancourt, ki so jo gverilci FARC ugrabili februarja 2002 in jo zadrževali vse do julija letos, ko jo je osvobodila kolumbijska vojska. Po govoru je imela tiskovno konferenco in se nato ločeno sestala s predsedniki političnih skupin.
Slovenski poslanec Alojz PETERLE (EPP-ED, SI) bo v četrtek dopoldne Parlamentu predstavil svoje poročilo o beli knjigi Komisije za evropsko zdravstveno strategijo v obdobju 2008-2013. Dokument se zavzema, da bi bilo treba zdravje obravnavati kot ključno politično temo in dodaja, da bi se morale države v akcijskih načrtih osredotočiti na preprečevanje.
V sredo bodo poslanci obravnavali odgovor na poročilo Komisije z naslovom "Obravnavanje izziva pomanjkanja vode in suše v Evropski uniji". Parlamentarci se zavzemajo za učinkovitejše ukrepe proti tem pojavom, saj poraba vode stalno narašča, njeno pomanjkanje pa ima lahko tudi posledice, ki segajo čez evropske meje (poročilo SEEBER).
Prav tako v sredo bo Parlament med drugim obravnaval predlog sprememb svojega poslovnika, v katerega naj bi poslanci vključili člen, ki bo opredeljeval uporabo simbolov Unije. Vprašanje simbolov je bila od spornih točk Pogodbe o ustavi za Evropo, zato v Lizbonski pogodbi ni njihove opredelitve (poročilo GONZÁLEZ).
Na dnevnem redu zasedanja bo še poročilo, ki se zavzema za celovitejši pristop v boju proti revščini in socialni izključenosti. V Uniji namreč kar 16 odstotkov prebivalstva živi na robu revščine, petina prebivalcev živi v podstandardnem stanovanju in vsak dan približno 1,8 milijona ljudi poišče nastanitev v zatočiščih za brezdomce (poročilo ZIMMER).
Spremembe dnevnega reda
Sreda, 8. oktober
Razprava o pripravah na Evropski svet bo namenjena tudi razpravi o stanju svetovnega finančnega sistema. Resolucijo o tem vprašanju bo Parlament sprejemal na drugem oktobrskem zasedanju, ki bo potekalo od 20. do 23. oktobra v Strasbourgu.
Razprava o poročilu Ieke van den Burg, Daniel Dăianu - Dopolnitev postopka Lamfalussy: prihodnja struktura nazdora, ki je bila prvotno predvidena v četrtek dopoldne, bo na dnevnem redu že v sredo zvečer, po razpravi o Evropskem svetu in finančni krizi.
Četrtek, 9. oktober
Razprava o poročilu Carlos Carnero González - Kako Parlament uporablja simbole Unije, ki je bila predvidena za sredo zvečer, je prestavljena in bo prva točka dnevnega reda v četrtek dopoldne.
Med dokumente, o katerih bo Parlament glasoval v četrtek opoldne je dodano poročilo Jo Leinen - o odobritvi skupne izjave o partnerstvu za komuniciranje o Evropi.
20081007IPR38882
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
