18.11.2008
PREDLOG RESOLUCIJE
k izjavi Evropskega sveta in Komisije
v skladu s členom 103(2) poslovnika,
ki ga predlaga Véronique De Keyser
v imenu Odbora za zunanje zadeve
o sklenitvi Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani ter Državo Izrael na drugi strani o Okvirnem sporazumu med Evropsko skupnostjo in Državo Izrael o splošnih načelih za sodelovanje Države Izrael v programih Skupnosti
Resolucija Evropskega parlamenta o sklenitvi Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani ter Državo Izrael na drugi strani o Okvirnem sporazumu med Evropsko skupnostjo in Državo Izrael o splošnih načelih za sodelovanje Države Izrael v programih Skupnosti
Evropski parlament ,
–
ob upoštevanju Sklepa Sveta in Komisije z dne 19. aprila 2000 o sklenitvi Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani in državo Izrael na drugi strani (2000/384/ES, ESPJ),
–
ob upoštevanju Sklepa Sveta o sklenitvi Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani ter Državo Izrael na drugi strani, o Okvirnem sporazumu med Evropsko skupnostjo in Državo Izrael o splošnih načelih za sodelovanje Države Izrael v programih Skupnosti (dokument Sveta 5471/08),
–
ob upoštevanju svoje resolucije z dne 10. aprila 2002 o Bližnjem vzhodu Sprejeta besedila , P5-TA(2002)0173 in UL C 127E, 29.5.2003, str. 584. , v kateri je Izrael pozval k polnemu spoštovanju človekovih pravic, s čimer bi prispeval k pravilnemu delovanju pridružitvenega sporazuma med Evropskima skupnostma in Izraelom,
–
ob upoštevanju izjave Evropske unije po osmem srečanju pridružitvenega sveta EU-Izrael 16. junija 2008,
–
ob upoštevanju priporočila št. 1/2005 pridružitvenega sveta EU-Izrael s 26. aprila 2005 o izvajanju akcijskega načrta EU-Izrael,
–
ob upoštevanju Uredbe (ES) št. 1638/2006 Evropskega parlamenta in Sveta z dne 24. oktobra 2006 o splošnih določbah o ustanovitvi Evropskega instrumenta sosedstva in partnerstva,
–
ob upoštevanju Sporočila Komisije Svetu in Evropskemu parlamentu o splošnem pristopu, s katerim se partnerskim državam Evropske sosedske politike omogoči sodelovanje v agencijah Skupnosti ter v programih Skupnosti (KOM(2006) 724),
–
ob upoštevanju Sklepa št. 1639/2006/ES Evropskega parlamenta in Sveta z dne 24. oktobra 2006, ki vzpostavlja Okvirni program za konkurenčnost in inovacije (2007–2013) UL L 310, 09.11.06, str. 15. ,
–
ob upoštevanju svojih resolucij o okvirnih raziskovalnih programih in resolucije z dne 25. septembra 2007 Sprejeta besedila , P6-TA(2007)0390 . o predlogu Sklepa Sveta o sklenitvi Sporazuma o znanstvenem in tehničnem sodelovanju med Evropsko skupnostjo in Državo Izrael (KOM(2007)0276 – C6-0237/2007 – 2007/0096(CNS)),
–
ob upoštevanju evro-sredozemskega pridružitvenega sporazuma med Evropsko skupnostjo in Palestinsko osvobodilno organizacijo (PLO) UL L 187, 16.07.97, str. 3. ,
–
ob upoštevanju člena 103(2) svojega poslovnika,
A.
ker sta se EU in Izrael v pridružitvenem sporazumu zavezala k oblikovanju ustreznega okvira za politični dialog in vzpostavitev tesnega partnerstva na številnih področjih, med drugim gospodarskem, znanstvenem, tehnološkem, avdiovizualnem in kulturnem;
B.
ker želi evropska sosedska politika utrditi blaginjo, stabilnost in varnost, razviti tesne stike s sosednjimi državami EU in med njimi ter te države zavezati k izvajanju reform za demokracijo, ki bo temeljila na spoštovanju človekovih pravic, pravni državi, dobrem upravljanju ter trajnostnemu gospodarskemu in socialnemu razvoju; ker je bil Izrael prva partnerska država evropske sosedske politike, s katero je bil dosežen dogovor o akcijskem načrtu,
C.
ker je cilj evropske sosedske politike tudi ponuditi okvir za razvoj dobrih sosedskih odnosov med sosednimi državami, da bi premagale pretekle razlike in napetosti in prispevale k celovitemu reševanju še vedno odprtih konfliktov; ker je resnični razvoj evropske sosedske politike mogoč le, če bo prišlo do napredka pri reševanju sedanjih konfliktov,
D.
ker je bil evropski sosedski in partnerski instrument oblikovan z namenom nudenja pomoči pri razvoju območja blaginje, ki bi zajel države članice EU in partnerske države v okviru evropske sosedske politike; ker finančna sredstva, ki so v okviru evropskega sosedskega in partnerskega instrumenta za obdobje 2007–2013 namenjena Izraelu, po ocenah znašajo 14 milijonov evrov;
E.
ker postopno vključevanje držav partneric evropske sosedske politike v nekatere programe Skupnosti pomembno prispeva h krepitvi dialoga in sodelovanja ter k spodbujanju reform v teh državah; ker je Svet 18. junija 2007 Komisiji izdal smernice za pogajanja o okvirnih sporazumih o splošnih načelih sodelovanja v programih Skupnosti z več partnerskimi državami evropske sosedske politike, med njimi Izraelom;
F.
ker sodelovanje partnerskih držav evropske sosedske politike, med njimi Izraela, v programih Skupnosti temelji na nediskriminatornem pristopu in obravnavanju vsake države partnerice kot samostojne enote; ker se pri izračunu finančnega prispevka za sodelovanje upoštevajo posebne značilnosti posameznih programov in se ta prispevek lahko krije iz sredstev partnerske države evropske sosedske politike ali iz proračuna EU;
G.
ker je Izrael v polni meri vključen v okvirni program EU za raziskave in razvoj; ker so izraelske ustanove sodelovale v več kot 600 raziskovalnih programih v okviru šestega okvirnega raziskovalnega programa; ker sta Evropska unija in Izrael v letu 2007 obnovila sodelovanje na področju znanosti in tehnologije, s čimer imajo njuni raziskovalci enak dostop do sedmega okvirnega raziskovalnega programa, Izrael pa je postal sestavni del evropskega raziskovalnega prostora,
H.
ker lahko boljše regionalno sodelovanje med državami zelo prispeva k okrepitvi politične stabilnosti in gospodarskega razvoja na Bližnjem vzhodu;
I.
ker države članice še vedno niso povsem pojasnile in rešile vprašanja proizvodov iz izraelskih naselij na zasedenih ozemljih, ki jih uvažajo države EU; ker mora Evropska skupnost pri izvrševanju svojih pooblastil spoštovati mednarodno pravo in ne more uporabiti ali izvajati lastne zakonodaje na način, ki bi kot zakonite priznaval razmere, ki so posledica resnih kršitev mednarodnega prava, oziroma bi na te razmere pravno učinkoval,
J.
ker odnosi med Evropsko unijo in Izraelom po členu 2 pridružitvenega sporazuma temeljijo na spoštovanju človekovih pravic in demokratičnih načel; ker je v akcijskem načrtu poudarjeno, da EU in Izrael delita skupne vrednote demokracije in spoštovanja človekovih pravic, pravne države in temeljnih svoboščin ter da je raven razvoja njunih odnosov odvisna od stopnje zavezanosti skupnim vrednotam in interesom ter zmogljivosti obeh strani, da izpolnjujeta prednostne naloge, o katerih sta se dogovorili; poudarja, da bi bilo treba ustanoviti pododbor za človekove pravice, ki bi se s temi vprašanji ukvarjal v ustreznem institucionalnem okviru,
K.
ker Evropska skupnost ne more uporabiti ali izvajati lastne zakonodaje na način, ki bi kot zakonite priznaval razmere, ki so posledica resnih kršitev mednarodnega prava, oziroma bi na te razmere pravno učinkoval, in mora zagotoviti, da se njeni programi izvajajo na način, ki ne vodi v nedosledno izvajanje zakonodaje Skupnosti,
1.
je seznanjen s prizadevanji za okrepitev sodelovanja med EU in partnerskimi državami, med njimi Izraelom, v okviru evropske sosedske politike, vključno s prizadevanji za postopno odprtje nekaterih programov Skupnosti;
2.
meni, da dinamična in visoka stopnja sodelovanja med EU in Izraelom, tudi pri okvirnem programu za konkurenčnost in inovativnost, koristi obema stranema in lahko služi kot zgled v odnosih z drugimi partnerskimi državami evropske sosedske politike; poudarja, da je sodelovanje civilne narave;
3.
spodbuja nadaljnjo krepitev sodelovanja med EU in Izraelom na civilnih področjih znanosti in tehnologije, vendar izraža zaskrbljenost glede morebitne uporabe rezultatov sodelovanja, še posebej projekta Galileo, v vojaške namene;
4.
pozdravlja nediskriminatorni finančni pristop, ki podpira enakovredno udeležbo partnerskih držav evropske sosedske politike v programih Skupnosti; meni, da bi moralo sodelovanje med Evropsko skupnostjo in Izraelom postati primer najboljše prakse za sodelovanje z drugimi partnerskimi državami evropske sosedske politike;
5.
poudarja, da je treba vsem študentom, raziskovalcem in drugim posameznikom ter podjetjem in organizacijam omogočiti enakovreden in neoviran dostop do projektov v okviru programov Skupnosti; vseeno poziva k temu, da se pri merilih za projekte da prednost manj razvitim regijam, kot sta Galileja in Negev, in prepreči diskriminacija arabskih državljanov v Izraelu;
6.
poudarja, da je za boljše regionalno sodelovanje med bližnjevzhodnimi državami in hitrejši gospodarski razvoj v regiji potrebna politična stabilnost;
7.
pozdravlja izjavo, ki je bila sprejeta na osmem srečanju pridružitvenega sveta EU-Izrael in v kateri je poudarjeno, da mora razvoj tesnejšega partnerstva med EU in Izraelom potekati ob upoštevanju skupnih interesov in ciljev, med katerimi je rešitev izraelsko-palestinskega spora z oblikovanjem dveh držav na temelju mednarodnega prava in ob spoštovanju resolucij OZN; poziva Komisijo in države članice, naj poskrbijo, da bo sodelovanje izraelskih partnerjev v programih Skupnosti potekalo v skladu z veljavno zakonodajo in politiko Skupnosti in da bodo sprejeti ukrepi za preprečevanje sodelovanja v teh programih družbam in organizacijam s sedežem v naseljih na zasedenih ozemljih, dalje ukrepi za strožji nadzor nad izraelskimi proizvodi, uvoženimi v EU po preferencialnih pogojih, in za sprožitev postopkov za ugotavljanje kršitev, če proizvodi prihajajo iz zasedenih palestinskih ozemelj; izraža prepričanje, da bo Izrael spoštoval dejstvo, da se mora Skupnost ravnati po obveznostih iz Pogodbe in splošnega mednarodnega prava, in bo z njo sodeloval v teh prizadevanjih;
8.
opozarja vpleteni strani na sprejete zaveze iz Annapolisa, da se bosta v dobri veri pogajali in do konca leta 2008 sklenili mirovni sporazum za rešitev vseh odprtih vprašanj, ter poziva k hitrim in oprijemljivim rezultatom na terenu, kamor sodita tudi spoštovanje pravice Izraela do življenja v varnih razmerah in ustanovitev preživetja sposobne palestinske države; spodbuja tristransko sodelovanje med Evropsko unijo ter izraelskimi in palestinskimi oblastmi na ključnih področjih po pridružitvenem sporazumu med Evropsko skupnostjo in Izraelom in začasnem pridružitvenem sporazumu med Evropsko skupnostjo in Palestinsko osvobodilno organizacijo, ki spodbujata k miru in medčloveškim stikom; v zvezi s tem poziva Izrael, naj v polni meri spoštuje začasni pridružitveni sporazum med Evropsko skupnostjo in Palestinsko osvobodilno organizacijo, odpravi prepreke za njegovo izvajanje ter posameznikom, še posebej študentom in raziskovalcem, podjetjem in drugim organizacijam s sedežem na zasedenih palestinskih ozemljih z odpravo administrativnih in fizičnih ovir ter z omogočanjem prostega gibanja oseb olajša sodelovanje v projektih iz programov Skupnosti, ki potekajo v okviru sodelovanja med EU in palestinsko oblastjo;
9.
poziva Komisijo, naj Evropskemu parlamentu vsako leto predstavi oceno o sodelovanju Izraela v programih Skupnosti; poudarja, da mora biti sodelovanje Izraela v programih Skupnosti v skladu z načeli in zavezami iz prejšnjih sporazumov med Evropsko skupnostjo in to državo, še posebej s členom 2 pridružitvenega sporazuma, ter mora biti usmerjeno k rešitvi izraelsko-palestinskega spora z oblikovanjem dveh držav na temelju mednarodnega prava in ob spoštovanju resolucij OZN;
10.
poziva Komisijo in Svet, naj zagotovita, da bodo vsi memorandumi o soglasju na temelju tega protokola vsebovali določbe, ki bodo predpisovale pravilno izvajanje zakonodaje Evropske skupnosti in omogočale, da bo Skupnost spoštovala svoje obveznosti po splošnem mednarodnem pravu;
11.
naroči svojemu predsedniku, naj to resolucijo posreduje
Evropskemu svetu, Komisiji ter vladam in parlamentom držav članic in Države Izrael.
