12.1.2011 B7-0033/2011 PREDLOG RESOLUCIJE k vprašanjem za ustni odgovor B7‑0669/2010 in B7‑0803/2010 ter B7‑0804/2010
v skladu s členom 115(5) poslovnika
o domnevnih kršitvah svobode govora in diskriminaciji na podlagi spolne usmerjenosti v Litvi
Simon Busuttil, Véronique Mathieu
v imenu skupine PPE
PE455.860v01-00 B7‑0033/2011 Resolucija Evropskega parlamenta o domnevnih kršitvah svobode govora in diskriminaciji na podlagi spolne usmerjenosti v Litvi
Evropski parlament ,
– ob upoštevanju določb Evropske unije o temeljnih svoboščinah, zlasti členov 2 in 3 Pogodbe o Evropski uniji ter členov 11 in 21 Listine o temeljnih pravicah v zvezi z nediskriminacijo in svobodo tiska,
– ob upoštevanju mednarodnih in evropskih obveznosti na področju človekovih pravic, med drugim tistih, ki so zapisane v konvencijah ZN o človekovih pravicah in v Evropski konvenciji o varstvu človekovih pravic in temeljnih svoboščin,
– ob upoštevanju členov 115(5) in 110(2) poslovnika,
A. ker se je litovski parlament 12. novembra 2010 odločil, da začne postopek obravnave predloga spremembe litovskega zakona o splošnem upravnem postopku, v katerem je zapisano, da je treba javno promocijo homoseksualnih odnosov kaznovati z denarno kaznijo,
B. ker so bili osnutki sprememb zakona o splošnem upravnem postopku umaknjeni z dnevnega reda plenarnega zasedanja seimasa, ker jih ustrezni parlamentarni odbori niso obravnavali, litovski nacionalni organi pa osnutke še vedno pregledujejo,
C. ker sta predlagano spremembo zakona o splošnem upravnem postopku negativno ocenila pravna služba seimasa in oddelek za evropsko pravo na ministrstvu za pravosodje,
D. ker je v predlogu odločitve vlade, ki so ga pripravili na ministrstvu za pravosodje, predlagana sprememba zakona o splošnem upravnem postopku negativno ocenjena, navedeno pa je tudi, da je v nasprotju z mednarodnim, evropskim in litovskim ustavnim pravom,
1. potrjuje vrednote in načela, na katerih temelji Unija, zlasti spoštovanje človekovih pravic, vključno s pravicami vseh manjšin;
2. poudarja pomen, ki ga ima za Evropsko unijo boj proti vsem oblikam diskriminacije in zlasti diskriminacije na podlagi spolne usmerjenosti;
3. opozarja, da na plenarnem zasedanju litovskega parlamenta še niso glasovali o predlaganih spremembah, saj jih še pregledujejo litovski nacionalni organi;
4. ponavlja pomen spoštovanja pravic vsake demokracije – ob popolnem upoštevanju načela človekovih pravic in nediskriminacije –, da razpravlja o nacionalnih zakonih in predpisih, jih spreminja in sprejema, brez vmešavanja v razprave nacionalnih parlamentov;
5. odobrava načrt litovskih oblasti, da bodo pregledale predlagane spremembe, ki so domnevno v nasprotju z evropskim pravom, zlasti glede načela nediskriminacije na podlagi spolne usmerjenosti;
6. naroči svojemu predsedniku, naj to resolucijo posreduje Komisiji, Svetu, vladam in parlamentom držav članic in držav kandidatk ter predsedniku Republike Litve.
