Okvirna zakonodaja o varstvu tal
Okolje
2007-11-14 - 17:53
Okvirna zakonodaja o varstvu tal
Evropski poslanci so v sredo v prvi obravnavi postopka soodločanja s 496 glasovi za, 161 proti in 22 vzdržanimi glasovi podprli dopolnjeni predlog direktive o določitvi pravnega okvira za varstvo tal. Kompromisni predlogi dopolnil, ki sta jih pripravili dve največji politični skupini v parlamentu, naj bi dali državam članicam bolj proste roke pri izvajanju direktive.
Poročilo, ki ga je pripravila poslanka Cristina GUTIERREZ-CORTINES (EPP-ED, ES) poudarja predvsem potrebo po trajnostni rab tal, s katero bi se preprečila dodatna degradacija tal zaradi podnebnih sprememb, oziroma odpravile te posledice. Nova direktiva naj bi sicer problematiko varstva tal naslovila na enem mestu: sedaj jo obravnavajo direktive o odpadkih, pesticidih in varstvu narave.
Vsebina direktive
Skupni okvir za varstvo tal temelji na načelih ohranjanja funkcij tal, preprečevanja degradacije tal, blaženja njenih učinkov in sanacije degradiranih tal in vključevanja v ostale sektorske politike. Direktiva med drugim zahteva od lastnikov zemljišč, da sprejmejo previdnostne ukrepe, če je pričakovati, da bo njihova raba tal znatno škodovala njihovim funkcijam. Nova zakonodaja tudi določa način pozidave tal, ki zagotavlja bolj preudarno rabo zemljišč in ohranja čim več funkcij tal.
Države članice bi morale opredeliti in določiti obseg ogroženih območij zaradi erozije, zmanjšanja količine organskih snovi, zasoljevanja, zbijanja tal in zemeljskih usadov ter oblikovati nacionalne programe ukrepov. Pri tem naj bi se tveganja opredelila s skupnimi evropskimi merili, ter sprejeli cilje za zmanjšanje tveganja in programe ukrepov za dosego teh ciljev.
Predlog še določa ukrepe za omejitev vnosa nevarnih snovi v tla in predvideva popis onesnaženih območij ter mehanizem za financiranje sanacije območij brez lastništva. Opredelitev onesnaženih območij in seznam onesnaževalnih dejavnosti bosta uvodni korak za pripravo popisa močno onesnaženih območij.
Državni ali regionalni seznami onesnaženih območij
Pred Komisije predvideva oblikovanje javnih seznamov onesnaženih območij na nacionalni ravni. Parlament predlaga, da bi lahko bili urejeni tudi na regionalnih ravneh. Sezname bi morale države članice obnavljati vsakih sedem let.
V šestih letih od datuma prenosa direktive bi morale države opredeliti vsaj tista območja, kjer se izvajajo ali so se v preteklosti izvajale dejavnosti, ki vplivajo na tla, kot so rudarski obrati, vključno z napravami za obdelavo odpadkov in odlagališča odpadkov.
Morebitni kupci takšnih zemljišč bi morali dobiti od lastnikov podatke o preteklih ali trenutnih onesnaževalnih dejavnostih in koncentracijah nevarnih snovi, državni organi pa bi lahko v takšnih primerih zahtevali tudi dodatno kemično analizo tal.
Države naj bi imenovale enega ali več pristojnih organov, ki bodo odgovorni za opredeljevanje potencialno onesnaženih in onesnaženih območij ter za vodenje njihovega popisa in seznama.
Parlament tudi predlaga opredelitev "onesnaženega območja", kot območja, ker je kot posledica človeške dejavnosti v ali na tleh potrjena prisotnost nevarnih snovi, ki predstavljajo tveganje za zdravje ljudi ali okolja.
Izvajanje sanacije tal
Najkasneje v sedmih letih po prenosu direktive v svoje nacionalne zakonodaje naj bi države članice pripravile strategije za sanacijo onesnaženih tal. Strategija bo morala opredeliti splošne cilje sanacije, določiti prednostni seznam in časovni načrt izvajanja ter mehanizem za financiranje ukrepov.
V petih letih od prenosa direktive naj bi države tudi opredelile prednostna območja, ki potrebujejo posebno zaščito pred degradacijskimi procesi, kot so erozija, zmanjšanje količine organskih snovi, zbijanje tal, zasoljevanje, zemeljski usadi, pogrezanje, dezertifikacija, škodljivi učinki podnebnih sprememb, zmanjšanje biološke raznovrstnosti in zakisljevanje. Območja, bi se objavila in pregledala najmanj vsakih deset let.
Kmetijska raba tal
Vsaka država članica naj bi glede na vrsto zemljišč lahko določila svojo lastno kmetijsko politiko glede tal in pri tem upoštevala podnebje, značilnosti tal in kmetijstva ter najboljše kmetijske prakse. Države članice naj bi spodbujale izbiro posevkov in metod ali programov pogozdovanja, ki dobrodejno vplivajo na organske snovi v tleh in na rodovitnost tal ter lahko preprečijo zemeljske usade in dezertifikacijo.
Države naj bi tudi podpirale kmetijske prakse, ki povečujejo zmogljivost tal za filtriranje in zadrževanje vode ter s tem preprečujejo zbijanje tal in erozijo. Komisija in države naj bi spodbujale raziskave glede funkcij različnih posevkov v odnosu na podnebne spremembe in zajetje ogljika, spodbuja pa naj se tudi uporaba komposta za povečevanje ravni organskih snovi v tleh in proti eroziji.
Tematska strategija za varstvo tal
Poročilo, ki ga je pripravil Vittorio PRODI (ALDE, IT) in so ga poslanci potrdili že v torek , pa ugotavlja, da poplave, zemeljski plazovi, dezertifikacija in podnebne spremembe vedno bolj vplivajo na kakovost tal. Procesi erozije, onesnaževanja, zasoljevanja in zbijanja tal so velik problem v Evropi, ker pa je regeneracija tal zelo počasna, jih je treba obravnavati kot neobnovljivi vir.
Problem postaja še bolj pereč zaradi različnih kmetijskih, gozdarskih in industrijskih praks ter turizma, širjenja mest in gradnje. Vpliva tudi na kakovost vode in zraka, kar ima posledice za biološko raznovrstnost in človekovo zdravje. Analiza Komisije kaže, da so letni stroški degradacije tal v Evropi približno 38 milijard evrov.
Parlament se strinja, da je treba temu vprašanju nameniti usklajen pristop na vseh ravneh, od lokalne navzgor, kakor tudi z evropsko strategijo.
Skupna razprava: Varstvo tal
Poročilo: Cristina Gutiérrez-Cortines ( A6-0410/2007 ) - Določitev okvira za varstvo tal Postopek soodločanja Poročilo: Vittorio Prodi ( A6-0411/2007 ) - Tematska strategija za varstvo tal Postopek na lastno pobudo Razprava: ponedeljek, 12. november 2007 Glasovanje: sreda, 14. november 2007
20071113IPR12975
SL
1
PHOTO
20071114PHT13039.jpg
-//EP//TEXT REPORT A6-2007-0410 0 NOT XML V0//SL
-//EP//TEXT REPORT A6-2007-0411 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
