P6_TA(2006)0456
Južna Osetija
B6-0537 , 0538 , 0542 , 0547 , 0550 in 0553/2006
Resolucija Evropskega parlamenta o razmerah v Južni Osetiji
Evropski parlament
, –
ob upoštevanju svojih prejšnjih resolucij o Gruziji in zlasti tiste z dne 14. oktobra 2004 UL C 166 E, 7.7.2005, str. 63.
,
–
ob upoštevanju svoje resolucije z dne 19. januarja 2006 o evropski sosedski politiki Sprejeta besedila, P6_TA(2006)0028 .
,
–
ob upoštevanju svojega priporočila Svetu z dne 26. februarja 2004 o politiki EU do južnega Kavkaza UL C 98 E, 23.4.2004, str. 193.
in svoje resolucije z dne 26. maja 2005 o odnosih med EU in Rusijo UL C 117 E, 18.5.2006, str. 235.
,
–
ob upoštevanju Sporazuma o partnerstvu in sodelovanju med Evropskimi skupnostmi in njihovimi državami članicami na eni strani in Gruzijo na drugi, ki je začel veljati 1. julija 1999,
–
ob upoštevanju izjave predsedstva z dne 20. julija 2006 o nedavnih dogodkih v Gruziji – Abhaziji in Južni Osetiji,
–
ob upoštevanju sklepov zasedanja Sveta za splošne zadeve in zunanje odnose s 16. in 17. oktobra 2006,
–
ob upoštevanju člena 103(4) svojega Poslovnika,
A.
ker se razmere v Južni Osetiji slabšajo in prihaja v zadnjih mesecih do incidentov, streljanj in vsakodnevnih spopadov med gruzijskimi in osetskimi silami ter policijo, kar povzroča žrtve in poškodbe,
B.
ker gruzijska vlada in parlamenta zavračata sedanji pogajalski proces, sestavo mirovnih sil in mehanizme mirovnih operacij iz sporazuma o prekinitvi ognja z leta 1992,
C.
ker sta obe strani predstavili dva ločena mirovna načrta z veliko skupnimi točkami, ki bi lahko bile oziroma bi morale biti podlaga za uspešna pogajanja; ker se je skupna komisija za nadzor nedavno izkazala kot neprimerna za doseganje bistvenega izida,
D.
ker Ruska federacija z izdajanjem potnih listov prebivalcem Južne Osetije in Abhazije otežuje mirno reševanje spora na spornih območjih Gruzije,
E.
ker se je Južna Osetija odločila, da se za 12. november 2006 vzporedno s predsedniškimi volitvami razpiše tudi referendum o samoodločbi,
F.
ker je Gruzija začela poglobljen dialog z Natom o polnopravnem članstvu v tej organizaciji,
G.
je močno zaskrbljen zaradi diplomatskih težav Gruzije in Rusije, do katerih je prišlo, ker je gruzijska protiobveščevalna služba zaradi domnevnega vohunjenja nedavno priprla štiri častnike ruske vojaške obveščevalne službe in ker je Moskva po tem dogodku ruskega veleposlanika odpoklicala na posvet,
H.
ker so ruske oblasti 2. oktobra 2006 prekinile vse cestne, zračne in morske povezave z Gruzijo, med drugim tudi poštno povezavo, čeprav je Gruzija štiri oficirje izročila Organizaciji za varnost in sodelovanje v Evropi (OVSE) in so zdaj že v Rusiji,
I.
ker so ruske oblasti proti Gruzijcem, ki živijo v Rusiji, zaradi njihove narodnosti izvedle številne hude diskriminacijske ukrepe, vključno z izgonom 700 Gruzijcev iz Moskve v Tbilisi ter domnevnim nadlegovanjem gruzijskih vernikov, poslovnežev in šolarjev z izgovorom, da gre za obračun z organiziranim kriminalom in nezakonitimi priseljenci,
J.
ker je Ruska federacija v začetku leta 2006 prepovedala uvoz kmetijskih proizvodov (vina, sadja in zelenjave) iz Moldavije in Gruzije, kar zelo škoduje gospodarskemu razvoju obeh držav,
K.
ker enostranskih gibanj za neodvisnost v Južni Osetiji in Abhaziji ne podpira nobena mednarodna organizacija in ker pod okriljem OVSE in Združenih narodov še naprej potekajo prizadevanja za obnovo suverenosti in ozemeljske celovitosti Gruzije,
L.
ker mora EU v sodelovanju z OVSE ter z drugimi akterji povečati svojo trenutno pomoč pri reševanju sporov v Gruziji in regiji južnega Kavkaza,
1.
ponovno poziva k mirnemu reševanju spora in se zavezuje, da bo podpiral mirovni proces, ter poziva vse strani, naj ravnajo odgovorno in se vzdržijo enostranskih korakov ter provokativnih in agresivnih izjav, ki lahko prispevajo k zaostrovanju položaja in se razvijejo v nasilje;
2.
ponovno potrjuje svojo podporo suverenosti in ozemeljski celovitosti Gruzije ter poziva ruske oblasti, naj v celoti upoštevajo suverenost te države v okviru njenih mednarodno priznanih meja;
3.
močno obsoja poskus gruzijskih regij Abhazije in Južne Osetije, da enostransko dosežeta samostojnost;
4.
poziva vlado Ruske federacije, naj odreče svojo podporo vsakemu tovrstnemu gibanju in v celoti podpre večstranska prizadevanja za iskanje rešitve sporov v svoji soseščini;
5.
obsoja dejstvo, da je Južna Osetija za 12. november 2006 razpisala referendum o neodvisnosti, in opozarja vse strani, da podoben referendum o neodvisnosti iz leta 1992 ni bil mednarodno priznan;
6.
ugotavlja, da je treba zaustavljeni mirovni proces ponovno sprožiti, in poziva k okrepljenemu in usklajenemu prizadevanju EU in OVSE, da bi obe strani nadaljevale pogajanja na osnovi napredka, doseženega v začetnih stopnjah obeh mirovnih načrtov;
7.
v zvezi s tem poziva obe strani, naj podpišeta skupni dokument o neuporabi sile in varnostnih zagotovilih ter začneta konstruktivna pogajanja in se tako premakneta z mrtve točke; obžaluje, da zasedanje skupne komisije za nadzor dne 12. in 13. oktobra 2006 v Vladikavkazu ni prineslo rezultatov;
8.
meni, da sta popolna demilitarizacija in razorožitev na spornem območju, razen skupnih mirovnih sil OVSE, bistven pogoj preprečevanja spora ter prvi bistven korak k nadaljnjim ukrepom za krepitev zaupanja; zato poziva Rusijo, naj se vzdrži vojaških vaj in razkazovanja kakršne koli vojaške moči v neposredni bližini gruzijskih teritorialnih voda;
9.
poudarja, da so za reševanje ozemeljskih sporov v Gruziji nujne nepristranske in učinkovite mirovne operacije; v zvezi s tem z zanimanjem preučuje nove predloge o obstoječih tristranskih skupnih mirovnih silah, nameščenih na spornem območju okoli mirovne črte med Gruzijo in Južno Osetijo; opozarja, da bi morale nove mirovne sile za boj proti kriminalu in anarhiji imeti tudi podporo policije; poudarja, da mora biti EU pripravljena svoje čete po potrebi nameniti mirovnim silam;
10.
meni, da je nepošteno in diskriminatorno, da državljani Južne Osetije z ruskimi potnimi listi lažje potujejo v EU kot Gruzijci, kar še povečuje napetosti v Južni Osetiji in ne spodbuja rešitve spora;
11.
poziva ruske državne oblasti, naj nemudoma prenehajo z zatiranjem in nadlegovanjem ter ustavijo obtožbe predstavnikov državnih institucij proti osebam gruzijske narodnosti, ki živijo v Rusiji;
12.
poziva ruske oblasti, naj prekličejo vse ukrepe, ki so jih je nedavno uvedle proti Gruziji in gruzijskemu narodu na svojem ozemlju; hkrati poziva ruske oblasti, naj prekličejo neutemeljeno prepoved uvoza proizvodov iz Moldavije in Gruzije;
13.
poziva Rusijo, naj sprejme dejstvo, da je hladne vojne konec, in naj opusti zastarele poglede o izključnih območjih vpliva;
14.
poziva Svet, naj si še naprej na vse načine prizadeva za zmanjšanje napetosti in okrepitev zaupanja med Gruzijo in Rusko federacijo ter prepreči stopnjevanje diplomatskih sporov; odločno poziva Svet in Komisijo, naj najdeta način, kako Gruziji pomagati pri premagovanju in blažitvi gospodarskih ter družbenih posledic ukrepov iz Moskve;
15.
poziva Svet in Komisijo, naj vprašanje zamrznjenih sporov in njihovo reševanje vključita v dnevni red naslednjega vrha EU–Rusija;
16.
pozdravlja sklenitev in podpis akcijskega načrta za Gruzijo v okviru evropske sosedske politike; pričakuje, da bo njegovo izvajanje še bolj spodbudilo politični proces in proces reforme v tej državi; pozdravlja izjave visokega predstavnika za skupno zunanjo in varnostno politiko Javierja Solane, ki je pred kratkim potrdil, da želi biti EU dejavnejša pri reševanju sporov v Gruziji, ter poziva Svet, naj imenuje posebnega predstavnika EU za Južni Kavkaz, ki bo imel vsa potrebna sredstva za učinkovitejše in vidnejše reševanje sporov;
17.
naroči svojemu predsedniku, naj to resolucijo posreduje Svetu in Komisiji, gruzijskemu predsedniku in parlamentu, predsedniku in parlamentu Ruske federacije in dejanskim oblastem Južne Osetije ter generalnima sekretarjema Združenih narodov in OVSE.
