Bolezni srca in ožilja - najpogostejši vzrok smrti v Evropi
Javno zdravje
2007-07-12 - 15:33
Države članice in Komisija morajo storiti več v boji proti boleznim srca in ožilja, ki so najpogostejši bolezenski vzrok smrti v Evropi. Poslanci so prepričani, da je treba sprejeti strategije za preprečevanje bolezni, pripraviti kampanje osveščanja javnosti in spodbujati zdrav način življenja.
Evropski parlament je že večkrat opozarjal na nujnost boja proti različnim boleznim, kot sta na primer diabetes in rak dojk. Tokrat se je parlament v skupni resoluciji, ki jo je v četrtek sprejel s 607 glasovi za in 2 proti , osredotočil na bolezni srca in ožilja, za katerimi v Evropski uniji vsako leto umre 1,9 milijona ljudi , kar je 42 odstotkov vseh smrti v EU. Posredni in neposredni stroški znašajo 169 milijard evrov, od tega 105 milijard za zdravljenje, preostalih 64 milijard pa predstavlja izpad produktivnosti.
Zdrav način življenja
Parlament poziva Komisijo, naj predlaga priporočilo o boleznih srca in ožilja ter o zgodnjem odkrivanju zelo ogroženih posameznikov in preventivnih strategijah v Evropi. Komisija naj bi tudi spodbujala pobude in ukrepe, namenjene preprečevanju debelosti in visokega krvnega pritiska ter z njima povezanih zapletov, med katere sodijo nadaljnji nadzor nad tobakom in alkoholom ter boljše prehranjevanje in večja telesna dejavnost
Države članice bi morale sprejeti ali prenoviti nacionalne strategije za javno zdravje in vanje vključiti spodbujanje zdravja, populacijske strategije in strategije za zgodnje odkrivanje tveganja na področju zdravja srca in ožilja. Države bi morale tudi razviti ocenjevanje vpliva na zdravje, da bodo določile breme za nacionalne zdravstvene sisteme.
Ker so bolezni vseeevropski pojav, bi morala Komisija v svojem bodočem načrtu za razvoj zdravstvene strategije izpostaviti, da je potreben pravičen dostop do preprečevanja, zdravljenja, diagnosticiranja in spremljanja bolezni za vse Evropejce, ne glede na nacionalnost in spol.
Poslanci tudi menijo, da bi morala Evropska unija izvesti raziskavo, ki bo spodbudila opremljanje velikih javnih prostorov, na primer železniških postaj, postaj podzemne železnice, letališč in stadionov, s sistemi za oskrbo izven bolnišnic, na primer za hitro defibrilacijo ob srčnem zastoju (fibrilacija srca).
Financiranje ukrepov
Možnosti financiranja raziskav bolezni srca in ožilja, metod za odkrivanje in preprečevanje visokega krvnega pritiska ter za nadaljnje raziskave bolezni obstajajo v okviru sedmega okvirnega programa za raziskave, strukturnih skladov in Evropskega razvojnega sklada. Parlament poziva Komisijo, naj države članice na to možnost tudi jasno opozori.
20070710IPR09090 Predlog resolucije o ukrepih za obravnavo bolezni srca in ožilja
-//EP//TEXT MOTION B6-2007-0277 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
