VPRAŠANJE ZA USTNI ODGOVOR Z RAZPRAVO O-0034/10
v skladu s členom 115 Poslovnika
predložil
Barbara Lochbihler
,
Ulrike Lunacek
,
Catherine Greze
in
Hélène Flautre
, v imenu skupine Verts/ALE
za Komisijo
Zadeva: Prisilna vrnitev pripadnikov romske, aškalske in egipčanske skupnosti na Kosovo
Več držav članic Evropske unije je s Kosovom podpisalo sporazum o ponovnem sprejetju (Belgija, Francija) ali pa ga izvaja (Nemčija) oziroma se o njem pogaja (Avstrija).
Komisar Sveta Evrope za človekove pravice Thomas Hammarberg je pozval evropske vlade, naj se izogibajo prisilnim vrnitvam manjšin na Kosovo. Po njegovem poročilu se pripadniki romske, aškalske in egipčanske skupnosti po vrnitvi na Kosovo soočajo z marginalizacijo in diskriminacijo pri izobraževanju, socialnem varstvu, zdravstvu in stanovanjskih vprašanjih. Varnost teh manjšin je še naprej zaskrbljujoča, o etnično motiviranih incidentih pa se še vedno ne poroča. Skladno s poročilom Organizacije za varnost in sodelovanje v Evropi iz novembra 2009 kosovske institucije ne izpolnjujejo svojih obvez iz Strategije ponovne vključitve vrnjenih oseb. Kot navaja poročilo o širitvi Evropske unije o napredku Kosova iz leta 2009, so romska, aškalska in egipčanska skupnost še vedno diskriminirane.
Ali Komisija, ki spremlja dvostranske sporazume o ponovnem sprejetju med državami članicami in Kosovom, meni, da so prisilne vrnitve primerne glede na to, da je pomanjkljiva pomoč pri stanovanjskih vprašanjih, šolanju, zdravstvu in zaposlovanju za vrnjene ljudi še naprej resen humanitarni problem?
Kaj namerava narediti Komisija v zvezi s tisoči pripadnikov teh skupin, ki jim grozi, da bodo ostali brez domov?
Kaj namerava Komisija narediti v primerih, ko se prisilno vrnjeni ljudje začnejo nezakonito preseljevati nazaj v Evropsko unijo in s tem ogrožati svoja življenja?
Kako se bodo uporabila predpristopna sredstva EU za potrebe pripadnikov romske, aškalske in egipčanske skupnosti, ki so jih prisilno vrnili?
