Razprava o zakonodajnem paketu REACH
Okolje
2005-11-16 - 16:24
Poslanci Evropskega parlamenta so na plenarnem zasedanju v torek v prvem branju postopka soodločanja obravnavali poročili o predlogih uredbe in direktive, ki naj bi celostno uredili problematiko registracije, ocene in odobritve kemikalij (REACH) na območju Evropske unije. O poročilih poslanca Guida SACCONIJA (PES, IT) iz odbora za okolje, javno zdravje in varnost hrane ter več kot 1000 dopolnilih k prvotnemu besedilu bo parlament glasoval v četrtek.
Skupna razprava - Registracija, ocena in odobritev kemikalij (REACH)
Poročilo: Guido Sacconi - REACH
Dokument: A6-0315/2005
Poročilo: Guido Sacconi - Prilagoditev REACH-u
Dokument: A6-0285/2005
Odbor za okolje, javno zdravje in varnost hrane
Postopek soodločanja, 1. branje
Razprava: 15.11.2005
Glasovanje: 17.11.2005
Poročevalec SACCONI je v predstavitvi poudaril, da se institucije načeloma strinjajo o pomenu zakonodajnega paketa, kar nikoli ni bilo vprašanje. Dodal je, da se je spraševal, če je predlog, ki je pred poslanci, pravo ravnotežje med skrbjo za javno zdravje in varno okolje ter interesi kemične industrije. Zadnja dopolnila so zmanjšala obremenitve za proizvajalce in so kompromis med največjimi političnimi skupinami v Evropskem parlamentu. Dodal je, da je bila ta naloga velika odgovornost, sam pa je bil pod velikim, vendar legitimnim pritiskom različnih interesnih skupin, vendar je prepričan, da je sporazum, ki ga je dosegel s poslancem Hartmut om NASSAUERJEM (EPP-ED, DE) iz odbora za notranji trg , najboljše možno ravnotežje med skrbjo za varovanje zdravja in okolja ter konkurenčnostjo.
Kompromisni predlog naj bi zmanjšal stroške za podjetja, poenostavil registracijo kemikalij, proizvedenih v količinah do 100 ton letno ter zahteval od proizvajalcev več informacij za nevarne kemikalije. "V času, ko se zdi, da je evropski projekt v krizi, je to primer, kako se sprejemajo odločitve in ohranja ravnotežje, ki zastopa različne interese. Sporazum je kot sadež - če ni utrgan ob pravem trenutku, potem lahko zgnije, postane neužiten. Pozivam parlament, da zgrabi ta sadež in tako konča to nalogo" , je z jabolkom v roki zaključil svoj govor poročevalec Sacconi.
V imenu skupine Evropske ljudske stranke je poslanka Ria OOMEN-RUIJTEN (EPP-ED, NL) poudarila pomen kemične industrije za Evropo, saj zaposluje več kot 4 milijone delavcev. Predlog Komisije je bil preveč zapleten in preveč birokratski, zato je treba doseči dogovor, ki bo omogočil, da bodo v 11 letih na trgu varne kemikalije. "Kompromis, ki ga predlagamo s socialdemokrati in liberalci, je celo ostrejši, kot so bili predlogi odbora za okolje, zato ga je treba podpreti," je zaključila poslanka Evropske ljudske stranke.
Socialdemokrati, njihovo stališče je predstavil Robert GOEBBELS (PES, LU), poudarjajo, da je prednostna naloga objektivna ocena nevarnosti kemikalij, pri čemer se zavzemajo za večjo previdnost. Glavna cilja zakonodaje sta varovanje zdravja ljudi in okolja. Na pomisleke, ali je REACH sploh potreben, saj bi lahko problematiko uredili z zakonodajo o najbolj nevarnih kemikalijah je poslanec odgovoril, da zakonodajni paket najbrž res ne bo mogel rešiti milijonov življenj, bo pa varoval zaposlene v kemični industriji. Skupina bo podprla predlagani kompromis "in tudi tisti, ki ga ne podpirajo, morajo priznati, da je REACH doslej najcelovitejša zakonodaja, ki ureja področje kemikalij," je zaključil Goebbels.
Politična skupina liberalcev, ki jo je zastopala Lena EK (ALDE/ADLE, SE), se zavzema za kompromis, saj bo razbremenil mala in srednja podjetja pri postopkih za registracijo kemikalij ter jasneje opredelil razliko med nevarnimi in ostalimi kemikalijami. "Dogovor ni popoln, je pa sprejemljiv. Ljudje morajo vedeti, če izdelki vsebujejo nevarne kemikalije(...) informiranje uporabnikov, vključno s samo industrijo, pa mora biti boljše, da bo zakonodaja dosegla svoj namen" , je poudarila poslanka Ek.
Kritično se je na predlog kompromisa odzvala politična skupina Zelenih. V njenem imenu je poslanec Carl SCHLYTER (Zeleni/EFA, SE) sporazum označil kot popuščanje pred lobiranjem nemške kemične industrije in zagovarjal ostrejša določila zakonodajnega paketa. "Merila so preohlapna! Glasujte za predlog odbora za okolje, saj bi sprejem kompromis pomenil tveganje za potrošnike. Zbudite se iz hipnoze, sicer bomo žrtve kancerogene kuge," je pozval kolege poslanec Zelenih.
Jonas SJÖSTEDT (GUE/NGL, SE) je kot predstavnik Konfederalne skupine Evropske združene levice poudaril, da si želijo močan REACH in umik nevarnih kemikalij s trga, kar bo dobro tako za okolje kot za potrošnike. Pri kompromisnem predlogu, ki je sicer dober, pa se ne strinjajo, da bi bilo 90 odstotkov kemikalij, ki se proizvajajo v majhnih količinah, izvzetih iz zakonodaje.
Za skupino neodvisnosti in demokracije je Johannes BLOKLAND (IND/DEM, NL) izrazil podporo kompromisnemu predlogi, saj bi sicer izgubili vsi. Zavzel se je tudi za manj obremenitev za mala in srednja podjetja ter to, da bi zakonodaja zajela tudi mineralne in druge neorganske kemikalije.
Liam AYLAWARD (UEN, IE) je v imenu Združenja za Evropo narodov podprl zakonodajni predlog kot pomemben korak naprej pri varovanju okolja in potrošnikov. Poslanka Irena BELOHORSKA (NI, SK) pa je kot predstavnica samostojnih poslancev izrazila upanje, da bo zakonodaja pomenila boljšo obveščenost potrošnikov in dejala, da je bil dosedanji postopek tudi diskriminacija 10 novih članic EU, saj so bile vanj vključene šele v zadnjem letu. Ker industrija v teh državah nima toliko sredstev za registriranje in testiranje kot v zahodni Evropi, se je zavzela za harmonizacijo stroškov testiranja.
20051116IPR02381
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
