VPRAŠANJE ZA USTNI ODGOVOR Z RAZPRAVO O-0026/09
v skladu s členom 108 Poslovnika
predložil
Josep Borrell Fontelles
, v imenu Odbora za razvoj
za Komisijo
Zadeva: Peti svetovni forum o vodah v Carigradu od 16. do 22. marca 2009
V Carigradu bo od 16. do 22. marca potekal peti svetovni forum o vodah. Ob tej priložnosti je treba podpreti lokalne javne organe v prizadevanjih, da bi uvedli inovativne, participativne in demokratične sisteme javnega upravljanja voda, ki bi bili učinkoviti, pregledni, urejeni s predpisi in v skladu s cilji trajnostnega razvoja, da bi zadovoljili potrebe prebivalstva. Ali Komisija v zvezi s tem priznava, da je treba podpirati procese decentralizacije kot sredstvo, ki bo olajšalo lokalno upravljanje voda ter zagotovilo uporabo lokalnega strokovnega znanja, in ali bo to načelo zagovarjala v Carigradu?
Poleg tega je prehrambena kriza pokazala, da je za večjo lokalno neodvisnost treba razviti nove tehnike, kot sta namakanje na podeželskih območjih in ureditev zelenih pasov okoli mest. Ali je Komisija pripravljena takšno prakso zagovarjati, da bi vsem prebivalcem, zlasti najrevnejšim, zagotovila zadostno preskrbo s kakovostno pitno vodo, kakor se je obvezala v sporočilu z dne 12. marca 2002 o upravljanju voda v državah v razvoju (KOM(2002)0132)?
Kako namerava Komisija upoštevati poziv Evropskega parlamenta iz njegove resolucije z dne 15. marca 2006 o četrtem svetovnem forumu o vodah v Mexico Cityju ( P6_TA(2006)0087 ) k spodbujanju alternativnih načinov solidarnega financiranja upravljanja voda, kot je Oudinov zakon v Franciji? Kako Komisija, kar zadeva načelo o delitvi dela, usklajuje ukrepe na področju upravljanja voda s svojimi partnerji?
