Vprašanje za čas za vprašanja H-0477/2010
za Komisijo
Delno zasedanje: oktober 2010
Člen 116 poslovnika
Vilija Blinkevičiūtė
(S&D) Zadeva: Enakost med spoloma in pokojnine žensk
Poleti je Komisija izdala zeleno knjigo z naslovom „Ustrezni, vzdržni in varni pokojninski sistemi v Evropi“, v kateri obravnava številna vprašanja v zvezi z režimom solventnosti pokojninskih skladov, zviševanjem upokojitvene starosti in mobilnostjo upokojencev. Vendar v knjigi ne omenja načela enakosti med spoloma niti višine pokojnin za ženske. Ženske so vse življenje predmet diskriminacije na trgu dela, saj še vedno obstajajo velike razlike med plačami, ki jih prejemajo moški in ženske za enako delo. Poleg tega prejemajo ženske nižje pokojnine, ker so zaposlene v panogah, v katerih so plače nižje, ali ker prekinejo zaposlitev, da skrbijo za družino, kar povečuje revščino starejših žensk.
Ali Komisija ne meni, da bi morala posebej obravnavati vprašanje višine pokojnin za ženske, saj diskriminacija na trgu dela vpliva na raven njihovih pokojnin? Katere konkretne ukrepe namerava Komisija sprejeti za zmanjšanje razlik v višini pokojnin za moške in za ženske?
