VPRAŠANJE ZA USTNI ODGOVOR Z RAZPRAVO O-0053/04
v skladu s členom 108 Poslovnika
predložitev:
Ilda Figueiredo
, v imenu skupine GUE/NGL
za Svet
Zadeva: Zapiranje podjetij po dodelitvi finančne pomoči Evropske unije
Mnoga podjetja se kljub svoji produktivnosti, učinkovitosti in zdravemu finančnemu stanju odločijo za selitev. To povzroča nezaposlenost - v nekaterih primerih se to dogaja v regijah, kjer ni nobenega drugega vira delovnih mest. Ta podjetja so pred tem dobivala spodbude in javno pomoč (tako s strani svoje domače države ali države gostiteljice kot tudi s strani EU), bolj natančno gre za pomoč pri razvoju manj razvitih regij.
V večini primerov se tovrstna podjetja selijo zgolj zaradi želje po večjem dobičku, ob tem pa pogosto pozabijo na svoje obveze in ne upoštevajo znatne družbene in gospodarske škode, ki jo s svojimi dejanji povzročijo. Najprej si zagotovijo spodbude, podporo in poceni delovno silo z malo pravicami, potem skušajo na hitro zaslužiti, hkrati pa iščejo še cenejšo alternativo. Ko jo najdejo, se preselijo, za seboj pa pustijo družbeno razdejanje. Nerazumljivo je, da ta podjetja prejemajo še dodatno pomoč Skupnosti, ki naj bi jim omogočila selitev dejavnosti v drugo regijo.
Prizadeti delavci, njihovi sindikati, lokalno prebivalstvo in lokalne oblasti si že dolgo prizadevajo, da bi zaščitili delovna mesta in zagotovili preživetje podjetij.
Ali bi, glede na zgoraj povedano, Svet odgovoril na naslednja vprašanja?
Kako namerava Svet ukrepati glede na priporočila, podana v resoluciji Evropskega parlamenta P5_TA(2003)0106 z dne 13. marca 2003?
Kaj meni o:
pogodbeni uvedbi dolgoročnega obdobja z namenom ustvarjanja trajnih ter stabilnih delovnih mest in spodbujanja gospodarskega razvoja dane regije?
določitvi kazni za podjetja, ki pri selitvi ne upoštevajo svojih pogodbenih obveznosti (še posebej vračilo že izplačane pomoči in prepoved sprejemanja kakršne koli druge pomoči)?
zaščiti pravic prizadetih delavcev v smislu zagotovitve, da bodo njihovi predstavniki vedno obveščeni o razvoju dogodkov, da bodo dejavno sodelovali v vseh stopnjah procesa (in da bodo imeli pravico veta), ter določitve meril za izplačilo nadomestil delavcem, če njihovo podjetje ne izpolni svojih pogodbenih obveznosti?
