12. 1. 2011 B7-0032/2011 PREDLOG RESOLUCIJE ob zaključku razprave o izjavi Komisije
v skladu s členom 110(2) poslovnika
o obnovi Haitija leto po potresu
Véronique De Keyser
,
Thijs Berman
,
Patrice Tirolien
v imenu skupine S&D
PE455.859v01-00 B7‑0032/2011 Resolucija Evropskega parlamenta o obnovi Haitija leto po potresu
Evropski parlament,
– ob upoštevanju prejšnje resolucije z dne 10. februarja 2010 o potresu na Haitiju,
– ob upoštevanju skupne izjave podpredsednice in visoke predstavnice Unije za zunanje zadeve in varnostno politiko Catherine Ashton, komisarja EU za razvoj Andrisa Pielbagsa in komisarke EU za humanitarno pomoč Kristaline Georgieve o razmerah na Haitiju eno leto dni po potresu v Bruslju, 11. januarja 2011,
– ob upoštevanju misije Skupne parlamentarne skupščine AKP-EU o misiji za ugotavljanje dejstev na Haitiju in v Dominikanski republiki z dne 30. avgusta 2010;
– ob upoštevanju misije Odbora za razvoj za ugotavljanje dejstev na Haitiju in v Dominikanski republiki (25.-27. junij 2010) in njenega poročila,
– ob upoštevanju sporočila Evropske komisije o evropskih zmogljivostih za odzivanje v izrednih razmerah z dne 26. oktobra 2010,
– ob upoštevanju delovnega dokumenta Komisije o operativni strategiji GD ECHO za leto 2010,
– ob upoštevanju skupnega dokumenta podpredsednice Komisije/visoke predstavnice Unije za zunanje zadeve in varnostno politiko ter komisarke Kristaline Georgieve o pridobljenih izkušnjah iz odziva EU med nesrečo na Haitiju iz junija 2010,
– ob upoštevanju mednarodne donatorske konference v New Yorku marca 2010 z naslovom „Za novo prihodnost Haitija“ in njenih sklepov,
– ob upoštevanju akcijskega načrta za nacionalno obnovo in razvoj Haitija, ki ga je predložila vlada Haitija 31. marca 2010,
– ob upoštevanju sporočila Komisije Svetu in Evropskemu parlamentu z dne 31. marca 2010 o humanitarni pomoči v hrani,
– ob upoštevanju sklepov pripravljalne ministrske konference 25. januarja 2010 v Montrealu,
– ob upoštevanju sklepov izredne seje Sveta za zunanje zadeve 18. januarja 2010 v Bruslju,
– ob upoštevanju sporočila Komisije Svetu in Evropskemu parlamentu z dne 23. februarja 2009 o strategiji EU v podporo zmanjševanju tveganja nesreč v državah v razvoju,
– ob upoštevanju sporočila Komisije Parlamentu in Svetu z dne 5. marca 2008 z naslovom „Krepitev zmogljivosti odzivanja Unije na nesreče“ in resolucije Evropskega parlamenta z dne 19. junija 2008 o krepitvi zmogljivosti odzivanja Unije na nesreče,
– ob upoštevanju evropskega soglasja o humanitarni pomoči, ki so ga predsedniki Sveta Evropske unije, Evropskega parlamenta in Evropske komisije podpisali 18. decembra 2007,
– ob upoštevanju poročila, ki ga je pripravil Michel Barnier o evropski enoti za civilno zaščito: Europe Aid, ki je bilo objavljeno maja 2006,
– ob upoštevanju načel in dobre prakse človekoljubnega donatorstva, sprejetih v Stockholmu dne 17. junija 2003,
– ob upoštevanju Uredbe Sveta (ES) št. 1257/96 z dne 20. junija 1996 o humanitarni pomoči,
– ob upoštevanju Splošne deklaracije človekovih pravic, ki jo je generalna skupščina Združenih narodov sprejela 10. decembra 1948,
– ob upoštevanju člena 214 Pogodbe o delovanju Evropske unije in Lizbonske pogodbe, ki obravnava humanitarno pomoč,
– ob upoštevanju člena 115 svojega poslovnika,
A. ker je po poročilih v potresu 12. januarja 2010 umrlo 200.000 oseb, 250.000 jih je bilo ranjenih, več kot 3 milijoni so bili neposredno prizadeti, 1,7 milijona oseb pa je bilo razseljenih, kar je povzročilo 5,9 milijard EUR škode,
B. ker od 2,5 do 3,3 milijona ljudi nima prehranske varnosti v državi, v kateri 60 % prebivalstva živi na podeželju, 80 % pa ga živi v popolni revščini,
C. ker je Haiti že pred potresom veljala za krhko državo, ki trpi zaradi revščine, politične nestabilnosti in nasilja ter naravnih nesreč, zaradi česar so bile vladne ustanove šibke in niso mogle nuditi javnih storitev; ker so uničujoče posledice potresa državo potisnile v eno najhujših humanitarnih kriz vseh časov,
D. ker je po mednarodni donatorski konferenci 31. marca v New Yorku mednarodna skupnost obljubila 9,9 milijard USD za naslednja tri leta; ker je bilo izplačanih samo 42 % obljubljenih sredstev,
E. ker se je ob nedavnih tragedijah na Haitiju pokazalo, da je treba okrepiti instrumente, ki jih ima EU na voljo za obvladovanje nesreč (humanitarna pomoč in mehanizem Skupnosti za civilno zaščito) v smislu učinkovitosti, hitrosti, usklajenosti in prepoznavnosti,
F. ker je obnovitveni proces kljub dobrim dosežkom še naprej počasen in so še vedno prisotne ovire, kot so odstranjevanje ruševin, vprašanja glede lastništva zemljišč in politična nestabilnost,
G. ker so se razmere v državi nedavno poslabšale zaradi izbruha kolere oktobra lani in zaradi politične nestabilnosti, ki je sledila spornim volitvam 28. novembra, ki so sprožile ulične izgrede in nasilje,
H. ker število okuženih s kolero naglo raste, 3333 oseb je do danes umrlo, 38.166 pa jih je okuženih; ker kolera negativno vpliva na prehransko varnost in kmetijsko proizvodnjo v državi,
I. ker je Evropska komisija za boj proti epidemiji kolere sprostila 12 milijonov EUR in svoj mehanizem civilne zaščite,
J. ker je OZN od 174 milijonov USD prejela 44 milijonov za boj proti epidemiji kolere,
K. ker WHO napoveduje 400.000 novih primerov kolere v naslednjih 12 mesecih, če epidemija ne bo izkoreninjena,
L. ker je Evropska komisija namenila 5 milijonov EUR za organizacijo volitev,
M. ker so strokovnjaki Organizacije ameriških držav pregledali rezultate prvega kroga 28. novembra,
N. ker je bil drugi krog novembrskih volitev, predviden za 16. januar 2011, preložen na februar 2011,
1. vztraja, naj se mednarodna skupnost, tudi EU, odločno in dolgoročno obveže, da bo izpolnila obljube, dane na mednarodni donatorski konferenci v New Yorku, in naj jih nemudoma uresniči;
2. meni, da je humanitarna operacija v svoji prvi fazi precej izpolnila svoje prve cilje in se učinkovito odzvala na določene nujne potrebe; pozdravlja prizadevanje haitijskih oblasti in civilne družbe ter Organizacije združenih narodov, nevladnih organizacij in drugih dvostranskih donatorjev, da pomagajo haitijskemu prebivalstvu, ter izraža priznanje delu dobrodelnih organizacij in posameznikov iz vse Evropske unije;
3. poziva k boljšemu dialogu in usklajevanju med humanitarnimi organizacijami, razvojnimi agencijami na krajih ukrepanja; poudarja, da je bistveno, da OZN ostane pristojna za usklajevanje vseh civilnih in vojaških operacij, da bi se ponovno vzpostavila varnost in humanitarna pomoč ter izvedla obnova in razvoj;
4. meni, da so razmere eno leto po potresu kljub dobrim dosežkom kritične in zelo zapletene, ter da je haitijsko prebivalstvo še vedno najbolj prizadeto; vztraja, naj se dejavnosti vseh udeležencev usmerijo v gladki prehod z odziva na krizne razmere in ad hoc operacij na obnovo in trajnostni razvoj Haitija; poudarja, da bi se morala evropska humanitarna in obnovitvena pomoč dodeliti v obliki nepovratnih sredstev in ne posojil, ki povzročajo zadolževanje;
5. izraža zaskrbljenost, ker je prehranska varnost še vedno med največjimi problemi v državi; poziva Evropsko komisijo, naj nadaljuje in okrepi svoje ukrepe za izboljšanje prehranske varnosti, naj v povezavi z obnovo infrastrukture spodbuja lokalno kmetijsko proizvodnjo; poziva, naj se izvaja novi politični okvir za prehransko varnost, ki ga je Evropska komisija napovedala marca 2010;
6. meni, da je vprašanje nastanitve prednostno za prebivalstvo, saj večina živi v slabih razmerah v začasnih zatočiščih; vztraja, naj si vlada prizadeva opredeliti trajnostne rešitve za varne nastanitve razseljenega prebivalstva in poziva k izvajanju strategije za varnejše zatočišče;
7. opozarja, da mora biti prednostna naloga EU pomoč pri prizadevanjih za obnovo in izboljšanje humanitarnih razmer, pozornost pa je treba posvetiti ranljivim skupinam, kot so ženske in otroci; poziva k izboljšanju bivalnih razmer v taboriščih;
8. meni, da je bistveno, da haitijska vlada državi nudi javne storitve; poziva, naj se okrepijo prizadevanja za razvoj zdravstvene infrastrukture in naj se posebna pozornost posveti izobrazbi tako, da se nudi splošna obvezna osnovna izobrazba in izboljša kakovost izobraževanja;
9. poziva Evropsko komisijo, naj omogoči finančno in tehnično pomoč pri odstranjevanju ruševin, ki onemogočajo proces obnove (odstranjenih je bilo samo 4 % ruševin);
10. poziva, naj se okrepijo prizadevanja za prenovo, pri čemer je treba upoštevati načela učinkovitosti pomoči in zagotoviti pomoč haitijskim ustanovam, da bodo lahko učinkovito delovale; meni, da bi morali haitijski organi in prebivalstvo v tesnem sodelovanju z mednarodno skupnostjo v prihodnje postati pravi nosilci procesa obnove;
11. poudarja, da je pomoč haitijske diaspore bistvenega pomena, saj bi na ta način kapital neposredno pritekal k haitijskem prebivalstvu, ki bi ga lahko hitro uporabilo za nujne potrebe; poziva države članice in haitijsko vlado, naj olajša dotok pomoči in naj si prizadeva za zmanjšanje stroškov v zvezi z njo;
12. poziva Evropsko unijo, naj skupaj s haitijskimi oblastmi vzpostavi dolgoročni mehanizem za preprečevanje naravnih katastrof in upravljanje zmogljivosti;
13. poziva haitijsko vlado, naj sledi obvezam iz nacionalnega načrta za obnovo in naj jih izvaja, kar bi okrepilo avtoriteto države, lokalne uprave bi postale učinkovitejše, gradile bi se zmogljivosti lokalnih in nacionalnih ustanov in ponotranjilo načelo politične, gospodarske in institucionalne decentralizacije;
14. meni, da bi bilo treba pri tem postopku odločanja bolje podpirati in vključevati lokalne organe ter predstavnike civilne družbe;
15. meni, da je bistveno, da se decentralizacija in razvoj podeželja razvijata na okoljsko trajnostni način; vztraja, naj se razvoj strategij osredotoča na ohranjanje in izboljšanje tal ter na pogozdovanje; dejavno spodbuja pobude, kot je obnova okolja UNEP in pobuda za razvoj jugozahodnega Haitija;
16. poziva haitijsko vlado, naj sprejme pobude za krepitev trga dela in naj odpre haitijski trg naložbam;
17. poziva donatorje, naj haitijski vladi pomagajo na vseh ravneh, da nadalje okrepi svoje zmogljivosti; pozdravlja prizadevanja Evropske komisije, da s 100 milijoni EUR prispeva za gradnjo zmogljivosti za haitijske organe;
18. poziva IHRC, naj preuči svoje delovanje in pospeši izvajanje svojega mandata;
19. z zadovoljstvom ugotavlja, da je prišlo do izboljšanja odnosov med Haitijem in Dominikansko republiko; pozdravlja vsa prizadevanja slednje v podporo Haitiju pri procesu obnove; vztraja, da odnosi in prihodnji razvoj med obema državama temeljijo na načelu celega otoka;
20. poziva Komisijo, naj izboljša ocenjevalne zmogljivosti EU v vseh fazah procesa obnove; poziva Evropsko komisijo, naj čim prej pripravi predloge za oblikovanje enot civilne zaščite EU na mehanizmu Skupnosti za civilno zaščito; v zvezi s tem in da bi Uniji omogočili, da zbere potrebne vire za nudenje pomoči v kriznih razmerah v roku 24 ur od nesreče, poziva Svet, naj pripravi podrobnosti o tem, kako ukrepati na priporočilo iz poročila Mihela Barnierja, da je treba za podporne baze neekskluzivno uporabiti najbolj oddaljene regije EU, da bi se olajšalo predhodno postavljanje življenjsko pomembnih proizvodov in logistike, kar bi lahko olajšalo razdelitev evropskih človeških in materialnih virov, ki so na voljo, v primeru nujnega humanitarnega ukrepanja EU;
21. poziva EU in njene države članice, naj postavijo obnovo in rehabilitacijo Haitija med prednostne naloge in naj to priložnost izkoristi za dokončno izkoreninjenje osnovnih vzrokov hude revščine na Haitiju ter naj državi pomaga, da se bo po tej naravni katastrofi razvila v državo s celovito delujočo demokracijo in z gospodarstvom, ki bo sposobno zadovoljevati potrebe prebivalstva;
22. poziva k takojšnjem in okrepljenem mednarodnem odzivu za reševanje in preprečevanje širjenja kolere, ki ogroža človeška življenja, prehransko varnost in kmetijsko proizvodnjo;
23. poziva države članice, Evropsko komisijo in mednarodne partnerje, naj nemudoma povečajo finančno in materialno pomoč, da bi pokrili naraščajoče vrzeli na področju zdravstva, vode, sanitarij, higiene in logistike;
24. vztraja, da je treba organizirati velike kampanje za ozaveščanje prebivalstva in organov glede narave epidemije kolere in njenega preprečevanja;
25. pozdravlja prizadevanja Evropske komisije pri soočanju z izbruhom kolere in vztraja, da je treba okrepiti odzivnost civilne zaščite prek mehanizma EU za civilno zaščito; poziva Evropsko komisijo, naj oblikuje strategijo za njuno pomoč Evrope svetu;
26. meni, da so politična stabilnost, varnost in pravna država bistvene za gladek potek procesa prenove; zato poziva haitijske organe, naj gradijo in spodbujajo pravno državo in ponovno vzpostavijo pravosodni sistem;
27. ostro obsoja vse poskuse, da bi se spodbijala verodostojnost volilnega procesa;
28. obžaluje nasilna dejanja in meni, da je pomembno predvsem zagotoviti zaščito civilnega prebivalstva;
29. poziva, naj se vloži veliko truda za zagotavljanje, da bo zmanjšanje nevarnosti nesreč bolj sistematično vključeno kot dejavnik politike razvojne in humanitarne pomoči; pozdravlja sprejetje nove strategije EU za podporo zmanjševanju tveganja nesreč v državah v razvoju, sprejete februarja 2009, ter poziva k njenemu hitremu izvajanju;
30. pozdravlja pobude za zagotavljanje večje skladnosti različnih evropskih instrumentov za krizno odzivanje; dejavno podpira reforme Evropske komisije, ki preureja svojo strukturo, zlasti povezavo portfeljev humanitarne pomoči in civilne zaščite, ki sodijo v pristojnost ECHO, da bi dosegla boljšo doslednost in usklajenost ukrepov; vseeno pa vztraja pri jasni ločitvi njunih mandatov in vlog;
31. vztraja, da se evropski konsenz glede humanitarne pomoči in njegov akcijski načrt v celoti izvajata;
32. poziva Evropsko komisijo, naj oblikuje in izvede dolgoročni načrt obnove za Haiti;
33. naroča svojemu predsedniku, naj to resolucijo posreduje visoki predstavnici za zunanje zadeve in varnostno politiko Evropske unije, predsedniku Evropske komisije, predsedniku in vladi Haitija, generalni podsekretarki Organizacije združenih narodov za humanitarne zadeve in koordinatorki za nujno pomoč ter vladam držav članic.
