VPRAŠANJE ZA USTNI ODGOVOR Z RAZPRAVO O-0142/09
v skladu s členom 115 Poslovnika
predložila
Hélène Flautre
,
Jean Lambert
in
Raül Romeva i Rueda
, v imenu skupine Verts/ALE
za Svet
Zadeva: Skupni leti za vračanje nezakonitih priseljencev
V zadnjih tednih je več držav članic začelo s prisilnim vračanjem Afganistancev v Afganistan, kjer pa je za nekatera območja dokazano, da je varnost oseb ogrožena. Ali je mogoče Afganistan obravnavati kot varno tretjo državo, glede na to, da so Afganistanci največja begunska skupnost na svetu (z več kot 2,7 milijona begunci, ob 500 000 razseljenih osebah), in glede na splošno neurejenost razmer v državi?
Če Svet Afganistan obravnava kot tretjo državo, ki ni varna, ali skupni leti predstavljajo kršitev 33. člena Ženevske konvencije o nevračanju?
Ali Svet skupne lete obravnava kot kolektivni izgon?
Ali Svet lahko zajamči, da se pred vsakim vračanjem natančno preveri, ali je oseba vložila vlogo za mednarodno zaščito, in če je, ali je bil pri obravnavi v celoti upoštevan vsak korak v postopku, in ali varnost teh oseb v državi vrnitve ni ogrožena? Ali Svet lahko naknadno preveri, da je temu tako v primerih prisilne vrnitve?
Ali Svet meni, da bi afganistanski državljani lahko pridobili subsidiarno zaščito po členu 15c direktive 2004/83/ES z dne 29. aprila 2004 o izpolnjevanju pogojev državljanov tretjih držav, ki opredeljuje "resno in individualno grožnjo za življenje ali osebnost civilista zaradi samovoljnega nasilja v situacijah mednarodnega ali notranjega oboroženega spopada"?
Ali je po mnenju Sveta legitimno vrniti osebo, ki na ozemlju EU biva nezakonito, le zato, ker ni vložila vloge za mednarodno zaščito, kljub dobro znanemu dejstvu, da se zaradi uredbe Dublin II številni prosilci za azila v določeni državi članici ob vstopu na ozemlje EU bojijo vložiti vlogo za azil?
UL L 304, 30.9.2004, str. 12.