Pregled dogodkov - Bruselj, 18. in 19. februar 2009 Pregled dogodkov - Bruselj, 18. in 19. februar 2009
Osrednja točka dvodnevnega zasedanja Evropskega parlamenta v Bruslju bo razprava o Bližnjem vzhodu in skupni zunanji in varnostni politiki z generalnim sekretarjem Sveta EU Javierjem Solano. Na dnevnem redu bodo tudi poročilo o sodelovanju med EU in Natom, ocena nacionalnih akcijskih načrtov za energetsko učinkovitost in poročilo o duševnem zdravju Evropejcev. Slavnostni govornik v četrtek ob 11. uri bo češki predsednik Václav Klaus.
Evropska komisarka za zunanje odnose Benita Ferrero-Waldner in generalni sekretar Sveta EU ter visoki predstavnik za skupno zunanjo in varnostno politiko Javier Solana bosta evropskim poslancem v sredo popoldne predstavila stališča ter načrte Unije glede njene vloge na Bližnjem vzhodu.
Razprava se bo nadaljevala s poročiloma o skupni zunanji in varnostni politiki (SZVP) ter o evropski varnostni in obrambni politiki (EVOP).
Poslance Evropskega parlamenta bo v četrtek ob 11. uri na slavnostnem delu seje nagovoril predsednik Češke republike Václav Klaus.
Odbor za zunanje zadeve se zavzema za tesnejše sodelovanje med EU in Natom z oblikovanjem stalnih skupnih struktur ter brez vplivanja na neodvisni in avtonomni značaj obeh organizacij. Poročilo na lastno pobudo bo Parlament obravnaval le nekaj mesecev pred 60. obletnico podpisa Severnoatlantske pogodbe.
V četrtek bo Parlament odločal o poročilu na lastno pobudo o spodbujanju duševnega zdravja Evropejcev s preventivnimi ukrepi za boj proti duševnim boleznim. Z duševnimi težavami se namreč v življenju v povprečju vsaj enkrat v življenju spopada vsaka četrta oseba.
Z izboljšanjem energetske učinkovitosti bi EU porabila približno 400 milijonov ton naftnega ekvivalenta manj primarne energije, emisije CO 2 bi se znižale za približno 860 milijonov ton, finančni prihranek pa bi se meril v milijardah evrov. Prva ocena o nacionalnih akcijskih načrtih na tem področju bo pred poslanci v sredo zvečer.
Parlament bo obravnaval tudi poročilo o izzivih preskrbe z nafto ter njenih dobavah v prihodnosti.
Poslanci se zavzemajo za boljše izvajanje direktive glede obveščanja in posvetovanja in v svojem poročilu Komisiji predlagajo čimprejšnji sprejem ustreznih ukrepov za izboljšanje stanja. Parlament predlaga tudi uvedbo evropske poklicne izkaznice, ki naj bi spodbudila zagotavljanje začasnih storitev na skupnem trgu.
20090216INS49462 Dnevni red plenarnega zasedanja