29.6.2007
PREDLOG RESOLUCIJE
k vprašanjem za ustni odgovor B6‑0004/2007 , B6‑0005/2007 , B6-0006/2007 , B6-0007/2007 in B6‑0008/2007
v skladu s členom 108(5) Poslovnika,
ki ga vlaga Paolo Costa
v imenu Odbora za promet in turizem
o Uredbi Komisije (ES) št. 1546/2006 o spremembi Uredbe (ES) št. 622/2003 o določitvi ukrepov za izvajanje skupnih osnovnih standardov za varnost letalstva (tekočine, prinesene na letalo)
Resolucija Evropskega parlamenta o Uredbi Komisije (ES) št. 1546/2006 o spremembi Uredbe (ES) št. 622/2003 o določitvi ukrepov za izvajanje skupnih osnovnih standardov za varnost letalstva (tekočine, prinesene na letalo)
Evropski parlament ,
–
ob upoštevanju Uredbe (ES) št. 2320/2002 Evropskega parlamenta in Sveta o določitvi skupnih pravil na področju varnosti civilnega letalstva,
–
ob upoštevanju predloga Komisije za spremembo uredbe (ES) št. 2320/2002 Evropskega parlamenta in Sveta (KOM(2005)0429),
–
ob upoštevanju Uredbe Komisije (ES) št. 622/2003 o določitvi ukrepov za izvajanje skupnih osnovnih standardov za varnost letalstva,
–
ob upoštevanju Uredbe Komisije (ES) št. 1546/2006 o spremembi Uredbe (ES) št. 622/2003 o določitvi ukrepov za izvajanje skupnih osnovnih standardov za varnost letalstva (tekočine, prinesene na letalo)
–
ob upoštevanju vprašanj za ustni odgovor B6-0004/2007 , B6-0005/2007 , B6-0006/2007 , B6-0007/2007 in B6-0008/2007 ,
–
ob upoštevanju člena 108(5) Poslovnika,
1.
podpira vse varnostne ukrepe za zaščito pred nevarnostjo terorizma v letalstvu, ki so zasnovani realistično in za kar največjo omejitev te nevarnosti ter niso nesorazmerni;
2.
poudarja, da z rentgenskimi pregledi ročne prtljage in tekočin v njej ni mogoče zaslediti eksploziva v tekočinah ter Komisijo in države članice poziva, naj povečajo prizadevanja za podporo raziskovalnim študijam, da bi našli učinkovita orodja za izsleditev eksploziva v tekočinah;
3.
meni, da se določbe iz Uredbe Komisije (ES) št. 1546/2006 na letališčih v Evropski uniji ne izvajajo enotno in dosledno, zato poziva k enotnemu in doslednemu izvajanju;
4.
ugotavlja, da se letališča in prevozniki zaradi izvajanja te uredbe soočajo s povišanimi stroški;
5.
se zaveda, da je visoka stopnja varnosti potrebna, a hkrati ugotavlja, da letalski potniki zaradi zasežene zasebne lastnine kot posledice izvajanja te uredbe utrpijo dodatne stroške;
6.
opozarja na precejšnje neprijetnosti in težave, s katerimi se zaradi uredbe srečujejo potniki, še zlasti tranzitni, in prevozniki;
7.
izraža zaskrbljenost, saj se zdi, da stroški, povezani z izvajanjem uredbe, niso sorazmerni z njeno dodano vrednostjo, to pa zaradi dodatnih varnostnih določb, potrebnih za njeno izvajanje;
8.
poziva Komisijo, da kot prednostno pregleda in redno spremlja Uredbo (ES) št. 1546/2006 (tekočine, prinesene na letalo);
9.
naroči svojemu predsedniku, naj to resolucijo posreduje Komisiji.
