5.9.2007
PREDLOG SKUPNE RESOLUCIJE
v skladu s členom 115(5) Poslovnika, ki ga vlagajo:
– Geoffrey Van Orden, Colm Burke, Laima Liucija Andrikienė, Nickolay Mladenov, Nirj Deva, Bernd Posselt, Charles Tannock in Eija-Riitta Korhola, v imenu skupine PPE-DE
– Pasqualina Napoletano, Glenys Kinnock in Paulo Casaca, v imenu skupine PSE
– Jules Maaten, Marco Cappato, Marios Matsakis, Frédérique Ries, Marco Pannella in Elizabeth Lynne, v imenu skupine ALDE
– Gintaras Didžiokas, Wojciech Roszkowski, Mieczysław Edmund Janowski, Konrad Szymański, Hanna Foltyn-Kubicka, Marek Aleksander Czarnecki in Ryszard Czarnecki, v imenu skupine UEN
– Frithjof Schmidt in Sepp Kusstatscher, v imenu skupine Verts/ALE
– Vittorio Agnoletto, v imenu skupine GUE/NGL
in ki nadomesti predloge naslednjih političnih skupin:
– PPE-DE ( B6‑0330/2007 )
– PSE ( B6‑0331/2007 )
– GUE/NGL ( B6‑0337/2007 )
– ALDE ( B6‑0339/2007 )
– UEN ( B6‑0343/2007 )
– Verts/ALE ( B6‑0347/2007 )
o Burmi
Resolucija Evropskega parlamenta o Burmi
Evropski parlament,
–
ob upoštevanju prvega uradnega zasedanja varnostnega sveta Združenih narodov o Burmi 29. septembra 2006,
–
ob upoštevanju izjave generalnega sekretarja Združenih narodov Ban Ki Muna z 18. julija 2007 in pisma s 1. avgusta 2007, naslovljenega nanj, ki ga je podpisalo 92 burmanskih izvoljenih poslancev in ki vsebuje predlog za narodno spravo in demokratizacijo v Burmi,
–
ob upoštevanju obtožbe brez primere predsednika mednarodnega odbora Rdečega križa Jakoba Kellenbergerja z 28. junija 2007 o kršitvah mednarodnega humanitarnega prava, storjenih zoper civilno prebivalstvo in zapornike s strani burmanske vlade, ter njegove zahteve, da vlada Burme hitro ukrepa, da te kršitve prenehajo ter da se prepreči njihovo ponavljanje,
–
ob upoštevanju uredbe Komisije (ES) št. 481/2007 s 27. aprila 2007 o obnovitvi omejevalnih ukrepov v zvezi z Burmo,
–
ob upoštevanju odločitve vlade ZDA s 1. avgusta 2007, da bo obnovila omejitve uvoza, vsebovane v burmanskem aktu o svobodi in demokraciji iz leta 2003,
–
ob upoštevanju javne zahteve vodje medparlamentarnega odbora Aseana Zaida Ibrahima 23. avgusta 2007, naj Kitajska izkoristi svoj vpliv za rešitev krize v Burmi,
–
ob upoštevanju osmega srečanja ministrov za zunanje zadeve držav Asema 28. in 29. maja 2007 v Nemčiji,
–
ob upoštevanju izjave skupine "generacija študentov 1988" 8. avgusta 2007 ob sedemnajsti obletnici zmage Nacionalne lige za demokracijo (NLD) na parlamentarnih volitvah 27. maja 1990, v kateri so obsodili ustavne predloge nacionalne konvencije, ki so prišli v zadnjo fazo 18. julija 2007,
–
ob upoštevanju prejšnjega poročila (z 18 julija 2007) organizacije Human Rights Watch o tem, da bi predlagana nova ustava v Burmi obdržala represiven sistem vojaške vladavine,
–
ob upoštevanju svojih resolucij z 12. maja 2005, 17. novembra 2005, 14. decembra 2006 in 21. junija 2007 o Burmi,
–
ob upoštevanju izjave predsedstva EU z 28. avgusta 2007 o aretacijah demokratičnih aktivistov v Burmi,
–
ob upoštevanju azijsko-pacifiškega srečanja na vrhu o gospodarskem sodelovanju 8. in 9. septembra 2007,
–
ob upoštevanju člena 115(5) svojega poslovnika,
A.
ker je vodja Nacionalne lige za demokracijo ter dobitnica Nobelove nagrade za mir in nagrade Saharov Aung San Su Či v zadnjih 17 letih enajst let preživela v hišnem priporu,
B.
ker je 15. avgusta burmanska vlada brez opozorila ukinila subvencije za gorivo, kar je povzročilo ocenjeno 500-odstotno rast cen goriva ter podvojilo cene prevozov in napihnilo cene osnovnih potrebščin in storitev,
C.
ker burmansko združenje za pomoč političnim zapornikom ocenjuje, da je bilo več kot 100 aktivistov za človekove pravice in miroljubnih protestnikov aretiranih neposredno po protestih v zvezi z gorivom ob povišanju cen goriva 15. avgusta,
D.
ker je t. i. nacionalna konvencija končala sestavljanje osnutka s temeljnimi načeli nove ustave, ki nima legitimnosti in mednarodne verodostojnosti, ker ni demokratično izvoljenih predstavnikov,
E.
ker državni svet za mir in razvoj ljudstvo Burme še naprej izpostavlja hudim kršitvam človekovih pravic, kot so prisilno delo, preganjanje drugače mislečih, novačenje otrok vojakov in prisilno preseljevanje,
F.
ker približno 90 % prebivalstva Burme živi blizu praga revščine enega dolarja na dan ali pod njim, več kot 30 odstotkov otrok, mlajših od pet let, je podhranjenih, smrtnost zaradi malarije in tuberkuloze ostaja zelo visoka, epidemija AIDS/HIV se je razširila med prebivalstvom in ker se skoraj polovica otrok šoloobvezne starosti nikoli ne vpiše v šolo,
G.
ker so države Aseana zavzele odločnejše stališče proti zlorabam vojaškega režima v Burmi in od te države zahtevajo, naj izboljša spoštovanje človekovih pravic in vzpostavi demokracijo,
H.
ker so prvič od leta 1988 v demonstracijah proti režimu sodelovali budistični menihi, kljub nočni policijski uri, ki je bila 19. avgusta 2007 uvedena v Thanlinu,
1.
obsoja napad državnega sveta za mir in razvoj na miroljubne protestnike proti porastu cen goriva 15. avgusta 2007, aretacijo več kot 100 ljudi in nasilne napade na civilno prebivalstvo, ki so bili zlasti surovi v razmerju do žensk;
2.
zahteva takojšnjo in brezpogojno izpustitev vseh, ki so bili aretirani od začetka protestov 19. avgusta 2007, vključno z voditelji skupine "generacija študentov 1988", kot so Min Ko Naing, ki je že preživel 16 let v zaporu, in Ko Ko Dži, ki je preživel 15 let v zaporu;
3.
je zelo zaskrbljen zaradi negativnih posledic, ki jih ima izjemno povišanje cen osnovnih potrebščin na prebivalstvo Burme, in zaradi dejstva, da burmanska hunta očitno ni sposobna izkoristiti izjemnih naravnih virov te države v dobro burmanskega ljudstva;
4.
je zelo zaskrbljen zaradi kopičenja vojske v Rangunu in nasilnih napadov varnostnih sil in paravojaških civilnih organizacij;
5.
ostro obsoja dejstvo, da državni svet za mir in razvoj izkorišča civilne skupine, kot so USDA (Union Solidarity and Development Association) in SAS (Swan Ahr Shin), za aretacije, napade in grožnje protestnikom in aktivistom, ter poziva k takojšnji razpustitvi teh in podobnih skupin;
6.
zahteva takojšnji in brezpogojni izpust Aung San Su Či;
7.
obsoja dejstvo, da državni svet za mir in razvoj nepopustljivo zatira burmansko ljudstvo ter vztrajno preganja in zapira aktiviste za demokracijo; posebej opozarja na primer 77-letnega novinarja U Vin Tina, ki je v političnem zaporu že skoraj dvajset let zaradi pisma Združenim narodom, v katerem je pisal o slabem ravnanju s političnimi zaporniki in slabih razmerah, v katerih so zaprti;
8.
obžaluje, da državni svet za mir in razvoj klub razmeram v državi, kritikam držav v tej regiji in mednarodne skupnosti ter 45 let vladavine ni spoštoval niti najosnovnejših človekovih pravic in ni bistveno napredoval pri vzpostavljanju demokracije;
9.
poziva k zaustavitvi nelegitimnega ustavnega procesa, ki se sedaj odvija, in k njegovi nadomestitvi s popolnoma reprezentančno nacionalno konvencijo, ki bo vključevala Nacionalno ligo za demokracijo in druge politične stranke ter skupine, ob upoštevanju priporočil generalnega sekretarja Združenih narodov, da se ta proces spremeni v vključujoč in demokratičen ustavodajni postopek;
10.
pozdravlja posredovanje brez primere vodje medparlamentarnega odbora Aseana, ki je pozval Kitajsko, naj se dejavno zavzame za pozitivne spremembe v Burmi;
12.
ponovno poudarja svoje obžalovanje, da je bilo burmanskemu ministru za zunanje zadeve Njan Vinu, ki ima prepoved potovanja v EU, dovoljeno, da se udeleži letošnjega osmega srečanja zunanjih ministrov držav Aseana v Nemčiji, in sicer le nekaj dni po tem, ko je vojaška hunta v Burmi nezakoniti hišni pripor Aung San Su Či podaljšala za eno leto;
13.
vztraja pri ukinitvi nočne policijske ure za menihe v Thanlinu in drugih omejitev prostega izražanja nasprotovanja režimu ter njegovim metodam;
14.
poziva Kitajsko in Indijo, pa tudi Rusijo, naj uporabijo svoj precejšnji gospodarski in politični vpliv pri burmanskem režimu, da bi v tej državi dosegli viden napredek, v vsakem primeru pa pretrgali dobavo orožja in drugih strateških virov;
15.
ponovno poziva podjetja, ki vlagajo v Burmi, naj zagotovijo, da se pri izvajanju njihovih projektov resnično upoštevajo človekove pravice in da če pride do kršitve človekovih pravic, prenehajo poslovati v tej državi; izraža razočaranje, da so nekatere države sklenile znatno povečati svoje naložbe v Burmi ne glede na obupno stanje človekovih pravic v tej državi;
16.
pozdravlja obnovo usmerjenih sankcij s strani EU, vendar priznava, da niso dosegle želenih učinkov na neposredno odgovorne za trpljenje burmanskega ljudstva, zato poziva Svet, naj preuči slabosti obstoječega sistema sankcij in naj uvede dodatne ukrepe, ki so morda potrebni za zagotovitev višje ravni učinkovitosti;
17.
v zvezi s tem vztraja, naj vse države članice dosledno izvajajo že dogovorjene omejevalne ukrepe;
18.
ugotavlja, da je v skladu z omejevalnimi ukrepi proti Burmi podpora omejena na humanitarno pomoč in na nudenje pomoči tistim, ki jo najbolj potrebujejo;
19.
poziva zunanje ministre držav članic, naj na naslednjem zasedanju Sveta za splošne zadeve in zunanje odnose 7. in 8. septembra razpravljajo o ukrepih za okrepitev skupnega stališča EU o Burmi;
20.
poziva vlade Združenega kraljestva, Francije, Belgije, Italije in Slovaške, ki so članice varnostnega sveta, da si prizadevajo za dosego soglasne podpore za obvezujočo resolucijo v zvezi z Burmo, vključno z izpustitvijo Aung San Su Či; ugotavlja, da je bila januarja 2007 sprejeta podobna resolucija, vendar so Kitajska, Rusija in Južna Afrika nanjo dale veto; poziva k sklicu nujnega zasedanja varnostnega sveta Združenih narodov za obravnavanje sedanjih razmer v Burmi;
21.
poziva vlade vseh držav članic EU, ki so članice sveta Združenih narodov za človekove pravice, naj si prizadevajo za dosego podpore za resolucijo o Burmi na naslednjem zasedanju sveta, ki bo septembra;
22.
poziva voditelja azijsko-pacifiškega srečanja na vrhu o gospodarskem sodelovanju, ki bo ta konec tedna v Sydneyu, naj obravnavajo najnovejše kršitve človekovih pravic v Burmi in naj se dogovorijo o ukrepih za uvedbo sprememb v tej državi;
23.
poziva Ibrahima Gambarija, ki je bil maja imenovan za posebnega svetovalna generalnega sekretarja Združenih narodov za Burmo, naj nujno obišče Rangun in druge predele Burme ter naj si zagotovi priložnost za srečanje z Aung San Su Či ter z drugimi voditelji opozicije, pa tudi s predstavniki režima;
24.
naroči svojemu predsedniku, da to resolucijo posreduje Svetu, Komisiji, vladam držav članic, vladam držav Aseana, Nacionalni ligi za demokracijo, državnemu svetu za mir in razvoj, vladi Ljudske republike Kitajske, vladi Indije, vladi Rusije, vladi Združenih držav Amerike, generalnemu direktorju Mednarodne agencije za atomsko energijo in generalnemu sekretarju Združenih narodov.
