8.3.2006
PREDLOG RESOLUCIJE
k vprašanju za ustni odgovor B6‑0008/06
v skladu s členom 108(5) Poslovnika,
ki ga vlaga Odbor za pravice žensk in enakost spolov
o prisilni prostituciji ob mednarodnih športnih prireditvah
Resolucija Evropskega parlamenta o prisilni prostituciji ob mednarodnih športnih prireditvah
Evropski parlament ,
–
ob upoštevanju praznovanja mednarodnega dneva žena 8. marca 2006,
–
ob upoštevanju člena 5 Listine o temeljnih pravicah Evropske unije UL C 364, 18. 12. 2000. , ki poudarja, da "je trgovina z ljudmi prepovedana",
–
ob upoštevanju Mednarodne konvencije o odpravi vseh oblik rasne diskriminacije, ki je začela veljati 4. januarja 1969,
–
ob upoštevanju Konvencije Združenih narodov o odpravi vseh oblik diskriminacije žensk (CEDAW), z dne 18. decembra 1979,
–
ob upoštevanju nedavnega sporočila Komisije z naslovom "Boriti se proti trgovini z ljudmi - celostni pristop in predlogi za akcijski načrt",
–
ob upoštevanju resolucije z dne 17. januarja 2006 o strategijah za preprečevanje trgovanja z ženskami in otroki, ki so izpostavljeni spolnemu izkoriščanju ( A6-0400/2005 ),
–
ob upoštevanju člena 108(5) Poslovnika,
A.
ker je trgovina z ljudmi, predvsem z ženskami in otroki, za namene spolnega izkoriščanja ali drugega, med najhujšimi oblikami kršenja človekovih pravic, in ker trgovina z ljudmi narašča z razvojem organiziranega kriminala in njegove donosnosti,
B.
ker predstavlja prisilna prostitucija kot oblika izkoriščanja žensk in otrok velik problem, zlo, ne samo za prizadete ženske in otroke, ampak za celotno družbo,
C.
ker izkušnje kažejo, da ob vsaki pomembni športni prireditvi, na kateri se zbere veliko število ljudi, izredno naraste začasno povpraševanje po spolnih storitvah,
D.
ker je večina vpletenih žensk žrtev organiziranega kriminala, zaposlena s ponarejenimi dokumenti, pogosto privabljena z lažnimi obljubami o zakonitem delu, potem pa prisiljena v prostitucijo,
E.
ker bi skupna praksa vseh držav članic, kot je učinkovita uporaba sredstev obveščanja in izvajanje kampanj za skladno osveščanje, skupaj z mediji in znanimi osebnostmi iz športnega sveta, lahko pozitivno vplivala na spremembo miselnosti in obnašanja ljudi,
1.
pozdravlja kampanjo Nacionalnega sveta nemških žensk z naslovom "Rdeči karton za prisilno prostitucijo" in se zavzema za nadnacionalno sodelovanje in izmenjavo dobrih praks. Poudarja nujnost celostne kampanje na evropski ravni ter poziva države članice, da sprožijo in podprejo kampanjo "Rdeči karton", v tesnem sodelovanju z vsemi vpletenimi stranmi, to je s pristojnimi nevladnimi organizacijami, policijo, organi pregona, cerkvijo in zdravstvenimi službami;
2.
poziva Nemčijo, naj vzpostavi telefonsko linijo pomoči v več jezikih, ki naj ji sledi kampanja vizualnega obveščanja za zagotovitev potrebnih informacij in pomoči ženskam, ki so prisiljene v prostitucijo, ter drugim žrtvam, ki se pogosto znajdejo osamljene, v stanovanjih ali industrijskih predelih, ne govorijo jezika prehodne ali ciljne države ter nimajo osnovnih informacij o tem, na koga se obrniti ali kaj storiti;
3.
poziva Mednarodni olimpijski komite, športna združenja, kot so FIFA, UEFA, nemško in druge nogometne zveze, kakor tudi posamezne športnike, naj podprejo kampanjo "Rdeči karton" in naj spregovorijo o trgovini z ljudmi in prisilni prostituciji;
4.
poziva Komisijo in države članice, naj v času mednarodnih športnih prireditev organizirajo evropsko kampanjo za obveščanje in poučevanje javnosti, zlasti športnikov, športnih ljubiteljev in privržencev, o problematiki in obsegu prisilne prostitucije in trgovine z ljudmi ter - kar je najbolj pomembno - za zmanjšanje povpraševanja z osveščanjem morebitnih strank;
5.
poziva Komisijo in države članice, naj organizirajo preventivno kampanjo, ki bo potencialne žrtve obveščala o tveganjih in nevarnostih, da se ujamejo v mreže trgovine z ljudmi in s tem postanejo žrtve prisilne prostitucije in spolnega izkoriščanja;
6.
naroči svojemu predsedniku, naj to resolucijo posreduje Svetu, Komisiji ter vladam držav članic, držav kandidatk in držav pristopnic.
