Vprašanje za čas za vprašanja H-0295/2010
za Komisijo
Delno zasedanje: junij 2010
Člen 116 poslovnika
Bendt Bendtsen
(PPE) Zadeva: Pristopna pogajanja Kitajske v zvezi s sporazumom STO o javnih naročilih
Kitajski nacionalni program registracije domačih inovacijskih proizvodov je primer, kako si Kitajska prizadeva zaščititi domača podjetja. Programa ne bi bilo mogoče izvesti, če bi Kitajska – tako kot številne druge države – podpisala sporazum o javnih naročilih, k čemur se je odkrito zavezala.
Ali lahko Komisija pojasni, kakšno je stanje v pogajanjih o pristopu Kitajske k sporazumu o javnih naročilih ter kakšna je strategija EU v pogajanjih? Pristop Kitajske k sporazumu bi moral biti med najpomembnejšimi cilji EU.
Ali lahko Komisija pojasni, kakšni so dosežki nedavnega obiska predsednika Barrosa, komisarja Karla De Guchta, baronice Catherine Ashton in drugih na Kitajskem v zvezi z dostopom do trga in pogajanji glede sporazuma o javnih naročilih?
Kakšno je mnenje Komisije o izjavi Joerga Wuttkesa v Financial Timesu 7. aprila, da naj bi tuja podjetja razmišljala o tem, da zapustijo državo – ne zaradi konkurence, temveč ker se zdi podjetniško okolje naravnano tako, da jih postavlja v najslabši položaj?
