6.7.2007
PREDLOG RESOLUCIJE
k vprašanju za ustni odgovor B6‑0277/2007
v skladu s členom 108(5) Poslovnika,
ki ga vlagajo Miroslav Ouzký, Georgs Andrejevs in John Bowis
v imenu Odbora za okolje, javno zdravje in varnost hrane
o ukrepih za obravnavo bolezni srca in ožilja
Resolucija Evropskega parlamenta o ukrepih za obravnavo bolezni srca in ožilja
Evropski parlament ,
–
ob upoštevanju člena 152 Pogodbe o ES,
–
ob upoštevanju sklepov seje Sveta za zaposlovanje, socialno politiko, zdravje in varstvo potrošnikov 1. in 2. junija 2004 http://www.consilium.europa.eu/ueDocs/cms_Data/docs/pressData/en/lsa/80729.pdf ,
–
ob upoštevanju predloga Komisije o vzpostavitvi drugega programa ukrepov Skupnosti na področju zdravja (2007–2013) KOM(2006) 234 konč. ,
–
ob upoštevanju resolucije Evropskega parlamenta o zakonodajnem in delovnem programu Komisije za leto 2006, kjer je Komisijo pozval, naj zagotovi „ primerno nadaljnje spremljanje svojih sporočil o boju proti debelosti, boleznim srca, sladkorni bolezni, raku, duševnim motnjam in HIV/AIDS “ P6_TA(2005)0524 ,
–
ob upoštevanju evropske strategije za preprečevanje in obvladovanje nenalezljivih bolezni EUR/RC56/R2 , ki jo je sprejela Svetovna zdravstvena organizacija,
–
ob upoštevanju sklepov in strateških ciljev glede žensk in zdravja v pekinški deklaraciji in Izhodiščih za ukrepanje, sprejetih na četrti svetovni konferenci Združenih narodov o ženskah,
–
ob upoštevanju evropskih smernic za preprečevanje bolezni srca in ožilja Eur J Cardiovasc Prev Rehabil 2003 december; 10 (priloga 1):str. 1–78 ,
–
ob upoštevanju konference o zdravju srca, ki je potekala junija 2005 v Luxembourgu http://www.worldheartday.com/articulos/LuxembourgDeclaration.pdf ,
–
ob upoštevanju konference o zdravju srca pri ženskah marca 2006 http://www.cvhconference.org ,
–
ob upoštevanju pobude finskega predsedstva o zdravju v vseh politikah http://www.stm.fi/Resource.phx/eng/subjt/inter/eu2006/hiap/index.htx.i1153.pdf ,
–
ob upoštevanju sedmega okvirnega programa za raziskave KOM(2006) 364 konč. ,
–
ob upoštevanju člena 108(5) svojega poslovnika,
A.
ker so glede na evropske statistične podatke o boleznih srca in ožilja za leto 2005 te bolezni najpogostejši vzrok smrti pri moških in ženskah v Evropski uniji, kar pomeni 1,9 milijona smrti; ker bolezni srca in ožilja moške in ženske prizadenejo različno; ker je pri ženskah večja verjetnost, da umrejo zaradi kapi ali srčnega napada kot pri moških; ker bolezni srca in ožilja pri ženskah pogosto niso diagnosticirane in ustrezno zdravljene Študija: Discrimination against Women and Young Girls in the Health Sector, Oddelek za tematsko področje C, PE 378.295 ,
B.
ker bolezni srca in ožilja povzročijo skoraj polovico, 42 %, vseh smrti v EU Prav tam. ,
C.
ker so bolezni srca in ožilja drugi najpogostejši vzrok za breme bolezni (bolezen in smrt) v EU in predstavljajo 18 % bremena Prav tam. ,
D.
ker celotni stroški bolezni srca in ožilja v EU znašajo 169 milijard EUR, pri čemer je 105 milijard EUR namenjenih za zdravljenje bolezni v EU, 64 milijard EUR pa nastane zaradi manjše storilnosti in stroškov neformalne nege Prav tam. ,
E.
ker je zdravje stanje popolnega telesnega, duševnega in socialnega blagostanja in ne le odsotnost bolezni ali invalidnosti,
F.
ker je zaradi spreminjajoče se demografske strukture EU potrebna daljša delovna doba ter ker oslabelost zaradi visokega krvnega pritiska in bolezni srca in ožilja negativno vplivajo na delovno silo High Blood Pressure and Health Policy, Kanavos/Őstergren/Weber et al., 2007. ,
G.
ker je v indikatorjih OECD za leto 2005 Health at a Glance – kazalniki OECD za leto 2005. November 2005. navedeno, da se pri sedanjih izdatkih za zdravje le približno 3 % sredstev porabi za preventivne programe in programe na področju javnega zdravja,
H.
ker so glavni dejavniki za razvoj bolezni srca in ožilja uživanje tobaka in alkohola ter preveč trebušne maščobe, kar lahko povzroči presnovne motnje, visoke vrednosti glukoze, lipidov in holesterola v krvi ter visok krvni pritisk,
I.
ker je mogoče večino bolezni srca in ožilja preprečiti s spremembo načina življenja ter zgodnjim odkrivanjem zelo ogroženih posameznikov in pravilno diagnozo,
J.
ker Svetovna zdravstvena organizacija ugotavlja, da so stroškovno najbolj učinkovite metode za zmanjšanje ogroženosti celotne populacije ukrepi v vsej populaciji, ki združujejo učinkovito politiko in široko zastavljeno politiko za spodbujanje zdravja Sporočilo Svetovne zdravstvene organizacije – Bolezni srca in ožilja: preprečevanje in obvladovanje, WHO, 2003, dostopno na http://www.who.int/dietphysicalactivity/media/en/gsfs_cvd.pdf ,
K.
ker ni oprijemljive evropske strategije za obravnavo bolezni srca in ožilja,
L.
ker je konferenca o zdravju srca pri ženskah v sklepih marca 2006 pozvala države članice, naj sprejmejo priporočilo o oprijemljivi strategiji EU za zdravje srca in ožilja na podlagi predloga Komisije, ki naj obsega spodbujanje zdravja srca in ožilja, mehanizme za podporo strategij in dejavnosti v državah članicah na področju srca in ožilja, smernice za oceno ogroženosti, najboljše preventivne metode, zdravljenje, rehabilitacijo in odkrivanje ter izobraževanje med zdravniki,
M.
ker so med državami članicami velike razlike v razširjenosti, preprečevanju in zdravljenju bolezni srca in ožilja, vloga EU pa je, da si prizadeva odpraviti neenakosti in odpraviti razlike,
N.
ker je spol ključni dejavnik pri razvoju, diagnosticiranju, zdravljenju in preprečevanju bolezni srca in ožilja; ker se v zdravstvu spolu ne posveča dovolj pozornosti, kar škodljivo vpliva na zdravljenje bolezni srca in ožilja pri ženskah,
O.
ker so druge hude bolezni v Evropskem parlamentu v letu 2006 dobile veliko podporo s pisno izjavo o sladkorni bolezni P6_DCL(2006)0001 in predlogom resolucije o raku dojk v razširjeni Evropski uniji B6-0528/2006 , trenutno pa ni ničesar o boleznih srca in ožilja, ubijalcu številka 1 v Evropi,
1.
poziva Komisijo, naj predlaga priporočilo o boleznih srca in ožilja, vključno z visokim krvnim pritiskom, ter o zgodnjem odkrivanju zelo ogroženih posameznikov in preventivnih strategijah v Evropi, pri čemer se bodo upoštevale razlike med spoloma za zagotovitev enakosti spolov v zdravstvu;
2.
poziva države članice, naj razvijejo in okrepijo svoje sisteme za spremljanje dejavnikov tveganja;
3.
poziva države članice, naj sprejmejo ali prenovijo nacionalne strategije za javno zdravje in vanje vključijo spodbujanje zdravja, populacijske strategije in strategije za zgodnje odkrivanje tveganja na področju zdravja srca in ožilja ter razvijejo ocenjevanje vpliva na zdravje, da bodo določile breme za nacionalne zdravstvene sisteme, upoštevajoč razlike med spoloma za zagotavljanje enakosti v zdravstvenem sektorju;
4.
poziva države članice, naj oblikujejo smernice za preprečevanje bolezni srca in ožilja, skupaj z enotnimi smernicami najboljše prakse za zgodnje odkrivanje zelo ogroženih posameznikov;
5.
poziva Komisijo in države članice, naj se dogovorijo o določitvi ciljev za ureditev odkrivanja in spremljanja visokega krvnega pritiska;
6.
spodbuja države članice, naj oblikujejo in izvajajo strategije za spodbujanje zdravja srca in ožilja, zgodnje odkrivanje zelo ogroženih skupin in preventivne strategije, saj so to stroškovno najučinkovitejše metode v boju proti boleznim srca in ožilja;
7.
poziva države članice, naj za spodbujanje zdravja srca in ožilja in preventivne strategije sprejmejo večsektorski pristop ob posvetovanju z vsemi zainteresiranimi stranmi;
8.
poziva države članice, naj še naprej razvijajo akcijske načrte o dejavnikih zdravja, povezanih z načinom življenja, za spodbujanje zdravega načina življenja;
9.
poziva k stalni finančni podpori na lokalni, nacionalni in evropski ravni za nadaljnje raziskave na področju preprečevanja bolezni srca in ožilja ter spodbujanja zdravja srca in ožilja, vključno z raziskavami o dejavnikih tveganja za bolezni srca in ožilja, razširjenosti in genetskih dejavnikih;
10.
poziva države članice, naj v javnem izobraževanju izvajajo programe za osveščanje o dejavnikih tveganja, povezanih z boleznimi srca in ožilja, ter specializirane programe za nadaljnje izobraževanje zdravstvenih delavcev;
11.
poziva države članice, naj ugotovijo, koliko so bolezni srca in ožilja razširjene med njihovim prebivalstvom, in ocenijo svoje nacionalne programe, da bi določile mejne vrednosti, s pomočjo katerih lahko nacionalni zdravstveni organi zastavijo oprijemljive cilje pri izvajanju temu namenjenih dejavnosti;
12.
poziva države članice in Komisijo, naj spodbujajo izvajanje najnovejših evropskih smernic za preprečevanje bolezni srca in ožilja, ki jih je pripravila skupna evropska delovna skupina;
13.
poziva Komisijo, naj spodbuja pobude in sodelovanje z zainteresiranimi stranmi, ki spodbujajo boljše zdravje srca in ožilja z ukrepi, namenjenimi preprečevanju debelosti in visokega krvnega pritiska ter z njima povezanih zapletov, med katere sodijo nadaljnji nadzor nad tobakom, alkoholom ter boljše prehranjevanje in večja telesna dejavnost;
14.
poziva Komisijo, naj spremlja svoje prejšnje pobude za izmenjavo najboljših praks pri preprečevanju bolezni srca in ožilja med državami članicami;
15.
poziva Komisijo, naj spodbuja redno izmenjavo izkušenj, informacij in podatkov o zdravju srca in ožilja med vsemi zainteresiranimi stranmi, ki so vključene v preprečevanje bolezni srca in ožilja;
16.
poziva Komisijo, naj poveča primerljivost podatkov, s tem da spodbudi vzpostavitev baze podatkov za spremljanje razširjenosti bolezni srca in ožilja, umrljivosti, obolevnosti in dejavnikov tveganja v državah članicah;
17.
poziva Komisijo, naj pripravi presoje vpliva na zdravje, s katerimi bo izmerila, kolikšno je breme bolezni srca in ožilja ter visokega krvnega pritiska na evropsko gospodarko produktivnost v vseh državah članicah, glede na sklepe Sveta o zdravju v vseh politikah;
18.
pozdravlja načrt za razvoj zdravstvene strategije, ki ga je Komisija napovedala pred kratkim, ter poziva Komisijo, naj v njem izpostavi, da je potreben pravičen dostop do preprečevanja, zdravljenja, diagnosticiranja in spremljanja bolezni za vse Evropejce, ne glede na nacionalnost;
19.
poziva Komisijo, naj države članice opozori na možnosti financiranja, ki obstajajo v okviru sedmega okvirnega programa za raziskave, strukturnih skladov in Evropskega razvojnega sklada, za bolezni srca in ožilja, metode za odkrivanje in preprečevanje visokega krvnega pritiska ter za nadaljnje raziskave bolezni srca in ožilja;
20.
naroči svojemu predsedniku, naj to resolucijo posreduje Svetu, Komisiji in parlamentom držav članic.
